
	PREDSEDNIK: Poštovane dame i gospodo narodni poslanici, nastavljamo rad ove sednice. 
	Na osnovu službene evidencije o prisutnosti narodnih poslanika, konstatujem da sednici prisustvuje 87 narodnih poslanika.
	Molim vas da ubacite svoje identifikacione kartice u poslaničke jedinice elektronskog sistema za glasanje.
	Konstatujem da je primenom elektronskog sistema za glasanje utvrđeno da je u sali prisutno 101 narodnih poslanika, dakle imao uslove za rad.
	Nastavljamo pretres u pojedinostima o Trećoj tački dnevnog reda – PREDLOGU ZAKONA O IZMENAMA ZAKONA O UTVRĐIVANjU JAVNOG INTERESA I POSEBNIM POSTUPCIMA EKSPORPRIJACIJE I IZDAVANjA GRAĐEVNSKE DOZVOLE RAD REALIZACIJE PROJEKTA „BEOGRAD NA VODI“.
	Na član 3. amandman su zajedno podneli narodni poslanici poslaničke grupe Srbija Centar – SRCE.
	Da li neko želi reč? (Da.)
	Reč ima narodna poslanica Tatjana Marković Topalović.
	TATJANA MARKOVIĆ TOPALOVIĆ: Zahvaljujem predsedavajuća.
	Dakle ovako, radi se o članu 3. i mi smo promenili stav 4. koji glasi sada – predloženim amandmanom se povećava pravna sigurnost i štite imovinska prava građana i pravnih lica.
	Naime, ovaj član se direktno tiče eksproprijacije. U ime građana Srbije, da ponovimo šta je to eksproprijacija. To je pravni postupak u kojem država oduzima privatno vlasništvo zemljište, kuću ili zgradu od građanina, firme, radi ostvarivanja javnog interesa uz isplatu novčane naknade.
	Problem je, naravno, što Vlada utvrđuje javni interes, a ova Vlada koja je delimično mestimična javni interes određuje na veoma neobičan način. Zato smatramo da treba zaštititi onog ko poseduje zemljište, znači vlasnika objekta i nosioca prava korišćena zemljišta ali treba zaštiti i drugo lice, a to je vlasnik tog istog zemljišta.
	 O čemu se radi? Predloženim amandmanom se povećava pravna sigurnost i štite imovinska prava građana i pravnih lica. Umesto da se status stanke u postupku eksproprijacije utvrđuje komplikovanim upućivanjem na član 102. Zakona o planiranju i izgradnji, čija se numeracija i sadržina često menjaju, čime se indirektno i netransparentno menja i krug lica koja imaju prava u okviru projekta Beograd na vodi, 

amandman predlaže da leks specijalis neposredno propiše relevantnu i imovinsko-pravnu situaciju.
	Za položaj stranke u postupku eksproprijacije mora da bude odlučujuće postojanje konkretnog imovinskog prava na nepokretnosti, a ne pripadnost određenoj statusnoj kategoriji iz drugog zakona. 
	Ukoliko je jedno lice vlasnik objekta i nosilac prava korišćenja zemljišta, a drugo lice vlasnik tog istog zemljišta, oba lica neminovno trpe posledice eksproprijacije i oba lica moraju imati nesporan položaj stranke u postupku.
	I da završim, usvajanjem ovog amandmana sprečava se diskriminacije i obezbeđuje se jednak položaj svih lica koje se nalaze u istoj imovinskoj pravnoj situaciji. Smatramo da je opravdano i da ga treba usvojiti. 
	Hvala lepo.
	PREDSEDNIK: Hvala vam.
	Na član 4. amandmane u istovetnom tekstu podneli su zajedno narodni poslanici poslaničke grupe Narodni pokret Srbije i narodna poslanica Mila Popović.
	Reč ima Ivana Rokvić.
	Izvolite.
	IVANA ROKVIĆ: Hvala.
	Narodni pokret Srbije podneo je ovaj amandman zato što nam nije jasno kako se tačno Vladi Republike Srbije računa vreme, ali očigledno ne kao kod ostatka sveta. Godine 2015. rekli ste da vam treba pet godina za eksproprijaciju i niste završili. Onda ste 2020. godine ipak nam treba sedam godina, pa je prošlo i tih sedam godina i niste završili. Sada 2026. godine dolazite i tražite još 10 godina. A, najbolje od svega je obrazloženje – nismo stigli da završimo eksproprijaciju. 
	Ono što nam nije jasno, jeste šta uopšte treba da se ekspropriše ovim zakonom, jer to nigde nije navedeno. Dakle, niste napisali čak ni koliko tih nekretnina ima. 
	Drugi izuzetno veliki problem je što ćete se širiti na Novi Beograd. Problem je što se planiraju objekti koji su visoki i 100 metara i šta će onda temperaturi i provetravanju na Novom Beogradu učiniti toliko zgrada, toliko asfalta, toliko stakla, a već imao ozbiljan problem. 
	I sada to nije problem gradnje, to je problem zdravlja ljudi. Šta će tolika količina uraditi ljudima koji moraju da sednu u autobus, jer nemaju dom zdravlja i da putuju sat vremena, kako bi došli do adekvatne zdravstvene zaštite. 
	Vaša strateška procena već prepoznaje u ovom trenutku manju provetrenost na Novom Beogradu i stvaranje toplotnog ostrva na Novom Beogradu. Zamislite koliki ćete onda problem napraviti svim građanima Novog Beograda kada ovo budete završili. 
	Hvala vam.
	Reč ima narodna poslanica Mila Popović.
	Izvolite.
	MILA POPOVIĆ: Dete koje se rodilo 2015. godine, kada ste doneli ovaj leks specijalis, danas već uveliko ide u osnovnu školu. Po vašem planu, kako ste vi zamislili to dete će postati punoletno, a vi ćete i dalje oduzimati delove njegovog grada i poklanjati ih takozvanom arapskom investitoru.
	Jedno čitavo detinjstvo pod posebnim zakonom donetim za privatni profit niste imali pravo ni prvog dana da proglasite privatno stambeni poslovni kompleks javnim interesom i da zbog njega oduzimate zemlju. Javni interes su škole, bolnice, vrtići, parkovi, putevi i pristupačni stanovi.

	Javni interes nije da država pokloni najvrednije zemljište, plati infrastrukturu, promeni zakone, a da privatni investitor prodaje kvadrate za više hiljade evra i uzima profit. Beograd na vodi nije javni interes to je privatni posao, pljačka nezapamćena.
	Pogledajte ovu fotografiju. Siniša Mali, kao da je pokorio Olimp. Nije ni čudo, znao je on koliko novca će ono doneti vama i vašim investitorima. Čovek koji je kao gradonačelnik pregovarao o Beogradu na vodi u čije vreme u izbornoj noći protivpravno srušena Savamala ne stoji ovde on samo na ruševinama kuća, stoji na ruševinama pravne države. 
	Privatna imovina srušena je pod fantomkama. Policija nije došla da zaštiti građane. Aleksandar Vučić je rekao da iza svega stoje najviši organi gradske vlasti i kompletni idioti. Stoji on, stoji Siniša Mali, Goran Vesić i ostali. Najpre su u noći rušili, zatim su na ruševinama gradili perionicu para. Sada hoće da otimaju još deset godina.
	Nećete se vi, gospodo, pitati šta će se u Beogradu dešavati ni 2027. godine, a kamoli 2036. nećete odlučivati ni o jednoj novoj parceli, ni o jednom novom poklon investitoru, ni o novom širenju „Beograda na vodi“.
	Posle promene vlasti zaustaviće se dalje širenje projekta, nove eksproprijacije i predavanje državnog i gradskog zemljišta, objaviće se svi ugovori i aneksi, utvrdiće se koliko je zemljište predato, koliko su države i grad platili i šta je investitor zaista uneo i ukidanje leks specijalisa i potpuna kontrola ovog posla biće među prvim odlukama nove vlasti. 
	Hvala vam.
	PREDSEDNIK: Na član 4. amandman je podneo narodni poslanik Marijan Risičević.	
	Izvolite.
	MARIJAN RISTIČEVIĆ: Zahvaljujem.
	Dame i gospodo narodni poslanici, još uvek me memorija služi. Ja se sećam razgovora 2013. godine, Aleksandra Vučića sa gradonačelnikom Beograda koji je dok je bio gradonačelnik zaradio 619. miliona evra, a Beograd zavalio za 1,2 milijarde evra. 
	Sećam se tog razgovora kako je tadašnji taj gradonačelnik podržavao projekat „Beograd na vodi“. Govorio je da je to velika šansa uz Metro da Beograd promeni lice i tako dalje, ali onda kada je izgubio javnu funkciju pomoću koje je sticao 619 miliona evra promenio je stav i to meni izgleda, ono narodno – sad neću ni ja kako sam hteo.  

	Dakle, sećamo se svi protesta "Žuta patka", gde su on i njegovi aktivno učestvovali protiv onoga za čega su se zalagali samo godinu dana ranije, valjda zato što su izgubili fotelju. Jedino ga je fotelja u Košarkaškom savezu Srbije zanimala. 
	Dame i gospodo, ta "Žuta patka" podržana u delu ove opozicije je bila protiv "Beograda na vodi". Dakle, bili su protiv razvoja, bili su protiv rasta BDP-a. Samo da podsetim, kasnije je to preraslo u "Ne davimo Beograd", bla-bla-bla itd. U principu, bili su protiv razvoja.
	Kada nešto gradite, prvo morate da imate tzv. iskop, da pravite temelje, itd. Vama za stabilnost treba određena količina peska. Znači, tu ide prevoz, pesak, cement, armatura, blokovi, itd. U izgradnji se podstiče ne znam koliko drugih delatnosti a ne samo parket, itd. Kad je neko protiv gradnje, onda je on protiv razvoja Srbije, automatski protiv ekonomskog i vojnog jačanja ove zemlje. 
	Zato verujem da će Beograd biti još lepši, a da će zbog izgradnje u celoj Srbiji, jer ne postoji u Evropi država koja je izgradila više puteva, ne postoji glavni grad u Evropi koji je izgradio tako moderno, lepo naselje na obali neke reke. 
	I zato verujem da će građani i u Beogradu i širom Srbije na narednim izborima podržati sadašnju vladajuću većinu, želeći da i dalje grade i razvijaju Srbiju, jer Srbija sa ujedinjenim narodom pobeđuje. Hvala.
	PREDSEDNIK: Hvala.
	Na član 4. amandman su zajedno podneli narodni poslanici poslaničke grupe MI – Snaga naroda.
	Reč ima Borislav Antonijević. Izvolite.
	BORISLAV ANTONIJEVIĆ: Uvažene kolege narodni poslanici, uvaženo predsedništvo, uvaženi narode Srbije, kao i prethodne amandmane koje smo podnosili u vezi "Beograda na vodi", i o ovome da damo kratko saopštenje.
	Amandman 4. je vezan za amandman 2. kojim se utvrđivao javni interes "Beograda na vodi". Projekat "Beograda na vodi" je mogao da bude javni interes. Mogao je da bude javni interes i mogla je da bude javna korist, da korist imaju građani Republike Srbije i država Srbija. 
	Međutim, korist Republike Srbije u projektu "Beograda na vodi" je za sada u minusu nekih milijardu i 170 miliona, jer od 1,2 milijarde profita, koliko je do sada ostvareno u tom projektu, gde je država Srbija dobila 30-ak miliona od mogućih isplaćenih 130, a trebala je da dobije preko 400. Znači, ne može eksproprijacija da se vrši u roku od 10 godina od momenta vršenja eksproprijacije. 
	Ovaj član, kao što kažemo, usklađen je sa članom 2, gde se javni interes poništava i ne može da glasi drugačije nego da eksproprijacija se podnosi najkasnije do dana stupanja na snagu ovog zakona. 
	Znači, uzeli ste nekome zemljište, na tom zemljištu više ne živi niko, na tom zemljištu privatnik gradi nešto, ima svoj interes, a taj čije je zemljište naknadu za zemljište da dobije u roku od 10 godina. Znači, kao i kompletan zakon, kao i kompletan leks specijalis, koji treba poništiti. Što se tiče "Beograda na vodi", ni ovaj član nema apsolutno nikakvo pravno utemeljenje niti zakonski osnov. Hvala vam.
	PREDSEDNIK: Hvala vama.
	Na član 4. amandman je podneo narodni poslanik Dušan Nikezić. 
	Nije tu.
	Na član 5. amandman je podnela narodna poslanica Mila Popović. Izvolite.

	MILA POPOVIĆ: Zahvaljujem.
	Za "Beograd na vodi" zakon mora da važi već sutra. To je politika ove vlasti u jednoj rečenici. 
	Predlažete da ovaj zakon stupi na snagu narednog dana od dana objavljivanja. Znači, ne osmog dana, kako propisuje Ustav, nego preko noći. Šta će se dogoditi ako zakon počne da se primenjuje osmog a ne narednog dana? Hoće Sava prestati da teče? Hoće da vam propadne projekat koji traje već deceniju?
	U obrazloženju ste napisali da zakon mora hitno da stupi na snagu, kako bi se što pre nastavila eksproprijacija, oduzimanje od građana, plaćanje našim parama, da bi dali na poklon nekakvom arapskom investitoru. 
	Ovo je vređanje građana. Otimate i pljačkate, mislite legalno, i sve će se otkriti jednog dana – ko, zašto i kako je isparčao Beograd, dozvolio da neko tamo planira naš grad. Dok se kvadrati plaćaju preko 7.000 evra do 10.000, naši mladi odlaze jer ne mogu da reše svoje stambeno pitanje i ne mogu da reše svoje probleme. 
	Dok Beč gradi za građane stanove koji su pristupačni, vaša vlast poklanja zemlju arapskom investitoru ili ko zna kome da gradi na izlivu kanalizacije u reku, a stanove  prodaju posle kao da su od zlata. 
	Niste mogli da izgradite fabriku za preradu otpadnih voda u Beogradu već 13 godina, a pričate gluposti o  najlepšoj promenadi u Evropi. 
	Znate da vam ističe vreme, pa biste da pre izbora promenite zakon, pokrenete nove postupke i svom investitoru obezbedite još državne i privatne zemlje. 
	Ove je panika pred izbore. Niste bili tako brzi ni kada su u pitanju životi građana. Deca u Mirijevu i Stepi Stepanović već godinama čekaju školu. Građani leve obale Dunava godinama čekaju kanalizaciju. Niste bili tako brzi ni kada je trebalo da se utvrdi odgovornost za pad nadstrešnice, za gašenje požara u Deliblatskoj peščari. 
	Bulevar Patrijarha Pavla gradite duže nego što jedno dete ide u osnovnu školu. Za građane uvek imate odgovor – sačekajte, ali kada privatnom investitoru treba još jedna parcela, tada zakon mora da važi već sutra. 
	Možete da izglasate da zakon važi sutra, ali ne možete da zaustavite vreme koje dolazi. Posle izbora više nećete odlučivati ni o jednoj novoj eksproprijaciji, parceli ili proširenju "Beograda na vodi". Odlučivaćete samo o svojoj odbrani pred sudom. Hvala vam. 
	PREDSEDNIK: Hvala vama što ste ukazali na to da ćete kontrolisati sudsku vlast ukoliko dođete na vlast. 
	Po amandmanu, narodni poslanik Radomir Lazović. Izvolite. 
	RADOMIR LAZOVIĆ: Samo kratko. Mislim da smo o Beogradu na vodi dosta govorili. To je tumor na telu grada Beograda, a tako i izgleda – ne pripada tradiciji Beograda, ne pripada finansijski dobiti građana, ni Beograda,  ni Srbije, pripada kriminalnoj hobotnici koja se predstavlja kao vlast, a u stvari je režim koji radi samo u svoju korist i za potrebe sebi bliskih investitora. 
	A kako je nastao "Beograd na vodi"? Da se podsetimo šta je Siniša Mali govorio tada. Citiram: „Imao sam problem. Neki nisu hteli da se isele. Došli ljudi u sred noći, malo tamo nešto polupali.  Ništa strašno“. Ovo je svedočenje bivše supruge Marije Mali za KRIK. Dakle, nastao je kriminalnim rušenjem, prevarom, a tako se i nastavlja danas. Tumor se širi i nastaviće da se širi ukoliko ne oteramo ovaj kriminalni režim u istoriju. 
	Zato pozivam građane da im se suprotstavimo na svakom koraku, gde god je to moguće – od institucija, na ulici, protestima, javnim raspravama, primedbama i, naravno, na izborima gde ćete izgubiti i gde ćemo vam videti leđa. Hvala. 

	PREDSEDNIK: Hvala. 
	Reč ima prvi potpredsednik Vlade ministar finansija Siniša Mali. 	SINIŠA MALI: Hvala puno. 
	Poštovani narodni poslanici, poštovani građani Srbije, svačega smo se naslušali danas i nešto sinoć oko Beograda na vodi. Jedna slika govori više od hiljadu reči. Dakle, pogledajte samo, spremio sam  nekoliko slika, ako kamera može da pokaže, kako je ovaj deo Beograda izgledao pre samo 13-14 godina. Pogledajte. Dakle, ovo je bio najružniji deo Beograda. Pogledajte ovo đubrište. Pogledajte ovo priobalje reke Save. Pogledajte ove straćare. Pogledajte kako je to izgledalo. Pogledajte zgradu „Geozavoda“ kako je nekada izgledala, a vidite danas kako izgleda. Pogledajte ovo groblje brodova koje je bilo u priobalju Save. Pitanje je samo što se niko ne seća ili ne želi da se seća. Pogledajte samo kako je ovo izgledalo. 
	Sada se vratimo u 2012. godinu. Dakle, Dragan Đilas, gradonačelnik Beograda i njegova klika koja je vladala Srbijom, ostavljaju pustoš iza sebe. nemate investitore. Izgubljeno je 550 hiljada radnih mesta. Zatvorene fabrike, zakatančene fabrike, devizni kurs divlja, nemate nigde nikakvu lepu vest da vas sačeka kada je cela Srbija, uključujući i Beograd u pitanju. Nigde. 

	Naravno, taj isti Đilas i ovi njegovi, koji su danas protiv Beograda na vodi, u međuvremenu su sebi stavili 619 miliona evra u džep, plus ko zna koliko još. A pogledajte šta smo mi uradili? Nasledivši tu pustoš sa njihove strane, tražili smo, molili i gledali da pronađeno jednog investitora koji bi nešto promenio u našoj Srbiji. Došao je Muhamed Alabar. Da vas podsetim, imate čitav niz njegovih intervjua, gde je rekao – nisam bio siguran, negativna stopa rasta, visok javni dug, velika nezaposlenost, da li je Srbija, da li je Beograd pravo mesto za investiranje. A onda je verovao u Vladu Republike Srbije, verovao je u našeg predsednika i rešio je da investira novac i rešio je da od najružnijeg dela grada Beograda, tamo gde je bilo, pokazao sam vam i slike, i smetlište, i đubrište, i narkomani, i pacovi i sve najgore što je moglo da snađe Beograd, kao posledica njihove vlasti, napravili smo najlepši deo grada Beograda. Ali dodatno na to, potpuno smo ekonomski promenili sliku grada Beograda, promenili sliku Srbije. 
	To vreme je, samo da vas podsetim, takođe bilo vreme propasti JAT-a; u to vreme niste imali ni avio-kompaniju, pa smo molili, takođe, investitore da dođu da spasu JAT i sada imate AIR Srbiju kao najbrže rastuću regionalnu avio-kompaniju ovde i, naravno, usluge te avio-kompanije ovi što sede levo od mene koriste svakodnevno, ali zaboravljaju kako je bilo u njihovo vreme. 
	E tada, 2013. godine, poštovani građani Srbije, kreću velike promene, kreće privlačenje jednog, drugog investitora vidi se da se nešto menja, stiče se poverenje i polako ali sigurno krećemo u nikada veći investicioni ciklus, razvojni ciklus koji rezultira danas nikada većim platama, nikada većim penzijama, nikada većom minimalnom zaradom, nikada većim investicijama na kraju krajeva i time što imamo po prvi put u istoriji investicioni kreditni rejting. 
	A kada su brojke u pitanju, samo pogledajte kako oni manipulišu, ali rekao bih, sa jedne strane, iz zlonamere, ali najverovatnije iz neznanja. Kažu – vredi zemljište 3,5 milijardi evra. Čekaj, bre. Vredi zemljište možda 3,5 milijardi evra sada kada je razvijeno. Hajde da vas ja vratim u vašu 2012. godinu kada ste imali 258 porodica koje su tamo živele, kada ste imali preko 500 objekata, neraščišćene pravno-imovinske odnose. Inače, i taj Đilas je pokušao da razvije Beograd na vodi, i gradonačelnici pre njega, pa niko nije uspeo, niko nije znao. Eto, mi smo znali.
	Zamislite slučaj, imate, sad gradi se na svu sreću, i dobro je, po Beogradu, po Srbiji, imate parcelu hoćete da gradite zgradu i zamislite na toj parceli imate četiri-pet objekata, četiri-pet porodica, nemate planski dokument, nemate urbanizam, nemate ništa i kaže i pitanje je koliko to vredi. Pa koliko vredi zemljište na kome se ništa ne gradi i gde pravno-imovinsko nije ništa rešeno? Pa, ne vredi ništa. Sada vredi 3,5 milijarde. Inače, procena je, da znate, Beograda na vodi u ovom trenutku je 4,4 milijarde evra od toga država Srbija, građani Srbije imaju 33%, imaju milijardu i po vrednosti. Naravno, oni brkaju i bilans stanja, levu stranu bilansa gde je imovina i desnu stranu bilansa gde je kapital, a sada ja da ne zamaram sa svojom pričom šire narodne mase. Dakle, napravili smo ogroman uspeh time što smo promenili Beograd, u tom trenutku dali podsticaj daljem rastu i razvoju, pokazali da Srbija može da se promeni, napravili otklon u odnosu na prošlost i pustoš koju su nam ovi pre toga ostavili i krenuli da idemo dalje u rast i razvoj naše ekonomije i naše Srbije.
	Rekli su u prethodnih nekoliko javljanja, kaže – gašenje železničke stanice, autobuske stanice i Sajma. Najpre, gašenje te stanice je u planu bilo još od Pešića, dakle, ako se sećate 70-ih godina, ali imamo novu stanicu koju smo napravili koja se zove Prokop. To se, ljudi, zove razvoj. Od jedne stare stanice pravite novu, pri čemu Staru železničku stanicu iz 1884. godine... Kao što znate, upravo su radovi u toku 

i pretvaramo je u muzej istorije Srbije. Novu autobusku stanicu gradimo na Novom Beogradu, biće gotova na proleće naredne godine. Novi beogradski sajam, to je EKSPO, imaće najmodernije, najbolje moguće prostorije. Već nakon EKSPO-a, novi beogradski sajam, a ne da se guramo, tamo pravimo ogromne gužve silaskom sa Gazele na bilo koji sajam i bilo koju manifestaciju kada tamo treba da se organizuje.
	Kaže – prodali ste zemljište. Pa nismo prodali zemljište, ljudi, naučite se ekonomiji. Mi smo uneli to u kapital, a investitor je obezbedio novac. Znate li koliko je kvadrata izgrađeno na području Beograda na vodi 900 hiljada kvadrata. Kažu neki – investitor uložio 80 miliona evra. Pa hajde, ljudi, matematika, nađite mi kako je neko može da izgradi 900 hiljada kvadrata sa 80 miliona evra ulaganja. Ne. Ulaganje je mnogo veće. Ulaganje u ovom trenutku je 2,2 milijarde. Samo što vi niti znate da pročitate te bilanse, niti znate da pročitate finansijske izveštaje, niti vas je to briga, jer je samo laži, maži, pa nije važno, još jedan dan da prođe, idemo na izbore. Ovaj malopre što se javio, pa bio si, majstore, na izborima 2023. godine za Beograd, pa kako ste prošli sa tom vašom politikom? A politika, kao što ste čuli – zaustavićemo sve projekte, zaustavićemo projekat „Beograda na vodi“, zaustavićemo sve, poništićemo sve ugovore. Ljudi, pa ti investitori zapošljavaju ljude. 
	Ja sam juče rekao – 10 hiljada novih radnih mesta imamo u Beogradu na vodi, 1,1 milijardu evra smo samo poreza naplatili od tog Beograda na vodi, od te investicije. To se zove razvoj. Dakle, zamislite fabriku od 10 hiljada ljudi. Eto, mi smo otvorili jednu fabriku od 10 hiljada zaposlenih koji primaju plate, plaćaju se porezi, doprinosi, ljudi žive od toga. 
	Imali ste juče priliku da čujete jednu narodnu poslanicu, kaže – sve kriminalci kupuju. Znate li, ljudi, koliko je stanova prodato na Beogradu na vodi 11 hiljada. Jedanaest hiljada stanova. Po ovima iz opozicije, 11 hiljada kriminalaca je kupilo te stanove. Ljudi, vi koji živite tamo, samo da znate kako vas nazivaju ovi iz opozicije. Jedna malopre kaže – mladi nemaju krov nad glavom. Znači, od tih 11 hiljada stanova, rekao bih, nema ni mladih, po njima. Sa druge strane da ne govorim o kreditima za mlade koje dajemo po kamatnoj stopi, po nikada nižoj kamatnoj stopi sa učešćem od 1% itd., itd. 
	Dakle, 2012. godine pustoš, razorena zemlja, uništena zemlja, idemo sa novim projektom u koji država nije uložila ništa osim zemljišta, u kojem ima dividende iz godinu u godinu, u kojem imate ljude koje žive, gde ste stvorili milijardu i po vrednosti samo na projekat i plaćaju se porezi i doprinosi, porezi na imovinu i sve ostalo što je potpuno promenilo Srbiju i menja lokalnu samoupravu, odnosno menja Beograd. Mislim da je to dovoljno jasno, a mislim da je takođe svima jasna razlika između naše politike koja se odnosi na progres, razvoj, nove investicije, nove fabrike. 
	Evo, sutra nas čeka otvaranje fabrike robota u Šapcu, obećanje koje smo dali ispunjavamo. Srbija raste. Srbija ide napred, a vi ljudi što biste rušili, ukidali sve investicije, vraćali investitore, neka, to je vaša politika. Takva politika je nažalost Srbiju opustošila do 2012. godine. Hvala puno. 
	PREDSEDNIK: Hvala. 
	Reč ima Radomir Lazović, po amandmanu.
	Izvolite. 
	RADOMIR LAZOVIĆ: Pošto su inače investitori poznati po tome da se angažuju da bi spašavali neka područja i da ih ulepšaju, a ne da bi zaradili, e, tako se i ovaj investitor pokazao, pojavio da ulepša obalu da Siniša Mali može da uživa u njoj. Pa neće biti da je tako. To kako je izgledala obala svakako ne treba da izgleda, ali to ne znači da vi treba da poklonite zemljište nekome, da ga prvo kriminalno 

raščistite, da rušite po njemu, da privatnu imovinu ljudi uništavate, da tim porodicama, delu barem njih, pretite, da ih ucenjujete da moraju da napuste to područje i generalno da jedan od najboljih delova Beograda date, date, ustupite bliskim investitorima kako bi na njemu zarađivali. Dakle, ne radi se tu o uređenju parka, pa da on bude bolji, ili javne površine, pa da lepše izgleda, nego se radi o tome da vaši drugari, da vaši pajtosi, da vaši investitori, biznismeni na tome zarade. I to rade. Jedino ko ne zarađuje na tome jeste država Srbija. 
	I meni se nemojte obraćati sa majstore. To čuvajte za te vaše iste drugare. Obraćajte mi se sa – narodni poslaniče ili kako god hoćete – dužnim poštovanjem koje zaslužujem. Vama nisam nikakav pajtos, sa vama ne delim ništa. Vas želim da vidim u zatvoru gde pripadate. Hvala. 
	PREDSEDNIK: Hvala i vama što ste pokazali da, ukoliko dođete na vlast, ćete vi kontrolisati sudstvo i odlučivati ko će biti u zatvoru, a ko neće. Hvala. 
	Reč ima Siniša Mali. 

	SINIŠA MALI: Ja se izvinjavam pošto sam ga nazvao narodni poslanik ili ga nisam nazvao, večiti student, nek bude tako. 
	Dakle, još jednom nismo nikome poklonili zemljište, nego smo investirali zemljište u novo pravno lice u nešto što se zove zajedničko ulaganje, nažalost  bez godine i dana radnog iskustva, niti znate o čemu govorite, niti ste ikada bilo šta napravili u svom životu, a pogotovo ne takav projekat koji je dobrobit doneo celoj Srbiji. I malopre sam govorio i o brojkama i o ciframa i o vrednosti. Ništa to vama ne vredi kada se ni u šta razumete. 
	Još jednom bili ste na izborima prošlim za grad Beograd upravo sa tom vašom politikom, a politika – rušenje, sad ćemo mi njima da pokažemo, sve lopovi, uništićemo sve ono što su oni napravili itd. Pa znate i sami kako ste prošli. 
	Ništa više, neću da trošim vreme, uvažene dame i gospodo, dragi prijatelji i poštovani građani Srbije. Vidi se ko je gde, vidi si kome je šta politika uopšte ne treba ni reč dodavati, mi idemo napred, mi ćemo razvijati dalje našu Srbiju, mi ćemo dalje pokušavati da privlačimo investitore, da zaposlimo naše ljude, da podižemo plate, da podižemo penzije, da ljudi bolje žive, da podižemo  kvalitet naše infrastrukture i da gradimo i Beograd i svaki drugi grad i mesto u Srbiji. Hvala puno.
	PREDSEDNIK: Hvala.
	Po amandmanu Mila Popović.
	MILA POPOVIĆ: Pokazujete ovde nekakve slike kako je izgledao Beograd na vodi, odnosno šetalište uz Savu ranije. Vi vrlo dobro znate, gospodine Mali, da je postojao i pre vas projekat kako da se sredi to priobalje, ali on nije podrazumevao zgrade privatnog investitora sa kulama i u visini od stotina metara. Dakle, nije podrazumevalo da se zemljište pokloni arapskom investitoru, niti da se ruši noću pod fantomkama. Podrazumevao je objekte javne namene. Podrazumevao je niske zgrade, šetalište i uređeno priobalje. Ali za pet godina koliko je Dragan Đilas bio na vlasti uradio  je više nego vi za 13 u Beogradu. Vi  ne možete da okrečite to što je on uradio, gradio je vrtiće, škole, tri mosta, davalo se porodiljama, davala se 13 penzija i došlo bi na red i to šetalište da niste oteli vlast u Beogradu. Zahvaljujem.
	PREDSEDNIK: Reč ima Siniša Mali.
	SINIŠA MALI: Pa, čekajte ljudi, ovo je sad stvarno smešno. Pa ako ste već bili na vlasti, pa što to niste uradili? Što niste tako lepo napravili to priobalje, što vi kažete, napravili objekte javne namene i sve ostalo? Što niste to uradili? Nego vam je uvek neko drugi kriv. Imali ste svoju priliku i pokazali ste je, ali prosto je neverovatno da vi o osobi koja je vodila grad Beograd, koja je sebi u džepove tokom svog mandata kao gradonačelnik strpala 619 miliona evra, koja je naplaćivala roditeljima dece koja su išla u vrtiće više nego što je bilo zakonom propisano. Pa jesam li ja bio gradonačelnik? Mi smo na sudu izgubili taj spor, vraćali, ako se ne varam 40 miliona evra, dakle, nepropisno, nepravilno naplaćenih troškova vrtića od strane Dragana Đilasa prema roditeljima dece koja su išla  u vrtiće. 
	Vi govorite o onoj osobi gde je gradski menadžer išao u zatvor zbog rekonstrukcije Bulevara kralja Aleksandra. Vi govorite o onim preplaćenim tramvajima gde je sebi strpao pare u džep. Vi govorite o tome da je oteo Pionirski grad deci Beograda da bi sebi napravio rijaliti. O čemu vi govorite? 
	Dakle, i kao rezultat svega toga pustoš, ništa od toga, 550 ljudi izgubilo posao, zakatančene fabrike, a Dragan Đilas, dakle, simbol korupcije, kao i svi vi u vašoj stranci, simbol korupcije, dakle najbogatiji na svetu, u međuvremenu, naravno… 

Pa on je sve nas  i hvalio  kao predsednik Košarkaškog saveza Srbije, sve je to dobro, ide Srbija itd. Ali kad je malo presušilo to odakle je zarađivao onda je bio problem. Kako  ste  vi licemerni to je  prosto neverovatno, ali na svu sreću građani Srbije znaju i ko je Dragan Đilas i šta je ostalo iza njega. 
	Imamo, na kraju krajeva, izbore koji brzo dolaze, videćemo šta će reći građani o vašoj politici i onome što mi radimo. Hvala puno.
	PREDSEDNIK: Izvolite. 
	Goran Petrović po amandmanu.
	GORAN PETROVIĆ: Ne po amandmanu, vreme ovlašćenog.
	Gospodine Mali, ako već govorite da je neko ukrao 619 miliona, onda bi bilo makar pristojno da kao ministar finansija ove zemlje pokažete makar jedan dokaz građanima, jedan jedini dokaz. Nemojte da iznosite laži i da ponavljate stvari za koje nemate dokaze, a onda vas boli kada vam neko kaže za 20 stanova u Bugarskoj i kažete da za to nema dokaza, pa nemate ni za ovo dokaza. 
	I nemojte da zaboravite  jednu stvar, Dragan Đilas je pobedio Aleksandra Vučića. Narod je rekao svoje o tome kako  je Dragan Đilas upravljao Beogradom i zato su glasali za njega i to nemojte nikada da zaboravite. I ništa neće moći od ovoga što vi sada radite, neistine koje iznosite da promeni tu situaciju. Dragan Đilas je bio dobar gradonačelnik. Građani su to rekli i vas to boli. Zašto vas boli? Zato što niko nakon njega nije uradio ništa slično. Premeštate kocke po Beogradu. Uništili ste Beograd. Napravili ste kolaps od saobraćaja i vi sad ovde pričate kako je neko pre vas nešto uradio. Petnaest godina ste na vlasti. Petnaest godina. Koliko je Dragan Đilas vladao? Šta je Dragan Đilas zatekao u Beogradu pre toga? 
	Mislim da je jako nekorektno i da ova rasprava ide u potpuno pogrešnom smeru, ali nemojte da zaboravite, stalno ću vas podsećati danas, Dragan Đilas je pobedio Aleksandra Vučića. Hvala.
	PREDSEDNIK: Reč ima Siniša Mali.
	SINIŠA MALI: Poštovani građani Srbije, poštovani narodni poslanici, kaže uvaženi narodni poslanik – nema dokaza. Čekaj, polako, spremio sam se ja. Evo vam poslovni prihodi, izveštaj iz Agencije za privredne registre, dakle, finansijski izveštaji kompanije u vlasništvu Dragana Đilasa od 2002-2014. i pogledajte sada kako polako, ali sigurno, dolaskom na vlast 2005. godine 32 miliona evra, 2006. godine 54 miliona evra, 2007. godine 87 miliona evra, pa 79, pa 69, pa 63, pa 64 i tako kada saberete vi sve to, evo, lepo dobijete 619 miliona evra od 2002-2014. dok je Dragan Đilas bio na vlasti, imao funkciju, obavljao funkciju, ali u isto vreme zaduživši grad Beograd za skoro dve milijarde evra, kao što znate, o tome sam i govorio, sebi strpao u džep ukupne prihode od 619 miliona evra. 
	Ako hoćete dokaz, daću vam i same izveštaje i izvode iz Agencije za privredne registre koji su formalni izveštaji, finansijski izveštaji kompanija u vlasništvu Dragana Đilasa dok je obavljao mandat gradonačelnika Beograda. Hvala puno.
	PREDSEDNIK: Hvala vam.
	Izvolite, gospodine Petroviću.
	GORAN PETROVIĆ: Vi sad hoćete da kažete da taj grafikon koji ste pokazali svojim narodnim poslanicima, jer ne smete ni da pogledate prema nama, da je to dokaz da je neko ukrao 619 miliona. Pa koga vi zamajavate sa tim? Sramota je ministar finansija jedne zemlje se služi podmetačinama bez ikakvih dokaza, ali to govori o vama. Tako ste i rušili po Beogradu, noću. I sada pokušavate da se opravdate pred građanima. Sramota, gospodine Mali.

	PREDSEDNIK: Reč ima Siniša Mali.
	SINIŠA MALI: Ne razumem šta je sramota. Čekajte, je l' nije istina ili jeste istina? Je l' lažem ili ne lažem kada kažem da su mu prihodi bili ovoliki? Lažem? 
	(Dušan Nikezić: Lažeš.)
	Nisu bili ovoliki? Dobro. Nije problem nikakav. Evo sada ćemo mi da isprintamo finansijske izveštaje iz Agencije za privredne registre pa ćemo da vidimo ko laže, ko ne laže. Sramota je samo da osoba koja je na javnoj funkciji ima svoja preduzeća, bavi se svojim privatnim biznisom, uništila grad Beograd, ostavila pustoš iza sebe, a u međuvremenu napunila svoje džepove. To je strašno licemerje i strašna sramota svih vas ovde. Hvala puno.
	PREDSEDNIK: Hvala vam.
	Izvolite.
	Reč ima Goran Petrović.
	GORAN PETROVIĆ: Sramota je, gospodine Mali, jedino to da promenite stranu zarad opstanka na vlasti. To je sramota. A nije sramota imati firmu i pošteno raditi. Niste dali nijedan dokaz, ni jedan jedini dokaz da je Dragan Đilas ukrao 619 miliona. Dvesta presuda postoji u korist Dragana Đilasa. Koliko ste vi sporova izgubili?  Koliko ste sporova izgubili? Što to ne kažete? I to je sramota.

5/1	MV/MO		10.45 – 10.55

	PREDSEDNIK: Čekajte, ljudi, stanite bre. Pa imamo ovde na dnevnom redu izmene i dopune Zakona o sprečavanju korupcije, a vi nama pričate o tome da nije sramota imati firmu i pošteno raditi dok ste funkcioner. Kako nije sramota imati firmu i pošteno raditi dok si funkcioner? Bre, ljudi, pa daj da bacimo taj zakon o sprečavanju korupcije u đubre, da ne pričamo uopšte o amandmanima na taj zakon. E svaka vam čast, stvarno. 
	Izvolite, gospodine Petroviću, još.
	Prijavite se ponovo, da čujemo šta još nije sramota.
	GORAN PETROVIĆ: Predsednice, ne znam da li ste vi čuli ministra. Rekao je da je Dragan Đilas od 2002. godine bio funkcioner. Evo, neka nam kaže na kojoj funkciji se Dragan Đilas nalazio 2002. godine, 2003. godine, 2004. godine. Recite nam, gospodine Mali. Na kojoj funkciji se nalazio? Pa vi ste bili na funkciji u Agenciji za privatizaciju kada su rađene pljačkaške privatizacije. Vi ste bili na funkciji. 
	PREDSEDNIK: Ministar Siniša Mali ima reč.
	SINIŠA MALI: Još gore, narodni poslaniče, što ste mi sada rekli. Ako 2002. godine nije bio na funkciji, odlično. Prihod njegove firme je 1.320.000 evra, nije bio na funkciji. Kako je došao na funkciju, 87.8 miliona evra. Pa direktna veza između dolaska na funkciju i prihoda njegove kompanije. Ne znam zašto se zakopavate, ali dobro. Sada ćemo mi da isprintamo i ove izveštaje iz Agencije za privredne registre, pa lepo dok nije bio na funkciji pošteno je radio svoj posao, tako je, i prihod bio milion evra. Kako je došao na funkciju, pošteno je takođe radio posao, ali prihod 90 miliona evra. Pa kako je to moguće? Neviđena slučajnost i koincidencija. Hvala puno.
	PREDSEDNIK: Izvolite, gospodine Petroviću.
	GORAN PETROVIĆ: I šta ste vi uradili, gospodine Mali, za ovih 15 godina, osim što ponavljate istu mantru? Šta ste uradili? Ništa. Zato što nema dokaza za to. Zato što nam pokazujete grafikone, a ne dokaze koje treba da pokažete. Zato su sudovi presudili u korist Dragana Đilasa i dokazao je da to što govorite nije istina. Ne vidim razlog, ja se više dalje neću raspravljati sa vama, ali vam kažem, ružno je i sramota da kao ministar iznosite neistine, kao što je bilo ružno da noću rušite po Savamali i da vas predsednik države naziva tako kako vas je nazvao, a ja neću to ponoviti ovde.
	PREDSEDNIK: Hvala. 
	Ministar Siniša Mali.
	SINIŠA MALI: Poštovani narodni poslanici, sada ste videli kako jedan iskusni političar menja teze. Odjednom više nije teza koliko je para ukrao Dragan Đilas, pošto sve to piše, a kažem ispitaću to vrlo brzo i pokazaću vam, dajte mi samo 10-15 minuta, nego odjednom šta sam ja uradio. Evo, ja nisam ništa uradio, ali to ne zamenjuje činjenicu da je Dragan Đilas lopov. Hvala puno.
	(Radomir Lazović: Jesi, jesi, uradio si, Siniša!)
	PREDSEDNIK: Hvala.
	Gospodine Lazoviću, vi ste se prijavili za reč, je li tako? Što onda vičete bez da sam vam uključila mikrofon ili dala reč? Prijavili ste se za reč, treba vam 30 sekundi. Samo, pre vas se prijavio Borislav Antonijević, pa će on dobiti prvo reč.
	BORISLAV ANTONIJEVIĆ: Hvala. 
	Žao mi je što se ova rasprava po amandmanima pretvorila u lični obračun i žao mi je kada čujem prozivku od bilo koga ovde da nekome kaže – ti nisi radio nikada u životu, ništa u svom životu nisi uradio, zato što imam utisak da se ljudi koji stvarno nisu radili u svom životu i nisu ništa uradili u svom životu, osim što su 

funkcionisali u politici, za razliku od nas koji imamo 30 godina radnog staža u državnim institucijama i stvarno smo se brinuli i radili svoj posao profesionalno, osećamo prozvanim.
	Gospodine Mali, nijedno neuređeno građevinsko zemljište, ako nije predviđen neki plan na tom zemljištu, nema vrednost, osim ako to zemljište nije poljoprivredno zemljište. Zemljište uz priobalje savsko je po preporuci mnogih međunarodnih organizacija, arhitektonskih biroa bilo predviđeno za neke mnogo druge stvari. Recimo, bio je jedan predlog, vrhunski, da se u tom delu preseli Klinički centar Srbije, kako bi imao pristup i sa auto-puta i sa vode. Bilo je tu raznih predloga, ali se tačno znalo koliko to zemljište vredi. 
	Isto tako kao što se i zna koliko košta infrastruktura koju Republika Srbija i grad Beograd finansiraju na tom zemljištu, a vrlo dobro se zna kada se zemljište daje nekome šta se uzima za uzvrat. Recimo, ako privatni vlasnik zemljišta daje  zemljište za građevinsku izgradnju u zavisnosti od lokacije, odnosno zone, dobija u Beogradu između 20% i 30% izgrađenog prostora na tom zemljištu, a infrastrukturu treba da finansira sam. 
	Ovde je grad Beograd i Republika Srbija samo u finansiranje infrastrukture uložila između 1,3 i 2,1 milijardu evra, a dosada su dobili 30-ak miliona od ukupnog koliko je trebalo da bude isplaćeno – 130 miliona. Znači, infrastrukturu je trebao da radi izvođač radova i onome kome je zemljište dato. Zato se kaže da je zemljište poklonjeno. Ne, graška je. Nije poklonjeno, država Srbija ima gubitak na tom zemljištu i to je činjenica. 
	Vi kažete država Srbija će imati 30%. Ne, moramo da podvučemo račun kolika je bila investicija države Srbije u to zemljište, u izgradnju infrastrukture, kanalizacije, vode, obezbeđivanje struje, a da vidimo kolika je šteta jer kompletna kanalizacija iz Beograda na vodi, iz tih miliona kvadrata ide direktno u Savu bez prerade, zato što nijedna jedinica za preradu otpadne vode nije napravljena. To je činjenica, gospodine Mali. Ako možete da mi kažete da je suprotno, ne.
	Zašto nije završen centar za preradu otpadne vode u Velikom selu o kome smo pričali u predizbornoj kampanji vi i ja na Televiziji Srbije, da će biti završen u roku od mesec dana, dva, tri, pet meseci, da je sve završeno, da je interceptor završen, da je sve završeno?  
	Beograd jedini nema centar za preradu otpadne vode. O vrednosti Beograda na vodi možemo sada samo da pričamo koliko košta milion kvadrata pomnoženih sa 6000 kvadrata prosečne cene, šest milijardi, pa od toga 30%, milijardu i 800 je samo trebalo da pripadne u kvadratima, pa onda plaćena naknada za građevinsko zemljište koju je trebao da plati investitor i graditelj, pa onda koliko je infrastruktura itd. To su generalne razlike, gospodine Mali.  
	Samo da vam kažem i ovo – jeste, velika je sramota kada neku raspravu prepravite i pretvorite u privatno prepucavanje, a 14 godina ste imali da sve to što iznosite da je neko ovakav ili onakav sprovedete kroz tužilaštvo. Pa onda je možda vreme da se jednom i o tome prestane, zato što to samo pokazuje neefikasnost ovih kojima ste se priključili nakon onih koje ste napustili. Hvala vam. 
	PREDSEDNIK: Hvala. 
	Reč ima Radomir Lazović. 
	Izvolite. 

	RADOMIR LAZOVIĆ: Ostao sam dužan odgovor Siniši Malom, pa evo da mu odgovorim. 
	Dakle, kada god, a o tome sam pričao i na prošloj sednici, kada god nemate odgovor vi i vaše kolege na pitanja koja postavljamo, vi posegnete za tim, valjda bi to trebalo da budu uvrede, da smo mi strani plaćenici, da smo domaći izdajnici, poput onoga što je patentirao u javnosti Vojislav Šešelj, to ste zadržali, to ste lako naučili. Dodatno, kada pokušavate mene da uvredite govorite da sam student. 
	Ja mogu biti i ovo i ono, ali vi se nalazite već dugo vremena na najodgovornijim funkcijama u zemlji. Bili ste gradonačelnik najvećeg rada, glavnog grada, sada ste ministar finansija i neka vrsta premijera u senci. Ako za vas predsednik države kaže da ste kompletni idiot, onda to valjda nešto znači, onda na tim funkcijama imamo čoveka koga ne cene ni oni koji su ga tu postavili. 
	Ja vas ne cenim, lično vas ne poznajem niti me interesuje kakav ste čovek, važno mi je ono kakve politike sprovodite, a one su štetne za našu državu, štetne za naše građane. Zbog toga smatram da ni minut duže ne treba da…
	Izvinite, ministre, dok razgovarate telefonom…
	Predsedavajuća?
	PREDSEDNIK: Molim?
	RADOMIR LAZOVIĆ: Da li možete da reagujete ovde? Čovek razgovara telefonom dok traje sednica. Možete li da reagujete? 
	PREDSEDNIK: Šta da mu kažem, da ne razgovara telefonom?
	RADOMIR LAZOVIĆ: Da ne razgovara telefonom dok traje sednica. 
	PREDSEDNIK: Ministar može da razgovara telefonom i sluša vas, vi ne razumete kakav je to multitasker. 
	RADOMIR LAZOVIĆ: Pa može da izađe napolje, da pokaže poštovanje prema ovom domu. 
	PREDSEDNIK: Samo slobodno nastavite. 
	RADOMIR LAZOVIĆ: Dakle, ukoliko onaj koji vas je postavio na tu poziciju misli da ste vi kompletni idiot, to dovoljno govori o tome kakve politike sprovodite i kako izgleda zapravo vođenje tog Beograda tada, a sada finansija. Hvala. 
	  

6/1	JJ/CG			10.55 – 11.05	

	PREDSEDNIK: Hvala vam.
	Dušan Nikezić. Izvolite.
	DUŠAN NIKEZIĆ: Ministre mali prvo nisam razumeo zašto ste plagirali doktorat iz ekonomije? Sada mi je jasno. Pošto ne znate razliku između prihoda i dobiti, naravno da ste morali da plagirate doktorat jer se to uči ne na prvoj godini ekonomije nego u srednjoj ekonomskoj školi. 
	Ni jedan okupator nije i ne bi ovako sistematski unakazio Beograd kao što su to uradili Vučić, Mali, Vesić i Šapić. Popločani parkovi, srušen most, hotel „Jugoslavija“, desetine predratnih vila, zatvorena železnička i autobuska stanica, istorijska celina Sava mala sravnjena sa zemljom, rasprodali ste simbole Beograda, Beograđanku, Sava centar, Sajam, palatu Albanije, Studio B, sada će i Arena i Košutnjak. Idiotske instalacije na kružnim tokovima, mauzolej na Cvetnom trgu, investitorski urbanizam i bespravna gradnja, okupiran, zapušten i zapišan Pionirski park i spomenik našim oslobodiocima.
	Tradicionalne kulturne manifestacije zamenili ste vašarima pod šatrama. Ni jednom okupatoru ne bi palo na pamet da uništi Petu beogradsku gimnaziju, da Beogradski univerzitet proglasi za neprijatelja, a da decu naziva ustašama i teroristima, da ih bije i zatvara. Gasite duh Beograda, ukidate sve kulturne manifestacije od Festa do Bitefa i od nekada svetske metropole pravite prćiju za vaše kriminalne dilove. Hvala.
	PREDSEDNIK: Da li ste vi narodni poslaniče sada rekli da je Beograd danas prćija? To ste izgovorili. Da znaju Beograđani.
	Siniša Mali. Izvolite.
	SINIŠA MALI: Uvaženi narodni poslanik kao što znate do pre dve godine bio je zaposlen u firmi Dragana Đilasa, bio je direktor ako se ne varam, tako da je dobro da me je podučio šta je razlika između prihoda i dobiti. Kada govorimo o prihodima firmi Dragana Đilasa, to je novac koji je on prihodovao, novac koji se slio u njegove firme. Kako je on izvlačio taj novac, koliko je kroz dobit, koliko je kroz ko zna kakve usluge koje je napravio, a koje se nisu desile, itd?
	Uvaženi narodni poslaniče to nema nikakve veze. Da li je prihodovao ili nije. To je činjenica. Sada samo kada isprintam izveštaj iz APR-a videćete da je prihodovao, dakle prihodovao na ime svojih firmi tokom mandata dok je imao javnu funkciju, moliću lepo. I sve je to prihod Dragana Đilasa tokom njegove javne funkcije. Ništa više nemam šta da vam kažem. Kolika je posle dobit? Naravno da je verovatno i smanjivao dobit da bi platio manje porez. Neće valjda Dragan Đilas da nešto uradi za svoju državu i u korist države. Pa neće, nego će poveća sve moguće troškove fiktivne da bi platio što manji porez. Prihod, prihod ne možete da sakrijete. Fakturisano, uplaćeno i otišlo u džep Dragana Đilasa. Hvala puno.	
	PREDSEDNIK: Hvala vam gospodine.	
	Nikeziću, hoćete po amandmanu? Šta želite? 
	(Dušan Nikezić: Hoću repliku. Pomenuo je predsednika moje poslaničke grupe.)
	Nemate osnova za repliku pošto ste samo dobili odgovor. Da se ne raspravljamo, duga je bila nedelja. 
	Da li želite po amandmanu ili ne želite? Molim vas, da li želite po amandmanu ili ne? Izvolite.

	DUŠAN NIKEZIĆ: Vi niste rekli da je Dragan Đilas ostvario prihod, vi ste rekli da je on ukrao, pa ste sada rekli da je pravio fiktivne troškove da bi umanjio dobit. I jedno i drugo su krivična dela. Vi ste ministar finansija. Po službenom dužnosti ste morali da pokrenete krivični postupak protiv Dragana Đilasa ako je radio ove stvari. Vi znate da nije. Zato i niste smeli da pokrenete krivični postupak i zato ste izgubili preko 200 sporova na sudu upravo za ovakve izgovorene laži.
	Zašto nije uređen prostor oko Sava male ranije za vreme mandata Đilasa? Zato što su postojali mnogo važniji prioriteti, kao što je izgradnja 43 vrtića, na desetina škola, tri mosta, bulevara i ostalo. Kada nekome prioritet postanu kriminalni dilovi, e onda se rade druge stvari. Onda se ruše mostovi, popločavaju parkovi, ruše vile i rasprodaju simboli grada. Hvala.
	PREDSEDNIK: Gospodine Lazoviću ponovo po amandmanu.
	RADOMIR LAZOVIĆ: Vrlo kratko, pošto se ne slažem u jednom sa poštovanim kolegom Nikezićem koji je rekao da Siniša Mali ne zna razliku između prihoda i dobit. Iako je predsednik njega nazvao zaista kompletnim idiotom. To se odnosi verovatno na politike koje bi trebalo da budu u korist građana. 
	Ono što on vrlo dobro zna i u čemu je zaista šampion, možda jedan od najboljih među najgorima je manipulacije, prevare, druge vrste načina da se izvuče korist za one koji su bliski SNS. Zato ja mislim da on ima vrlo dobro znanje ali ga ne pokazuje u korist građana, već ga koristi kako bi izvukao javna sredstva iz budžeta, iz države i stavio ih u džepove ljudi bliski SNS. Toliko samo ako možemo da tu preciznost zapamtimo i da prosto uđe u ove spise i ostalo. Hvala.
	PREDSEDNIK: Ministar Bratislav Gašić.
	BRATISLAV GAŠIĆ: Da vam kažem, promenio sam baveći se ovim poslom i politikom, posle 37 godina privatnog biznisa, pet ministra finansija. Odgovorno tvrdim pred građanima Srbije, pred svima onima, pred svima onima, boljeg ministra finansija od Siniše Malog u istoriji nije bilo, boljeg ministra finansija koji je više, kada krene žuta patkica da se ljulja vidite kako to bude.
	Da je više urađeno za građane Srbije od strane bilo kog ministra finansija do sada nije. Uz pomoć predsednika Republike, finansije Republike Srbije nas u ministarstvima su dovedene do perfekcije, svidelo se to vama ili ne ali to je istina. Hvala vam.
	PREDSEDAVAJUĆA (Marina Raguš): Završili smo pretres o svim amandmanima.
	Zaključujem pretres Predloga zakona, u pojedinostima.
	Pošto smo obavili pretres Predloga zakona, u načelu i u pojedinostima, u danu za glasanje ćemo odlučivati.
	Prelazimo na 4. tačku dnevnog reda.
	Samo da vas podsetim imamo raspravu u pojedinostima, možete samo da govorite o amandmanima. Nemojte me dovoditi u situaciju da moram da vas vraćam na dnevni red.
	Dakle, dobili ste amandmane.
	Na član 1. amandman je podnela narodni poslanik gospođa Jelena Spirić. 
	JELENA SPIRIĆ: Ja bih zamolila, pre svega ministar koji je od jutros jako pričljiv o tuđem radu, ali i ne o svom, da pre svega bude i najhrabriji pa da uzme tokom priče da gleda u narodne poslanike i ispoštuje ih, ako sve to što priča nije laž, pa i može da ih pogleda. 

	Tako da evo, konkretno, Zakon o javnom dugu, mi ovde želimo da se propisi poštuju ili da se ne krše, a vi ovde samo kažete da prilikom davanja državnih garancija propisi o kontroli državne pomoći samo se uzimaju u obzir. Pa, šta uopšte znači to – uzimaju u obzir. U pravu ne postoji fleksibilno poštovanje zakona. Zato pitam, gospodina ministra koji je zauzet – kome ostavljate taj prostor i zbog čega? Želite da narodni novac delite kao i do sada nekim tajnim ugovorima i burazerskim firmama bez i kakve kontrole. 
	Zato mi ovde i predlažemo jasnu i jedinu zakonitu formulaciju državne garancije daju se isključivo u skladu sa propisima o kontroli državne pomoći. Upravo ovde se vidi najbolje vaše licemerje prema EU i vama su puna usta nekih evropskih integracija i pravila, a kada ta pravila treba primeniti tada  piše da ćete ih samo uzimati u obzir. Vi biste i evropski novac i evropske finansije i pravila, ali samo da bi se slikali. 


7/1	JD/VZ		11.05 – 11.15

	Tako da, evo, gospodine Mali, zbog vašeg fleksibilnog shvatanja zakona mi smo dobili srušenu „Savamalu“, a vi ste dobili doktorat i 24 stana u Bugarskoj. 
	Zato zakon se ne uzima u obzir, ministre Mali, već se zakon poštuje. Ako odbijete ovaj amandman samo ćete potvrditi da se sa zakonima u ovoj zemlji i dalje sprdate, a da se građani sa pravom pitaju u čije džepove odlaze državne garancije. 
	Hvala.
	PREDSEDAVAJUĆA: Na član 1. amandman su zajedno podneli poslanici Narodnog pokreta Srbije.
	Da li neko želi reč? (Da.)
	Reč ima narodna poslanica gospođa Rokvić.
	Izvolite.
	IVANA ROKVIĆ: Hvala.
	Poštovani građani Srbije, Narodni pokret Srbije je podneo ovaj amandman zato što nam je ovde sporna jedna rečenica, mada se ona savršeno uklapa u način na koji ova vlast piše zakone. Kaže – u ovom predlogu zakona predlaže se da kada država daje garancije propisi o kontroli državne pomoći, citiram: se uzimaju u obzir.
	Dakle, ne možete da definišete da se zakon uzima u obzir. Zakon mora da se poštuje, ne može da se uzima u obzir. 
	Dakle, kada vas policajac zaustavi, ako ste prošli na crveno svetlo, ne možete da mu odgovorite – znate, ja sam uzeo Zakon o bezbednosti u obzir ali sam ipak prošao kroz crveno svetlo. Dakle, kada ne platite porez ne možete poreskom inspektoru da kažete – uzeo sam poreske propise u obzir. 
	Zato predlažemo da usvojite ovaj amandman koji kaže da lepo napišemo da se prilikom državnih davanja, odnosno davanje državnih garancija postupa u skladu sa propisima o kontroli državne pomoći i ništa više, zato što kada država garantuje nečiji kredit to nije novac ministra finansija, već je novac svih građana Srbije.
	Dakle, ako firma kojoj je država garantovala kredit ne može da ga vrati, taj račun na kraju stigne građanima Srbije i na kraju ćete građani Srbije platiti vi. Dakle, ako građanin mora da poštuje zakon, morate i vi. 
	Hvala.
	PREDSEDAVAJUĆA: Na član 2. amandman su zajedno podneli narodni poslanici Narodnog pokreta Srbije.
	Da li neko želi reč? (Da.)
	Reč ima narodna poslanica gospođa Rokvić.
	Izvolite. 
	IVANA ROKVIĆ: Hvala.
	Narodni pokret Srbije je podneo ovaj amandman zbog sistemskog modela zaduživanje države kod poslovnih banaka. 
	Dakle, evo građani da vam prevedem. Zamislite da neko dođe i da vam kaže – ja uzimam kredit, ti ćeš da mi garantuješ za taj kredit, a ako ja ne budem platio, platićeš ti. 
	Prema tome, da li ćete vi da samo pristanete ili ćete da pitate – pa, dobro, sačekaj koliki je taj kredit, koliki je rizik, koliko dugo garantujem i šta dobijam ja za to što preuzimam taj kredit. 
	Upravo to država danas radi sa našim novcem. Garantuje kredite javnim preduzećima i drugim korisnicima iako oni ne mogu da vrate kredit. Onda dolazimo u problem, jer će to platiti država umesto njih. Država ima novac građana i raspolaže njima. 

	Dakle, samo zbog ovoga, pre pet godina poslovnim bankama dugovali smo sedamsto miliona evra, danas dugujemo 25,6 milijardi dinara glavnice. 
	Prema tome, ovo više nije nikakva teorija, to je novac koji je mogao da bude vrtić ili da bude škola ili bolnica ili put, veća plata lekaru ili učitelju. 
	Zbog toga ulažemo ovakav amandman. Hvala.
	PREDSEDAVAJUĆA: Na član 3. amandman su zajedno podneli narodni poslanici Narodnog pokreta Srbije.
	Da li neko želi reč? Ne.  
	Pošto smo završili pretres o svim amandmanima, zaključujem pretres Predloga zakona u pojedinostima.
	Prelazimo na sledeću Petu tačku dnevnog reda – PREDLOG ZAKONA O IZMENAMA I DOPUNAMA ZAKONA O ELEKTRONSKIM OTPREMNICAMA.
	Primili ste amandman koji je podnet na Predlog zakona.
	Na član 3. amandman je podneo narodni poslanik Marijan Rističević.
	Da li neko želi reč? 
	Nije tu.
	Završili smo pretres o ovim amandmanima.
	Prelazimo na Šestu tačku dnevnog reda – PREDLOG ZAKONA O IZMENAMA I DOPUNAMA ZAKONA O ELEKTRONSKOM FAKTURISANjU.
	Ovde imamo, takođe jedan amandman koji je podneo narodni poslanik Marijan Rističević.
	Da li neko želi reč?
	Nije tu.
	Ovde smo završili pretres u pojedinostima.
	Prelazimo na Osmu tačku dnevnog reda – PREDLOG ZAKONA O IZMENAMA I DOPUNAMA ZAKONA O AKCIZAMA.
	Dobili ste amandmane.
	Na član 1. amandman je podneo narodni poslanik Dušan Nikezić.
	Da li neko želi reč? 
	Nije tu.
	Zaključujem pretres Predloga zakona, u pojedinostima. 
		Prelazimo na Devetu tačku dnevnog reda – PREDLOG ZAKONA O IZMENAMA I DOPUNAMA ZAKONA O PORESKOM POSTUPKU I PORESKOJ ADMINISTRACIJI.
	Dobili ste amandmane.
	Na član 1. amandman su zajedno podneli narodni poslanici: Pavle Grbović, Ahmedin Škrijelj, Minela Kalender, Anna Oreg.
	Da li neko želi reč? (Da.)
	Reč ima narodni poslanik Ahmedin Škrijelj.
	Izvolite.
	AHMEDIN ŠKRIJELj: Zahvaljujem, predsedavajuća.
	Mi ovim amandmanom tražimo da se u poreskom postupku dosledno primenjuju prava na upotrebu jezika i pisma nacionalnih manjina koja već postoje u Ustavima i zakonima Republike Srbije.
	Postojeći član 10. obavezu dostavljanja overenog prevoda vezuje za pitanje da li određeni jezik, kako se to u zakonu kaže – kod poreskog organa u službenoj upotrebi. Takva formulacija je preuska jer poreski organ ne može sam određivati obim prava na upotrebu manjinskog jezika. Taj obim određuju Ustav, Zakon o službenoj upotrebi jezika i pisama i drugi propisi.

	Zato našim amandmanom preciziramo kada se može tražiti overeni prevod, ispravlja pogrešno upućivanje u postojećem članu 10. i propisuje da se jezička prava ostvaruju u punom obimu koji garantuje Zakon o službenoj upotrebi jezika i pisama. 
	Ako jedna organizaciona jedinica poreske uprave pokriva više opština njeno sedište i način organizacije ne mogu građaninu oduzeti pravo koje mu pripada prema Ustavu i zakonu. 
	Posebno tražimo da ista prava budu obezbeđena i kada se poreska prijava ili drugi podnesak podnosi, poreski akt dostavlja ili komunikacija sa poreskom upravom odvija elektronskim putem uz obavezu da informacioni sistem bude tehnički prilagođen njihovom ostvarivanju. 
	Digitalizacija ne sme sužavati prava građana. Naše rešenje ne stvara novo pravo, već obezbeđuje da se postojeće ustavno i zakonsko pravo stvarno primenjuje u poreskom postupku.
	Organizacija Informacioni sistem Poreske uprave moraju se prilagoditi pravima građana koja im garantuje Ustav i zakon.
	Hvala. 
	PREDSEDASVAJUĆA: Hvala vama što poštujete Poslovnik i uvek govorite o amandmanu.
	Na član 3. takođe ista poslanička grupa PSG–SDA–PDD, podneli su amandman.
	Reč ima narodni poslanik Ahmedin Škrijelj.
	Izvolite. 
	AHMEDIN ŠKRIJELj: Zahvaljujem.
	Drugim amandmanom tražimo da se pravilo o produženju roka za podnošenje poreske prijave dopune rešenjem za situacije kada objektivna smetnja pogađa veći broj poreskih obveznika na jednom području.
	Mi ne sporimo rešenje iz Predloga zakona kojim se zahtev vezuje za konkretan poreski oblik i poreski period i uređuju posledice odobrenog produženja roka, uključujući njegov uticaj na dospele poreske obaveze. 
	Naš amandman taj sistem dopunjuju za slučaj kada problem nije pojedinačan nego pogađa čitavo područje. Ako zbog elementarne nepogode većeg ili dužeg prekida električne energije prekida elektronski komunikacija nedostupnost informacionog sistema poreskog organa ili druge okolnosti na koje poreski obveznici nisu mogli utucati podnošenje prijave postane nemoguće ili bitno otežano tražimo da poreski organ može po službenoj dužnosti produžiti rok za sve obveznike na pogođenom području.
	Odlukom se moraju precizno odrediti područje, poreski oblik, poreski period i produženi rok, a odluka mora biti javno objavljena i primenjivati se bez pojedinačnih zahteva.
	Ovim se nikome ne umanjuje niti kida poreska obaveza. Sprečava se samo da građani i privrednici snose posledice zbog okolnosti na koje nisu mogle uticati. Naše rešenje je istovremeno pravednije za poreske obveznike ali i jednostavnije za poresku administraciju.
	Poreski obveznik ne treba da snosi posledice zato što struje, komunikacije ili informacioni sistemi poreskog organa nisu bili dostupni.
	Hvala. 
	PREDSEEDNIK: Nastavljamo dalje. 
	Na član 5. amandman je podneo narodni poslanik Marijan Rističević.
	Na član 10. amandman je podneo narodni poslanik Marijan Rističević.

	Na član 12. amandman su zajedno podneli narodni poslanici poslaničke grupe Pokret slobodnih građana, SDA – PDD.
	Da li neko želi reč? (Da.)
	Reč ima narodni poslanik Ahmedin Škrijelj. 
	Izvolite. 

8/1	GD/MP		11.15 – 11.25

	AHMEDIN ŠKRIJELj: Trećim amandmanom tražimo da se jednogodišnja zabrana obavljanja delatnosti može izreći samo kada su pouzdano utvrđene činjenice i dokazi iz kojih proizilazi da za nepravilnost odgovara poreski obveznik ili lice za čije postupanje on odgovara. 
	Predlog zakona propisuje jednogodišnju zabranu delatnosti za izdavanje računa sa QR kodom koji nije generisan kroz sistem elektronske fiskalizacije, vodi ka drugom fiskalnom računu ili je na drugi način izmenjen ili manipulisan, pri čemu se mera izriče odmah. 
	Godinu dana zabrane rada je jedna od najtežih mera koja može biti izrečena privrednom subjektu. Zato nije dovoljno samo utvrditi da nepravilnost postoji. Mora biti jasno utvrđeno da je ona posledica radnje ili propuštanja poreskog obveznika ili lica za čije postupanje on odgovara. 
	Amandman za to izričito propisuje da tehnička greška, kvar ili druga smetnja u sistemu elektronske fiskalizacije na koju poreski obveznik nije mogao uticati, ne može imati istu pravnu posledicu kao nepravilnost za koju je utvrđena njegova odgovornost. 
	Tražimo i da rešenje kojim se zabrana izriče posebno navede činjenica i dokazi na kojima se zasniva. Time ne slabimo poresku kontrolu. Naprotiv, obezbeđujemo da jedna ovako teška sankcija bude zasnovana na dokazima, utvrđenoj odgovornosti i odluci koja može biti delotvorno pravno kontrolisana. 
	Jednogodišnja zabrana rada mora počivati na utvrđenoj odgovornosti i dokazima, a ne na tehničkoj grešci, na koju obveznik nije mogao uticati. Hvala.
	PREDSEDNIK: Hvala.
	Na član 15. amandman je podneo narodni poslanik Marijan Rističević. 
	Idemo dalje. 
	Na član 15. amandman su zajedno podneli narodni poslanici poslaničke grupe Pokret slobodnih građana – SDA – PDD.
	Reč ima Ahmedin Škrijelj.
	AHMEDIN ŠKRIJELj: Hvala.
	Četvrtim amandmanom tražimo da se broj struktura, mreža, delokrug i sedište organizacionih jedinica poreske uprave ne određuje bez jasnih i proverljivih zakonskih kriterijuma.
	Član 168. ovo pitanje u velikoj meri prepušta aktu ministra. Smatramo da dostupnost Poreske uprave građanima i privredi ne može zavisiti samo od diskrecione procene, već mora postojati zakonski okvir na osnovu kojeg odluka se može obrazložiti i proveriti. Zato predlažemo da se uzima u obzir broj stanovnika, broj poreskih obveznika, broj registrovanih privrednih subjekata, obim poslova poreske uprave, površina i razuđenost naselja, udaljenost i saobraćajna povezanost, mogućnost pristupa elektronskim uslugama i stepen razvijenosti lokalne samouprave, uz posebnu pažnju prema nedovoljno i izrazito nedovoljno razvijenim područjima, a kada jedna organizaciona jedinica pokriva više opština, tražimo da se i odluka o njenom sedištu donosi prema istim kriterijumima i potrebi ravnomerne teritorijalne zastupljenosti. 
	Za Sandžak je ovo konkretno pitanje zbog velike udaljenosti, teritorijalne razuđenosti i različitog obima privredne aktivnosti. Ne tražimo da zakon unapred odredi gde mora postojati filijala, tražimo da se svaka takva odluka zasniva na objektivnim podacima. 
	Mreža poreske uprave treba da se određuje prema stvarnim potrebama građana i privrede, a ne na osnovu podataka i zakonskih kriterijuma i, naravno, nadamo se i bez diskriminacije regiona Sandžak. Hvala.
8/2	GD/MP

	PREDSEDNIK: Hvala.
	Na član 16. amandman su zajedno podneli narodni poslanici poslaničke grupe Srbija centar - SRCE.
	Reč ima Slobodan Cvejić.
	SLOBODAN CVEJIĆ: Zahvaljujem.
	Poslanička grupa Srbija centar – SRCE predlaže brisanje člana 16. Predloga zakona o izmenama i dopunama Zakona o poreskom postupku i poreskoj administraciji, kojim se predviđa da BIA proverava i daje saglasnost za zapošljavanje u poreskoj administraciji. 
	Navedenom izmenom člana 169d krše se međunarodni i domaći standardi o pravima čoveka i građanina, kao i Ustavom zajamčeno pravo na rad i slobodan izbor radnog mesta. Na ovaj način se stvara prostor za selekciju ljudi čime se direktno sprečavaju građani koji imaju drugačije mišljenje i koji nisu politički podobni da se zaposle u Poreskoj upravi, po ugledu na slične prakse koje se pokušavaju uvesti u pravosuđe preko Pravosudne akademije. 
	U postupku konkurisanja, prema važećim propisima, lica zainteresovana za rad u poreskoj upravi već popunjavaju obrasce saglasnosti za proveru da li su osuđivana ili se protiv njih vodi krivično postupak. Zbog toga ne postoje apsolutno nikakva potreba da se u ovaj postupak zapošljavanja uključuje BIA.
	U predloženom članu 169d stav 2. navodi se da su radna mesta sa povećanim bezbednosnim rizikom u poreskoj upravi radna mesta na kojima se obavljaju poslovi poreske kontrole, naplate, poreske policije i u oblasti informacionih i komunikacionih tehnologija. 
	Upravo u tim sektorima trenutno radi preko 80% zaposlenih u poreskoj upravi. To znači da ovakva provera nije izuzetak već postaje pravilo za gotovo sve zaposlene. U pitanju je potpuno neustavna odredba i postupak koji se mora osuditi i zakonom sprečiti, zbog čega se predlaže brisanje ovog člana. Zahvaljujem.
	PREDSEDNIK: Hvala. 
	Na član 16. amandman su zajedno podneli narodni poslanici poslaničke grupe Pokret slobodnih građana – SDA – PDD. 
	Reč ima Ahmedin Škrijelj. 
	AHMEDIN ŠKRIJELj:  Hvala. 
	Dakle, ovim amandmanom tražimo da rezultat konkursa za zaposlenje ili premeštaj u poreskoj upravi ima stvarno odlučujući značaj. Tražimo da konkursna komisija sačini listu svih kandidata koji su ispunili merila za izbor sa njihovim postignutim rezultatima, da direktor poreske uprave sa te liste mora izabrati kandidata koji je ostvario najbolji rezultat. 
	Predlog zakona proširio je listu za izbor na sve kandidate koji ispune propisana merila, ali ostavlja postojeće pravilo prema kojem direktor sa te liste bira kandidata bez obaveze da izabere kandidata koji je ostvario najbolji rezultat. Time rezultat konkursa može izgubiti odlučujući značaj. Mi predlažemo jednostavno i proverljivo pravilo. Najbolji rezultat treba da znači izbor. Ako dva ili više kandidata imaju jednak najbolji rezultat, amandman propisuje da prvenstvo pripada pripadniku nacionalne manjine u skladu sa pravilima i zakonom koji važi za državne službenike. Takvo rešenje istovremeno štiti stručnost, transparentnost konkursa i ustavnih principa odgovarajuće zastupljenosti pripadnika manje brojnih naroda. 	
	Za Bošnjake u Sandžaku to je pitanje stvarne ravnopravnosti u pristupu državnoj službi. Naše rešenje je bolje od predloženog jer smanjuje prostor za naknadnu diskreciju i unapred određuje kriterijum izbora. Ako konkurs treba da utvrdi ko je najbolji kandidat, onda najbolji rezultat mora da znači izbor. Hvala. 
8/3	GD/MP

	PREDSEDNIK: Hvala. 
	Pošto smo završili pretres o svim amandmanima, zaključujem pretres Predloga zakona u pojedinostima. 
	Odlučićemo u danu za glasanje. 
	Prelazimo na 10. tačku dnevnog reda -  PREDLOG ZAKONA O IZMENI I DOPUNI ZAKONA O POREZU NA EMISIJE GASOVA SA EFEKTOM STAKLNE BAŠTE. 
	Primili ste amandmane koji su podneti na Predlog zakona. 
	Primili ste izveštaje svih odbora i mišljenje Vlade. 
	Otvaram pretres Predloga zakona, u pojedinostima. 
	Na član 1. amandman je podnela narodni poslanik Jelena Spirić. 
	Reč ima Jelena Spirić. 
	Izvolite. 
	JELENA SPIRIĆ: Ovim amandmanom tražimo jednu vrlo jednostavnu stvar. Ako nekome smanjujete porez zato što navodno smanjuje zagađenje, neka dokaže koliko je zagađenje stvarno smanjio, jer ste predložili ovde da proizvođači električne energije mogu da dobiju poreski kredit od 20% opravdanih troškova ulaganja i to sve dok im poreska obaveza ne bude umanjena čak 80%. 
	Zamislite vi apsurd – dimnjaci rade, zagađenje ostaje, građani ga udišu, a zagađivač donese račun za investiciju i traži da mu se porez smanji i do 80%. Ne može dokaz da bude koliko ste para potrošili ako je cilj nešto drugo. Dokaz mora da bude koliko ste manje zagadili. Ovo je svrha ovog poreza, kao što rekoh, da zagađivač plaća. Kako onda dođosmo do toga da zagađivač može da dobije popust od 80%, a da građanima nismo jasno pokazali šta smo za taj popust dobili i onda dolazimo do još većeg apsurda ovog zakona – zakon ste pustili u primenu od 1. januara 2026. godine, a sada nam sami priznajete da poreskoj upravi treba dodatno vreme da razvije instalira IT sistem. Znači, prvo ste pustili porez u primenu, a onda ste se setili da nemate sistem da ga administrirate. 
	Probajte vi kao građani da zakasnite sa porezom i kažete poreskoj upravi – izvinite, ja tehnički nisam bio spreman. Recite mi, da li će vam oni reći – e, nema veze, vidimo se naredne godine. Neće, zato što građaninu ide rok, ide kamata, ide opomena, a kada očigledno država nije spremna, onda ide promena zakona. 
	


9/1	TĐ/LjL		11.25 – 11.35

	U suštini, ako ovaj amandman ne usvojite, znači da vas nije briga za građane, što je suština ovog predloga, koja je poražavajući jednostavna, da za građanina postoji rok, za državu postoji izgovor, a za velikog zagađivača postoji kredit. To je suština. Još tražite da poverujemo da je ovo zakon kojim se zagađenje naplaćuje. Ne. Ako hoćete poreski popust, pokažite koliko ste manje zagadili. Nema rezultata – nema popusta. Zagađuješ – plati. Hvala.
	PREDSEDNIK: Ovim smo završili pretres o amandmanima na ovaj predlog zakona.
	Odlučivaćemo u danu za glasanje.
	11. tačka dnevnog reda – PREDLOG ZAKONA O DOPUNI ZAKONA O POREZU NA UVOZ UGLjENIČNO INTENZIVNIH PROIZVODA.
	Primili ste amandmane, izveštaj odbora, mišljenje Vlade. 
	Otvaram pretres Predloga zakona u pojedinostima.
	Na član 1. amandman je podneo narodni poslanik Marijan Rističević. 
	Nije tu.
	Ovim zaključujem pretres Predloga zakona u pojedinostima.
	Odlučivaćemo u danu za glasanje.
	12. tačka dnevnog reda – PREDLOG ZAKONA O IZMENAMA I DOPUNAMA ZAKONA O BUDžETSKOM SISTEMU.
	Primili ste izveštaj odbora, mišljenje Vlade.
	Odbor za ustavna pitanja i zakonodavstvo odbacio je kao nepotpun amandman na član 24. koji su zajedno podneli narodni poslanici poslaničke grupe Pokret slobodnih građana – SDA-PDD. Oni ne mogu biti predmet rasprave.
	Otvaram pretres Predloga zakona u pojedinostima.
	Na član 1. amandman je podneo narodni poslanik Dušan Nikezić.
	Niko ne želi reč.
	Na član 1. amandman su zajedno podneli narodni poslanici poslaničke grupe Pokret slobodnih građana – SDA-PDD.
	Na član 3. amandman su zajedno podneli narodni poslanici iste poslaničke grupe, Pokret slobodnih građana – SDA-PDD.
	Niko ne želi reč.
	Na član 4. amandman je podnela narodni poslanik Jelena Spirić. (Ne)
	Na član 4. amandman su zajedno podneli narodni poslanici poslaničke grupe Pokret slobodnih građana – SDA-PDD.
	Reč ima Ahmedin Škrijelj.
	AHMEDIN ŠKRIJELj: Mi ovim amandmanom predlažemo da se iz opšte kontrole zapošljavanja izuzmu zdravstveni radnici i saradnici, stručni saradnici u socijalnoj zaštiti, ovlašćeni interni revizori, nastavnici i stručni saradnici za nastavu na jeziku nacionalne manjine, kao i pripadnici nacionalnih manjina, radi njihove odgovarajuće zastupljenosti pod jednakim uslovima.
	Stručni uslovi za konkretno radno mesto ostaju obavezni. Uklanja se dodatna prepreka koja može ostaviti ambulantu bez lekara, socijalnu ustanovu bez stručnog radnika, školu bez nastavnika na jeziku nacionalne manjine ili budžetskog korisnika bez interne revizije.
	Za pripadnike nacionalnih manjina polazimo od člana 77. Ustava koji nalaže da se pri zapošljavanju državnim organima, javnim službama, pokrajinskim i lokalnim organima vodi računa o nacionalnom sastavu stanovništva i odgovarajućoj zastupljenosti. Jednaki uslovi ostaju obavezni, a ustavni nalog mora se primenjivati u praksi.
9/2	TĐ/LjL

	Predloženo rešenje čuva fiskalnu disciplinu, ali sprečava da ona ugrozi osnovne javne usluge, obrazovanje na jezicima nacionalnih manjina, internu reviziju i ustavni princip odgovarajuće zastupljenosti.
	Zato predlažem da se ovaj amandman prihvati, jer se njime čuvaju ustavni principi Republike Srbije. Hvala.
	PREDSEDNIK: Hvala.
	Na član 7. amandman je podnela ista poslanička grupa.
	Niko ne želi reč.
	Na član 13. amandman je podnela ista poslanička grupa.
	Niko ne želi reč.
	Na član 15. amandman je podnela ista poslanička grupa.
	Na član 16. amandman je podnela ista poslanička grupa.
	Na član 17. amandman je podnela ista poslanička grupa.
	Na član 18. amandman je podnela ista poslanička grupa.
	Na član 19. amandman je podnela ista poslanička grupa, da podsetim, to je Pokret slobodnih građana – SDA-PDD.
	Niko ne želi reč.
	Na član 21. amandman je podnela ista poslanička grupa.
	Ovim zaključujem pretres Predloga zakona u pojedinostima.
	Odlučićemo u danu za glasanje.
	Prelazimo na 13. tačku dnevnog reda – PREDLOG ZAKONA O IZMENAMA I DOPUNAMA ZAKONA O POREZU NA DODATU VREDNOST.
	Primili ste izveštaje odbora, mišljenje Vlade.
	Otvaram pretres Predloga zakona u pojedinostima.
	Na član 2. amandman su zajedno podneli narodni poslanici poslaničke grupe Pokret slobodnih građana – SDA-PDD.
	Reč ima Ahmedin Škrijelj. Izvolite.
	AHMEDIN ŠKRIJELj: Ovim amandmanom predlažemo da mali obveznik koji se dobrovoljno opredeli za plaćanje PDV-a ne bude vezan za sistem tokom tekuće i naredne kalendarske godine, kako je to predloženo, već najmanje do isteka poreskog perioda u kojem se navršava 12 meseci od početka njegove PDV aktivnosti. Razlog je jednostavan.
	Najbolje rešenje ne određuje jednako minimalno trajanje obaveze za sve. Ako neko u sistem PDV-a uđe početkom godine, njegova obaveza može trajati gotovo dve godine, dok kod ulaska krajem godine traje znatno kraće. Dužina obaveze tako praktično zavisi od meseca u kojem je obveznik ušao u sistem.
	Ne vidimo poreski razlog da ista odluka proizvodi tako različito minimalno trajanje obaveze samo zbog kalendarskog trenutka u kom je donesena. 
	Zato predlažemo jedinstveno i unapred poznato pravilo,  najmanje 12 meseci od početka PDV aktivnosti, pri čemu obaveza traje do isteka poreskog perioda u kojem se tih 12 meseci navršava. Time se čuva celovitost poreskog perioda i izbegava prestanak obaveze u njegovom toku. Ovaj amandman ne znači da obveznik nakon tog perioda automatski izlazi iz sistema PDV, i dalje mora ispuniti sve zakonom propisane uslove za prestanak obaveze. 
	Ako se od malog obveznika očekuje da uredno izvršava poreske obaveze, onda mora i zakon unapred jasno odrediti koliko najmanje traje njegova obaveza u sistemu PDV-a.


9/3	TĐ/LjL

	PREDSEDNIK: Hvala vam.
	Na član 2. amandman su zajedno podneli narodni poslanici Đorđe Komlenski i Bojan Torbica.
	Reč ima Đorđe Komlenski. Izvolite.
	ĐORĐE KOMLENSKI: Zahvaljujem, predsedniče Skupštine, gospođo Brnabić.
	Ne ulazeći u ovaj ostali deo predloga ove izmene i dopune Zakona o porezu na dodatu vrednost, mi smo predložili da se ubuduće malim obveznikom u smislu ovog zakona smatra lice koje vrši promet dobara i usluga, a čiji ukupan promet nije veći od 12 miliona dinara na godišnjem nivou, odnosno u poslednjih godinu dana kako to inače zakon definiše. Ovaj propis nije menjan više od gotovo decenije, ako ne i duže od toga. Možda je bio iznos od osam miliona koji je važeći, primeren za period kada su primanja, zarade, ali i troškovi poslovanja bili bar jedno tri do četiri puta niži. 
	Ovim izmenama mi bismo samo praktično delimično usaglasili ove limite sa rastom zarada u Republici Srbiji, čime bi omogućili malim preduzetnicima i paušalcima da svoje usluge nastavljaju i dalje da obavljaju na način kako su to i dosada radili. Bojim se ukoliko to ne budemo učinili, veliki broj njih neće moći da radi, jer jednostavno profiti kod preduzetnika nisu rasli srazmerno prihodima građana kada su u pitanju zarade i teret koji se stvara prelaskom na sa paušalnog na PDV plaćanje usluga, a to znači angažovanje kvalifikovanih knjigovođa koji će voditi knjige tim malim preduzetnicima, ne može da se pokrije iz tekućeg poslovanja. I mislim da bi bilo sasvim na mestu da se ovo koriguje i bar delimično usaglasi sa ostalim napretkom Republike Srbije. Hvala. 
	PREDSEDNIK: Hvala. 
	Na član 3. amandman su zajedno podneli narodni poslanici poslaničke grupe Pokret slobodnih građana – SDA – PDD. 
	Da li želite reč? 
	Reč ima Ahmedin Škrijelj.
	AHMEDIN ŠKRIJELj. Hvala. 
	Dakle, mi smo ovim amandmanom predložili… Amandmanom se prag za poljoprivrednika ispod kojih se ne obračuna PDV za izvršen promet dobara ili usluga povećava sa osam miliona dinara na deset miliona dinara u prethodnih 12 meseci. To smo isto uradili kada je u pitanju amandman na član 2. Ovim rešenjem položaj poljoprivrednika usklađuje se sa predloženim povećanjem praga za male obveznike i ublažavaju se posledice akumuliranog rasta cena na obavezu ulaska u sistem PDV-a. Poljoprivrednik i dalje zadržava mogućnost da se dobrovoljno opredeli za obavezu plaćanja PDV-a po uslovima propisanim zakonom.  
10/1	AL/JG			11.35 – 11.45

	Predlogom zakona predviđa se da obaveza plaćanja PDV-a poljoprivrednika, koji se dobrovoljno za to opredele traje u tekućoj i narednoj kalendarskoj godini, umesto najmanje dve godine kako je sada propisano. Takvo određivanje perioda znači da dužina obaveznog ostanka u sistemu zavisi od meseca u kojem je PDV-e aktivnost otpočela, pa poljoprivrednik koji se opredeli početkom godine ostaje u sistemu znatno duže od poljoprivrednika koji istu odluku donese krajem godine. Hvala.
	PREDSEDNIK: Hvala. 
	Na član 3. amandman su zajedno podneli narodni poslanici Đorđe Komlenski i Bojan Torbica.
	Da li želite reč? 
	Reč ima narodni poslanik Đorđe Komlenski.
	Izvolite.
	ĐORĐE KOMLENSKI: Zahvaljujem.
	Kao i kod drugih preduzetnika, mislim da je kod poljoprivrednika još izraženija potreba da se limit od osam miliona podigne na 12 miliona dinara, s obzirom na troškove svih stavki koje imaju u poslovanju i rasta cene poljoprivrednih proizvoda, koji iako su daleko veći, čime su i prihodi formalno veći, zarada poljoprivrednika nije veća. Podizanjem limita bismo bar to delimično uskladili i rasteretili ih obaveze da imaju dodatna izdvajanja za plaćanje knjigovodstvenih usluga, što smatram da apsolutno nije na mestu, da im se još i to desi, jer, jednostavno, mali poljoprivrednici nisu u poziciji da to finansiraju. A podsećam da je opstanak malih poljoprivrednih gazdinstava do 20 hektara jednostavno pitanje nacionalnog suvereniteta i sigurnosti Republike Srbije.
	Pitanje sigurnosti i hrane u Srbiji neće obezbediti velika gazdinstva, niti se to od njih može očekivati, pogotovo ne oni od 100 hektara pa naviše. To su biznismeni, to nisu poljoprivrednici. Ali ovim bismo i poljoprivrednike, kao i za onaj prethodni član koji smo predložili, podizanjem na 12 miliona pružili im priliku da nastave utakmicu kako-tako ravnopravno u ovim tržišnim uslovima koji danas postoje, a koji, moramo priznati, da zbog toga kada su poljoprivrednici u pitanju zbog slobodnog uvoza iz Evropske unije, koje je neko sebi iz gluposti dozvolio da zaključi, koji se sada ne može stornirati, konkurencija koju imaju na tržištu je žestoka. I mislim da oba ova pitanja zaslužuju i ovo daleko temeljniji i ozbiljniji odgovor, osim toga da se u izjašnjenju napiše da se amandman ne prihvata. Hvala.
	PREDSEDNIK: Hvala vam.
	Na član 4. amandman su zajedno podneli narodni poslanici poslaničke grupe Pokret slobodnih građana – SDA-PDD. 
	Reč ima narodni poslanik Ahmedin Škrijelj.
	Izvolite.
	AHMEDIN ŠKRIJELj: Ovim amandmanom se prag nakon čijeg prelaska obveznik ima obavezu da podnese evidencionu prijavu poreskom organu povećava sa osam miliona dinara na deset miliona dinara promet u prethodnih 12 meseci. Izmena je neophodna radi sistemske usklađenosti sa onim što smo tražili, odnosno povećanjem praga iz člana 33 i člana 34. Zakona – bez ove izmene lice sa prometom većim od osam miliona dinara i dalje bi imalo obavezu evidentiranja PDV-a, čime bi predloženo povećanje praga za male obveznike bilo praktično onemogućeno. 
	Članom 4. Predloga zakona uvodi se minimalni period obaveznog ostanka u sistemu PDV-a za obveznika koji pređe Zakonom utvrđen prag promena i taj period se 

vezuje za tekuću i narednu kalendarsku godinu. Kod ovog obveznika ulazak u sistem PDV nije rezultat dobrovoljne odluke, već posledica prelaska Zakonom utvrđenog iznosa promena, pa trajanje obaveznog ostanka u sistemu ne treba dodatno da zavisi od kalendarskog trenutka u kojem je prag pređen. Minimalni period od 12 meseci računa se od dana otpočinjanja PDV-a aktivnosti i završava istekom odgovarajućeg poreskog perioda. Kod obaveznog evidentiranja trenutak otpočinjanja PDV aktivnosti određuje Zakon, pa kašnjenje sa podnošenjem evidencione prijave ne može uticati na početak toka roka. Time se obezbeđuje jednak i predvidiv položaj obveznika. Amandman može imati uticaj na prihode od PDV-a, a obim tog uticaja nije moguće pouzdano proceniti na osnovu podataka sadržanih u Predlogu zakona. Hvala.
	PREDSEDNIK: Hvala.
	Na član 4. amandman su zajedno podneli narodni poslanici Đorđe Komlenski i Bojan Torbica.
	Reč ima narodni poslanik Đorđe Komlenski.
	Izvolite.
	ĐORĐE KOMLENSKI: Zahvaljujem, predsedniče Skupštine, gospođo Brnabić. 
	Ovim amandmanom, praktično, usklađujemo samo ono što smo predloži u prethodnim amandmanima, a to je da iznos granice za PDV kada su paušalci u pitanju i poljoprivrednici bude 12 miliona dinara. Moram da kažem da mi je jako žao što nije bilo prilike da kada je u pitanju i Zakon o porezu na prihod građana amandmanski reagujemo, jer taj član Zakona nije diran, jer naše mišljenje je da i limit od šest miliona, koji traži na godišnjem nivou, da se uvede vođenje knjigovodstva kod paušalaca takođe treba promeniti i uskladiti sa ovim, ali smo to kroz obrazloženje rekli da smatramo da Ministarstvo samo ima prostora i da treba da učini, kao što i dalje tvrdimo i insistiramo na tome da se ovaj iznos sa osam podigne na 12 miliona. Mislim da ne košta ništa ili košta malo Republiku Srbiju, ali mnogim preduzetnicima, poljoprivrednicima značiće pitanje opstanka u daljem radu. Hvala.
	PREDSEDNIK: Na član 5. amandman su zajedno podneli narodni poslanici poslaničke grupe Pokret slobodnih građana – SDA-PDD.
	Na član 5. amandman su zajedno podneli narodni poslanici Đorđe Komlenski i Bojan Torbica.
	Na član 7. amandman su zajedno podneli narodni poslanici poslaničke grupe Pokret slobodnih građana – SDA-PDD.
	Na član 8. amandman su zajedno podneli narodni poslanici poslaničke grupe Pokret slobodnih građana – SDA-PDD.
	Na član 11. amandman su zajedno podneli narodni poslanici poslaničke grupe Pokret slobodnih građana – SDA-PDD.
	Ovim smo završili pretres Predloga zakona, u pojedinostima.
	Odlučivaćemo u danu za glasanje.
	Prelazimo na 14. tačku dnevnog reda – PREDLOG ZAKONA O IZMENAMA I DOPUNAMA ZAKONA O POREZU NA DOBIT PRAVNIH LICA
	Primili ste izveštaje svih resornih odbora, kao i mišljenje Vlade o podnetim amandmanima.
	Otvaram pretres Predloga zakona, u pojedinostima.
	Na član 22 amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Reč ima Robert Kozma.	

	ROBERT KOZMA: Hvala vam, predsedavajuća.
	Mi smo podneli suštinski amandman koji se tiče prelaznih odredbi, odnosno na član 22. gde tražimo da se smanji rok sa 31. decembra 2027. godine na 31. decembar 2026. godine, odnosno rok do kojeg pravno lice može da obezbedi postojeći poreski podsticaj u smislu oslobađanja od plaćanja dela poreza na dobit pravnih lica, shodno svojim ulaganjima.	
	Vi ste ovim predlogom zakona rekli da želite da regulišete i definišete šta je sve državna pomoć, s obzirom da to traži i Evropska unija, te ste tvrdili da ovim načinom regulišete državnu pomoć, da time doprinosite pristupanju Evropskoj uniji, da će ovo da podstakne konkurenciju na tržištu, da će da definiše preduzetništvo, da može eventualno da dovede do otvaranja Klastera broj 2, kada već nije otvoren Klaster 3. I kažete da regulišete državnu pomoć.
	Međutim, ovom prelaznom odredbom vi zapravo izigravate postojeći Zakon koji teži da ovakve oblike davanja reguliše znatno striktnije, vi izigravate zato što bi po ovoj prelaznoj odredbi koju ste vi ostavili pravno lice moglo do 31. decembra 2027. godine da obezbedi postojeći poreski podsticaj i da ga on shodno postojećoj tački Zakona koristi narednih 10 godina ukoliko uvaži u tom smislu uslove iz datog poreskog podsticaja. To znači da za dato lice, koje bi u narednih godinu i po dana dobilo ovakav podsticaj oslobađanja od poreza na dobit, on bi zapravo narednih 10 godina mogao da izigrava navodnu izmenu Zakona koju vi predlažete. 
	Zašto je ovo bitno? Uglavnom se vaš tzv. ekonomski razvoj i rast svodio na to da učestvujete u trci do dna, odnosno da privlačite strane kompanije, pre svega radno intenzivne kako bi im davali različite subvencije, različite podsticaje. Oni dođu ovde, otvore neki pogon, međutim, kada se završe ovi podsticaji, nakon dve-tri godine, oni se pokupe i odu i opet ostanu nama građani koji su nezaposleni, ostane nam to da su sve ove subvencije, svi ovi podsticaji bili o trošku zapravo mikro malih i srednjih kompanija koje su uredno plaćale svoje dažbine, a tim dažbinama plaćali su podsticaje za velike strane kompanije, koje kada prestanu podsticaji odu iz zemlje. Hvala vam.

	PREDSEDNIK: Na član 23. amandman je podnela narodna poslanica Jelena Spirić.
	Izvolite.
	JELENA SPIRIĆ: Gospodine ministre, vidim da je ponovo zauzet, ima neke druge obaveze, ovaj amandman je vrlo jednostavan, tražimo da vaša sopstvena odredba protiv poreskih zloupotreba počne da se primenjuje 1. januara 2028. godine, a ne nekog nepoznatog dana kada Srbija postane članica Evropske unije. Zato vas pitam – zašto štitite one koji izbegavaju da plate porez? Ne tvrdim ja da ova odredba sprečava poreske zloupotrebe, to ste napisali vi, gospodin ministar koga ovo ne interesuje.
	U obrazloženju vašeg zakona doslovno stoji da se članom uvodi opšta mera kojom se sprečavaju zloupotreba zakona i izbegavanja plaćanja poreza. Onda je i primenite. To je odlično. Zašto građanin Srbije porez mora da plati danas, mali privrednik porez takođe mora da plati danas, a onima koji prave simulovane poslove da bi ostvarili poresku pogodnost vi poručujete – samo nastavite, država vas još neće pritiskati? I kakve veze ima članstvo u EU sa tim da Srbija danas zaštiti svoj budžet? Samo mi to recite. Ne tražimo ni sutra, ni za mesec dana, tražimo 1. januara 2028. godine. Nemojte onda da nam kažete da nema vremena za pripremu, zato što ste sami propisali rok od 360 dana za donošenje podzakonskih akata. 
	Dakle, kada iz Evrope treba prepisati zakon, to onda može, ali kada treba primeniti odredbu koja sprečava jako bitno izbegavanje poreza, onda ćemo sačekati. To nije evropska politika, to je domaća politika privilegovanih. Jer, običnom čoveku država ne kaže, malopre sam rekla, platićeš porez kad uđemo u EU, ne kaže to ni malom privredniku, njima oduzimate i naplaćujete odmah. 
	Zato prihvatite ovaj amandman i recite jasno – od 1. januara 2028. godine u Srbiji ovo pravilo važi. Ukoliko to odbijete, onda nam objasnite samo jedno – kome tačno treba još vremena bez ove zaštite, državi Srbiji ili onima koji izbegavaju da joj plate porez? Hvala. 
	PREDSEDNIK: Hvala vam. 
	Ovim zaključujem pretres Predloga zakona u pojedinostima. 
	Odlučićemo u danu za glasanje.
	Prelazimo na 15. tačku dnevnog reda – PREDLOG ZAKONA O IZMENAMA I DOPUNAMA ZAKONA O POREZU NA DOHODAK GRAĐANA. 
	Primili ste izveštaje resornih odbora i mišljenje Vlade.
	Otvaram pretres Predloga zakona u pojedinostima. 
	Na član 1. amandman je podnela Vlada Republike Srbije. 
	Amandman je prihvaćen i postao je sastavni deo Predloga zakona.
	Na član 1. amandman su zajedno podneli narodni poslanici poslaničke  grupe Pokret slobodnih građana SDA – PDD.
	Ahmedin Škrijelj ima reč.
	Izvolite.
	AHMEDIN ŠKRIJELj: Zahvaljujem.
	Ovim amandmanom tražimo da neoporezivi iznos zarade, koji se utvrđuje sporazumom Vlade, reprezentativnog sindikata i Unije poslodavaca, ne može biti niži od neoporezivog iznosa koji bi bio utvrđen redovnim zakonskim  usklađivanjem. Ne osporavamo socijalni dijalog niti mogućnost da se kroz dogovor dođe do povoljnijeg rešenja. Naprotiv, smatramo da takav dogovor može biti koristan, ali ako se uvodi novi način utvrđivanja neoporezivog iznosa, onda zakon treba jasno da postavi granicu ispod koje se ne može ići.

	Neoporezivi deo zarade neposredno utiče na poresko opterećenje rada, a njegov značaj posebno je izražen kod zaposlenih sa nižim i srednjim zaradama. Zato nije  dobro ostaviti mogućnost da sporazumno utvrđeni iznos bude nepovoljniji od onoga što bi zaposleni imali na osnovu redovnog zakonskog usklađivanja. Naše rešenje je u tom delu sigurnije od predloga koji je sadržan u zakonu. Ne određujemo unapred veći neoporezivi iznos i ne ograničavamo dogovor socijalnih partnera, ali tražimo da redovno  zakonsko usklađivanje ostane zaštitna granica, a da svaki sporazum može ići iznad nje. Neoporezivi deo zarade mora ostati zaštita zaposlenog, a ne prostor za njegovo dodatno poresko opterećenje. 
	PREDSEDNIK: Hvala vam. 
	Na član 2. amandman su zajedno podneo narodni poslanici poslaničke grupe Pokret slobodnih građana SDA – PDD.
	Izvolite. 
	AHMEDIN ŠKRIJELj: Ovim amandmanom tražimo da poslodavac koji zaposli dugoročno nezaposleno lice poresku olakšicu može koristiti 24 meseca umesto najviše 12 meseci, kako to predviđa Predlog zakona. Ostali uslovi za ostvarivanje ove olakšice ostaju nepromenjeni. Za ovakvo rešenje postoji pravni i društveni razlog. Propisi o kontroli državne pomoći dopuštaju da se kod dugoročno nezaposlenih lica troškovi zarade priznaju u periodu do 24 meseca. Mi tražimo mogućnost koja već postoji u tom pravnom okviru i da se iskoristi kroz ovu poresku olakšicu. 
	Dugoročno nezaposlen čovek nije u istom položaju kao neko ko je tek ostao bez posla. Što nezaposlenost traje duže, teže je ponovno uključivanje u radni proces, raste udaljenost od tržišta rada i ozbiljnije su posledice po ekonomsku sigurnost pojedinca i njegove porodice. Zato smatramo da je naše rešenje bolje od jedinstvenog roka od 12 meseci. Ne povećavamo intenzitet pomoći i ne menjamo ostale uslove, već duže trajanje podsticaja vezujemo samo za lice koje se nalazi u težem položaju na tržištu rada. Ova mera može imati naročit značaj u sredinama sa visokom nezaposlenošću, malim brojem radnih mesta i izraženim odlaskom radno sposobnog stanovništva. 
	PREDSEDNIK: Hvala vam. 
	Gospodine Veselinoviću, jeste li se prijavili ili slučajno?
	Po amandmanu? Izvolite. 
	ŽELjKO VESELINOVIĆ: Zahvaljujem. 
	Ja bih samo želeo da kažem da se slažem sa tim i da bi predložio da se u narednom periodu taj neoporezivi deo koji se tiče onog dela koji poslodavci moraju da uplaćuju državi za zaposlene kao poreze i doprinose, da se vodi računa i da se pogleda ukoliko bude bilo moguće da se u narednom periodu to na neki način smanji kako bi poslodavci mogli da pre svega podignu plate građanima i da na neki način ulože u investicije.
	Mi danas imamo jedan problem, kao što sam već pričao o tome ranije, da određeni broj firmi u Srbiji odlazi na neki način. To su one firme koje su ljudima davale minimalne zarade, koje su ljudima davale male plate, izrabljivali ih itd. Želeo bih da kažem da je, recimo, danas kompanija „Falc East“ iz Knjaževca otpustila 62 ljudi. Nije sporno u tome što otpuštaju 62 ljudi, zato što je to jedan deo procesa i tehnološkog njihovog poslovanja. Međutim, problem je u tome što je ta firma poznata po prevarama, što je ta firma poznata po tome da na neki način pljačka radnike i pljačka građane Srbije. 

	Ja sam o tome govorio u ovom sazivu još prošle godine. Vidim kolega nešto dobacuje tamo. I tada je pokušavao da brani firmu i da brani taj njihov potez, ali se ispostavilo da je izvesni Milan Zlatković, zvani Štroka, iskoristio mogućnost da zajedno sa kompanijom „Falc East“, ne sa državom, da se razumemo, nije država bila umešana u to, nego da zajedno sa poslodavcima iz Italije napravi jednu prevaru i da odšteti i državu Srbiju i da odšteti građane Srbije i radnike Srbije. Država Srbija i Ministarstvo finansija, odnosno Poreska uprava je reagovala na moj dopis kao narodnog poslanika i oni su našli tamo poreske nepravilnosti. 
	Ali, sada šta se dešava, ja hoću na vreme samo da upozorim, ta firma isto tako planira da na sličan način otpusti još 400 radnika do kraja godine, da ponovo prevari i državu i radnike. Samo bih želeo da iskoristim tu priliku da skrenem pažnju na ono što će se svakako desiti i da nadležne institucije i u Knjaževcu i države Srbije reaguju na vreme kako ne bismo došli u problem da se desi još jedna prevara, jer nažalost takvih firmi, takvih prevara će biti svakako i u nekom narednom periodu. Mi moramo naći način da zaustavimo sve te koji hoće da izrabljuju i državu i koji hoće da izrabljuju radnike. Hvala. 
	PREDSEDNIK: Hvala. 
	Na član 4. amandman su zajedno podneli narodni poslanici poslaničke grupe Pokret slobodnih građana SDA – PDD.
	Reč ima Ahmedin Škrijelj.
	AHMEDIN ŠKRIJELj: Hvala. 
	Mi ovim amandmanom tražimo da mikro i mala pravna lica, preduzetnici, preduzetnici paušalci i preduzetnici poljoprivrednici kada zaposle dugoročno nezaposleno lice poresku olakšicu mogu koristiti do 24 meseca umesto najviše 12 meseci, koliko predviđa Predlog zakona. Ne tražimo povećanje procenta olakšice, ne širimo krug poslodavaca koji na nju imaju pravo i ne menjamo ostale uslove za njeno korišćenje. Mera koju predlažemo odnosi se samo na duže trajanje poreske pogodnosti kada se zapošljava dugoročno nezaposleno lice. 
 
		     	 
12/1	MT/MO		11.55 – 12.05

	Razlog je vrlo konkretan. Kod malih poslodavaca trošak svakog novog zaposlenog ima veći uticaj na poslovanje nego kod velikih privrednih sistema. Za malu firmu, preduzetničku radnju, porodični posao ili poljoprivrednika odluka da zaposli još jednog radnika predstavlja ozbiljnu i dugoročnu poslovnu obavezu. Produženje olakšice sa 12 na 24 meseca daje takvom poslodavcu snažniji podsticaj da otvori novo radno mesto, a dugoročno nezaposlenom licu povećava mogućnost da se vrati na tržište rada i zadrži zaposlenje. 
	Naše rešenje je bolje od predloženog, jer povezuje podršku maloj privredi sa rešavanjem jednog od težih problema tržišta rada. Pritom, i dalje mora doći do stvarnog povećanja broja zaposlenih, a ograničenje iz propisa o kontroli državne pomoći ostaju na snazi. Poseban značaj ova mera može imati u manjim i slabije razvijenim sredinama gde nova radna mesta najčešće otvaraju upravo mala preduzeća, preduzetnici i porodični poslovi. Podrška maloj privredi ima puni smisao kada vodi novom radnom mestu i povratku dugo nezaposlenog čoveka u svet rada. 
	Hvala. 
	PREDSEDNIK: Hvala.
	Na član 6. amandman je podnela Vlada Republike Srbije.
	Taj amandman je prihvaćen i postao je sastavni deo Predloga zakona.
	Ovim zaključujem pretres predloga zakona u pojedinostima.
	Odlučićemo u danu za glasanje.
	Idemo na 17. tačku dnevnog reda – PREDLOG ZAKONA O IZMENAMA I DOPUNAMA ZAKONA O DUVANU
	Primili ste izveštaj resornih odbora, mišljenje Vlade. 
	Odbor za ustavna pitanja i zakonodavstvo odbacio je kao nepotpun amandman kojim se posle člana 6. dodaje novi član 7. koji su zajedno podneli narodni poslanici poslaničke grupe Narodni pokret Srbije – Novo lice Srbije, u stvari Narodni pokret Srbije.
	Ovaj amandman ne može biti predmet rasprave.
	Ovim otvaram pretres predloga zakona u pojedinostima.
	Na član 5. amandmane u istovetnom tekstu podneli su narodni poslanici zajedno poslaničke grupe Narodni pokret Srbije i poslaničke grupe Zeleno-levi front – Ne davimo Beograd.
	Reč ima Robert Kozma. 
	Izvolite.
	ROBERT KOZMA: Hvala vam predsedavajuća.
	Mi smo podneli da se briše predložena odredba. Nema potrebe da se dodatno odlažu primene odredbi, pogotovo jer se radi o primeni odredbe koje bi trebalo da ukazuju građanima na štetnost samog duvanskog dima. Tu štetnost moramo što pre i što više o tome da govorimo, da radimo edukativne kampanje.
	Generalno smatram da su izmene ovog Zakona o duvanu propuštena šansa da se kroz izmene i raspravu Zakona o duvanu, kao i o Zakonu o zaštiti građana duvanskog dima, znači uz saradnju sa Ministarstvom zdravlja povede jedna ozbiljna rasprava o tome da idemo ka većoj restrikciji kada se radi o duvanu i duvanski srodnim proizvodima, jer kao što znamo, pušenje ubija, duvanski dim šteti kako onima koji su korisnici duvana, tako i običnim građanima. 
	Takođe, mislim da je propuštena šansa da popričamo i o štetnosti drugih srodnih proizvoda pored duvana, kao što su npr. upotreba jednokratnih električnih cigareta, tzv. vejpova. Ukoliko prođete pored naših srednjih škola videćete da gotovo svaka mlada osoba kako oni kažu „vejpuju“, koriste ove vejpove. Za te jednokratne 

cigarete u nekim zemljama EU su krenule restrikcije, tako da se u potpunosti zabranjuje njihova upotreba, baš zato što su se veoma raširili među omladinom jer su veoma privlačni. Radi se o tome da su lako dostupni, jednokratna upotreba. Znači, uzmu, koriste, bace, ne nose kući, nema dopune. 
	Takođe, ti vejpovi koji se bacaju na sve strane najčešće odlaze u komunalni otpad, a ne radi se o komunalnom otpadu, nego o električnom otpadu koji kada se zapali dodatno dovodi do širenja požara. 
	Izmena zakona o duvanu bio je trenutak kada smo trebali da pristupimo jačim restrikcijama kada se radi o duvanu i srodnim proizvodima i da krenemo ka boljoj zaštiti naših građana. Hvala vam.
	PREDSEDNIK: Hvala.
	Na član 6. amandman su zajedno podneli narodni poslanici poslaničke grupe Narodni pokret Srbije.
	Ovim završavamo pretres o svim amandmanima na ovaj predlog zakona.
	Glasaćemo u danu za glasanje.
	Tačka 18. dnevnog reda – PREDLOG ZAKONA O IZMENI I DOPUNI ZAKONA O SLOBODNIM ZONAMA.
	Primili ste amandmane koji su podneti na predlog zakona, izveštaje resornih odbora, mišljenje Vlade.
	Otvaram pretres predloga zakona u pojedinostima.
	Na član 1. amandman su zajedno podneli narodni poslanici poslaničke grupe Pokret slobodnih građana SDA PDD.
	Reč ima Ahmedin Škrijelj.
	AHMEDIN ŠKRIJELj: Zahvaljujem.
	Mi ovim amandmanom zadržavamo terminološke izmene koje je predložila Vlada. Istovremeno tražimo da se u zakonu jasno utvrdi da jedna slobodna zona može obuhvatiti jedan ili više prostorno odvojenih delova i da se ti delovi mogu nalaziti na teritoriji jedne ili više jedinica lokalnih samouprava, pod uslovom da zajedno čine funkcionalnu celinu i da svaki deo ispunjava sve zakonom propisane uslove. 
	Razlog za ovakvo rešenje je praktičan. Privredni proizvodni, logistički i infrastrukturni kapaciteti često nisu skoncentrisani na području samo jedne opštine ili grada. Jedna sredina može imati pogodnu industrijsku lokaciju, druga logističke kapacitete, a treća bolju saobraćajnu povezanost ili raspoloživu radnu snagu.
	Smatramo da administrativne granice lokalnih samouprava ne treba da budu prepreka povezivanju takvih kapaciteta u jednu funkcionalnu slobodnu zonu. Vladin predlog ovo pitanje ne uređuje, dok naš amandman stvara jasan pravni osnov za višelokacijski model. Pritom, ne smanjujemo ni jedan prostorni i tehnički carinski ili drugi uslov koji svaki deo zone mora ispuniti. 
	Naše je rešenje zato razvojno i pravno potpuno. Omogućava da se viš susednih sredina poveže oko zajedničkog privrednog interesa, da zajednički koriste postojeće kapacitete i da na realnijoj osnovi privlače investicije, razvijaju proizvodnju, otvaraju nova radna mesta. Razvoja politika treba da prati privrednu stvarnost i potencijal jednog područja, a ne da ih zaustavlja na administrativnim granicama. 
	Hvala. 
	PREDSEDNIK: Na član 2. amandman je podnela ista poslanička grupa. 
	Reč ima Ahmedin Škrijelj.
	Izvolite. 
12/3	MT/MO

	AHMEDIN ŠKRIJELj: Ovim amandmanom zadržavamo terminološku izmenu koju je predložila Vlada, ali istovremeno preciziramo jedno važno pitanje kod slobodne zone koja se sastoji, kako smo to u prethodnom amandmanu predložili, iz više prostorno odvojenih delova. 
	Tražimo da za podnošenje zahteva za određivanje takvog područja zone nije potrebno da svaka jedinica lokalne samouprave na čijoj teritoriji se nalazi neki od delova zone bude njen osnivač ako su ispunjeni ostali zakonom propisani uslovi. Važeći zakon već omogućava da osnivač bude organ jedinice lokalne samouprave, privredno društvo ili preduzetnik. 
	Naš cilj je zato da kod projekata koji obuhvataju dve ili više opština ili gradova izričito uklonimo moguću nedoumicu u primeni zakona. Ovim se ne umanjuje ni jedna nadležnost lokalne samouprave. prostorno i urbanističko planiranje, građevinsko zemljište, javna svojina, lokalna infrastruktura i druga pitanja iz njene nadležnosti ostaju potpuno očuvana. Amandman se odnosi na uslove za podnošenje zahteva i osnivačku strukturu zone. 
	Takvo rešenje omogućava da se proizvodni, investicioni i logistički kapaciteti više susednih opština, odnosno sredina organizuju u jednu funkcionalnu celinu, a da formalna osnivačka struktura ne postane nepotrebna prepreka realizaciji ekonomski opravdanog projekta. Ekonomski opravdan razvojni projekat ne treba da bude otežan samo zato što se njegovi kapaciteti nalaze na području više lokalnih samouprava. 
	PREDSEDNIK: Hvala. 
	Na član 3. amandman je podnela ista poslanička grupa. 
	Reč ima Ahmedin Škrijelj: Dakle, tražimo da se kod slobodne zone koja se sastoji iz više prostorno odvojenih delova omogući fazni početak rada, tako da svaki njen deo može početi sa radom kada za taj deo budu ispunjeni svi propisani uslovi.
	Komisija i dalje mora utvrditi prostorne i energetske uslove, uslove zaštite životne sredine, druge tehničke uslove, uslove za rad carinske službe i provođenje mera carinskog nadzora. 
	
13/1	JJ/CG			12.05 – 12.15		

	Ministar nadležan za poslove finansija na predlog komisije bi doneo rešenje u roku od 30 dana. Na postupak se primenjuju pravila opšteg upravnog postupka. Rešenje je konačno u upravnom postupku, a dan njegovog donošenja smatra se početkom rada slobodne zone, odnosno konkretnog dela zone.
	Razlog za ovaj amandman je jednostavan. Kod više lokacijskih projekata nije realno očekivati da sve lokacije u istom trenutku završe infrastrukturu i ispune sve tehničke i carinske uslove. Ako je jedna lokacija potpuno spremna nema ekonomskog opravdanja da investicija, proizvodnja i nova radna mesta čekaju završetak druge lokacije.
	Istovremeno jasno uvodim i krajnji rok. Ostali delovi moraju ispuniti uslove dobiti rešenje najkasnije u roku dve godine od stupanja na snagu akta Vlade kojim je određeno područje slobodne zone. Vladin predlog ovo pitanje ne uređuje, dok naše rešenje koje smo predložili amandmanom omogućava faznu realizaciju investicije bez odstupanja od bilo kog zakonskog uslova. Spremna investicija treba da počne sa radom onda kada ispuni zakonom propisane uslove, a ne da čeka deo projekta koji još uvek nije završen. Hvala.
	PREDSEDNIK: Hvala.
	Na član 7. amandman su zajedno podneli narodni poslanici iste poslaničke grupe.
	Da li želite reč? Izvolite.
	AHMEDIN ŠKRIJELj: Mi ovim amandmanom tražimo da se jasno uredi carinski režim kada se jedna slobodna zona sastoji iz više prostorno odvojenih delova. Ovo je posebno važno za prostor Sandžaka iz koga dolazim.
	Vlada je predložila da se unošenje robe u zonu, iznošenje robe iz zone i smeštaj robe u zoni sprovodi u skladu sa carinskim propisima. To rešenje je dobro ali smatramo da treba urediti situaciju kada se roba premešta između dva ili više fizički odvojenih delova iz te slobodne zone. Zato predlažemo da se i takvo premeštanje obavezno sprovodi u skladu sa carinskim propisima uz osiguravanje uslova za carinski nadzor i kontrolu u svakom delu zone.
	Ovim amandmanom mi ne uvodimo nikakvu carinsku pogodnost, oslobođenje niti poseban režim mimo carinskog zakona. Ovim amandmanom želimo da višelokacijski model slobodne zone bude potpuno uklopljen u postojeći carinski sistem i da u zakonu ne ostane otvoreno pitanje kretanje roba između njegovih pojedinih delova.
	Naše rešenje za to potpunije je od Vladinog predloga jer omogućava povezivanje proizvodnih, skladišnih i logističkih kapaciteta na različitim lokacijama uz potpuno očuvanje carinskog nadzora, kontrole i pravne sigurnosti. 
	PREDSEDNIK: Hvala.
	Na član 12. amandman je podnela ista poslanička grupa.
	Ahmedin Škrijelj.
	AHMEDIN ŠKRIJELj: Mi tražimo da razvoj slobodnih zona bude sistemski povezan sa nerazvijenim i devastiranim područjima na kojima tradicionalno žive pripadnici nacionalnih manjina, kakva je i regija Sandžak. Upravo za slobodne zone treba da vodi evidenciju svih takvih područja uz mišljenje ministarstva nadležnog za ljudska i manjinska prava i da za svako proceni prostorne, infrastrukturne, privredne, investicione i kadrovske uslove.
	Za teritorijalno povezana područje više jedinica lokalne samouprave tražimo i posebnu procenu mogućnosti uspostavljanja jedne zone sa više prostorno odvojenih delova, što smo i rekli u prethodnim amandmanima.
13/2	JJ/CG	

	Amandman predviđa stručnu pomoć u izboru lokacija i pripremi projekata, koordinaciju ključne infrastrukture, promociju investicija, izvoza, povezivanja sa međunarodnim transportnim pravcima i programima regionalnog razvoja kao i pripremu posebnih kriterijuma ekonomske opravdanosti sa nižim pragovima ulaganja i zapošljavanja.
	Mi tražimo da Vlada donosi program za period od tri godine koji obavezno obuhvata sva područja koja ispunjavaju zakonom propisane uslove i utvrđuje lokacije, investicije, nova radna mesta, infrastrukturne potrebe, izvore finansiranja, rokove i pokazatelje realizacije.
	Naše rešenje je bolje od Vladinog rešenja jer promociju slobodnih zona povezuje sa konkretnom i merljivom razvojnom politikom. Kriterijum nije nacionalnost investitora, vlasnika ili zaposlenih već objektivan razvojni položaj područja, a to je inače i zakonom propisana obaveza, gde je Zakonom o zaštiti prava i sloboda nacionalnih manjina propisano da će Vlada Republike Srbije, drugi državni organi da sprovode mere za razvoj nedovoljno razvijenih područja na kojima tradicionalno žive pripadnici nacionalnih manjina. Hvala.
	PREDSEDNIK: Hvala.
	Na član 16. amandman je podnela ista poslanička grupa.
	Da li želite reč? (Ne.)
	Ovim zaključujem pretres Predlog zakona, u pojedinostima i odlučujemo u danu za glasanje.
	Prelazimo na 19. tačku dnevnog reda – PREDLOG ZAKONA O ZAVRŠNOM RAČUNU BUDžETA REPUBLIKE SRBIJE ZA 2025. GODINU
	Primili ste amandmane, izveštaje resornih odbora, mišljenje Vlade.
	Otvaram pretres Predloga zakona, u pojedinostima.
	Na član 2. amandman je podneo narodni poslanik Marijan Rističević.
	Na član 4. amandman je podneo narodni poslanik Marijan Rističević.
	Nemamo više amandmana.
	Zaključujem pretres Predloga zakona, u pojedinostima i odlučujemo u danu za glasanje.
	20. tačka dnevnog reda – PREDLOG ZAKONA O MERAMA ZA SMANjENjE TROŠKOVA POSTAVLjANjA ELEKTRONSKIH KOMUNIKACIONIH MREŽA VRLO VISOKOG KAPACITETA
	Primili ste amandmane, izveštaje resornih odbora, mišljenje Vlade.
	Otvaram pretres Predloga zakona, u pojedinostima.
	Na član 5. amandman su zajedno podneli narodni poslanici poslaničke grupe Narodni pokret Srbije.
	Na član 11. amandman su zajedno podneli narodni poslanici iste poslaničke grupe.
	Na član 18. amandman su zajedno podneli narodni poslanici iste poslaničke grupe.
	Na član 21. amandman su zajedno podneli narodni poslanici iste poslaničke grupe, kao i na član 22.
	Nemamo više amandmana.
	Ministre, želite vi nešto da kažete? 
	Reč ima Boris Bratina. Izvolite.

	BORIS BRATINA: Uvažena predsednice, uvaženi narodni poslanici, poštovane kolege, želim posebno da naglasim da je reč o Predlogu zakona koji uređuje veoma važnu oblast za dalji razvoj, digitalni razvoj Republike Srbije. 
	O amandmanima želim da se zahvalim na podnetim amandmanima. Moram da kažem da sam očekivao nešto drugačije, ali svi amandmani su bili usmereni na konkretne teme i što je posebno važno njihov cilj je bio da se tekst zakona dodatno unapredi i precizira što priznaćete nije baš čest slučaj.
	U tom smislu, amandman na član 5. smo prihvatili koji se odnosi na preciziranje odredaba u pogledu izuzetaka od obaveze pribavljanja dozvola za postavljanje bežičnih pristupnih tačaka male zone pokrivanja. Smatramo da je predloženo rešenje preciznije i jasnije, a istovremeno ide u potpunosti u skladu sa evropskim zakonikom o elektronskim komunikacijama. 
	Ostali amandmani su takođe bili tematski i konstruktivni, ali ih nismo prihvatili pre svega što su pitanja na koja se odnose već uređena drugim važećim propisima ili su predviđena za detaljnije regulisanje budućim podzakonskim aktima. 
	Cilj ovog zakona je da optimizuje troškove postavljanja elektronske komunikacionih mreža, otkloni nepotrebne administrativne barijere i omogući brže i efikasnije stvaranje uslova za povezanost građana i privrede putem interneta. Razvoje infrastrukture za elektronske komunikacije nije samo pitanje telekomunikacionog sektora, to je pre svega pitanje konkurentnosti naše privrede, digitalizacije naših usluga, razvoja novih tehnologija i što je najvažnije, kvalitetu života naših građana.
	Predlog zakona predviđa i značajan iskorak u digitalizaciji samog procesa kroz uspostavljanje jedinstvene informacione tačke. Uspostavljanje jedinstvene informacione tačke omogućićemo da informacija od značaja za pristupanje, zapravo postavljanje elektronskih komunikacionih mreža budu dostupnije, postupci transparentniji, a komunikacija između svih zainteresovanih strana efikasnija. 
	Na ovaj način ne samo da unapređujemo domaći regulatorni okvir već ispunjavamo i konkretne obaveze koje Republika Srbija preuzela u okviru Reformske agende. Usvajanje ovog zakona i uspostavljanjem jedinstvene informacione tačke Republike Srbije ispunjava dve obaveze iz Reformske agende i predviđa sredstva koja Srbija dobija po ostvarenju ove dve obaveze i koje iznose oko 33,5 miliona evra, što takođe nije zanemarljivo. Hvala lepo.
	

14/1	JD/VZ		12.15 – 12.25

	PREDSEDNIK: Hvala.
	Zaključujem pretres Predloga zakona u pojedinostima.
	Odlučujemo u danu za glasanje.
	Prelazimo na 21. tačku – PREDLOG ZAKONA O IZMENAMA I DOPUNAMA ZAKONA O JAVNOM BELEŽNIŠTVU. 
	Primili ste amandmane, izveštaje resornih odbora i mišljenje Vlade.
	Otvaram pretres Predloga zakona u pojedinostima.
	Na član 1. amandman su zajedno podneli narodni poslanici poslaničke grupe Narodni pokret Srbije.
	Na član 1. amandman su zajedno podneli narodni poslanici Pavle Grbović, dr Anna Oreg i Vladimir Pajić.
	Na član 2. amandman su zajedno podneli narodni poslanici poslaničke grupe Narodni pokret Srbije.
	 Na član 2. amandman su zajedno podneli narodni poslanici Pavle Grbović, dr Anna Oreg i Vladimir Pajić.
	Na član 2. amandman su zajedno podneli narodni poslanici Ahmedin Škrilj, Minela Kalender i Šaip Kamberi.
	Reč ima narodni poslanik Ahmedin Škrilj. 
	Izvolite.
	AHMEDIN ŠKRILj: Hvala.
	Mi ovim tražimo četiri konkretne dopune pravila o radu Centralne arhive javnobeležničkih isprava kako bi se uz centralizovano čuvanje dokumenata jasno zaštitila prava građana.
	Prvo tražimo da zakon izričito propiše zaštitu podataka o ličnosti. U javnobeležničkim ispravama nalaze se podaci o imovinskim, porodičnim, naslednim i drugim važnijim privatnim odnosima građana. Kada se veliki broj takvih isprava čuva na jednom mestu zaštita tih podataka ne treba da se podrazumeva već mora biti jasno utvrđena zakonom. 
	Drugo, tražimo da sva lica koja za Komoru arhiviraju, čuvaju ili rukuju tim ispravama budu obavezna da čuvaju javnobeležničku tajnu pod istim uslovima kao javni beležnik i da ta obaveza traje i nakon prestanka njihovog rada ili angažovanja. Premeštanje isprave u centralnu arhivu ne sme smanjiti stepen njene poverljivosti. 
	Treće, predlažemo da lice koje ima pravo na izdavanje izvornika ili overenog prepisa isprave može zahtev podneti preko javnog beležnika koji ga bez odlaganja prosleđuje Komori. Time se ne menja nadležnost za izdavanje isprave iz člana 117. Zakona ali se građanima daje mogućnost da zahtev podnesu bez nepotrebnog odlaska  u sedište Komore ili mesto Centralne arhive. 
	Četvrto, tražimo da se javnobeležnička isprava koja je u skladu sa Zakonom sačinjena na jeziku i pismu nacionalne manjine da na tom jeziku i pismu čuva ali i izdaje. 
	Pravo ostvareno prilikom sačinjavanja isprave ne sme se izgubili njenim premeštanjem u Centralnu arhivu. Naše rešenje ne dovodi u pitanje uspostavljanje 
Centralne arhive, već taj sistem čini potpunijim i sigurnijim. Uređena arhiva ima smisla samo ako istovremeno znači veću pravnu sigurnost i lakše ostvarivanje prava građana. 
	PREDSEDNIK: Hvala.
	Na član 3. amandman su zajedno podneli narodni poslanici Pavle Grbović, dr Anna Oreg i Vladimir Pajić.
	Ovim završavamo pretres o svim amandmanima na ovaj predlog zakona.

	Odlučićemo u danu za glasanje.
	Prelazimo na 22. tačku dnevnog reda – PREDLOG ZAKONA O IZMENI ZAKONA O SUDIJAMA.
	Primili ste amandmane koji su podneti na Predlog zakona, izveštaje resornih odbora i mišljenja Vlade. 
	Otvaram pretres Predloga zakona u pojedinostima.
	Na član 1. amandmane, u istovetnom tekstu, podneli su narodni poslanici Goran Petrović, Branko Pavlović, zajedno narodni poslanici poslaničke grupe Narodni pokret Srbije, zajedno narodni poslanici poslaničke grupe Srbija centar – SRCE, zajedno narodni poslanici Pavle Grbović, dr Anna Oreg i Vladimir Pajić i zajedno narodni poslanici poslaničke grupe Zeleno levi front – Ne davimo Beograd.
	Reč ima narodni poslanik Branko Pavlović. 
	Izvolite.
	BRANKO PAVLOVIĆ: Hvala.
	Predlog u članu 1. je ugaoni kamen ideje predlagača da Pravosudna akademija postane jedina tačka ulaska u pravosuđe. Zbog toga ću ja koristiti i vreme poslaničke grupe obrazlažući ovaj amandman.
	Ovaj član i čitav zakon je suštinski oduzimanje prava da bira sudije Visokom savetu sudstva i prenošenje tog prava na Pravosudnu akademiju. 
	Otuda je zakon protivustavan i nikada nije ni smeo da bude uvršten u tačku dnevnog reda Narodne skupštine Republike Srbije. Zbog toga logično moj amandman i glasi – briše se. 
		Predstavnici predlagača će naravno izneti sledeću argumentaciju, da to što ja govorim apsolutno nije tačno, da je svakome jasno da je ostalo u nadležnosti Visokom savetu sudstva da bira sudije, da između ostalog i sam Ustav predviđa da se uslovi za izbor utvrđuju zakonom. Pa, dobro, malo se zakonom menjaju ti uslovi da je Venecijanska komisija dala podršku ovoj koncepciji i da se ne može tvrditi da je nešto protivustavno dok Ustavni sud o tome nije odlučivao.
	U nastavku argumentacije pokazaću da su svi ovi stavovi predlagača potpuno neosnovani, osim naravno u pogledu podrške Venecijanske komisije. Ustav kaže da Visoki savet sudstva bira sudije. Sad se postavlja pitanje šta znači bira. 
	U okviru toga imamo nekoliko grupa kod utvrđivanja ko može biti sudija. Dve grupe su tehničke. Morate određenim diplomama dokazivati da ste završili Pravni fakultet, položili pravosudni ispit, određenim javnim ispravama da ste državljanin i tako dalje.
	Druga se odnosi na potrebno radno iskustvo, radni staž na određenim poslovima. 
	Treći deo je ključan. Tu se radi o tome da Visoki savet sudstva utvrđuje stručnost, osposobljenost i dostojnost. Dostojnost to je procena jednog pravnog standarda kako građani Srbije vide moralne kvalitete nekoga ko se kandiduje da bude sudija. Kako se on ponaša, da li je častan, pošten i tako dalje. Tu nije potrebno nikakvo naročito pravničko znanje.
	Sama srž, sama suština pojma – bira, je utvrđivanje stručnosti i osposobljenosti. To se sada prenosi na Pravosudnu akademiju, te Visokom savetu sudstva nije ostalo ništa da bira, on samo ima da konstatuje koga će izabrati od onih koje Pravosudna akademija predselektirala  svojom potvrdom da su završili obuku i položili određeni ispit.

	Prema tome, ono što se nama predlaže potpuno je analogno situaciji kojoj bi se predložilo da usvajanje zakona, odnosno utvrđivanje da treba usvojiti zakon se prenosi sa Narodne skupštine na Pravosudnu akademiju.
	I onda predsedavajući Narodne skupštine njemu bude ostavljeno da kaže – pošto je Pravosudna akademija usvojila zakonski predlog, konstatujemo da je Narodna skupština Republike Srbije usvojila zakon. To je ostavljeno da radi Visokom savetu sudstva.
	Dakle, upravo pravo da bira se predloženom izmenom prenosi protivustavno sa državnog organa kome je Ustav dodelio tu nadležnost na neko drugo pravno lice. Ovde nije ni državni organ nego pravno lice. Sve i da je državni organ ne bi mogao, jer je Ustavom dato jednom, a ne bilo kom državnom organu.
	Dakle, sam Ustav kaže da se uslovi utvrđuju zakonom. Utvrđuju se uslovi ali ne pravo da bira. Ono se ne može menjati zakonom i taj argument nije validan za raspravu da je moj stav, ne moj, nego ovakav stav netačan.
	Suprotno, njihov predlog je protivustavan i zapravo, razara čitavu koncepciju nezavisnosti sudstva. Naravno, sve to što govorim za sudstvo suštinski se odnosi na tužilačku organizaciju ali o tome ćemo u posebnom zakonu kasnije. 
	

15/1	GD/MP		12.25 – 12.35

	Ideja da se ne može reći da je nešto protivustavno zbog toga što Ustavni sud nije ocenjivao ovakav Predlog zakona je suštinski netačno, zbog toga što je istu koncepciju Ustavni sud dva puta ocenjivao ranijih godina i utvrdio da je ta ideja da Pravosudna akademija bude jedina tačka ulaska u pravosuđe protivustavna. 
	Budući da kod odluka Ustavnog suda važi pravilo da se obaveznost te odluke proteže i na sve suštinski iste ili slične slučajeve, to Ustavni sud i ne mora posebno da donosi odluke da bi predlagač morao da zna da ne može izmenom ove ili one reči da ponovo pokušava ono o čemu je Ustavni sud suštinski zauzeo stav. 
	U tom smislu nije potrebno zbog ovakvog grubog narušavanja Ustavnog poretka suzdržavati se kod ocene da je ovakav predlog neustavan. 
	Što se tiče Venecijanske komisije, suštinski je tačno da je ona podržala ideju da Pravosudna akademija bude jedina tačka ulaska u pravosuđe. Prosto, Venecijanska komisija tu greši. U formalnom smislu nije tačno da u ovom trenutku mi imamo tu saglasnost. Reč je o izveštaju izvestilaca Venecijanske komisije koju je objavio Sekretarijat Venecijanske komisije i u oktobru će to ići na sednicu same Komisije. Po pravilima koja važe u Venecijanskoj komisiji, oni mogu povodom toga da donesu četiri vrste odluka. Tri vrste odluka bi bilo u nekoj formi usvajanja, a jedan je odbijanje i odlaganje odlučivanja za narednu sednicu, ali ja verujem da će Venecijanska komisija i na sednici usvojiti ovo što smo dobili u ovom izveštaju od sredine jula meseca. Tako da u tom delu argumentacija predlagača je suštinski tačna, mada formalno još uvek nije. 
	Međutim, ova tri druga dela oni apsolutno nisu u pravu. To što oni predlažu je vrlo pogrešno i štetno. Zašto? Zato što Pravosudna akademija prvo mimo ovoga što sam rekao da ne možeš oduzimati ustavna ovlašćenja, zbog toga što Pravosudna akademija nema garancije nezavisnosti. Čitava ideja da bi neko mogao da garantuje nezavisnost jedne od tri grane vlasti sudskoj vlasti je da sam organ bude sa vrlo visokim stepenom garancija nezavisnosti koje Pravosudna akademija uopšte nema. 
	Kada budemo govorili o Pravosudnoj akademiji, tu sam podneo jedan veći broj amandmana, onda se više neću vraćati na ovu argumentaciju, nego ću pokazivati u čitavom nizu detalja kako je pažljivo smišljeno da se zapravo zaobiđe odlučujući značaj stručnosti i jedne nezavisnosti sudija koji donose ključne odluke u ključnim elementima, ali o tome ćemo nešto kasnije. Zbog toga je ovaj amandman bio – briše se. Hvala.
	PREDSEDNIK: Hvala vam.
	Reč ima Verica Milanović.
	Izvolite.
	VERICA MILANOVIĆ: Zahvaljujem.
	Poslanička grupa Srbija centar – SRCE takođe je predložila amandman na izmene Zakona o sudijama na član 1. kao jedino moguće rešenje a to je predlog – briše se. 
	Članom 1. izmene Zakona o sudijama vi predlažete da stručnost i osposobljenost kandidata  za izbor na mesto sudija koji se prvi put biraju na tu funkciju utvrđuje se uverenjem o završenoj prethodnoj obuci na Pravosudnoj akademiji. 
	Dakle, osposobljenost i stručnost kandidata više ne utvrđuju VSS i VST, nego u prethodnom postupku utvrđuje Pravosudna akademija kada vrši odabir kandidata za pohađanje prethodne obuke i izdavanjem uverenja po završenoj toj obuci. 
	Ovaj Predlog je neustavan. Preskočili ste kompletnu pravnu proceduru koja se predviđa, a to je održavanje javnih rasprava. Ministar je na javnim slušanjima, kojima i sam i lično prisustvovala, obrazlagao da su postojale javne rasprave od 2024. godine pa na ovamo, međutim od 2024. godine, kada je prvo dat neki predlog i nacrt 

izmena Zakona o sudijama, dosta toga se u ovom nacrtu izmenilo. U decembru 2025. godine na taj nacrt VSS dao vam je negativno mišljenje i takođe ovaj Predlog ocenio neustavan. 
	Ovakvim izmenama vi nastavljate da se trudite da uspostavite potpunu kontrolu nad pravosuđem. Za ovakve izmene Zakona o sudijama vam je protiv kompletna stručna javnost, što se pokazalo i dokumentima koji su vam dostavili svakom pojedinačno poslaniku u ovoj Skupštini, kao i predsednici Skupštine sa jasnim argumentima zašto se protive takvom donošenju izmena i prisustvom svih udruženja, organizacija, sindikata zaposlenih u pravosuđa koji su prisustvovali na svim vašim javnim slušanjima. 
	Nemate sluha za struku. Ja to zaista ne mogu da razumem. Sudstvo je treći stub vlasti u Srbiji. Ne možete vi tako da se ponašate prema jednom stubu vlasti i da apsolutno ne uvažavate njihovo protivljenje za ovakvo kasapljenje i skrnavljenje pravosuđa u Srbiji. Zahvaljujem. 
	PREDSEDNIK: Hvala vam. 
	Reč ima Robert Kozma. 
	ROBERT KOZMA: Hvala vam, predsedavajuća. 
	I mi iz Zeleno-levog fronta takođe smo podneli predlog da se briše odredba kada se radi na utvrđivanju stručnosti i osposobljenosti kandidata za sudiju koji se prvi put bira na sudijsku funkciju, za nadalje bude isključivo odgovorna Pravosudna akademija, odnosno uverenje o završenoj prethodnoj obuci na Pravosudnoj akademiji. 
	Zarad građana samo da podsetim i da kažem da su do sada po ovom zakonu postojala dva načina. Jedan je da se izađe na ispit koji organizuje Visoki savet sudstva, a drugo je, i do sada je postojalo, da se ima završena prethodna obuka na Pravosudnoj akademiji. 
	Vi sada predlažete da za nadalje isključivo Pravosudna akademija bude odgovorna. Na taj način sklanjate sa strane Visoki savet sudstva. Takođe ću kao i koleginica da podsetim da je sudska vlast treća grana vlasti. Na ovaj način vi ovim zakonom sečete datu granu vlasti i to činite. Na to vas je i upozorilo Društvo sudija Srbije koji su poslali dokument u kome su jasno obrazlagali i tražili da se ovaj predlog zakona povuče iz skupštinske rasprave, da se organizuje prava javna rasprava prilikom izrade zakona, a ne isključivo javno slušanje, kako bi struka mogla da učestvuje u definisanju ovog predloga zakona. 
	Oni su jasno ukazali da do sada mi smo imali u protekli tri godine nekoliko izmena pravosudnih zakona i tada se odustalo od ovakvog predloga. Imalo se u vidu da EU nije preporučila da jedina tačka ulaska u pravosuđe treba da bude Pravosudna akademija, da izbor sudija samo među kandidatima koji su završili obuku na Pravosudnoj akademiji ne predstavlja standard u evropskim državama, da nije postojala nijedna analiza rada Pravosudne akademije koja bi opravdala to da Pravosudna akademija bude jedina tačka ulaska u pravosuđe. Postoji niz drugih argumenata koji su oni ponudili i jasna je vaša namera da na ovaj način izigrate i na neki način na klupu za sporedne igrače pošaljete i Visoki savet sudstva. Hvala vam. 
	PREDSEDNIK: Hvala vam. 
	Na član 1. amandman su zajedno podneli narodne poslanice Ana Eraković i dr Ana Jakovljević. 
	Da li neko želi reč? (Ne.)
	Na član 1. amandman su zajedno podneli narodni poslanici Ahmedin Škrijelj, Minela Kalender, Šaip Kamberi. 
	Reč ima Ahmedin Škrijelj. 
	Izvolite. 	

	AHMEDIN ŠKRIJELj: Zahvaljujem. 
	Dakle, amandmanom tražimo da od 1. januara 2030. godine kandidat za prvi izbor na sudijsku funkciju, stručnost i osposobljenost može dokazati na ispitu pred Visokim savetom sudstva na kojem se ocenjuje od 1 do 5. 

16/1	TĐ/LjL		12.35 – 12.45

	Kandidat koji je završio prethodnu obuku na Pravosudnoj akademiji, kako smo mi to propisali našim amandmanom, ne bi polagao ispit već bi mu se priznavala završna ocena. 
	Savet bi propisao program i način polaganja ispita i uporedio vrednovanje ocena sa prethodne odnosno početne obuke i ocene ostvarene na ispitu. To ovlašćenje bi se primenjivalo od stupanja zakona na snagu.	
	Vladin predlog uverenje akademije određuje kao jedini dokaz stručnosti i osposobljenosti, sa čim se mi ne slažemo. Naš model završava akademiju kao relevantnu, ali Visokom savetu sudstva omogućava da oceni i druge stručne kandidate. Time se čuva njegova samostalnost, u skladu sa razlozima iz odluke Ustavnog suda, koju smo već čuli od kolega, dok je Venecijanska komisija oba modela ocenila prihvatljivijim, uz prednost koju daje jedinstvenom ulasku.
	Dakle, uslov za ulazak u pravosuđe ne može biti samo Pravosudna akademija, a mi smo imali prilike da je u Zakonu o poreskom postupku i poreskoj administraciji mišljenje BIA-e uslov za zasnivanje radnog odnosa, što je katastrofa. 
	Meni je žao što Vlada nije prihvatila taj naš amandman na taj zakon. 
	Dakle, naše rešenje omogućava delotvorniju primenu člana 52. Zakona o sudijama, prema kojem se pri izboru vodi računa o nacionalnom sastavu stanovništva i odgovarajućoj zastupljenosti pripadnika nacionalnih manjina i poznavanju stručne pravne terminologije na manjinskom jeziku koji je u službenoj upotrebi. 
	Dakle, sudijska funkcija mora biti jednako dostupna stručnim kadrovima, ali uključujući i Bošnjake i druge pripadnike nacionalnih manjina u Republici Srbiji.
	PREDSEDNIK: Hvala vam.
	Na član 2. amandmane, u istovetnom tekstu, podneli su narodni poslanici Goran Petrović, Branko Pavlović, zajedno poslanička grupa Narodni pokret Srbije, poslanička grupa Srbija centar – SRCE, narodni poslanici Pavle Grbović, dr Ana Oreg i Vladimir Pajić i zajedno poslanička grupa Zeleno-levi front – Ne davimo Beograd.
	Reč ima Verica Milanović. Izvolite.
	VERICA MILANOVIĆ: Zahvaljujem.
	Poslanička grupa Srbija centar – SRCE podnela je amandman na izmene Zakona o sudijama i na član 2, kojim se u predlogu definiše status i prava i obaveze onih koji su u prethodnom periodu završili Pravosudnu akademiju, završili obuku, u odnosu na stupanje ovog zakona na snagu. 
	S obzirom da smo protiv usvajanja ovakvih izmena Zakona o sudijama i na naš predlog za brisanje člana 1. ovog zakona, logično je da predlažemo i brisanje člana 2. Brisanje, zato što je ovo nedopustivo. Ovaj zakon i izmene koje ovim zakonom predlažete ne mogu se popraviti, ne može se ništa ispraviti, osim brisanja i predloga da se izmene ovog zakona ovakve kakve jesu ne usvoje.
	Ja sam i na javnim slušanjima i na Odboru za pravosuđe, državnu upravu i lokalnu samoupravu naglasila da određivanje Pravosudne akademije, uverenja o završenoj Pravosudnoj akademiji kao jedinoj tački ulaska u pravosuđe nije kako je državni sekretar Ministarstva pravosuđa rekao zahtev Venecijanske komisije. Naprotiv, i u EU članice EU imaju različite načine ulaska svojih kandidata u pravosuđe. Većinski je to sa dve tačke.
	Hrvatska je pre izvesnog perioda uvela ovakav način ulaska i uvođenja Pravosudne akademije i kao jedine tačke ulaska u pravosuđe i veoma brzo je pristupila izmeni ovog akta, sa jednom jasnom argumentacijom da su im ovakve izmene donele veliku štetu u pravosuđu. Zahvaljujem.

	PREDSEDNIK: Hvala vama.
	Reč ima narodni poslanik Branko Pavlović.
	BRANKO PAVLOVIĆ: Hvala.
	Da, ovaj član je vezan za član 1. i zbog toga deli njegovu sudbinu, o tome da su predlozi u potpunoj suprotnosti sa celokupnom pravnom strukom, gotovo celokupnom pravnom strukom. Samo bih dopunio, o ovim rešenjima, suštinski istim rešenjima, izjašnjavao se Vrhovni sud i odbacio ih kao neprihvatljive. Izjašnjavao se i Visoki savet sudstva 2025. godine i ocenio suštinski iste predloge kao protivustavne i takođe dao negativno mišljenje.
	Cela pravna struka se više puta u proteklom periodu, sigurno duže od desetak godina, najmanje tridesetak profesora Pravnog fakulteta su pisali radove i izjašnjavali se o tome da to nije dobro rešenje.
	Naravno, treba imati u vidu da kada se nekoj instituciji kao što je Pravosudna akademija dodaju neka velika i nova ovlašćenja, to mora značiti da je ta institucija prethodno već dokazala neki svoj kredibilitet. 
	A kakvi su rezultati školovanja tih kadrova, mogu da vam pokažem jednu odluku iz 2019. godine u kojoj tadašnji predsednik upravnog odbora Pravosudne akademije cirkularno svim sudovima, sa molbom da proslede akademcima koji su završili obuku i rade u sudovima, nalaže im da moraju da dolaze na posao, da ne mogu da primaju pare a da ne dolaze na posao. Dakle, na toj akademiji njima nije objašnjeno da ne možeš primati platu a ne dolaziti na posao. 
	U tom smislu se struka vrlo negativno izražavala da Pravosudnoj akademiji treba vrlo mnogo vremena da bi dokazala opravdanost svog postojanja, što se vidi i po tome što 2024, 2025. i 2026. godine visoki saveti uopšte nisu ni odredili kvotu za polaznike pravosudnih akademija. Hvala.
	PREDSEDNIK: Hvala.
	Nego razmišljam sad, možda bih ja mogla da imam tako neku odluku da neko ne može da prima platu a da ne dolazi na posao ovde u Narodnoj skupštini. Dobar primer, hvala vam.
	Reč ima ministar Nenad Vujić.
	NENAD VUJIĆ: Javnosti radi. 
	Što se tiče prisutnosti polaznika početne obuke, to potpisuju njihovi mentori koji su sudije i tužioci. Ono što je 2019. godine poslato, to je zbog širenja glasina da ne dolaze na posao, a onda je upravni odbor… Ali to je mnogo šira jedna odluka i treba je pogledati celu, a ne ovako paušalnim citiranjem. Ali, kažem, prisutnost kandidata, koji su raspoređeni po sudovima i tužilaštvima u celoj Srbiji evidentira se time što je svaki sudija njihov mentor, i tužilac, i potpisuje njihovu prisutnost i daje izveštaj mesečni o njihovom radu i zaduženim predmetima. Hvala. 
	PREDSEDNIK: Hvala. 
	Gospodine Pavloviću, po amandmanu, izvolite. 
	BRANKO PAVLOVIĆ: Javnosti radi, što bi rekao ministar. 
	Odluka koju sam naveo glasi: „Korisnici sa završenom početnom obukom imaju radnu obavezu da se upisuju u knjigu evidencija, u zagradi: dolazak i odlazak sa posla“. Dakle, njima to nije jasno, pa se upozoravaju da moraju imati radnu obavezu i obavezu dostavljanja mesečnog izveštaja o svom radu predsedniku veća, odnosno zameniku javnog tužioca, potpisani mesečni izveštaj o radu korisnika sud, odnosno tužilac će dostaviti Sekretarijatu Pravosudne akademije. Odluka počinje da se primenjuje od 1. maja 2019. godine. 

	Dakle, toliko o obučenosti kadrova samo u tom elementu, a da ne govorimo o drugom problemu, a to je da od svih polaznika Pravosudne akademije, ko god je ušao u Pravosudnu akademiju, svi su položili, osim sedamnaestoro polaznika koji su sami odustali u 14 godina te akademije. Znači, tu je onaj ko uđe, po ovom modelu, taj ti je sutra sudija. Kakva obuka, kakav ispit itd. U tom smislu ej to sve dodatna argumentacija zašto je ovo rešenje izuzetno opasno za pravosudni sistem Srbije. On funkcioniše veoma dobro u nekim drugim sistemima, ali kod nas je to daleko, daleko od kvaliteta koji nam je potreban da bismo uopšte mogli da razmišljamo da promenimo Ustav, pa da Pravosudnoj akademiji damo ta ovlašćenja. Hvala.   

	PREDSEDNIK: Hvala vam.
	Odgovor. 
	Reč ima ministar Nenad Vujić.
	Izvolite.
	NENAD VUJIĆ: Apsolutno potvrđeno je ono što sam rekao. Znači, Upravni odbor se oglasio koja je procedura, šta, kako. Tako da ima... Jednostavno, javnost je bila upoznata i koja je procedura, jer, ponavljam, pošto su se pojavile takve neistine da ne dolaze na posao ili da se ne vodi nikakva evidencija. I ovo je vrlo jasno i iz ovog dokumenta da je to samo predočeno koja je procedura i koje su obaveze i kome se šta dostavlja i gde se dokumentacija nalazi. To ne znači da nisu dolazili na posao ili da ne dolaze, nego samo koja je procedura zato što je to specifična kategorija lica, a koja su na obuci u Pravosudnoj akademiji. Tako da je to vrlo jasan dokument Upravnog odbora i o čemu se radi. Hvala.
	PREDSEDNIK: Hvala vam.
	Reč ima narodni poslanik Robert Kozma.
	Izvolite.
	ROBERT KOZMA: Hvala vam, predsedavajuća.
	Mi iz Zeleno-levog fronta smo takođe podneli predlog da se briše predloženo rešenje, jer je predloženo rešenje povezano i sa prethodnim amandmanom i članom i svodi se na isto, da vi ovim predlogom želite da skrnavite sudsku granu vlasti i da Visokom savetu sudstva oduzmete dosadašnju nadležnost, da organizuju proveru, stručnosti i osposobljenost kandidata za one koji se prvi put biraju na sudijsku funkciju. To sada želite da prebacite kao isključivi ekskluzivitet Pravosudnoj akademiji. 
	Protiv toga vam se pobunila i struka i ja ću sada pročitati jedan deo od onoga što je Društvo sudija poslalo svim narodnim poslanicima, tražeći da predsednica Skupštine povuče predloženi akt sa dnevnog reda sednice i tražeći, takođe, da se u ovom predlogu zakona povede adekvatna javna rasprava u kojoj bi učestvovala struka. Oni upozoravaju na jednu činjenicu, a to je da se u pravosuđu nužno dešava jedna smena generacija, da će tokom ove decenije u penziju da ode preko 1.500 sudija, negde oko 60% ukupnog sudijskog kadra. Sa druge strane, za 14 i po godina kroz Pravosudnu akademiju početku obuku završilo je oko 250 polaznika za sudije. Poslednje tri godine ukazu da nije ni vršen upis novih polaznika. To jasno ukazuje da Pravosudna akademija na onaj način na koji je do sada radila pokazuje da nema adekvatne kapacitete i da neće moći da odgovori na ovu smenu generacija, a da sad ne ulazimo još u to da, prosto, kvalitet koji je do sada rađen ne može da se meri sa onim ispitom koji organizuje Visoki savet sudstva i, s tim u vezi, prosto pitanje koji kvalitet sudija ćemo mi dobiti nakon ove smene generacija. Zato predlog je da se briše dato rešenje i da se o ovakvim velikim izmenama povede adekvatna javna rasprava. Hvala vam.
	PREDSEDNIK: Hvala vama.
	Idemo dalje.
	Na član 2. amandman su zajedno podneli narodni poslanici Đorđe Komlenski i Bojan Torbica.
	Reč ima narodni poslanik Đorđe Komlenski.
	Izvolite.

	ĐORĐE KOMLENSKI: Zahvaljujem, predsedniče Skupštine, gospođo Brnabić.
	Pa pošto ne možemo da kažemo brišu se ustavne promene koje su se desile i vraća se sve u prethodno stanje, mi smo se onda zadržali na tome da amandmanski reagujemo na član 2 i to na stav 4, gde smo uočili jedan problem koji bi mogao da dovede do toga da u prvu nepovoljnu poziciju u budućem periodu dođu sudijski javnotužilački pomoćnici, a samim time i da izgube svoj interes da ostanu da rade u sudovima. Uostalom znamo da u sudovima i ovako ima nedovoljan broj javnotužilačkih i sudijskih pomoćnika prema potrebama koje pravosuđe ima. 
	Tako da, amandman, koji smo mi predložili, u suštini će dovesti do toga da stav 4 ubuduće glasi – na kandidata za sudiju koji se prvi put bira na sudijsku funkciju iz reda sudijskih i javnotužilačkih pomoćnika koji u radnom odnosu na dan stupanja na snagu člana zakona primenjuju se odredbe člana 51 stav 1, 2 i 4. Zakona o sudijama i posle stupanja na snagu člana 1 ovog zakona. To znači da sudijski pomoćnici i javnotužilački pomoćnici koji budu bili u radnom odnosu na dan stupanja ovog zakona neće morati da prolaze kroz trijažu na Pravosudnoj akademiji, već će sa sudijskim ispitom, kao što je to dosad bilo, imati priliku da budu birani za sudije.
	Ovim se samo delimično, po nama, ispravlja i jedna diskriminacija koja postoji kada je u pitanju odredba člana 48, ali smatramo da u pretežnom delu ovaj amandman ukoliko bude usvojen i ukoliko ovaj zakon bude usvojen će bar obezbediti da oni koji su sada u sudovima kao sudijski i javnotužilački pomoćnici ne budu ovim izmenama oštećeni. Hvala.
	PREDSEDNIK: Hvala.	
	Ministar Nenad Vujić ima reč.	
	Izvolite.
	NENAD VUJIĆ: Predlog je prihvaćen zato što se izbegava tumačenje i norma je onda mnogo čistija i jasnija. Hvala vam.
	PREDSEDNIK: Hvala.
	Na član 2. amandman su zajedno podneli narodni poslanici Ahmedin Škrijelj, Minela Kalender i Šaip Kamberi.
	Reč ima Ahmedin Škrijelj.
	AHMEDIN ŠKRIJELj: Dakle, mi ovim amandmanom uređujemo prelazak na novi sistem i čuvamo pravni položaj kandidata i rezultate koje su već ostvarili. Kandidatu koji prethodno obuku na Pravosudnoj akademiji završi do 1. januara 2030. godine priznaje se završna ocena i on ne polaže ispit pred Visokim savetom sudstva. Po završetku obuke završna ocena priznaje se i kandidatima koji su do 1. marta 2027. godine primljeni na početku obuku po ranijem Zakonu ili su je do tog datuma započeli ili završili. Dakle, prema našem amandmanu ni oni ne polažu ispit. 
	Kandidat koji je do 1. januara 2030. godine položio ispit pred Visokim savetom sudstva zadržava ostvarenu ocenu i ne polaže ispit ponovo. Tražimo i da Savet do 1. marta, Visoki savet sudstva, 2027. godine donese propis o programu i načinu polaganja ispita i uporedivom vrednovanju priznatih ocena. Promena Zakona ne sme da obezvredi završnu obuku, položeni ispit, niti vreme i trud koje su kandidati već položili. Vladin predlog zadržava izuzetak za sudijske pomoćnike i zaposlene određenog dana. Naš predlog položaj kandidata vezuje za prijem, početak ili završetak obuke i položeni ispit. Promena Zakona mora čuvati položaj kandidata i obezbediti jednaka pravila za sve, uključujući Bošnjake i druge pripadnike nacionalnih manjina. 

	PREDSEDNIK: Hvala.
	Na član 3. amandmane, u istovetnom tekstu, podneli su narodni poslanik Branko Pavlović, poslanička grupa Narodni pokret Srbije, poslanička grupa Srbija centar SRCE, poslanička grupa Pokret slobodnih građana i poslanička grupa Zeleno-levi front – Ne davimo Beograd.
	Reč ima Verica Milanović.
	VERICA MILANOVIĆ: Zahvaljujem.
	Poslanička grupa Srbija centar SRCE podnela je amandman i na član 3 predloženih izmena Zakona o sudijama, na član koji definiše datum stupanja na snagu ovog zakona. Logično je, s obzirom da smo predložili brisanje i 1. i 2. člana ovog zakona, da se predloži i brisanje i ovog 3. člana koji definiše stupanje na snagu ovog zakona, a i bez toga, generalno, ovaj zakon, gospodo, uopšte ne treba niti da bude usvojen, niti da stupi na snagu. 
	Ovako, lepo branjenje Pravosudne akademije i obrazlaganje na neka pitanja gospodina poslanika Pavlovića od strane ministra su i logična, s obzirom da funkcionisanje Pravosudne akademije ministar Vujić najbolje zna, jer je pre stupanja na ministarsku funkciju, ja mislim, ako ne grešim, 12 godina bio i direktor Pravosudne akademije. Tako da, savršeno dobro poznaje sve mane, nedostatke i prednosti verovatno Pravosudne akademije. Zahvaljujem.
	PREDSEDNIK: Hvala vam.	
	Da li još neko želi reč od ovih poslaničkih grupa? 
	Reč ima Robert Kozma.
	Izvolite.
	ROBERT KOZMA: Hvala vam.
	I mi iz Zeleno-levog fronta podneli smo isti predlog da se obriše i ova odredba povezana sa onom prvom kojom smo predložili brisanje. Jasna je vaša namera. Želite da sada odsečete jednu od nadležnosti sudske grane vlasti, a to je bila nadležnost Visokog saveta sudstva, a to je da organizuje izbor za primanje sudije na pravosudnu funkciju. Sada želite da isključivo jedina tačka ulaska kada se radi o tome ko postaje prvi put sudija bude Pravosudna akademija. U prethodno izlaganju jasno sam pokazao da Pravosudna akademija dosadašnjim radom ni na jedan način nije stekla kredibilitet za tako nešto, da nema dovoljno kapaciteta, da očigledno nema dovoljno znanja da to uradi i da neće moći da pripremi ono što je potrebno, a to je da se na adekvatan način izaberu nove sudije, s obzirom da nam u narednom periodu sledi jedna smena generacija u pravosuđu.

	Pozvala vas je i struka, pre svega Društvo sudija Srbije, da odustanete od ovakvog predloga i da se organizuje adekvatna javna rasprava u kojoj bi se našla odgovarajuća rešenja. Na ovaj način jasno je da vi isključivo želite da zadržite vašu kontrolu,  isključivo kroz Pravosudnu akademiju, a to će samo dodatno pogoršati stanje u našim sudovima. Hvala vam.
	PREDSEDNIK: Hvala vam.
	Reč ima ministar pravde, Nenad Vujuć.
	NENAD VUJUĆ: Pravosudnom akademijom i sad, a pogotovo po predloženom zakonu, rukovode i rukovodiće sudije i tužioci, u nekim organima to su dve trećine sudija i tužilaca, a u nekim organima Akademije i 100% su sudije i tužioci, koje inače tu imenuje Visoki savet sudstva i Visoki savet tužilaštva. Tako da, nema nikakvog govora da je Akademija deo izvršne vlasti ili zakonodavne vlasti, nego vrlo jasno je postavljeno ko upravlja i to sve piše i u mišljenju Venecijanske komisije koja je dala saglasno mišljenje na ovaj predlog zakona i izmene Zakona o sudijama i javnim tužiocima, kao i o samom Zakonu o Pravosudnoj akademiji. Hvala.
	PREDSEDNIK: Hvala.
	Na član 3. amandman su zajedno podneli narodni poslanici Đorđe Komlenski i Bojan Torbica.
	Da li želite reč? (Da.)
	Reč ima Đorđe Komlenski.
	Izvolite.
	ĐORĐE KOMLENSKI: Vrlo jednostavno, ovaj član zakona predviđa i predlaže kada pojedine zakonske odredbe i sam zakon stupaju na snagu. 
	Naš predlog je da se ti rokovi pomere u odnosu na predložene, da zakon stupi na snagu 1. januara 2032. godine, a da odredba člana 2. stupi na snagu 1. marta 2029. godine, kako bi jednostavno sve ono što Zakon o Pravosudnoj akademiji predlaže, ukoliko budu izglasani i usvojeni, to će tražiti jedno ozbiljno vreme, temeljnu pripremu, ozbiljnu promenu koncepcije rada same Pravosudne akademije. Bar se ja nadam da hoće, u smislu da će biti mnogo životnija i praktičnija u sudnici nego samo na simulovanim suđenjima i predavanjima, ali o tom potom. 
	Upravo iz tog razloga, poučen iskustvom da smo mnoge stvari neoprezno želeli da stavimo u funkciju pre vremena i dolazili u situaciju ili da ne budu dovoljno dobre ili da posle toga moramo rokove ponovo da pomeramo, to je razlog zbog kojeg je ovaj amandman predložen. Hvala.
	PREDSEDNIK: Hvala.
	Na član 3. amandman su zajedno podneli narodni poslanici Ahmedin Škrijelj, Minela Kalender i Šaip Kamberi.
	Idemo dalje.
	Ovim zaključujem pretres Predloga zakona u pojedinostima i o predlogu ćemo, kao i o amandmanima, odlučivati u danu za glasanje.
	Prelazimo na 23. tačku dnevnog reda – PREDLOG ZAKONA O PRAVOSUDNOJ AKADEMIJI
	Primili ste amandmane koji su podneti na Predlog zakona, izveštaje  resornih odbora i mišljenje Vlade o podnetim amandmanima.
	Otvaram pretres Predloga zakona u pojedinostima.
	Na član 2. amandman su zajedno podneli narodni poslanici Ahmedin Škrijelj, Minela Kalender i Šaip Kamberi.
	Reč ima Ahmedin Škrijelj.
	Izvolite.

	AHMEDIN ŠRIJELj: Ovim amandmanima smo tražili da se u ciljevima Pravosudne akademije izričito navedu zaštita ljudskih i manjinskih prava, ravnopravan pristup pravosuđu i jačanje poverenja građana u pravosudne institucije. To smatramo važnim zato što se kvalitet pravosudne obuke ne može svesti samo na poznavanje procesnih pravila i stručnih postupaka. Sudije, javni tužioci i pravosudno osoblje u svakodnevnom radu odlučuju o pravima ljudi i neposredno određuju kako će građani doživeti pravosuđe. Zato Pravosudna akademija mora da ih osposobi da u svom radu, između ostalog, dosledno štite ljudska i manjinska prava i primenjuju propise i standarde kojima su ona zajamčena, a ne da ih posmatraju kao sporednu oblast. 
	Za Bošnjake u Sandžaku, kao i za pripadnike drugih nacionalnih manjina, ovo ima konkretno značenje. Poverenje u sud i tužilaštvo zavisi od toga da li se poštuju prava utvrđena Ustavom i zakonima i da li se građanin tretira ravnopravno i da li institucija poznaje obaveze koje ima prema tim pripadnicima manje brojnih naroda. Zato sam tražio da se ova pitanja ne ostave samo pojedinačnim programima obuke, već da budu ugrađena u samu svrhu rada Pravosudne akademije. 
	Ako zakon jasno utvrdi da su zaštita ljudskih i manjinskih prava i ravnopravan pristup pravosuđu ciljevi Akademije, onda se i njeni programi, način rada i rezultati moraju posmatrati kroz tu obavezu. Suština ovog amandmana je da stručnost u pravosuđu podrazumeva i sposobnost da se svakom građaninu omogući jednaka i delotvorna zaštita njegovih prava. Upravo na tome se gradi poverenje građana u pravosudne institucije. Time se i sama stručna obuka jasnije usmerava prema obavezama koje pravosudne institucije već imaju prema svim građanima i pripadnicima nacionalnih manjina. 
	PREDSEDNIK: Hvala. 
	Na član 3. amandman su zajedno podneli narodni poslanici poslaničke grupe Stranke slobode i pravde. 
	Reč ima Goran Petrović. 
	GORAN PETROVIĆ: Koristiću i vreme ovlašćenog nakon amandmana. 
	Predlog zakona o Pravosudnoj akademiji ne predstavlja reformu pravosuđa, već apsolutnu kapitulaciju pravosuđa pred izvršnom vlašću. Građani Srbije treba da znaju da se predloženim zakonom direktno krši Ustav Republike Srbije, poništavaju nadležnosti Visokog saveta sudstva i Visokog saveta tužilaštva i uvodi partijska kapija za ulaz u pravosudni sistem, a to je Pravosudna akademija. 
	Građani Srbije treba da znaju i to ko nam danas predlaže i brani ovaj zakon. Predlaže ga ministar pravde, gospodin Nenad Vujić. Ko je gospodin Nenad Vujić? To je čovek koji je do prošle godine sedeo u fotelji direktora te iste Pravosudne akademije punih 15 godina. I sad zamislite ovaj apsurd, čovek koji je godinama rukovodio Pravosudnom akademijom, a onda prešao u ministarsku fotelju, od svih prioriteta i svih problema koje sistemski treba rešiti, prva stvar koju je odlučio da uradi je da napiše zakon kojim svojoj bivšoj firmi daje monopol nad celim srpskim pravosuđem. 
	Kako to? Tako što se Pravosudnoj akademiji daju ovlašćenja koja po Ustavu pripadaju nezavisnim organima, Viskom savetu sudstva i Visokom savetu tužilaštva. Pa dajte, gospodine ministre, zar niste mogli biti malo diskretniji? Ovo je toliko providno da je postalo neprijatno gledati. Vi ne pišete zakon za dobrobit građana Srbije i pravosuđa, vi pišete zakon da biste zacementirali političku kontrolu nad pravosuđem. 

	Visoki savet sudstva i Visoki savest tužilaštva su jedini organi koji po Ustavu garantuju nezavisnost sudstva i samostalnost tužilaštva i jedini koji biraju sudije i tužioce, pa time imaju pravo da ocenjuju njihovu stručnost i njihovu osposobljenost. Ovim zakonom vi te ustavne organe pretvarate u ikebane. Vi im suštinski oduzimate pravo da biraju i procenjuju kandidate za sudije i tužioce. Po ovom zakonu Visoki savet sudstva i Visoki savet tužilaštva samo udaraju pečate na spisak kandidata za sudije i tužioce koji je spakovan u prostorijama Akademije. 
	Dakle, gospodine ministre, od svih prioriteta i rešavanja gorućih problema izabrali ste da donesete baš ovaj zakon, a u isto vreme preko deset hiljada administrativnih radnika u pisarnicama, zapisničari, referenti i ostali u pravosudnoj administraciji jedna sastavljaju kraj sa krajem, imaju plate na nivou minimalca, ili nešto malo veće, i kad plate račune jedva preživljavaju. Pa kako za godinu i po dana niste našli za shodno da rešite njihov problem? Kako vam nije makar žao malo tih ljudi? Nema pravosuđa bez njih, nema istraga, nema suđenja, nema optužnica, nema presuda, nema glavnih pretresa, nema ničega. Sve staje bez njih. 
	Zašto niste ministra finansija pitali o tome da li ima para, ministar finansija se hvalio ovih dana kako para ima, pa da konačno rešite problem jer ga dosada niste rešili? To je bio vaš posao, na to imate uticaja i ne možete da se vadite. Kada ste uzeli procenat od sudskih taksi koji se odvojili za poboljšanje materijalnog položaja pravosudne administracije, niste rešili problem i to smo vam i tada govorili. Vaš prioritet nije funkcionalno pravosuđe, već kontrola sudija i tužilaca.
	Ne pominjete odluku Ustavnog suda iz 2014. godine u obrazloženju ovog zakona, kojom je poništen isti ovakav pokušaj instaliranja Pravosudne akademije i preuzimanja ustavnih nadležnosti Visokog saveta sudstva i Visokog saveta tužilaštva. Ova odluka vam važi i danas.      

	Što se tiče Venecijanske komisije, jel ste pročitali deo mišljenja gde je ova komisija navela da ne sme da postoji uticaj izvršne vlasti na Pravosudnu akademiju, nikakav. Vaš predlog zakona obrni, okreni i VSS i VST mogu da na kraju samo da biraju između kandidata koji selektuje i oceni Pravosudna akademija. Sveli ste savete na to da biraju samo na one koje vi selektujete, ocenite i nametnete. 
	Gospodine Vujiću, ostaćete upamćeni kao neko je doneo zakon po kome partijska knjižica ima jaču snagu od Ustava i zakona ove zemlje. neka vam je na čast. Poslanička grupa stranke Slobode i pravde neće glasati za ovakav zakon koji je pisan sa ciljem da se pravosuđe očisti od nepodobnih i da se cementira sistem uticaja partijskih komesara na sudije i tužioce. Mi se oštro protivimo ovom zakonu koji da imate obraza, ne bi ni bio u skupštinskoj proceduri. Glasaćemo protiv.
	PREDSEDNIK: Reč ima ministar pravde, Nenad Vujić.
	NENAD VUJIĆ: Uvažena predsednice Narodne skupštine, uvaženi narodni poslanici, zna se kada je zakon pisan, zakon je pisan 2024. godine i tada je poslat na prvi krug mišljenja Venecijanskoj komisiji u oktobru mesecu. Tada nisam bio ministar pravde.
	Drugo, što se tiče Zakona o Prosvetnoj akademiji, on nije nikakva moja volja ili zlovolja, on je deo reformske agende i Poglavlja 23 i to su rokovi koji su jasni. Jasno je i kada dostiže rok za usvajanje zakona o Pravosudnoj akademiji, a to je decembar ove godine. Tako da mi radimo sve ono u skladu i sa reformskom agendom vezano za Poglavlje 23. 
	Što se tiče sudske tužilačke administracije, ovo ministarstvo je predložilo i ova Narodna skupština, ova većina je usvojila povećanje procenta koji se izdvaja iz sudskih taksi za poboljšanje materijalnog položaja sudske i tužilačke administracije, tako da smo mi već ove godine povećali značajno taj iznos sa sedam i po hiljada na 11 hiljada i sada gledamo i dalja povećanja, ali to sve zavisi od priliva, od sudskih taksi. Ceo priliv od sudskih taksi redovno Ministarstvo pravde dostavlja sindikatima.
	Takođe, što se tiče samog upravljanja Pravosudnom akademijom, jasno je šta piše u članu 4. da saveti upravljaju, što se tiče sastava organa, u Upravnom odboru dve trećine čine sudije i tužioci koje bira VSS i nikad nije rekla Venecijanska komisija u ovom svom mišljenju. Ono je javno dostupno da je ovo zakon kojim se uvodi politički uticaj ili uticaj izvršne vlasti. Hvala.
	PREDSEDNIK: Hvala.
	Gospodine Petroviću, hoćete opet na ovaj amandman?
	Izvolite.
	GORAN PETROVIĆ: Gospodine ministre, nije sporno da je povećano zahvatanje iz sudskih taksi. Sporno je to što zaposleni u Pravosudnoj administraciji, zapisničari, referenti i ostali imaju platu na nivou minimalca ili nešto malo veću. To je sporno. Sporno je to što njihov problem nije rešen. Vi ste obećali rešenje, ali ste umesto zakona o pravosudnoj administraciji kao prioritet stavili ovaj zakon. O tome sam vam govorio, bez ikakve namere da sada politizujem stvari.
	Dakle, ljudi teško žive i nadam se i siguran sam da to dobro znate. smatrao sam da vi svojim autoritetom i da ministar finansija mogu da pomognu da ti ljudi žive bolje, ali evo, prošlo je godinu i po dana, ne žive bolje. Dali ste vrlo malo povećanje. Kada plate komunalije nemaju sredstava za život. Sa kime god da pričate u pravosuđu to će vam reći. U bilo koju pisarnicu da odete svi se žale. Da ne govorim o uslovima rada, to je nešto drugo. Evo, to neću da pominjem.
	
19/2	MT/MO	
		
	Dakle, smatrao sam da je prioritet da se tim ljudima pomogne, jer zaista žive u teškim uslovima, sa malim platama. To je jedna stvar. 
	Druga stvar, oni nose sav teret pravosuđa. Tone predmeta su na njihovim leđima. I onda imate problem, da mnogi sada uzimaju bolovanje, ne dolaze na posao, itd. To jeste taj problem. 
	Sa druge strane, kada ste govorili o Venecijanskoj komisiji, ja nisam rekao da je Venecijanska komisija bilo gde rekla da se vrši politički uticaj, ja sam rekao da je Venecijanska komisija eksplicitno rekla da nisu dozvoljeni politički uticaji izvršne vlasti. 
	Ovde, na ovakav način kako ste formirali Upravni odbor i sve ostale organa, kako se biraju sudije i tužioci očigledno je da ćete imati uticaja. I to se vidi iz toga kako ste formirali Upravni odbor. 
	Hvala. 
	PREDSEDNIK: Hvala. 	
	Reč ima ministar Vujić.
	NENAD VUJIĆ: Zakon o sudskoj i tužilačkoj administraciji se sprema, i to radimo zajedno sa sindikatima. To je jedan od ključnih zakona i to je ovo što je pokrenulo ovo ministarstvo. 
	Inače, sudska i tužilačka administracija je po Zakonu o državnim službenicima iz 2004. godine prešla u taj zakon i u tu veliku grupu. Nažalost,  tad, te 2004. godine. Tako da, ovo ministarstvo gleda da sada kroz taj zakon to i ispravi. 
	Što se tiče samog Upravnog odbora, jasno je pet sudija članova Upravnog odbora bira VSS, četiri tužioca člana Upravnog odbora bira direktno VST. Od 11 članova devet članova biraju ova dva saveta, nikakvo Ministarstvo pravde, niti ministar pravde. 
	Hvala. 
	PREDSEDNIK: Hvala. 
	Idemo dalje. 
	Na član 3. amandman su zajedno podneli narodni poslanici Ahmedin Škrijelj, Minela Kalender i Šaip Kamberi. 
	Reč ima Ahmedin Škrijelj. 
	AHMEDIN ŠKRIJELj: Mi smo ovim amandmanom tražili da Pravosudna akademija obrazuje područna odeljenja izvan svog sedišta kao unutrašnje organizacione jedinice bez svojstva pravnog lica radi ravnomerne teritorijalne dostupnosti obuke. Predložili smo da se mreža sedišta područja rada i način rada tih odeljenja urede Statutom prema jasnim kriterijumima udaljenosti od sedišta Akademije, broju i teritorijalnom rasporedu sudova i javnih tužilaštava, potencijalnom broju potencijalnih korisnika obuke, saobraćajnoj povezanosti, stepenu razvijenosti, službenoj upotrebi jezika i pisma nacionalnih manjina i potrebama pravosudnih organa u nacionalno mešovitim sredinama.
	Posebno smo tražili da se područno odeljenje obavezno obrazuje u sedištu višeg suda na čijem području je najmanje u jednoj jedinici lokalne samouprave u službenoj upotrebi jezik i pismo nacionalne manjine. Taj kriterij je jasan i proverljiv i pokazuje gde postoji potreba da pravosuđe radi u višejezičnim i nacionalno mešovitim sredinama. 
	Razlog za ovaj amandman je praktičan. Udaljenost od Beograda, troškovi putovanja i odsustvovanje sa rada mogu otežati pristup obuci kandidatima i zaposlenima u pravosuđu iz Sandžaka, ali i drugih udaljenih krajeva. 

	Ako Akademija treba da služi celom pravosudnom sistemu, onda njeni programi moraju biti dostupni i van njenog sedišta, odnosno van Beograda. Pri tome sam predložio da se prvenstveno koriste postojeći prostorni i tehnički kapacitete pravosudnih organa. Dakle, ne stvara se nova administracija radi same administracije, već se traži da se postojeći resursi organizuju tako da stručna obuka bude bliža sudovima, tužilaštvima i korisnicima.
	Za Sandžak bi ovo rešenje značilo da se znatno smanje prepreko pristupu Pravosudnoj akademija koje danas proizilaze iz teritorijalne udaljenosti, a da potrebe nacionalno mešovitih sredina bude prepoznate u samoj organizaciji i radu Pravosudne akademije. 
	PREDSEDNIK: Hvala vam.
	Na član 3. amandman su zajedno podneli narodni poslanici poslaničke grupe  Pokret slobodnih građana. 
	Na član 4. amandman su zajedno podneli narodni poslanici poslaničke grupe Stranke slobode i pravde. 
	Reč ima Goran Petrović.
	GORAN PETROVIĆ: Mi inače smatramo da ovaj zakon nije trebao da se nađe danas na dnevnom redu. I kada sam kritikovao maločas odredbe ovog zakona, evo sada imate u članu 4. jedan klasičan primer kako se to oduzimaju nadležnosti VSS i VST. 
	Dakle, članom 4. u stavu 1. predviđeno je da VSS i VST nadgleda rad Akademije i vrši stručni nadzor. Već u sledećem stavu se kaže da to mogu da čine, dakle VSS i VST, samo na način kojim se ne ugrožava institucionalna samostalnost Akademija. 

	Dakle, akademiji se sada već u prva četiri člana daje nekakva institucionalna nadležnost koja je očigledno iznad ingerencija Visokog saveta sudstva i Visokog saveta tužilaštva. Zatim, u stavu 2. se kaže – o izvršenom stručnom nadzoru sačinjava se izveštaj koji može da sadrži preporuke za unapređenje rada akademije koji se dostavlja akademiji.
	Vi ste Visoki savet sudstva i Visoki savet tužilaštva sveli na organe, na savete koji daju nekakve preporuke. Preporuke mogu biti usvojene, ne moraju biti usvojene, mogu se poštovati, ne moraju. Bar da ste rekli da su neka obavezujuća uputstva. Zbog toga ste vi po našem dubokom uverenju imali ideju ne da unapredite sistem, nego da uvedete kontrolu da većinom koju ćete ostvariti u upravnom odboru, a kasnije i u programsku savetu koje formira upravni odbor, vršite direktan uticaj na izbor sudija i tužilaca. Ovo vam je klasičan primer toga.
	Svi ostali članovi gde smo takođe predložili brisanje praktično razrađuju vašu ideju i operacionalizuju način kako vi to sebi omogućavate da vršite uticaj na izbor sudija i tužilaca, a da savetima koji su po Ustavu nadležni da biraju sudije i tužioce, pa time da ocenjuju njihov rad oduzmete nadležnosti.
	PREDSEDNIK: Ministar Vujić.
	NENAD VUJIĆ: Mišljenje Venecijanske komisije jasno je, to je inače ključna preporuka broj 2. insistiralo se na ovoj formulaciji i to baš od Venecijanske komisije na način koji ne ugrožava institucionalnu samostalnost akademije. To ima u mišljenjima i 2024. godine i ovom „folo ap“ mišljenju koji je javno dostupan. To jeste ona ključna preporuka broj 2. To je baš ova rečenica je uneta na insistiranje eksperata Venecijanske komisije. To je vrlo jasno. Zašto? Zato što postoji jedno mišljenje konsultativnog veća evropskih sudija broj 4. koji govori o odnosima tog tela. Ponavljam i to ima sve u mišljenju Venecijanske komisije. Hvala.
	PREDSEDNIK: Goran Petrović. Izvolite.
	GORAN PETROVIĆ: Evo zarad javnosti samo. Dali ste obrazloženje. U obrazloženju to o čemu vi sada govorite, ne piše. Kako mi treba da čitamo sva moguća mišljenja i da znamo šta je uzeto u obzir, šta nije uzeto u obzir. Ne može Venecijanska komisija da kaže da treba da se prekrši Ustav ili može. Ako može, onda kažite, rekla je Venecijanska komisija da mi možemo sada da prekršimo Ustav direktno zato što je to vezano sa nečim. 
	Dajte nam obrazloženje. Vi to obrazloženje niste dali. Vi ni za jedan zakon niste dali obrazloženja kojim ćete da ubedite sve nas da promenimo svoj stav. Dali ste sumarna obrazloženja, navođenje nekih fraza, prepisivanje onoga što ste već rekli da zaista niko ovde ne može da se snaže osim vas? Hvala vam.
	PREDSEDNIK: Odgovor Nenada Vujića, pa Branko Pavlović.
	NENAD VUJIĆ: Mišljenje je javno dostupno i jedno i drugo i obrazloženje se isto tako poziva na to mišljenje, tako da to nije nikakva tajna niti je to nešto što je teško i problematično pribaviti. Ne morate kao ja da bude ne 15 ili 12 godina, nego kada se sabere pravosudni centar, 20 godina direktor da bi poznavao u detalje. Ovo nisu detalje, ovo je nešto što je javno dostupno. Hvala.
	PREDSEDNIK: Branka Pavlović. Izvolite.
	BRANKO PAVLOVIĆ: Hvala.
	Evo čitamo sva mišljenja Konstitutivnog veća evropskih sudija i tužilaca, čitamo sve stavove Venecijanske komisije. Nije sporna samostalnost, da niste oduzeli pravo biranja od Visokog saveta sudstva. Kada bi Visoki savet sudstva zadržao biranje onda bi ovakav odnos samostalnosti pravosudne akademije prema Visokom savetu sudstva bio primeren. Kada oduzmete onda je to problem na koji je kolega ukazao.

	PREDSEDNIK: Hvala.
	Na član 4. amandman su zajedno podneli narodni poslanici Pokret slobodnih građana.
	Na član 6. amandman su zajedno podneli narodni poslanici Ahmedin Škrijelj, Minela Kalender, Šaip Kamberi, Ahmedin Škrijelj.
	AHMEDIN ŠKRIJELj: Zahvaljujem.
	Ovim amandmanom tražili smo da Pravosudna akademija naime jednom u tri godine vrši analizu teritorijalne, informacione, jezičke i druge prepreke pristupu svojim programima za kandidate iz udaljenih i nedovoljno razvijenih i nacionalno mešovitih sredina sa posebnim osvrtom na položaj pripadnika nacionalnih manjina. 
	Ovim amandmanom tražili smo i da se na osnovu takve analize sprovode informativne i pripremne aktivnosti dostupne svim zainteresovanim licima pod jednakim uslovima bez uticaja na uslove prijema, sadržinu ispita i rangiranje kandidata. 
	Drugi deo amandmana odnosi se na sadržaj obuke. Predložili smo posebne programe i zaštite ljudskih i manjinskih prava, zabrane diskriminacije, službene upotrebe jezika i pisama nacionalnih manjina, tranzicione pravde, ratnih zločina, međunarodno-humanitarnog prava, prava žrtava i svedoka, krivično-pravne zaštite od dela učinjenih iz mržnje i sprečavanje i suzbijanje, izazivanje i raspirivanje nacionalne i verske mržnje i netrpeljivosti. 
	Treće tražio sam da Akademija radi utvrđivanja potreba korisnika, unapređenja dostupnosti i pripreme stručnih sadržaja pribavlja mišljenje i ostvaruje saradnju sa nacionalnim savetima nacionalnih manjina, Zaštitnikom građana, Poverenikom za zaštitu ravnopravnosti, ustanovama visokog obrazovanja, naučnim institucijama, organizacijama civilnog društva i tako dalje.
	Razlog je jednostavan. Obuka mora odgovarati problemima sa kojima se pravosuđe stvarno susreće. Za Sandžak je posebno važno da pitanje manjinskih prava, službene upotrebe jezika i pisma, diskriminacije, tranzicione pravde, ratnih zločina i postupanja u osetljivim predmetima budu sistemski zastupljena u stručnom usavršavanju koji organizuje Pravosudan akademija. 
	Na taj način ona dobija obavezu da potrebe i prepreke periodično proverava i da se u zakonom utvrđenom roku stručne sadržaj pripremaju prema problemima koji se u praksi pokazuju važnim za kvalitetan rad pravosuđa. Hvala.
	PREDSEDNIK: Hvala.
	Na član 8. amandman su zajedno podneli narodni poslanici poslaničke grupe Stranke slobode i pravde. 
	Na član 8. amandman su zajedno podneli narodni poslanici poslaničke grupe Srbija centara - SRCE.
	Reč ima Verica Milanović. 
	VERICA MILANOVIĆ: Zahvaljuje.
	Poslanička grupa Srbija centar – SRCE podnela je amandman i na član 8. Predloga zakona o Pravosudnoj akademiji, na član kojim se definiše broj članova Upravnog odbora Pravosudne akademije. Zakonodavac predlažem da to bude 11 članova, uvećanje na postojeći broj koji je trenutan. 
	Predloženim amandmanom mi smatramo da treba ovaj deo izmeniti i da je devet članova Upravnog odbora više nego dovoljno za kvalitetan rad i odlučivanje i da je nepotrebno uvećavanje broja članova Upravnog odbora i da neće doprineti kvalitetnijem i efikasnijem radu Upravnog odbora. 

	Ono što za rad građana želim pojasniti, niko nema ništa protiv funkcionisanja Pravosudne akademije. Pravosudan akademija treba da postoji. Pravosudna akademija treba da se bavi edukacijom i usavršavanjem, podizanjem znanja i sudija i javnih tužilaca, ali Pravosudna akademija ne može biti telo koje će vršiti procenu stručnosti i osposobljenosti sudija i javnih tužilaca i nikako ne može biti jedina tačka ulaska u pravosuđe, kroz ocenjivanje kandidata koji će pohađati prethodnu obuku i dobiti uverenje o završenoj Pravosudnoj akademiji. 
	PREDSEDNIK: Hvala vam.
	Na član 8. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Reč ima Robert Kozma.
	ROBERT KOZMA: Hvala vam predsedavajuća.
	Mi smo i ovde podneli, kao Zeleni-levi front nekoliko predloga amandmana tražeći takođe da se ovim amandmanom da se ne poveća broj članova Upravnog odbora sa devet na 11. Ne postoji jasno opravdanje za povećanje ovog broja u pogledu funkcionalnosti ovog tela. Veći sastav otežava koordinaciju, usporava proces donošenja odluke, povećava operativne troškove rada, a pogotovo imajući u vidu da članovi imaju pravo na naknadu u visini od 30% osnovne plate sudija osnovnog suda. Zadržavanje broja od devet članova sprečava dodatno i nepotrebno opterećenje budžeta Republike Srbije. 
	Zašto ovo govorim? Pa, imajući u vidu sadašnji način rada Pravosudne akademije, za koju sam jasno nekim svojim prethodnim izlaganjima rekao da niti imaju resurse, ni u smislu znanja, niti imaju dovoljno kapaciteta da mogu da sprovedu budući ulazak novih sudija na prve sudijske funkcije, s obzirom da nam sledi jedna generacijska smena sudija. 
21/1	VS/VZ		13.25 – 13.35

	Ovde ću samo ukazati na to kako je do sad radila Pravosudna akademija i zašto ne bi trebalo da se poveća ovaj broj članova upravnog odbora. Državna revizorska institucija još u januaru 2024. godine objavila da je Pravosudna akademija teško kršila obavezu dobrog poslovanja, jer su ranije utvrđene nepravilnosti nisu bile otklonjene. Tada je čak DRI zatražila razrešenje odgovornog lica Pravosudne akademije, a jedno od ključnih nepravilnosti bila je upravo stvar produžavanja radnog odnosa korisnicima početne obuke preko 30 meseci i dodatno sa time jedna druga stvar, nastavak isplata plata. Hvala vam.
	PREDSEDNIK: Hvala.	
	Ministar pravde, Nenad Vujić.
	NENAD VUJIĆ: Što se tiče rada i kvaliteta rad, pošto Pravosudnu akademiju danas i u buduće čini će sudije i tužioci, to znači ako kažemo da je loš kvalitet rada na Pravosudnoj akademiji, to znači da sudije i tužioci ne rade dobro. Ja se sa time, naravno ne bi složio.
	Što se tiče isplata plata, malo je kontradiktorno ako brinemo o mladim i budućim kadrovima. Naravno da zbog pravne praznine koje je u jednom trenutku nastala da je teret isplata plata i kako bi se zadržao 120 i nešto mladih ljudi kvalifikovanih u pravosuđu, ostalo je da po isticanju njihovog ugovora, vezano za samu obuku, da budu onda upućeni na dodatni rad u sudove i tužilaštva i onda je Akademija nastavila da im isplaćuje plate. Tako da je to bilo u pitanju da bi se očuvali i sačuvali mladi kadrovi u pravosuđu, o kome, valjda svi treba da brinemo. Hvala.
	PREDSEDNIK: Hvala.
	Na član 8. amandman su zajedno podneli narodni poslanici poslaničke grupe Pokreta slobodnih građana.
	Na član 8. amandman su zajedno podnele narodne poslanice Ana Eraković i dr Ana Jakovljević.
	Na član 8. amandman je podneo narodni poslanik Branko Pavlović.
	Izvolite.
	BRANKO PAVLOVIĆ: Hvala.
	Ovo sada što nam je gospodin Vujić objasnio, a što je DRI utvrdila da je nezakonito raspolagano 2024. godini, sa 230 miliona dinara, on kaže imao sam dobre namere. To je kod odmeravanje kazne, kakve su namere i motivi itd, a kod nekoga ko je direktor Pravosudne akademije svesno kršenje zakonskih odredbi je, naravno neprihvatljivo. 
	Što se tiče samog amandmana ovde je reč o strukturi upravnog odbora Pravosudne akademije i treba voditi račun da je po drugim odredbama za odluku Pravosudne akademije u najvećem broju slučajeva, pa i onima koji su ključni za izbor sudija i tužilaca dovoljno četiri glasa od 11. Dakle, njihova konstrukcija je većina šest, pa većina prisutnih, dakle možete doneti odluku sa četiri od 11.
	Dva člana Upravnog odbora imenuje Vlada, a ovde amandmanom, pošto je predviđeno da se VSS i VST biraju na predlog strukovnih udruženja otvara se široka mogućnost da neko danas se registruje kao udruženje sudija ili udruženje tužilaca, predloži i da nikada nije dokazao u svom radu i nikakvo zalaganje za nezavisnost sudija i samostalnost tužilaca, i da oni imaju kanidata koji će sutra biti izabran. Ideja je da visoki saveti, budu ograničeni onome što druga strukovna udruženja predlažu, a mi imamo udruženja koja su u svom radu uz sto posto slučajeva, podržavali Vladine predloge. Nikada ništa nisu rekli mimo Vladinig predloga, a moj amandman ide za tim da pravo da predlažu visokim savetima imaju samo ona udruženja koja u svom sastavu imaju minimum deset posto sudija, aktivnih sudija ili tužilaca na funkciji, da ipak

suzimo to predlaganje na relevantna udruženja, a ne da stavimo bezobalno i onda iz bezobalnog otvaramo mogućnost da se zapravo većina koja je potrebna za sve odluke donese i mimo struke i pod uticajem Vlade. Hvala.
	PREDSEDNIK: Hvala.
	Na član 10. amandman su zajedno podneli narodni poslanici Ahmedin Škrijelj, Minela Kalender i Šaip Kamberi.
	Na član 11. amandman su zajedno podneli narodni poslanici Poslaničke grupe ZLF – Ne davimo Beograd.
	ROBERT KOZMA: Hvala predsedavajuća, da Zeleno levi front podneo je još jedan amandman na član 11. gde predlažemo da se u stavu 1. posle tačke 4. dodaje nova tačka 5. koja glasi – sprečenost i obavljanost funkcija člana Upravnog odbora u periodu dužem od 6 meseci. Upravni odbor je ključni organ koji upravlja Pravosudnom akademijom i donoseći strateške odluke. Dugotrajno odsustvo ili sprečenog bilo kojeg člana Upravnog odbora, iz opravdanih ili neopravdanih razloga, duže od šest meseci u praksi blokira rad ovog tela i otežava njegovo odlučivanje i utiče na ukupni kvorum i ovo je posebno važno jer kada govorimo o kapacitetima Pravosudne akademije, moramo da imamo u vidu da nema dovoljno kapaciteta, da u tom smislu bude jedina koja je odgovorna za ulazak bilo sudija ili tužilaca na svoju prvu pravosudnu, odnosno tužilačku funkciju, a takođe kada pogledamo kako su do sada radili, skrenuo bih pažnju još jednom na izveštaj DRI, koja kaže da je samo tokom 2024. godine, Akademija isplatila 272 miliona dinara plata i doprinosa, mimo uslova propisanim zakonom, 28 miliona dinara usluga nabavila je bez sprovedene javne nabavke dok su milioni za hotele i taksi, plaćeni bez propisanih procedura. Još 2024. godine, DRI  je baš zbog neotklanjanja ovakvih nepravilnosti tražila rešenje odgovornog lica. Hvala vam.
	PREDSEDNIK: Reč ima ministar Vujić.
	NENAD VUJIĆ: Naglašavam ponovo, isplatila plate mladim budućim kadrovima i budućim nosiocima pravosudne funkcije, kako bi zadržala mlade ljude da zbog pravne praznine ne ostanu bez posla, a pokazali su se kao kvalifikovani stručni i osposobljeni. Hvala vam.
	PREDSEDNIK: Na član 13. amandman je podneo narodni poslanik Branko Pavlović. Izvolite.
	BRANKO PAVLOVIĆ: Ovde je reč o tome kojom većinom Upravni odbor donosi određene odluke i kvalifikovana većina nije predviđena za izbore vrlo važnih tela ispitne komisije, žalbene komisije i komisije za završne ispite. Naročito treba obratiti pažnju na ispitnu komisiju, ona postaje i VSS i VST. Koga ona izabere kao polaznika Akademije, ona je ustvari izabrala ljude od kojih jedino kasnije mogu postati sudije i tužioci. Otuda je makar važno, da predviđena kvalifikovana većina za druge odluke samog Upravnog odbora, bude i kod izbora ove komisije, ona naravno ima i druge nedostatke, ali to ću povodom drugih amandmana, ali ovde amandman ide za tim da se za tela koja ustvari imaju neverovatno važnu ulogu, imaju važniju ulogu od ustavom predviđenih državnih organa, makar bude predviđena i kvalifikovana većina. Ovo što je rekao gospodin Vujić, maločas, kaže, morali smo da zadržimo mlade ljude. Ne, kada bi znali da nemaju platu, onda bi se javljali na konkurse za sudije, i ti ljudi pošto primaju platu, i kao što smo videli manje više ni ne rade, oni se ni ne javljaju za konkurse za sudije, jer mi imamo čitav niz konkursa, na kojima se niko od njih ne javlja, a njihova je obaveza, da ako žele da primaju platu moraju da se javljaju na konkurske za sudije i tužioce. Da je gospodin Vujić poštovao zakon, oni bi se prijavili na konkurse i mi bismo imali popunjena mesta u sudovima i tužiocima. Hvala.
	PREDSEDNIK: Ministar Vujić, izvolite.

	NENAD VUJIĆ: Ispitnu komisiju, da ste pročitali ceo zakon, imenuje inače, Visoki savet sudstva tri člana iz reda sudija na predlog Upravnog odbora, a dva člana iz reda javnih tužilaca Visoki savet tužilaštva. Nikakav Upravni odbor ne imenuje ni ispitnu komisiju, ni komisiju za završni ispit. 
	Što se tiče rada, ponavljam, iza svakog njihovog rada, svakog meseca stoji potpis sudije ili tužioca koji je njihov mentor. Tako da onda to možda optužujete sudije i tužioce koji potpisuju da su oni radili prisutni i ostalo, da falsifikuju. 
	Hvala.
	PREDSEDNIK: Gospodine Pavloviću, hoćete po ovom amandmanu ili sledećem?
	(Branko Pavlović: Da, samo kratko.)
	Izvolite.
	BRANKO PAVLOVIĆ: Amandman glasi – Predlog članova ispitne komisije. Amandman i ne kaže – imenovanje, ali je to upravo stvar. Liči kao da visoki saveti zapravo određuju ko će biti članovi komisije ali pošto rade na predlog Upravnog odbora Pravosudne akademije, suštinski Pravosudna akademija to određuje, a ja to nisam ni rekao. Piše lepo – predlog. Dakle, kada Upravni odbor utvrđuje predlog visokim savetima i tako dalje. 
	Dakle, sve je vrlo pažljivo smišljeno da bude jedna prevara, da izgleda kao da je sve objektivno, a sve je u korist toga da se totalno razvlaste VSS i VST. 
	Hvala.
	PREDSEDNIK: Hvala.
	Na član 14. amandman je podneo narodni poslanik Branko Pavlović.
	Da li želite reč? (Da.)
	Izvolite. 
	BRANKO PAVLOVIĆ: Ovde je dosta jednostavno. Predlažem da se uvede da i direktor Pravosudne akademije mora imati položen pravosudni ispit. Prosto, nije primereno da neko ko je direktor nema isti početni nivo obrazovanja kao polaznici Akademije, kao donji nivo. 
	Inače, u sistemima u kojima Pravosudna akademija dobro funkcioniše, dobro sada da ne idemo u te detalje, nemamo vremena za to, direktori su ljudi koji imaju ogroman ugled u struci, a ne u tome da su na nižem nivou od polaznika. 
	Dakle, jednostavan je amandman. Direktor Akademije zbog ugleda Akademije nije dobro i nije poželjno da ima niži stepen pravničkih kvalifikacija od polaznika. 
	Hvala.
	PREDSEDNIK: Hvala. 
	Na član 17. amandman su zajedno podneli narodni poslanici Pokret slobodnih građana.
	Da li želite reč? (Ne.)
	Na član 18. amandman su zajedno podneli narodni poslanici Ahmedin Škrijelj, Minela Kalender, Šaip Kamberi.
	Izvolite.
	AHMEDIN ŠKRIJELj: Zahvaljujem.
	I ovim amandmanom tražimo da programski savet Pravosudne akademije predlaže mere za unapređenje teritorijalne informacione jezičke dostupnosti programa Pravosudne akademije i za ravnopravno učešće kandidata i korisnika obuke. 
	Tražili smo i da programski savet prati i vrednuje provođenje tih mera, kao i posebnih specijalizovanih programa obuke, te da Upravnom odboru jednom godišnje podnosi izveštaj sa preporukama. 

	Zašto je to potrebno? Zato što se dostupnost ne može proceniti samo na osnovu toga šta piše u pravilima i programima, potrebno je videti kako sistem funkcioniše u praksi. Da li kandidati iz udaljenih i nedovoljno razvijenih krajeva mogu da učestvuju pod jednakim uslovima, da li postoje jezičke ili informacione prepreke i da li posebni programi daju rezultate zbog kojih su uvedeni.
	Programski savet je telo koje treba da prati programski deo rada Pravosudne akademije. Zato smo tražili da ne budu samo učesnik u planiranju programa, već da ima jasnu obavezu da predlaže konkretne mere i da vrednuje njihovo sprovođenje. 
	Za Sandžak i druge nacionalno mešovite sredine ovo je izuzetno važno zato što se problemi dostupnosti mogu razlikovati od sredine do sredine. U jednom slučaju problem može da bude udaljenost, drugom informisanost u trećem jezička dostupnost. Zbog toga je potrebno stalno praćenje, a ne jednokratno rešenje.
	Godišnji izveštaj sa preporukama omogućava da se utvrđeni problemi pretvore u odluke upravnog Odbora i da postoji trag o tome šta je Pravosudna akademija preduzela. Time se ravnopravna dostupnost programa pretvara iz opšteg načela u obavezu koja se prati i vrednuje kroz konkretne rezultate. 
	PREDSEDNIK: Hvala.
	Na član 20. amandman je podneo narodni poslanik Branko Pavlović.
	Da li neko želi reč? (Da.)
	Reč ima narodni poslanik Branko Pavlović.
	Izvolite.
	BRANKO PAVLOVIĆ: Ovaj amandman ima za cilj da ograniči prava akademije u pogledu toga ko može biti mentor praktično obuke u sudovima i javnim tužilaštvima. 
	Imali smo ta iskustva u prethodnom periodu da je suštinski to radio direktor i to je nedopustivo. Dakle, ko će biti mentor polaznicima u praktičnom delu i to je značajan deo njihove obuke, kada oni budu radili u sudovima i tužilaštvima mora biti prepušteno predsednicima sudova, odnosno glavnim javnim tužiocima. To je ideja ovog amandmana. 
	Hvala. 
	PREDSEEDNIK: Na član 21. amandman je podneo narodni poslanik Branko Pavlović.
	Da li neko želi reč? (Ne.)
	Na član 23. amandman su zajedno podneli narodni poslanici Pokret slobodnih građana.
	Da li neko želi reč? (Ne.)
	Na član 28. amandman su zajedno podneli narodni poslanici poslaničke grupe Stranke sloboda i pravde.
		Da li neko želi reč? (Ne.)
	Na član 28. amandman su zajedno podneli narodni poslanici Ahmedin Škrijelj, Minela Kalender, Šaip Kamberi.
		Da li neko želi reč? (Ne.)
	Na član 32. amandman su zajedno podneli narodni poslanici poslaničke grupe Stranke sloboda i pravde.
		Da li neko želi reč? (Ne.)
	Na član 32. amandman su zajedno podneli narodni poslanici poslaničke grupe Pokret slobodnih građana.
		Da li neko želi reč? (Ne.)

	Na član 33. amandman su zajedno podneli narodni poslanici poslaničke grupe Stranke sloboda i pravde.
		Da li neko želi reč? (Ne.)
	Na član 33. amandman je podneo narodni poslanik Branko Pavlović.
		Da li neko želi reč? (Da.)
	Reč ima narodni poslanik Branko Pavlović.
	Izvolite.
	BRAKO PAVLOVIĆ: Evo, to je ta situacija. Na prvi pogled izgleda kao da ta komisija koja odlučuje o polaznicima ima isključivo u svom sastavu i formalno ima sudije i tužioce. Nikakva vlast, nikakva akademija, ništa, ništa, sve to zapravo imenuju Visoki saveti sudstva i tužilaštva i članovi su samo sudije i tužioci ali samo na predlog Upravnog odbora. To je čitava zamka. Dakle, ne mogu oni da selektiraju, ne znaju visoki saveti koga treba imenovati u komisiju nego to mora da im dođe od Upravnog odbora, a kada im dođe od Upravnog odbora onda imate stopostotni uticaj pravnog lica koji nema nikakve garancije nezavisnosti i time vam u stvari ulazi politički uticaj u čitav taj dalji proces.
	Moj amandman zapravo isključuje tu mogućnost. Prosto se briše na predlog Upravnog odbora i ostavlja se da Komisiju čine one sudije i oni tužioci koje imenuju visoki saveti.
	Ne razumem uopšte, odnosno razumem zašto je ovo odbijeno. Činjenica da je ovakav amandman odbijen zapravo potvrđuje moju osnovnu tezu da je čitava zamisao razvlašćivanje Visokog saveta sudstva i tužilaštva. 
	Hvala.
	PREDSEDNIK: Hvala.
	Reč ima ministar Nenad Vujić.
	Na predlog Upravnog odbora Pravosudne akademije koju čini 11 članova od čega su devet sudije i tužioci koje bira Visoki savet sudstva, odnosno Visoki savet tužilaštva.
	Nigde Upravni odbor tih devet članova ne bira nikakva izvršna vlast niti politika nego direktno saveti. Onda tih devet i plus dva člana još koje ne biraju saveti, znači od 11 članova oni predlažu nešto Visokom savetu sudstva i Visokom savetu tužilaštva. 
	Maltene, u ovome to može biti kao neka vrsta radnog tela Visokog saveta sudstva da bi izašao sa predlogom, a nigde se ne kaže da mora da usvoji Visoki savet sudstva, da ne ulazimo sada u te detalje ali Upravni odbor u kom isto sede sudije i tužioci, članovi koji postavljeni od istih tih visokih saveta. Hvala.

	PREDSEDNIK: Hvala.
	Na član 34. amandman su zajedno podneli narodni poslanici Pokret slobodnih građana.
	Na član 34. amandman je podneo narodni poslanik Branko Pavlović. 
	Reč ima Branko Pavlović. 
	Izvolite.
	BRANKO PAVLOVIĆ: Hvala.
	Sada idemo dalje u objašnjavanje kvaliteta Pravosudne akademije.
	Naime, predviđeno je da je dovoljno da na ispitu od 1 do 100 poena osvojite 50 poena i da budete uspešni. Pa, probajte da vam se dete upiše u neku bolju srednju školu a da je na testu od 1 do 100 osvojila 50 poena, pa ćete videti da je to nemoguće. A ovde govorimo o tome kako Pravosudna akademija treba da napravi povećanje u kvalitetu kadrova koji će nam sutra biti sudije i tužioci, a smatraju da su dobri oni koji dostignu do pola onoga što se od njih traži. 
	Prirodno bi bilo, kada bi uopšte postojalo interesovanje najboljih pravnika da uopšte budu sudije zbog malih plata i ostalih uslova rada, da to bude na 85%, a ja sam u amandmanu skromno zahtevao da makar podignemo na 70. Ne može onaj ko je jedva prebacio pola da nam bude dovoljno dobar sutra za sudije i tužioce.
	I ovo je odbijeno. Zapravo, ide se na to da se spusti nivo i zahtev, a čitava ideja koncentracije i Pravosudne akademije kao jedine tačke ulaza u pravosuđe u sistemima u kojima to daje dobre rezultate je da se izuzetno podigne nivo kvaliteta. Dakle, makar 70 poena umesto 50 od 100 mogućih je amandman koji sam podneo. Hvala.
	PREDSEDNIK: Hvala.
	Na član 36. amandman je podneo narodni poslanik Branko Pavlović.
	Reč ima Branko Pavlović.
	Izvolite.
	BRANKO PAVLOVIĆ: Ista je stvar kao i kod izborne komisije.
	Tražim da se briše, na predlog upravnog odbora, zato što su valjda visoki saveti sami dovoljno snažni da određuju ko treba da bude u drugim, ovde je reč o žalbenoj komisiji u Visokom savetu sudstva i Visokom savetu tužilaštva.
	To što imamo devetoro sudija i tužilaca u upravnom odboru, vratimo se korak unazad, dvoje imenuje Vlada a potrebnu većinu do četvoro biće sudije i tužioci koje su predložila neka udruženja, a druge sudije i tužioci, za razliku od visokih saveta, nisu birale sve kolege, nego su u jednoj užoj selekciji imenovani od strane visokih saveta.
	Dakle, manji kvorum se traži, mnogo manji uticaj kvaliteta na izbor onih koji će biti u upravnom odboru nego što je u Visokom savetu sudstva, garancije i kvaliteta i Visokom savetu tužilaštva i onda se na njih nepotrebno prenosi 100% prava da odlučuju ko će biti u žalbenoj komisiji, jer ne mogu visoki saveti da imenuju bilo koga ako upravni odbor to nije uradio.
	Ako nije namera da se na mala vrata provuče politički uticaj, uticaj izvršne vlasti, zašto se ne izbriše i prosto se kaže – imenuju visoki saveti? Hvala.
	PREDSEDNIK: Hvala.
	Na član 37. amandman je podneo narodni poslanik Branko Pavlović.
	Reč ima Branko Pavlović. 
	Izvolite.
	BRANKO PAVLOVIĆ: Ovde je reč o jednoj stvari, nezavisno od ove neustavnosti o kojoj sam govorio u vezi Predloga zakona o sudijama. Ovde se pojavljuje jedna nova neustavnost, a reč je o tome da oni polaznici koji su položili prijemni ispit 

za Pravosudnu akademiju, ali je broj polaznika koji je određen da može upisati od strane Visokog saveta sudstva i tužilaštva takav da oni po svom rezultatu nisu ušli u tu kvotu i ostali su, što bi se reklo, ispod crte, mogu sami sebi da obezbede dalje školovanje. 
	Taj kriterijum da po materijalnom statusu određene funkcije u državi nisu jednako dostupne je diskriminatorni i krši se sa odredbama člana 18, 52. i 60. stav 3. Ustava Republike Srbije. Pri tom, takođe vodite računa, potpuno se obesmišljava ideja da u vođenju jednim sistemom visoki saveti određuju koliko je sistemu potrebno polaznika. I u stvari se omogućava da može i mnogo veći broj od toga, kakvi visoki saveti, kakvo upravljanje sistemom, samo ako imaš pare. Ako nemaš pare, onda ne može.
	Tako da je ovo iz dva razloga, jednom celishodno neprihvatljiv, jer obesmišljava ovlašćenje visokih saveta da oni određuju broj polaznika, a drugi put diskriminacija po materijalnom kriterijumu između građana Republike Srbije, što je protivustavno. Hvala.
	PREDSEDNIK: Reč ima ministar Vujić.
	NENAD VUJIĆ: Ovde se uvodi znanje kao osnovni kriterijum zato što  na rang listi ako ste bolje plasirani, bolje plasirani ste ne po svom materijalnom položaju, nego po znanju koje ste pokazali na prijemnom ispitu. Hvala. 
	PREDSEDNIK: Hvala. 
	Na član 37. amandman su zajedno podneli narodni poslanici Pokreta slobodnih građana. 
	Da li neko želi reč? (Ne.)
	Na član 39. amandman su zajedno podneli narodni poslanici Ahmedin Škrijelj, Minela Kalender i Šaip Kamberi. 
	Reč ima Ahmedin Škrijelj. 
	AHMEDIN ŠKRIJELj: Mi ovim amandmanom tražimo da program prethodne obuke budućih sudija i javnih tužilaca u obimu primerenom cilju te obuke obuhvati, kao što smo to i u prethodnim amandmanima naglasili, i tematske celine i zaštite ljudskih i manjinskih prava, zabrane diskriminacije, službene upotrebe jezika i pisma nacionalnih  manjina u postupcima pred pravosudnim organima, osnovna tradicionalne pravde, ratnih zločina, međunarodnog humanitarnog prava, prava žrtava i svedoka, krivično pravne zaštite od dela učinjenih iz mržnje i krivična dela izazivanja nacionalne, rasne i verske mržnje i netrpeljivosti. Predložili smo da se ove teme uključe u meri koja odgovara cilju prethodne obuke. Ne predlažemo ovim amandmanom da se potisnu druge oblasti, već da budu deo osnovnog stručnog znanja budućih sudija i javnih tužilaca. Razlog je u tome što se ova pitanja neposredno pojavljuju u sudskim  i javnotužilačkim predmetima, ali i zbog činjenice da će Republika Srbija u određenom trenutku biti obavezna da ispita ove slučajeve, odnosno da tradicionalna pravda i suočavanje sa prošlošću dobiju svoju institucionalni oblik jer ne može da se zaboravi da je konkretno nad Bošnjacima Sandžaka tokom devedesetih godina izvršen organizovan državni teror, a da pravosudni organi ove države nisu utvrdili odgovornost za to. 
	Drugo, kada sudija odlučuje o manjinskom pravu diskriminacije, delu činom iz mržnje ili predmetu u kojem učestvuje žrtva teškog krivičnog dela, od njega se očekuje da poznaje pravne standarde koji uređuju tu oblast. Za Bošnjake u Sandžaku posebno je to značajno, poznavanje pravila o zaštiti prava nacionalnih manjina i službenoj upotrebi jezika i pisama. Ta prava se delotvorno ostvaruju samo ako ih ljudi koje vode postupak poznaju i pravilno primenjuju. 

	U istom amandmanu predložili smo i otklanjanje jedne tehničke greške. Dakle, suština amandmana je u stručnom sadržaju prethodne obuke pre stupanja na funkcije budućih sudija i javnih tužioca. Oni treba da steknu osnovu za pravilno postupanje u onim predmetima o kojima se odlučuje o posebno osetljivim pravima i interesima građana, ali i oblastima za koje smo naveli da treba da budu sastavni deo obuke u Pravosudnoj akademiji. Hvala. 
	PREDSEDNIK: Hvala. 
	Na član 40. amandman su zajedno podneli narodni poslanici poslaničke grupe Srbije centar – SRCE. 
	Reč ima Verica Milanović. 
24/1	TĐ/JG			13.55 - 14.00

	VERICA MILANOVIĆ: Zahvaljujem.
	Poslanička grupa Srbija centar – SRCE, podnela je amandman i na član 40. predloženog Zakona o Pravosudnoj akademiji. Predlažemo menjanje ovog člana. Član 40. definiše dužinu trajanja prethodne obuke na Pravosudnoj akademiji, a shodno radnom iskustvu koje kandidat ima po položenom pravosudnom ispitu. Tako da stoji da u trajanju od 24 meseca kandidat pohađa obuku ako ima do dve godine radnog iskustva. Mi smatramo da to nije dobro i da treba da stoji – kada ima najmanje dve godine radnog iskustva nakon položenog pravosudnog ispita; do dve godine može da bude i pet dana, može da bude i mesec dana, može da bude dva meseca, a može da bude i 23 meseca. Dakle, ovde mora da stoji najmanje dve godine. To ste odradili u svim drugim preciziranjima za trajanje obuke. Što se tiče 12 godina, precizirano je najmanje tri godine; što se tiče šest meseci, najmanje četiri godine. Samo u ovoj od 24 meseca stoji do dve godine. Smatramo da je to neispravno, da treba menjati, da je radno iskustvo veoma bitno i da se ne može zameniti trajanjem obuke na Pravosudnoj akademiji. Zahvaljujem.
	PREDSEDNIK: Hvala.
	Na član 40. amandman su zajedno podneli narodni poslanici Pokret slobodnih građana.
	Na član 41. amandman je podneo narodni poslanik Branko Pavlović.
	Izvolite.
	BRANKO PAVLOVIĆ: Hvala.
	Ovde je isto reč o kvalitetu. Zakon predviđa da je polaznik dovoljno dobar ako je od suda, odnosno od tužilaštva, u kome je sticao znanje u praksi ocenama od jedan do pet dobio dvojku. Je l' će to da nam budu sudije? Oni koji su u radu, u sudu i u tužilaštvu, dobili dvojku. To su nam kandidati za buduće sudije i tužioce.  
	I sad da bih davao mogućnost kandidatu kasnije, videćete u nekom drugom amandmanu, zahtevao sam da od suda, odnosno tužilaštva u kome je obavljao svoju praksu, mora imati makar trojku. Inače, šakom i kapom se dele petice stručnim saradnicima u sudovima što je vrlo pogrešno, i to je sad jedan potpuno drugi deo problema, ali svakako ako ulazimo u neki novi sistem, onda moramo zahtevati da to ne mogu biti jedva dovoljni za buduće napredovanje i za budući rad kroz Akademiju, a kasnije kandidati, jedini kandidati za sudije. 
	Moj amandman ide za time da makar mora imati trojku da bi uopšte mogao da nastavi da se školuje u Pravosudnoj akademiji, naročito imajući u vidu realno stanje u sudovima, u tužilaštvima gde onaj ko danas dobije trojku, pa taj je u stvari izuzetno loš saradnik, a za dvojku ne mogu da zamišljam kakav bi trebao da bude. Dakle, amandman je vrlo jednostavan. Dajte da makar trojka bude minimalna ocena koju mora da dobije da bi uopšte mogao da nastavi rad na Akademiji. 
	PREDSEDNIK: Hvala. 
	Na član 42. amandman su zajedno podneli narodni poslanici Stranke slobode i pravde. 
	Na član 43. amandman je podneo narodni poslanik Branko Pavlović.
	Na član 44. amandman je podneo narodni poslanik Branko Pavlović.
	Izvolite. 
	BRANKO PAVLOVIĆ: Ovde sad govorimo o završnoj oceni. Mislim, logika je potpuno ista. Završna ocena za kandidata – ne može se smatrati da je uspešan onaj koji je dobio manje od četvorke. Nisu nam potrebni kao jedini mogući kandidati za sudije i tužioce oni koji nisu makar vrlo dobri bili na toj akademiji. Ako to znaju unapred, onda znači da moraju da ulože dovoljnu količinu napora da bi ostvarili ukupan vrlo dobar rezultat. Znači, tamo je dobio trojku, ovde se trudio da dobije peticu, da 

može da ima u nekom bodovanju makar četvorku da bi išao dalje i mogao da bude neka tačka oslonca u sistemu. Onaj ko nije u stanju da sebe dovede u takav nivo discipline da može za tako prestižnu funkciju, kao što je funkcija sudija ili javnog tužioca, da natera da dobije makar četvorku, pa on u stvari pokazuje da karakterno nije uopšte spreman za ona opterećenja i izazove koji ga čekaju i komplikovanosti slučajeva koji ga čekaju sutra kada bude bio javni tužilac, odnosno sudija. Te je moj amandman da manje od četvorke ne može se smatrati da može biti neko ko je uspešno završio Pravosudnu akademiju. Hvala. 
	PREDSEDNIK: Hvala. 
	Na član 45. amandman su zajedno podneli narodni poslanici Pokret slobodnih građana.
	Na član 47. amandman su zajedno podneli narodni poslanici poslaničke grupe Narodni pokret Srbije. 
	Na član 48. amandman su zajedno podneli narodni poslanici poslaničke grupe Srbija centar – SRCE.
	Reč ima Verica Milanović. 
	VERICA MILANOVIĆ: Zahvaljujem. 
	Poslanička grupa Srbija centar – SRCE predložila je amandman na član 48. izmena Zakona o Pravosudnoj akademiji. Predloženim amandmanom korigujemo neravnopravan i nelogičan odnos prema korisnicima prethodne obuke čija se obuka finansira iz budžeta Republike Srbije, a shodno dužini trajanja obuke. U ovom članu čiju izmenu predlažemo u povlašćeni položaj stavljeni su korisnici sa manje radnog iskustva, što je nelogično i nepraktično. Zahvaljujem. 
	PREDSEDNIK: Hvala vam. 
	Sada određujem pauzu u trajanju od 60 minuta i vidimo se u 15.00 časova. Hvala. 

	(Posle pauze.)

	PREDSEDAVAJUĆA (Marina Raguš): Nastavljamo sa radom.
	Na član 48. amandman su zajedno podneli poslanici Zeleno-levog fronta.
	Nema nikog.
	Na član 50. amandman su zajedno podneli narodni poslanici grupe Srbija centar – SRCE.
	Nema nikog.
	Na član 55. amandman su zajedno podneli narodni poslanici Pokreta slobodnih građana.
	Nema nikog.
	Na član 56. amandman su zajedno podneli Ahmedin Škrijelj, Minela Kalender, Šaip Kamberi.
	Nema nikog.
	Na član 59. amandman su zajedno podneli poslanici grupe SDA Sandžaka.
	Nema nikog.
	Na član 60. amandman je podneo narodni poslanik Branko Pavlović.
	Izvolite.
	BRANKO PAVLOVIĆ: U ovom amandmanu predlažem da se briše stav 2 člana 60. Naime, ne može se dati Pravosudnoj akademiji bilo kakvo pravo da se meša u sadržinu mentorskog rada u sudovima i tužilaštvima. Taj mentorski rad je protekli 100 godina iznedrio sve najbolje što postoji u sudskim i tužilačkim organizacijama i ima neuporedivo bolja iskustva i znanja nego što ih može imati Pravosudna akademija.
Dakle, uplitanje Pravosudne akademije u sadržinu mentorskog rada o sudovima i javnim tužilaštvima je pogrešno i zato ovim amandmanom predlažem brisanje takvih ovlašćenja Pravosudne akademije. Hvala.
	PREDSEDAVAJUĆA: Hvala vama.
	Na član 65. amandman su zajedno podneli narodni poslanici grupe SDA –Sandžaka. 
	Nema nikog.
	Na član 69. amandman su zajedno podneli narodni poslanici SDA – Sandžaka.
	Nema nikog.
	Na član 72. amandman su podneli narodni poslanici poslaničke grupe Srbija centar – SRCE.
	Nema niko. 
	Pošto smo završili zajednički pretres o svim amandmanima i zaključujem pretres Predloga zakona, u pojedinostima.	
	Prelazimo na 24. tačku dnevnog reda – PREDLOG ZAKONA O DOPUNAMA ZAKONA O LOBIRANjU	
	Dobili ste amandmane.
	Primili ste izveštaje nadležnih odbora, kao i mišljenje Vlade o podnetim amandmanima.
	Otvaram pretres Predloga zakona u pojedinostima. 
	Na član 1. amandman su zajedno podneli narodni poslanici poslaničke grupe Srbija centar – SRCE.
	Čekam da priđete. Ovo je presedan, da vam kažem, da vas čekamo, evo, dva minuta. 

	Izvolite, gospođo Milanović.
	VERICA MILANOVIĆ: Poslanička grupa Srbija centar – SRCE podnela je amandman i na člana 50. predloženih izmena zakona. Amandmanom se, takođe, ispravlja neravnopravnost i nelogičnost koja se ovim članom uvodi u odnosu na korisnike prethodne obuke čija se obuka finansira iz sredstava budžeta Republike Srbije, a shodno dužini obuke koja je trajala. 
	PREDSEDAVAJUĆA: Izvinite, ovo je Zakon o lobiranju.
	To smo završili.
	U redu je, dešava se.
	Na član 1. amandman je podnela narodni poslanik dr Ana Jakovljević. 
	Nije tu.
	Na član 1. amandman je podnela narodni poslanik Ana Eraković.
	Nije tu.
	Amandman kojim se predlaže dodavanje člana 1a podnela je narodni poslanik Jelena Spirić.
	Nije tu.
	Na član 2. amandman su zajedno podneli narodni poslanici poslaničke grupe Srbija centar – SRCE.
	Da li neko želi reč? 
	Reč ima Slobodan Petrović.
	Izvolite.
	SLOBODAN PETROVIĆ: Mi iz poslaničke grupe Srbija centar – SRCE uložili smo amandman na član 2. navedenog Predloga zakona. Dakle, član 2. menja se i glasi – U članu 31. posle stava 2. dodaje se stav 3. koji glasi: „Izveštaji iz stava 1.i 2. ovog člana objavljuju se na internet stranici Agencije najkasnije u roku od pet radnih dana od dana prijema izveštaja i moraju biti dostupni u pretraživom, otvorenom i mašinski čitljivom formatu“.
	Javna objava izveštaj nije dovoljna ako se izveštaji dostupni samo u formatu koji otežava pretragu i obradu podataka. Zahtev za otvorenim, pretraživim i mašinski čitljivim formatom omogućava poređenje podataka iz izveštaja lobista, obaveštenja lobiranih lica i evidencija organa javne vlasti. Time se povećava mogućnost otkrivanja nesaglasnosti, nepotpunih prijava i ne prijavljenih kontakata. Hvala.
	PREDSEDAVAJUĆA: Hvala vama.
	Gospođo Spirić, hoćete po ovom o amandmanu? 
	Izvolite.
	JELENA SPIRIĆ: Ovaj amandman postavlja jedno jednostavno pitanje…
	PREDSEDAVAJUĆA: Izvinite. Iz Sekretarijata su mi rekli da nemate vreme. Kao podnosilac amandman niste bili tu. Tako da, žao mi je ne možete da govorite.
	Dakle, mi smo sada završili pretres Predloga zakona, u pojedinostima.
	U danu za glasanje izjasnićemo se o tome.
	Prelazimo na tačku 25. dnevnog reda – PREDLOG ZAKONA O IZMENAMA I DOPUNAMA ZAKONA O JAVNOM TUŽILAŠTVU
	Dobili ste amandmane, kao i mišljenja nadležnih odbora.
	Prelazimo na amandmane.
	Na član 1. amandman su zajedno podneli narodni poslanici poslaničke grupe Narodni pokret Srbije.	
	Da li se neko javlja za reč? (Ne.)

	Na član 1. amandman su zajedno podneli narodni poslanici poslaničke grupe SDA Sandžaka.	
	Da li se neko javlja za reč? (Ne.)
	Na član 1. amandman su zajedno podneli narodni poslanici poslaničke grupe Zeleno-levi front.	
	Da li se neko javlja za reč? (Ne.)
	Na član 1. amandman su zajedno podneli narodni poslanici poslaničke grupe Pokret slobodnih građana.	
	Da li se neko javlja za reč? (Ne.)
	Na član 2. amandmane, u istovetnom tekstu, podneli su narodni poslanik Branko Pavlović, Goran Petrović, zajedno poslanici poslaničke grupe Narodni pokret Srbije, poslaničke grupe Zeleno-levi front, poslaničke grupe Pokret slobodnih građana i poslaničke grupe Srbija centar – SRCE. 
	Reč ima gospodin Branko Pavlović.
	Izvolite.
	BRANKO PAVLOVIĆ: Hvala.
	Pošto više nemam vremena koje je predviđeno za poslaničku grupu, nemam razloga da idem široko u argumentaciju zbog čeka je ovaj član neustavan, pošto je argumentacija potpuno ista kao i za Predlog zakona o izmenama Zakona o sudijama, s tim što se ovde krši odredba Ustava i člana 162, koja propisuje da Visoki savet tužilaštva bira glavne tužioce i javne tužioce. Ovo – glavni tužioci to nije značajno za ovo o čemu sada razgovaramo, ali ovo ovlašćenje da biraju javne tužioce jeste. Samo je u tome razlika. Dakle, ovde se direktno, suprotno odredbi člana 162 stav 2 predviđa da Pravosudna akademija iz istih razloga, kako sam već objasnio vezano za sudije, suštinski preuzima ovlašćenja da biraju javne tužioce. Hvala.
	PREDSEDAVAJUĆA: Hvala vama.
	Gospođa Verica Milanović ima reč.
	Izvolite. 

26/1	MV/MO		15.10 – 15.20

	VERICA MILANOVIĆ: Zahvaljujem.
	Poslanička grupa Srbija centar – SRCE podnela je amandman na član 2. izmena Zakona o javnom tužilaštvu, na član kojim, kao što je slučaj i kod izmena Zakona o sudijama, uvodite novinu da Visoki savet sudstva i Visoki savet tužilaštva je obavezan da donosi odluku pri odabiru kandidata koji se biraju prvi put na funkciju javnotužilačku, a odabir vrše od kandidata koji imaju uverenje o završenoj obuci Pravosudne akademije.
	Svi oni navodi koje sam istakla protivni donošenju i izmena Zakona o sudijama takođe se odnose na ovaj predlog zakona. Nastavljate sa gušenjem pravosuđa, sa gušenjem javnih tužilaca i javnotužilačke funkcije, sa ograničavanjem njihovih nadležnosti i pokušajima da apsolutno kontrolišete njihov rad. 
	U prethodnom periodu bili smo svedoci velikih pritisaka i uticaja koji se vrši na javno tužilaštvo. Pre par dana došlo je do nemilog događaja gde je javnom tužiocu Vukašinu Vujičiću spaljen auto, upućene su pretnje. Jednostavno, ovaj čovek je bio i životno ugrožen. Pretnje njemu i njegovoj porodici. Da bi juče dobili informaciju da je uhapšen mladić osumnjičen da je zapalio automobil valjevskog tužioca. Uhapšen je dvadesetogodišnjak koji je u junu pobegao iz vaspitno-popravnog doma u Kruševcu. 
	Gospodo, znači, počinioci krivičnih dela u Srbiji uspešno izbegavaju da budu uhapšeni. Ono malo što budu uhapšeni, oni vam beže, to je čudo jedno na koje načine, i iz vaspitno-popravnih domova i iz zatvora. I ovaj mladi čovek je pobegao i umesto kao što većina lica koja pobegne iz zatvora ili vaspitno-popravnih domova se krije, trudi se da ne dođe u priliku da bude ponovo uhapšen, ovaj mladi čovek je otišao u Valjevo, iz koga nije tačno znao koji je auto tužioca i isti auto spalio. 
	Zaista ne znam ko će u Srbiji da vam poveruje u ovu priču i moram da postavim pitanje i ministru pravde i ministru unutrašnjih poslova – gospodo, šta ste dozvolili u zemlji Srbiji? U šta se Srbija pretvorila? Zahvaljujem.
	PREDSEDAVAJUĆA: Hvala vama.
	Na član 2. amandman su zajedno podneli narodni poslanici Ana Eraković i dr Ana Jakovljević.
	Da li neko želi reč od podnosioca? (Ne.)
	Na član 3. amandmane, u istovetnom tekstu, podneli su poslanici Branko Pavlović i Goran Petrović, zajedno Narodni pokret Srbije, zajedno Zeleno-levi front, zajedno Pokret slobodnih građana, zajedno Srbija centar – SRCE. 
	Da li neko želi reč?
	Reč ima gospođa Milanović.
	Izvolite.
	VERICA MILANOVIĆ: Zahvaljujem.
	Poslanička grupa Srbija Centar – SRCE protivi se apsolutno donošenju izmena Zakona o tužilaštvu i samim tim smo i predložili brisanje člana 2. i člana 3. ovog zakona.
	Članom 3. definišu se obaveze kandidata za nosioce javnotužilačke funkcije koji se po prvi put biraju na tu funkciju, a shodno tome kada su završili i da li su završili obuku Pravosudne akademije u odnosu na stupanje ovog zakona. 
	Predlog za ovaj član je takođe – briše se, zato što ništa drugo ne možemo ni da predložimo. Možemo da predložimo samo donošenje novih izmena. Ima dosta toga da se uredi u Zakonu o javnom tužilaštvu, ali ne na ovakav način, na način da se guši javno tužilaštvo, da se ograničavaju nadležnosti javnog tužilaštva i da se uspostavlja apsolutna kontrola na tužilaštvu. Zahvaljujem. 

	PREDSEDAVAJUĆA: Hvala vama.
	Na član 3. amandman su zajedno podneli Đrođe Komlenski i Bojan Torbica. 
	Vlada i Odbor za pravosuđe, kao i zakonodavstvo, smatraju da je amandman u skladu sa Ustavom.
	Ovaj amandman je postao sastavni deo Predloga zakona.
	Verujem da ste raspoloženi da nam ga obrazložite.
	Gospodine Komlenski, izvolite. 
	ĐORĐE KOMLENSKI: Zahvaljujem, predsedavajuća gospođo Raguš.
	Kao i kod Zakona o izmenama i dopunama Zakona o sudijama, i ovde smo uočili jednu malu nelogičnost i vidim da je naše insistiranje i predlog na tome prihvaćen, a to je da u isti status stavimo i sudijske i javnotužilačke pomoćnike kada je u pitanju mogućnost konkurisanja za izbor sudija. Ovde je u pitanju zakon koji reguliše budući izbor javnih tužilaca. Ja mislim da je to potpuno na mestu. 
	Ono što je bitno, bitno je da se ove nove odredbe koje podrazumevaju završavanje Pravosudne akademije i ocenjivanje na Pravosudnoj akademiji na sve one koji budu u radnom odnosu kao sudijski pomoćnici i javnotužilački pomoćnici u momentu kada zakon stupi na snagu neće primenjivati ove odredbe, nego će po starom zakonu polagati sudijski, odnosno javnotužilački ispit i biti birani na te funkcije. Hvala. 
	PREDSEDAVAJUĆA: Hvala vama. 
	Na član 4. amandmane, u istovetnom tekstu, podneli su Brano Pavlović i zajedno poslanici Narodnog pokreta Srbije. 
	Da li se neko od podnosilaca javlja za reč? 
	Reč ima Aleksandar Ivanović. 
	Izvolite. 
	ALEKSANDAR IVANOVIĆ: Zahvaljujem. 
	Poslanička grupa Narodni pokret Srbije predlaže brisanje ovog člana. Nije dovoljno obrisati samo ovaj član. Mislimo da je ceo predlog ovog zakona neustavan, zato što na jedan neustavan način reguliše pitanje izbora javnih tužilaca, kao i u prethodnim članovima kad smo govorili o izboru sudija. 
	Važno je građanima Srbije pojasniti. Dakle, Visoki savet sudstva i Visoki savet tužilaštva su ustavne kategorije. Ustav propisuje način izbora sudija i tužilaca i na koji način neko prvi put ulazi u pravosudni sistem. Ovim zakonom prekrajate sistem i Pravosudnu akademiju, koja nije ustavna kategorija, uvodite kao prethodni ciklus, kao prethodnu selekciju. Obesmišljavate sistem. Sada kažete da samo oni koji dobiju potvrdu Pravosudne akademije mogu da budu birani od strane Visokog saveta sudstva. Ali, to nije bila ideja zakonodavca, to nije ideja Ustava. 
	Ako Ustav kaže da se predsednik Republike bira neposredno od strane građana Republike Srbije, ne možete u ovom parlamentu zakonom da to promenite i da kažete da se bira u parlamentu samo zato što imate 126 poslanika. To je silovanje pravde. To je kršenje Ustava. Logičan sled je da ukoliko vi izglasaste, a verujem da hoćete, a predsednik potpiše ovaj zakon, poslanici pokrenu proceduru pred Ustavnim sudom ispitivanje ustavnosti ovog zakona. Onda se postavlja pitanje – je li to ono što predsednik Ustavnog suda zastupa u javnosti kad kaže da je Ustavni sud neosvojiva institucija za opoziciju? 
	Na stranu to što nas kao predsednik suda deli na opozicione, na vladajuće, na ove ili one, to nije njegov posao, ali on unapred vrlo jasno i decidno kaže kakva će odluka biti naša ako krenemo tom putanjom. Na stranu to što ste u prethodnom periodu imali 14 godina da prilagodite sistem i to radite u predvorju raspisivanja izbora.

	Dakle, ljudi, najsmislenije je da se, ne samo ova tačka dnevnog reda, nego ceo ovaj zakon povuče iz procedure, a da onda u jednoj javnoj raspravi uključimo mišljenje stručnih ljudi, stručne javnosti, da vidimo šta je sa stavom Viskog saveta sudstva iz decembra prošle godine koji kaže da je ovaj vaš predlog neustavan i da nađemo rešenje koje će biti adekvatno, ali ne za vas, ne ni za opozicionu stranu, nego za građane Srbije i pravosudni sistem u ovoj zemlji. Jedino je to smisleno i jedino je to zdravorazumsko upravljanje državom. Zahvaljujem.    
	


27/1	MT/CG		15.20 – 15.30			

	PREDSEDAVAJUĆA: Hvala vama.
	Gospodine Branko Palović, izvolite.
	BRANKO PAVLOVIĆ: Možda još samo dodati par reči oko procedure i razlikovanja između javne rasprave i javnog slušanja. Javna rasprava je definisana kao obaveza Vlade i ona mora da konsultuje u ovom slučaju struku od samog početka, samog koncipiranja koju ideju uopšte treba sprovoditi, pa onda u svakoj daljoj fazi.
	Javna slušanja, to je nadležni odbor koji raspisuje kada je stvar već na nivou predloga zakona, gde se u stvari manje, više prezentira već gotovi koncept i onda se malo popravlja, kao što je gospodin Komlenski to vrlo pravnički vešto uradio svojim amandmanom.Čitav ovaj deo rasprave je potpuno preskočen. 
	Od trenutka kada je Visoki savet na prvu neku koncepciju dao negativno mišljenje mi smo svi u struci mislili da se odustalo. Saznali smo da se nije odustalo tako što nas je zvala Venecijanska komisija i rekla da oni imaju neki tekst o kome treba da se raspravlja. Niko živi nije znao da to uopšte postoji.
	Godine 2024. radna grupa koja se sastala, sastala se jedanputa i odmah na početku se došlo sa nekim gotovim tekstom i rešenjem bez ikakve rasprave. Samo na kraju ove rasprave treba reći da nikakva rasprava nije vođena, a jeste nadležni Odbor, ja sam vrlo zadovoljan što je ova Skupština u okviru svojih mogućnosti to organizovala i uradila. To ne može da zameni raspravu. To su dva pravna instituta. Javno slušanje je jedan pravni institut, a javna rasprava koje nije bilo je drugi. To je takođe jedna velika manjkavost ovih zakonskih predloga. 
	Hvala.
	PREDSEDAVAJUĆA: Hvala vama.
	Reč ima ministar Vujić. 
	Izvolite.
	NENAD VUJIĆ: Uvažena potpredsednice, narodni poslanici, što se tiče javnih rasprava one su bile septembar i oktobar 2024. godine. Ima i izveštaj o sprovedenim javnim raspravama ne samo na papiru nego imaju i snimljene te javne rasprave.
	Što se tiče stručnosti i osposobljenosti, ona se samo utvrđuje, odnosno i unapređuje kroz Pravosudnu akademiju i posedovanja tog uverenja dokazuju tu zakonsku činjenicu.
	Što se tiče Ustava, Ustav kaže sam da će se uslovi za izbor sudija i tužilaca regulisati zakonom, tako da je to sve u okviru tog člana.
	Kada govorimo o tome, Ustav i ne predviđa, ne piše u Ustavu pravni fakultet, pravosudni ispit, tri godine za sudiju osnovnog suda posle pravosudnog ispita, nego to je isto tako regulisano zakonom. Ovo jeste korak ka unapređenju jasnih merljivih kriterijuma prilikom izbora. Ponavljam Akademija ne oduzima nikakve nadležnosti savetu. Ovo je u ovom pogledu samo jedno radno telo koje pomaže savetima pod nadzorom i supervizijom saveta. 
	Hvala.
	PREDSEDAVAJUĆA: Hvala vam.
	Na član 4. amandman su zajedno podneli poslanici Pokreta slobodnih građana.
	Da li neko želi reč? (Ne.)
	Na član 4. amandman su zajedno podneli poslanici Zeleno-levog fronta.
	Pretpostavljam, gospodine Kozma, vi.
	Izvolite.

	ROBERT KOZMA: Hvala vam, predsedavajuća.
	Mi smo podneli na ovaj Zakon o predlogu javnom tužilaštvu, takođe kao i na prethodne zakone o Pravosudnoj akademiji, kao i na Predlog zakon o sudijama, jer je to skup povezanih predloga zakona.
	Svodi se na isto. Tražili smo da se u tom smislu odredbe koje bi protivustavno oduzele ingerencije i nadležnosti Visokom savetu sudstva i Visokom savetu tužilaštva, da se takve odredbe brišu. Nije dobro rešenje koje se predlaže kroz sve ove zakone, a to je da Pravosudna akademija bude jedina tačka ulaska i u tom smislu stupanja prvi put na pravosudnu funkciju bilo sudsku, bilo tužilačku.
	U prethodnim raspravama pokazali smo koliko Pravosudna akademija niti je do sada pokazala kapacitet ni znanje, ni resurse za tako nešto. U proteklih 14 od 16 godina svog postojanja nije opravdala ni na koji način to da joj se sada daje jedna takva važnost, tako da u potpunosti u stranu gura Visoki savet sudstva i Visoki savet tužilaštva. 
	Hvala vam.
	PREDSEDAVAJUĆA: Hvala vama.
	Na član 4. amandman su zajedno podneli narodni poslanici Đorđe Komlenski, Bojan Torbica.
	Gospodine Komlenski izvolite.
	ĐORĐE KOMLENSKI: Zahvaljujem predsedavajuća, gospođo Raguš.
	Pošto ne možemo da izbrišemo po nama štetne posledice ustavnih amandmana koji su usvojeni pre neku godinu, a koji se danas sve više ispoljavaju, mi onda ove higijeničarske amandmane na zakon i ne predlažemo, već predlažemo da iz po nama objektivnog razloga, a to je jako kratak rok za implementaciju odredbi koje ovaj zakon propisuje ukoliko bude usvojen, da predložimo ovde i slobodni smo da na tome insistiramo da se odredbe prolongiraju i njihova primena za još dve godine u odnosu na ono kako je to predloženo u zakonu. Znači, da odredbe člana 2. ovog zakona, ako budu usvojene, stupe na snagu 1. januara 2032. godine, a odredbe člana 3. ovog zakona da stupe na snagu 1. marta 2029. godine.
	Još nešto. Bez namere da budem bilo čiji branilac, advokat ili nešto, moram da kažem ovde zarad građana. Nisam hteo da reagujem poslovnički. Jednostavno je primereno na ovakav način naruživati instituciju Ustavnog suda i instituciju predsednika Ustavnog suda, čupati iz konteksta, ako je uopšte tako nešto i slično odgovoreno i zloupotrebljavati to da bi se unapred opravdalo to što verovatno će biti dovoljno lenjosti da se ne napiše ni zahtev za ocenu ustavnosti ovog zakona, pa će to onda biti kao verovatno opravdanje zašto se s time nije ni pokušalo jer neko ovde pokušava da insinuira da predsednik Ustavnog suda je neko ko je pristrastan u odnosu na to da li zahtevi stižu iz vladajuće stranke, opozicije ili običnih građana.
	Ja stvarno molim kolege da to politikanstvo ostave po strani, jer upravo takvi istupi i takvi neprimereni komentari kada je u pitanju i sud i tužilaštvo, a sada i Ustavni sud bez jasnih dokaza, bez tačnih imena, jednostavno umanjuju poverenje građana Republike Srbije i onda se pitam da li je to namerno, da bi se podgrevala jedna neprihvatljiva klima pred ove izbore, kako bi opravdanje za neuspeh opozicionih lista bio to što jednostavno izborni uslovi nisu odgovarajući i otvorilo prostor za možda još drastičnije postupke i ponašanje i pokušaj da se izborni proces uopšte i sprovede do kraja.
	Stvarno vodite računa, ako ste odgovorni građani i odgovorni parlamentarci, šta komentarišete, na koji način komentarišete, jer ipak, pogotovo pravnika, i to iskusnih pravnika, izrečene ovde olako imaju ozbiljnog uticaja na 

građane koji nemaju priliku da imaju jasna saznanja i da razgraniče da li je nešto zloupotrebljeno isključivo i samo u političke svrhe ili tu ipak ima istine. 
	U ovome što je rečeno nema nikakve istine, ali jednostavno, zarad građana Srbije, morao sam i o tome da govorim uz ovaj amandman.
	Hvala. 
	PREDSEDNIK: Hvala vama.
	Na član 4. amandman su zajedno podneli narodni poslanici grupe Srbija Centar – SRCE. 
	Da li se neko javlja za reč?
	(Aleksandar Ivanović: Replika.)
	Po kom osnovu repliku tražite? 
	(Aleksandar Ivanović: Budući da sam jedini poslanik u regionu…)
	Niste prozvani direktno, može da se odnosi na bilo koga ko je pričao o Ustavnom sudu.
	(Aleksandar Ivanović: Kolega se osvrnuo na moju diskusiju, pa dozvolite mi…)
	Molim vas. Radimo u pojedinostima, nemate pravo na repliku.
	Dakle, na član 4. poslanička grupa SRCE ne želi reč.
	Mi smo ovde završili pretres Predloga zakona u pojedinostima. 
	Bogu hvala, prelazimo na sledeću tačku dnevnog reda. Nadam se smislenoj raspravi.
	Dvadeset šesta tačka dnevnog reda – PREDLOG ZAKONA O IZMENI I DOPUNAMA ZAKONA O ELEKTRONSKOJ UPRAVI
	Dobili ste sve što treba, od amandmana, pa do mišljenja nadležnih odbora.
	Na član 23. amandman je podneo narodni poslanik Tomislav Janković.
	Da li želite reč?
	Izvolite. 
	TOMISLAV JANKOVIĆ: Hvala, predsedavajuća.
	Govorimo o zakonu koji je usvojen pre više od šest godina. Sam cilj zakona jeste reforma javne upravu u procesu digitalizacije. Često su bile kritike na sam zakon, odnosno na javnu upravu da je ona spora, da usporava razvoj privrede, društva u celini, da je troma, neefikasna i kroz njega se uvode moderne, efikasne i pouzdane tehnologije. Naravno, zakon se primenjuje na sve organe i organizacije, kako na državnom, tako i na pokrajinskom, lokalnom nivou, kao i na ustanove i na javna preduzeća. 
	Zakon uspostavlja pravni okvir za korišćenje informaciono-komunikacionih tehnologija i prve benefite ovog zakona smo videli kroz razvoj i izgradnju državnih data centara u Beogradu i Kragujevcu, kao i uspostavljanje centara za bezbednost IKT sistema.

	Sam amandman ima za cilj skraćenje roka za postupanje organa kako bi se uprava učinila efikasnijom, a sve u skladu sa Reformskom agendom Republike Srbije, predviđeno je da elektronsko plaćanje poreskih i neporeskih prihoda omogući najkasnije do 31. decembra 2026. godine. 
	Kroz ovaj predlog amandmana taj rok bi se skratio, znači umesto sa 1. decembra 2027. godine, da bude rok 31. decembar 2026. godine.
	Zahvaljujem.
	PREDSEDAVAJUĆA: Hvala vama.
	Vlada i nadležni odbori su prihvatili ovaj amandman i ovaj amandman je postao sastavni deo Predloga zakona.
	I ovaj Predlog zakona smo raspravili u pojedinostima.
	Pre prelaska na sledeću tačku dnevnog reda, poštovani narodni poslanici da vas obavestim, na osnovu člana 27. i 87. stavovi 2. i 3. Poslovnika, danas ćemo raditi i posle 18,00 sati.
	Prelazimo na 27. tačku dnevnog reda – PREDLOG ZAKONA O IZMENAMA I DOPUNAMA ZAKONA O SPREČAVANjU KORUPCIJE.
	Amandmane i mišljenje nadležnih odbora ste dobili.
	Na član 1. amandman su zajedno podneli narodni poslanici poslaničke grupe Zeleno-levi front.
	Da li se neko javlja za reč? Ne.
	Na član 1. amandman su zajedno podneli narodni poslanici kluba Srbija centar – SRCE.
	Gospodin Petrović, izvolite.
	SLOBODAN PETROVIĆ: Hvala, koristiću vreme i ovlašćenog.
	Na dnevnom redu ove sednice je i Predlog zakona o izmenama i dopunama Zakona o sprečavanju korupcije. Žao mi je što po Poslovniku ne postoji mogućnost da vam ustupim svo svoje vreme koje imam na raspolaganju, da vi umesto mene govorite o korupciji, jer od vas iz SNS većih stručnjaka za korupciju u ovoj zemlji nema. 
	Ministarstvo za rad, zapošljavanje, boračka i socijalna pitanja, na čijem je čelu Milica Zavetnica, od početka 2025. godine dodelilo je boračkim i srodnim udruženjima, iz državnog budžeta preko milion evra. Novac je dobilo i udruženje „Zavičaj“, čiji je predsednik poslanik SNS, Nenad Abramović. Naše pare je dobilo i udruženje veterani „Košare“, predsednik udruženja je opet poslanik SNS Ivan Antić.
	Novac je dodeljen i udruženju „Savez Srba iz regiona“, a vodi ga, gle čuda, ponovo poslanik SNS, Miodrag Linta. Da ne bude da Milica Zavetnica dodeljuje pare samo naprednjacima, tu je udruženje „Akademija vidovdanskih vitezova srpskih“, čiji je direktor Novica Todosijević koji je javno predstavljen, kao član Zavetnika.
	Pazite sada ovo, novac je dobila i „Velika ruska matica“, organizacija čiji je zastupnik Milan Starović, otac ministra za evropske integracije, Nemanje Starovića. Ministar Starović navodno je za EU, dok su njegov otac i ministarska Stamenkovski navodno za Ruse. Međutim, kada je reč o parama ideologija postaje apsolutno nevažna, jer pare su pare, bez obzira da li su u pitanju evri, rublje ili albanske leke. Za poslednjih šest godina, od kada Nemanja Starović napreduje na naprednjačkoj lestvici preduzeća i organizacije njegove starije sestre Ognjane, koja je takođe javna funkcionerka dobile su gotovo 26 miliona na javnim konkursima i nabavkama lokalnih pokrajinskih i republičkih institucija. Ministre Staroviću, kako se beše ono zove, kada naše pare završe u džepove vašeg oca i sestre?

	PREDSEDAVAJUĆA: Molim vas, nema direktnog obraćanja.
	Možete meni direktno, ali ne možete direktno ministru. 
	U redu, pošto ne možete da me saslušate, a imam obavezu da vas podsetim, ne možete direktno da se obraćate ministru, znači možete meni direktno. Pošto ste stalno pozivate na Poslovnik, zapamtili smo vreme, nastavićemo tamo gde smo stali, ali imajte malo uviđavnosti, poštujte Poslovnik i slušajte kada vam kažem.
	Prijavite se ponovo.
	SLOBODAN PETROVIĆ: Ne morate toliko da branite ministra, ume on sam. 
	PREDSEDAVAJUĆA: Branim Poslovnik, a ne ministra, ministar to zna bolje od mene, verujte mi. 
	Znači, možete meni direktno da se obraćate. Nema direktnog obraćanja, znate. Makar se vi najčešće pozivate na kršenje Poslovnika.
	Molim vas ponovo se prijavite.
	Možemo ovako do sutra.
	SLOBODAN PETROVIĆ: Bez uzbuđenja.
	Evo, da li mogu da pitam nešto ministarku Milicu Zavetnicu? Nije problem, ona nije tu, pa joj se ne mogu lično obratiti.
	PREDSEDAVAJUĆA: Imate obavezu, rasprava je u pojedinostima da govorite o amandmanu.
	SLOBODAN PETROVIĆ: Koristim vreme ovlašćenog i pričam o korupciji. 
	Dakle, imam pitanje i za ministarku Milicu Zavetnicu – da li je  ona bila na čelu Ministarstva ili ministarka Jelena Žarić Kovačević kada su dodeljivani miliona udruženju „Inovativni centar za razvoj društva“, koje je potom angažovalo firmu SPA NUTRITION kao eksperta iz oblasti istraživanja i migracija? Isti čovek je vlasnik navedene firme i direktor udruženja, a radi se o Aleksandru Radivojeviću.  U trenutku angažovanja ova firma  SPA NUTRITION je u APR bila registrovana za proizvodnju makarona, rezanaca i sličnih proizvoda od brašna. Kasnije je promenila delatnost u konsultantske usluge, po svemu sudeći da bi lakše mogla da dođe od makarona do miliona. 
	I, da pitam takođe i ministarku Adrijana Mesarović možda se ona bolje razume u korupciju od njene koleginice Milice Zavetnice. Ministarka Mesarović bi mogla da odgovori kako se zove to kada ona kao članica gradskog veća Novog Sada kineskoj kompaniji kao izvođaču radova na pruzi Novi Sad – Subotica dostavlja ponudu za angažovanje privatne firme "Rasadnik Green In“ za radove na železničkoj stanici u Novom Sadu? Zbog čega je ona kao javni funkcioner u opšte učestvovala u komunikaciji između izvođača radova i privatne firme? Da li je posao javnog funkcionera da povezuje privatne firme sa izvođačima radova na državnim projektima i učestvuje u komunikaciji o njihovim ponudama i ko je to ministarku ovlastio da to čini? 
	Nevladina organizacija „Zeleni sad“ iz Novog Sada, čiji je osnivač sadašnja ministarka za zaštitu životne sredine Sara Pavkov je od 2019. godine do 2025. godine dobila najmanje devet i po miliona kroz javne konkurse grada Novog Sada, različitih ministarstava i pokrajinskih sekretarijata. Iako je ministarka formalno istupila sa mesta zastupnice po dolasku na prvu javnu funkciju, pre šest godina, sedište „Zelenog sad-a“ se sve do prošle godine nalazilo u objektu u njenom vlasništvu dok je organizaciju vodio njen bliski saradnik. Ja sam iskreno baš iznenađen od gospođa Pavkov ona je najmlađa resorna ministarka u aktuelnoj Vladi, a već sada se jako dobro razume u korupciju. 

	Zahvaljujući građanskim inicijativama BIRN-u, portalu Nova, radiju Slobodna Evropa, Krik-u i drugim organizacijama i medijima, javnost ima sve ove informacije o različitim oblicima koruptivnih aktivnosti javnih funkcionera. 
	Ministarka Dubravka Đedović Handanović je od kraja 2022. godine tajno posedovala  35% vlasništva udela u firmi „Kulturistria d.o.o.“ Zagreb što je prećutala i nije prijavila srpskoj Agenciji za sprečavanje korupcije. Lijepa naša Dubravka je krila imovinu ni manje ni više nego u Hrvatskoj dok njene kolege  iz SNS-a nas nazivaju ustašama. Saznanje o tome otkrio je prvi gospodine Šarović, ministarka je prvo tvrdila da to nije istina, pa je nakon toga brže-bolje izašla iz vlasništva.
	Istini za volju svi ovi pobrojani ministri su obični amateri kada se spomene ime ministra Siniše Malog, čovek je doktor za korupciju i taj doktorat za razliku od onog drugog nije plagirao. Siniša je sa čistom desetkom odbranio doktorsku disertacijom pod nazivom – kako kupiti 24 stana u Bugarskoj. 

	Pisao je mnoge naučen radove iz oblasti primenjene korupcije, između ostalih i na temu neprijavljivanje vlasništva nad ofšor kompanijama na britanskim Devičanskim ostrvima, Agenciji za sprečavanje korupcije, kao i na temu kako kontrolisati najmanje 45 bankovnih računa i prodavati sopstvenu firmu samom sebi. Iza Malog ni malo ne zaostaje i Bata Gašić. On i njegova porodica poseduju imovinu vrednu desetine miliona evra. Gašić tvrdi i da je on to bogatstvo stekao pre ulaska u politiku, verovatno dok se bavio majstorskim zanatom. 
	I ministar Darko Glišić takođe ima problem da objasni poreklo novca uloženog u svoje imanje kod Uba, čija je vrednost procenjena na oko 650.000 evra. Tu su i nekretnine njegove bivše partnerke, vredne najmanje 175.000 evra koje je kupovala dok su bili zajedno. E, sada jedino ako, je te pare ministar Glišić zaradio dok je prodavao lubenice pre ulaska u politiku pa ih tek sada troši. Tri dana bi mi trebalo kada bih nastavljao da nabrajam sve korupcionaške afere sadašnjih i bivših ministara, kao i mnogih drugih stranačkih funkcionera širom Srbije. 
	Sve te afere se ne završavaju tako što hapsite odgovorne za njih, nego tako što stalno proizvodite nove. Jedna afera se brzo gurne pod tepih, jer se pojavi nova koja pokrije prethodnu i tako iznova, iznova. Pa lakše je naći tartufe ispred ulaza u Narodnu skupštinu nego naprednjačkog funkcionera koji nije ogrezao u kriminal i korupciju. 
	Kada već imate tolike stručnjake za korupciju, a počeli ste da osnivate vaše fakultete, poput fakulteta za srpske studije u Nišu, predlažem da osnujete i fakultet za primenjenu korupciju, zašto da se toliki talenat traći po ministarstvima. 
Za dekana ovog fakulteta bih naravno predložio Aleksandra Vučića. Ipak je čovek uspeo da okupi toliki broj stručnjaka na jednom mestu. Fakultet bi naravno imao i katedru za nameštanje javnih nabavki i tendera, zatim za sukob interesa i porodično poslovanje, katedru za izvlačenje javnog novca, za nameštanje konkursa, katedru za javno privatno kombinacije i naravno, katedru za krizni piar i zataškavanja afera. 
	Sa ovakvim kadrovima nema sumnje da bi vaš fakultet za primenjenu korupciju zauzeo prvo mesto na Šangajskoj listi. Hvala.
	PREDSEDAVAJUĆA: Po Poslovniku, gospođa Rokvić.
	Izvolite.
	IVANA ROKVIĆ: Član 106, 107. svejedno izaberite.
	Predsedavajuća ja bih vas zamolila da na neki način pokušate da kontrolišete kolegu Bakareca zbog svega što radi na ovoj sednici, ovakvo dobacivanje konkretno mom kolegi Aleksandru Ivanoviću – sedi bre dole, ti bre, i uopšte takvo jedno ponašanje, i žao mi je. Mi smo imali 25 održanih plenarnih sednica i samo u ovom sazivu još uvek se nije naučio najosnovnijoj kulturi, ali bukvalno najosnovnijoj, pa bih vas zamolila eventualno, ako ga planirate uopšte za sledeći put na listu, da mu pre toga održite neki kurs onog osnovnog vaspitnog obrazovanja. Hvala.
	PREDSEDAVAJUĆA: Želeli ste da se Skupština izjasni u danu za glasanje?
	Da, u redu.
	Gospodin Nenad Abramović, bili ste pomenuti, izvolite.
	NENAD ABRAMOVIĆ: Da kratko odgovorim kolegi pošto vidim ovih danas se prozivaju ova patriotska udruženja „Zavičaj“, Udruženje veterana crvenih beretki i ta udruženja su počela da se prozivaju onog trenutka  kada su održala ovde pomen u crkvi Svetog Marka, svim žrtvama agresije „Oluja“. Isti dan su me nazvale kolege iz Slobodne Evrope i mislila sam da će da pitaju kako je proteklo obeležavanje, međutim oni se bave napadom na patriotska udruženja. 

	Što se tiče Udruženja zavičaja, osnovanog dvanaeste godine, trenutak kada sam ja poslao poslanik, znači ja više nisam zastupnik udruženja baš zbog toga, a i još jedno da vam kažem, da vam predočim, mi se bavimo projektima i sve je javno dostupno i Udruženje Zavičaj je radilo i evropske projekte sa GO Zvezdara, gde smo pomogli 53 porodice izbeglih i raseljenih i budžet Republike Srbije i doneli 300 hiljada evra. Mi se bavimo projektima, ne bavimo se vodomerima, nismo strukture stranih obaveštajnih službi, i radićemo u interesu građana Srbije. 
	Znači, ova sredstva su sredstva iz budžeta Republike Srbije, a ne sredstva iz stranih obaveštajnih službi i fondacija koje rade na rušenju ove zemlje.
	Živela Srbija.
	PREDSEDAVAJUĆA: Ne znam šta je sporno, čovek je direktno prozvan i ima pravo na repliku.
	Gospodin Ivan Antić, izvolite.
	IVAN ANTIĆ: Poštovana predsedavajuća, mene i ne čudi ovo prozivanje od ovih iz bivše vlasti od ovih koji su isporučili ceo policijski vojni kadar Hagu, a oslobodili ubice Aljbina Kurtija i dve hiljade onih koje smo mi zatvorili i to su dokazani teroristi. Ja od takvih ne očekujem ništa bolje, ako mislite da ćete nas da zaustavite da mi pričamo o istini i onom što se desilo šta smo preživeli, od toga ništa. Pokušavanje da nas uvaljate u neko blato samo zato što podržavamo predsednika i od toga opet ništa. 
	Džabe vam je sve, najjača patriotska udruženja su uz državu Srbiju, uz predsednika Aleksandra Vučića i džabe vam je muljanje. Zašto nisi rekao koliko je miliona podeljeno i na koliko organizacija, i to je 250 organizacija, pa izračunaj koliko je to. Korupcija, jel? Imamo i sajt i vidi se sve šta radimo i koliko filmova snimamo. Što nisi rekao koliko su me puta odbili za film u Pokrajini, ja sam narodni poslanik, pa sam odbijen, i 
	Najgori ste od svih, neće vas narod, neće vas niko i treba da vas je sramota da sedite ovde. Hvala.
	PREDSEDAVAJUĆA: Na član 1. amandman su zajedno podneli narodni poslanici Narodnog pokreta Srbije.
	Gospođa Rokvić ima reč.
	IVANA ROKVIĆ: Narodni pokret Srbije, Miroslav Miki Aleksić je podneo ovaj amandman baš na ovaj član, jer njime proširujete definiciju javnog funkcioner i kroz čitav ovaj predlog ovog zakona, pokušavate da stvorite privid kako pokušavate da sprečite korupciju, a evo ja bih volela da vam pokažem kako to sprečavanje korupcije zapravo izgleda u stvarnom životu.
	Nadležnim organima je podneta krivična prijava protiv v.direktora JKP „Varvarin“, dotičnog Dejana Rakića i sada pažljivo slušajte šta u toj prijavi se navodi – navodi se sumnja za zloupotrebu službenog položaja i pranje novca, navodi se poslovni odnos fiktivne firme „UZIN“ inženjering sa Milenijumom timom. 
	Dakle, da objasnim prečicom. Gospodin Rakića je otvorio svoju firmu, samo je registrovao na njegovu suprugu dotičnu Ivanu Uzelac, kako bi sakrio da je to njegova firma, a onda je u ime JKP „Varvarin“, sklapao ugovore sa tom firmom, kao i sa Milenijumom timom. Navodi se nešto što je za građane, u toj krivičnoj prijavi možda još i važnije, a to je da su za njihove privatne poslove navodno korišćeni mašine, oprema, kao i radnici tog JKP.
	Ako su navodi iz ove prijave tačni, onda je JP koje plaćamo svi mi i ostatak građana Srbije, praktično služilo kao jedan privatni servis funkcionera koji je zloupotrebio svoj službeni položaj.

	Dakle njegov privatni posao je ubirao prihod koji bi trebalo da bude u državnoj kasi i da imamo svi javni interes od njega, svi građani Srbije. O kakvom prihodu govorimo? Prema podacima koji su navedeni u prijavi 2023. godine, to je bilo 27 miliona i 618 hiljada dinara, a 2024. godine 123 miliona i 716 hiljada dinara. 
30/1	JD/LjL		15.50 – 16.00

	Dakle, od 27,6 do 123,7 miliona za samo jednu godinu. 
	Bilo bi lepo da nam nadležni organi objasne kako je došlo do takvog rasta i da se utvrdi da li je svaki ovaj dinar stečen na zakonit način. 
	Tu dolazimo onda i do imovine ovog gospodina Rakića, koja se takođe pominje u ovoj krivičnoj prijavi. Mercedes "G" klase, AMG, naravno, ne može da se uzme obična oprema, lendrover, maserati, stan u Čolak Antinoj u Kruševcu i nepokretnost na adresi Jelenka Mihailovića br. 1 u Beogradu. Ne tvrdimo, niko iz Narodnog pokreta Srbije, da je ovaj čovek kriv. O tome bi trebalo da nezavisno odluče tužilaštvo i sud. 
	Ali, kao narodna poslanica, ja imam pravo i obavezu da vas pitam – da li je ova imovina proverena, da li je provereno njeno poreklo, da li su provereni tokovi novca, da li je provereno ko je plaćao mašine, ko je plaćao radnike, opremu i koliko i da li su oni zaista korišćeni u privatne svrhe? Da li je proveren odnos između "UZI inženjeringa" gospodina Rakića i "Milenijum tima", koji je izrovario čitav Varvarin i čitav Ćićevac? Kada prođete tuda, ja ne znam da li ste skoro bili, da li ste održavali neki vašar tamo, ali ne može da se prođe jer su cevi izvađene napolje a radovi stoje. 
	Na kraju, šta je tužilaštvo uradilo povodom ove krivične prijave? U toj krivičnoj prijavi se traži da se ovi navodi ispitaju i da podnosilac bude obavešten o preduzetim radnjama. Evo, ja vas pitam da li je išta preduzeto? Malo je bez veze da nazivate ovaj zakon o sprečavanju korupcije, više je ovo zakon o sprečavanju istraživanja korupcije. Hvala.
	PREDSEDAVAJUĆA: Novi član 1a, amandman kojim se posle člana 1. dodaje, predložili su ga poslanici Srbija centar – SRCE. 
	Ima reč gospodin Petrović. Izvolite.
	SLOBODAN PETROVIĆ: Hvala.
	Posle člana 1. Predloga zakona dodaje se novi član 1a, koji glasi: "Posle člana 40. Zakona dodaju se naziv člana i član 40a, koji glasi – provera integriteta pre izbora, postavljenja ili imenovanja."
	Sukob interesa je najdelotvornije sprečiti pre stupanja na funkciju, a ne tek pošto lice učestvuje u odlučivanju. GREKO je izričito preporučio prethodne provere integriteta ministara, šefova kabineta i savetnika, kao i javnu i lako dostupnu evidenciju imena i oblasti njihovog rada. 
	Predloženo rešenje ne daje agenciji pravo izbora kadrova, već uvodi preventivno mišljenje i obavezu upravljanja konkretnim rizicima, uz osnovnu transparentnost politički angažovanih savetnika.
	Ukratko, što se tiče malopređašnje diskusije, svaki put kada se spomene to da su naše pare završile u vašim džepovima, vi se ogrćete zastavama i pričate o nekom patriotizmu, pa je usput neko od poslanika iz SNS-a rekao kako sam ja bio među onima koji je oslobađao teroriste OVK i oslobodilačke vojske Preševa, Medveđe i Bujanovca. Tada sam ja, da ne ponavljam po ko zna koji put koliko sam imao godina, bio u osnovnoj školi. Ali, ono što znam sada je da ste upravo te koji su oslobođeni vi postavljali na funkcije u policijskoj stanici u Preševu, pa su između ostalog i ljudi pre neki dan kada je Vučić bio dole na jugu govorili o tome. Tako da, manite se tih priča o vašem lažnom patriotizmu samo da biste što više novca strpali u džepove. Hvala.
	PREDSEDAVAJUĆA: Na član 2. amandman su zajedno podneli poslanici Zeleno-levog fronta.
	Reč ima gospodin Kozma. 
	ROBERT KOZMA: Hvala vam, predsedavajuća.
	Podneli smo amandman gde tražimo da se obriše odredba kojom bi se uvela nepotrebna potreba da se vrši produženje mandata direktora agencije na godinu dana, 

jer postojeće zakonske odredbe određuju ko bi trebao da rukovodi. Direktor agencije ima zamenika, u slučaju da nema, nadležni odbor Narodne skupštine može da imenuje vršioca funkcije direktora agencije.
	Vi ovim vašim predloženim zakonom nećete rešiti suštinu, a suština je da je korupcija u Srbiji sistemski rasprostranjena. Kada se pogleda indeks percepcije korupcije, Srbija je na 116. mestu po tom indeksu, 29 poena ispod proseka EU, među najkorumpiranijim zemljama u Evropi, na nivou Belorusije. Procena je da nas godišnje ta sistemska korupcija košta jednu milijardu evra, da u toku jedne godine toliko iz javnog budžeta, iz javnih sredstava, prebacite u vaše privatne džepove.
	Vi ovim predlogom zakona ostavljate nepotrebne pravne praznine i kada se radi o tome kako se definiše ko je javni funkcioner, ko sprovodi, odnosno ko sve ima obavezu da podnese izveštaj o sopstvenoj imovini Agenciji za sprečavanje korupcije, kako će data agencija da gleda i da sprovodi da li je došlo do uvećanja imovine. Te praznine zapravo neće rešiti ključne stvari, a to je da se gleda šire, na primer, članove porodice nekog javnog funkcionera, kako su oni stekli imovinu, kako je neki funkcioner stekao imovinu.
	Predloženim rešenjima, evo, samo ću da ukažem, na primer, Relja Ognjenović, direktor PIO fonda, neće biti javni funkcioner. Setimo se slučaja o paljenju automobila, skupocenog automobila BMW X7 koji se na kraju ispostavilo da je u vlasništvu njegove majke. Ono što bi, na primer, Agencija trebala da sprovede jeste da vidi da li Relja i njegovi članovi porodice uopšte imaju primanja kojim bi mogli da sebi priušte jedan ovakav automobil. 
	Vašim zakonom do ovoga neće doći. Hvala vam.
	PREDSEDSAVAJUĆA: Na član 2. amandman su zajedno podneli narodni poslanici poslaničke grupe Srbija Centar – SRCE.
	Da li neko želi reč? (Da.)
	Reč ima narodni poslanik Slobodan Petrović.
	Izvolite.
	SLOBODAN PETROVIĆ: Hvala.
	Član 2. menja se i glasi – u članu 15. posle stava 2. dodaju se stavovi od 3. do 5. koji glase – u slučaju isteka mandata direktor nastavlja da obavlja funkciju direktora do stupanja na funkciju novog direktora, a najduže šest meseci od dana isteka mandata. 
	Ako novi direktor ne stupi na funkciju do isteka roka iz stava 3. ovog člana nadležni odbor Narodne skupštine imenuje vršioca funkcije direktora Agencije u skladu sa članom 18. ovog zakona.
	Nadležni odbor Narodne skupštine dužan je da postupak izbora novog direktora pokrene najkasnije šest meseci pre isteka mandata direktora. 
	Kontinuitet rukovođenja nezavisnim organom jeste legitiman cilj, ali produženjem mandata do godinu dana umanjuje podsticaj da se javni konkurs sprovede blagovremeno i omogućava dugotrajno vršenje funkcije bez novog izbornog postupka.
	Rok od šest meseci uz obavezu da se konkurs pokrene pre isteka mandata istovremeno sprečava institucionalni vakum i čuva princip vremenski ograničenog mandata.
	Hvala.
	PREDSEDSAVAJUĆA: Na član 2. amandman su zajedno podneli narodni poslanici Željko Veselinović, Đorđo Đorđić i Irena Živković.
	Nema ih.

	Na član 2. amandman su zajedno podneli narodni poslanici poslaničke grupe PSG – SDA – PDD.
	Da li neko želi reč? (Da.)
	Reč ima narodna poslanica Anna Oreg.
	Izvolite.
	ANNA OREG: Hvala.
	Ovaj amandman podnosimo zato što smatramo da nezavisnost Agencije za sprečavanje korupcije ne sme da zavisi od toga ko u datom trenutku ima većinu u skupštinskom odboru.
	Predlog zakona ostavlja mogućnost da nadležni odbor Narodne skupštine imenuje vršioca funkcije direktora Agencije.
	Mi predlažemo jednostavnije i institucionalno čistije rešenje, a to je da se vršilac funkcije određuje prema pravilima iz člana 18. zakona. Dakle, ako Agencija već ima zamenika direktora nema razloga da politička većina ponovo odlučuje ko će privremeno voditi Agenciju.
	Suština je veoma jednostavna. Institucija koja kontroliše javne funkcionere, sukob interesa i ponašanje tokom izbornih kampanja mora da ima što manje tačaka na kojima vlast može politički da interveniše.
	Kontinuitet rukovođenja mora da bude automatski i unapred poznat, a ne rezultat nove političke odluke, svaki put kada direktoru prestane funkcija. Ako zaista želimo nezavisnu agenciju onda moramo da napravimo sistem u kojem promena njenog direktora ne zavisi od volje trenutne skupštinske većine.
	Hvala.
	PREDSEDAVAJUĆA: Hvala vama.
	Na član 3. amandman su zajedno podneli narodni poslanici poslaničke grupe Zeleno-levog fronta.
	Da li neko želi reč?
	Reč ima narodni poslanik Robert Kozma.
	Izvolite. 

	ROBERT KOZMA: Hvala vam, predsedavajuća.
	Da, podneli smo predlog amandmana da se briše odredba. Nejasna je potreba da se isključi mogućnost da zamenik direktora Agencije postane vršilac funkcije direktora Agencije i zbog toga smatramo da prethodno rešenje treba zadržati, ali opet bih se vratio na onu suštinu, a to je da vašim predlogom zakona ostavljate rupe, rupice, praznine u definisanju ko je zapravo javni funkcioner, kako će se češljati njihova imovina i ko će sve od njih i njihovih članova porodice trebati da podnosi izveštaje o samoj imovini koju poseduje ili o uvećanju imovine, a to je suština. Agencija za sprečavanje korupcije trebalo bi da se bavi time, da utvrdi da je neko na nezakonit način uvećao svoju imovinu, a jedan od signala je kada dobije enormno povećanje imovine, a ne može to da priušti sopstvenom platom, niti platama i imovinom sopstvenih članova porodice. 
	Evo, uzeću za primer koga vi na ovaj način kada definišete javnog funkcionera izostavljate. Na primer, nekadašnji bivši gradski sekretar grada Beograda za poslove legalizacije objekata Nemanja Stajić, nekada bivši, ali ko zna koliko je ovakvih sadašnjih sekretara grada Beograda, po ovom predlogu zakona, neće biti javni funkcioneri, a samo ću podsetiti da je Nemanja Stajić, koji je bio zadužen za legalizaciju objekata kada je naknadno bio uhapšen, bio u mogućnosti da plati kauciju od jednog miliona evra. To znači da je on uvećao svoju imovinu zasigurno za jedan milion evra. Na koji način, kako je to uopšte moguće i zašto to neko do sada nije proveravao? 
	Ko zna koliko će ovakvih gradskih sekretara ostati na funkcijama, a oni po predloženom Predlogu zakona neće biti definisani kao javni funkcioneri. Hvala vama.
	PREDSEDAVAJUĆA: Isteklo je vreme. Hvala.
	Na član 3. zajedno su podneli poslanici Srbija centar – SRCE.
	Da li neko želi reč? (Da.)
	Reč ima narodni poslanik Slobodan Petrović.
	Izvolite.
	SLOBODAN PETROVIĆ: Hvala.
	Dakle, član 3. menja se i glasi: „U članu 18. stav 1. menja se i glasi – Ako je direktoru prestala javna funkcija, nadležni odbor Narodne skupštine, na osnovu obrazložene odluke, imenuje vršioca funkcije direktora između pomoćnika direktora koji ispunjava uslove za izbor direktora. Vršilac funkcije direktora može obavljati tu funkciju najduže šest meseci i ne može biti ponovo imenovan u istom postupku izbora direktora.“
	Predloženi tekst ne propisuje kriterijume za izbor između pomoćnika, trajanje vršenja funkcije, niti zabranu ponavljanja mandata vršiocu funkcije. Bez tih ograničenja privremeno stanje može postati dugotrajno i zavisiti od slobodne političke procene odbora. Obrazložena odluka, ispunjenost uslova za direktora, rok i zabrana ponovnog imenovanja predstavljaju minimalne garancije samostalnosti Agencije. Hvala.
	PREDSEDAVAJUĆA: Hvala vama.
	Na član 3. zajedno su podneli poslanici grupe PSG- SDA - PDD.
	Reč ima narodni poslanik Anna Oreg.
	Izvolite.	
	ANNA OREG: Ovaj amandman je direktno povezan sa prethodnim koji smo podneli i njime precizno utvrđujemo zapravo šta se događa kada direktoru Agencije prestane funkcija. 

	Predlog zakona napušta postojeće pravilo prema kome zamenik direktora automatski postaje vršilac funkcije i tu odluku praktično prebacuje na nadležni odbor Narodne skupštine. Mi smatramo da za to nema opravdanja. 
	Ako postoji zamenik direktora, on je upravo zato i izabran - da obezbedi kontinuitet rada institucije. Tek ako zamenika nema skupštinski odbor treba da bira vršioca funkcije, a ovo je važno zato što trenutak promene rukovodstva predstavlja trenutak najveće ranjivosti svake nezavisne institucije. Ako politička većina baš tada dobije mogućnost da bira ko će je voditi, otvara se prostor za politički uticaj, složiće te se.
	Dakle, mi ne izmišljamo neku novu komplikovanu proceduru. Naprotiv, vraćamo vrlo logično pravilo, a to je da zamenik menja direktora, a politika ulazi u postupak samo kada zamenik nema. 
	Agencija za sprečavanje korupcije treba da kontroliše vlast, a ne da čeka da joj vlast izabere ko će je kontrolisati. Hvala.
	PREDSEDAVAJUĆA: Hvala vama.
	Na član 3. amandman su zajedno podneli poslanici Narodnog pokreta Srbije.
	Da li se neko od vas javlja za reč? (Da.)
	Reč ima narodni poslanik Miroslav Aleksić.
	Izvolite.	
	MIROSLAV ALEKSIĆ: Zahvaljujem. 
	Posle amandmana, koristiću i vreme ovlašćenog.
	Dakle, ovim amandmanom smo predložili da ne može da v.d. mandat direktora Agencije za sprečavanje korupcije traje duže od šest meseci. Vi ste ga odbili, naravno, jer celu Srbiju držite u v.d. stanju, jer sve dok su direktori javnih preduzeća i ustanova u v.d. statusu, vi njima upravljate i oni ne služe zakonu i Ustavu, nego vladajućoj političkoj eliti. Tačka. 
	Da ste ga usvojili i da nije tako, sumnjam da bi bilo drugačije, s obzirom na činjenicu da sistem koji ste vi uspostavili od kada ste došli na vlast živi od korupcije. Sistem SNS živi od korupcije i ona je legalizovana za vlast. Šta znači korupcija? Znači krađa. Ako vlast krade, to znači da oni koji to rade ne idu u zatvor i zato vi živite od korupcije i čitav sistem je naslonjen na tu korupciju. 
	Mislim da će u budućnosti pitanje korupcije da bude postavljeno kao pitanje opstanka države Srbije, ali to posle promene vlasti će neko morati da radi, da se ozbiljno pozabavi tom pošasti koju ste vi razvijali i negovali, iako je korov koji ste trebali da odstranjujete i zaklinjali ste se da ćete se izboriti protiv korupcije. 		Znate, Narodni pokret Srbije se zalaže za to da u narednom periodu krene borba protiv korupcije od najviših državnih funkcionera, i ministara, ali i sudija, direktora, članova svih vladajuće elite, povezanih lica itd., da se napravi registar svih javnih funkcionera, ne sada, od 2000. godine, da se proveri njihova imovina. Ono što ne može da se objasni da se lepo oduzme, da se procesuira, da se novac vrati u državnu kasu, narodu od koga je uzet i to je jedina normalna stvar i najvažnija koja treba da se uradi zarad budućnosti i da nikome ne padne na pamet da se više bavi korupcijom. 
	Dakle, ili ste čisti ili ste u zatvoru,  nema između i nema treće. To je jedina normalna stvar – da se uvede red, zakon i poredak u državu Srbiju. Sada kada ja govorim ovo o korupciji, ja ništa nisam rekao paušalno. Dakle, to vidi danas ceo svet. 
	U Izveštaju „Transparency International“ od 10. februara 2026. godine stoji: Srbija je najgore rangirana zemlja u regionu zapadnog Balkana sa ocenom 33, što je svrstava na 116. mesto od 182 zemlje sveta. Dakle, u regionu Zapadnog Balkana najgori. U 

Evropi jedino su Belorusija i Rusija iza nas. Takođe možemo reći da smo najgori, da smo ispod proseka itd. To ne kažem ja, to kaže zvanična svetska organizacija koja se bavi analizom korupcije u državama. 
	Dalje, kada govorim o korupciji, takođe, govorim o činjenicama. Evo šta kaže Evropska komisija u izveštaju za prošlu godinu, 2025. godinu. Kaže, u Izveštaju Evropske komisije za 2025. godinu izričito se navodi da odluke o državnoj pomoći se primenjuju isključivo pod snažnim političkom pritiskom kako bi država finansirala projekte onim firmama koje su podobne za režim, pa se navode tu neki projekti kao što je, na primer, projekat „Danube riverside“, „Milennium Team“, Hotel Jugoslavija, 30 miliona evra iz državne kase, pa se navodi Euro KB Rent, hotel na EHRO-u 15 miliona evra, pa „Delta Real Estate“ 17 miliona evra itd., itd. 
	U ovoj knjizi koju je publikovao Narodni pokret Srbije, a zove se „Srbija sutra“, u delu 3, koji se tiče reformi javnih nabavki i borbe protiv korupcije takođe stoje činjenični i egzaktni primeri. Dakle, ako pogledamo grad Beograd i analizu budžeta, 31. decembra, na dan Nove godine, raspisano je 584 javne nabavke vrednosti od 36,5 milijardi. Tokom godine od 190 milijardi, 85 milijardi je potrošeno mimo regularnih procedura javnih nabavki. Vidite, samo tramvaji 22 milijarde. Šta se tu pokazuje? Da je sistemski uspostavljena korupcija svuda i na svim nivoima. 
	Dakle, objavljujete praznicima i vikendima. Rokovi su kratki, tenderi naslikani za određene ponuđače i poštuje se samo forma, a ne suština, koji su inače unapred obavešteni. Radovi se zbog toga preplaćuju  i po dva, tri puta više. Pedeset i jedan procenat svih javnih nabavki, poštovani građani Srbije, u državni Srbiji je sa jednim ponuđačem, 51%. I šta mi da pričamo sad ovde, o kakvoj Agenciji za sprečavanje korupcije, ko njih šta pita? Oni su tu samo da služe vlasti i da ne rade ništa, da kriju korupciju od strane visokih funkcionera i zato, zbog ne transparentnosti leks specijalisa i ostalih stvari godišnje u državi Srbiji se od milijardu do dve milijarde evra godišnje novca potroši mimo zakonskih procedura i niko ne odgovara. 

	I kada vam sada koleginica Rokvić navede ovaj jedan primer vezano za Varvarin, i tog Dejana Rakića, koji je inače iz Kruševca, poslat da bude u Varvarinu direktor komunalnog preduzeća, koji sa ženom pravi biznise. Nema ni jedne opštine u Srbiji gde se ne dešavaju danas slične stvari, ali naravno zato što sistem ne funkcioniše i zato što vi živite od korupcije, niko to ne procesuira. 
	I kada vam građani govore o nacionalnom stadionu, kada prave stadione po gradovima, delfinarijume, hotele i zgrade na EKSPO-u, „Beograd na vodi“ kao porodični biznis, kada rade eksproprijaciju za nastavak „Beograda na vodi“, pazite molim vas, otkupljujemo sad od „Marere Propertis“, Bošnjaka i Vujka novu zemlju, sve to rade samo da bi sebi strpali novac u džep, a ne da bi pomogli državi Srbiji i zato prva stvar koja će morati da se uradi posle promene vlasti biti duboka revizija i seča i obračun sa svim korumpiranim javnim funkcionerima. Hvala.
	PREDSEDAVAJUĆA: Povreda Poslovnika, gospođa Rokvić.	
	Izvolite.
	IVANA ROKVIĆ: Hvala. 
	Član 106. ili 107, sasvim svejedno, izaberite. 
	Još jednom bih da ukažem na nepoštovanje Narodne skupštine i ostalih poslanika od strane kolege Bakareca. Evo, i sad imamo još dobacivanja…
	PREDSEDAVAJUĆA: Šta je to sa vama i sa Bakarecom?
	IVANA ROKVIĆ: Meni? Meni nije ništa. Trebalo bi da bude čitavoj ovoj skupštini, a i zemlji. Nema potrebe da na ovakav ružan način dobacuje, da omalovažava nas poslanike, jer očigledno je, kada je predsednica Skupštine otišla iz zgrade, izgubio potpunu kontrolu, pa neko stalno mora da ga kontroliše. Molim vas, dajte mu terapiju ili nešto uradite kako bi počeo da se ponaša pristojno.
	PREDSEDAVAJUĆA: Molim vas Ivana, ovo je stvarno bilo neprimereno. Zaista, ali dobro. 
	Hoćete da se Skupština u danu za glasanje izjasni o ovome? U redu.
	Ja sam mislila da želite da ukažete da moram stalno da podsećam poslanike da isključivo o amandmanu mogu da govore. Sa namerom to nisam radila, eto iz krajnje sebičnih razloga. Prvo da se vidi da niko ovde ne sprečava priču na bilo koju temu, ali kada raspravljamo o pojedinostima, građani i svi mi očekujemo da obrazlažete amandman, ali nadalje ću čitati vaše amandmane, pa da vidimo ko koliko poštuje Poslovnik.
	Na član 4. amandman je podneo Odbor za pravosuđe, državnu upravu i lokalnu samoupravu.
	Da li se neko po ovom amandmanu javlja za reč? (Ne.)
	Na član 4. amandman su zajedno podneli narodni poslanici Srbija centar – SRCE.
	Reč ima Slobodan Petrović.
	Izvolite.
	SLOBODAN PETROVIĆ: Hvala. 
	Ja ću kratko samo pročitati obrazloženje ovog amandmana, a to je da rizik od korupcije može postojati u propisu bez obzira na to da li ga priprema ministarstvo, drugi državni organ ili drugi ovlašćeni predlagač. Ograničavanje obaveze odgovora samo na organe državne uprave ostavlja vam sistema deo propisa koji proizvode jednako važne posledice. Pored objavljivanja odgovora na sajtu agencije, razlozi za odstupanje treba da prate samo predlog propisa kako bi bili dostupni Narodnoj skupštini i javnosti u trenutku odlučivanja. Hvala.

	PREDSEDNIK: Na član 4. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Reč ima Robert Kozma.
	ROBERT KOZMA: Hvala vam, predsedavajuća.
	Da, podneli smo jedan predlog amandmana kako bismo bolje i jasnije definisali odredbe koje se tiču toga da nadležni državni organi i ministarstvo treba da dostave predloge propisa, nacrte zakona, kako bi Agencija mogla da ukaže na eventualne i koruptivne rizike na način na koji nešto tim nacrtom i propisom želi da se uredi i definiše. 
	Podneli smo i više amandmana, ali kao što sam rekao i u prethodnim izlaganjima, ovaj vaš predlog zakona, kako ste ga napisali, neće otkloniti sve rupe i pravne praznine koje postavljate, koje se tiču toga ko je glavni funkcioner, ko je sve u obavezi da podnosi izveštaj o sopstvenoj imovini, koji članovi porodice datog javnog funkcionera, takođe se gleda njihova imovina, i na taj način omogućavate da se zapravo lestvica, borba protiv korupcije ovde ne podigne i da zemlja Srbija i dalje ostane na 116. mestu po indeksu korupcije, kada se radi o proceni koji je nivo koruptivnosti organa u Srbiji, i to je nivo gde se jasno kaže da je u Srbiji korupcija sistemski rasprostranjena. 
	Mi kao Zeleno-levi front smo još davno, pre nekoliko meseci, podneli Predlog zakona o sprečavanju korupcije, prave izmene, i podneli smo, takođe, izmene i dopune Zakona o utvrđivanju porekla imovine i posebnom porezu. I pod tim izmenama, kada se kumulativno gledaju ove izmene, e tada bi borba protiv korupcije bila adekvatna, tada bi se na adekvatan način češljala imovina javnih funkcionera. Tada, na primer, ne bi moglo  da se uvećanje imovine pravda zajmom, poklonom i nasleđem, tada ne bi mogla Vulinova tetka da bude izgovor za kupovinu stana od 250.000 evra, tada ministar Mali ne bi mogao da kaže da mu neka treća lica plaćaju školarinu u inostranstvu za školovanje njegove dece, ništa tako ne bi bilo moguće, ali vi sve to i dalje ostavljate da postoji, a to je zapravo suštinska korupcija koja je utkana u vaš način funkcionisanja. Hvala vam.
	PREDSEDNIK: Hvala.
	Na član 4. amandman su zajedno podneli narodni poslanici poslaničke grupe Narodni pokret Srbije.
	Da li neko želi reč? (Ne.)
	Na član 4. amandman su zajedno podneli narodni poslanici poslaničke grupe Pokret slobodnih građana – SDA – PDD.
	Reč ima Anna Oreg. 
	Izvolite.
	ANNA OREG: Hvala.
	 S obzirom na to da se često stiče utisak u javnosti da se zakoni i propisi donose u interesu određenih lica, a ne u interesu građana, mi smo ovim amandmanom otvorili jedno od najvažnijih pitanja u borbi protiv korupcije, a to je ko razgovara sa najvišim državnim funkcionerima i ko pokušava da utiče na odluke koje oni donose. Dakle, predlažemo da predsednik Republike, predsednik i članovi vlade, šefovi kabineta i savetnici prijavljuju službene kontakte sa lobistima i drugim zainteresovanim licima koji pokušavaju da utiču na donošenje ili izmenu propisa i odluka. Javnost bi tako znala datum kontakata, ko je razgovarao, čije interese zastupa i koja je tema razgovora. Agencija bi vodila jedinstveni javni elektronski registar. To ne znači objavljivanje nekih državnih tajni, podataka koji ugrožavaju nacionalnu bezbednost, niti razgovora sa građanima o njihovim pojedinačnim pravima. Takvi 

slučajevi bi bili jasno izuzeti. Problem je što danas formalni propisi u lobiranju ne daju potpun odgovor na neformalne kontakte ljudi na vrhu izvršne vlasti. Upravo zato GREKO i traži veću transparentnost takvih kontakata. Ne kažemo ni mi da svaki razgovor sa zainteresovanim licem po difoltu znači da je korupcija, ali govorimo da svakako utiče na javnu odluku i javnost ima pravo da zna ko je pokušao da utiče. Zakoni ne smeju da nastaju u nečijem kabinetu, iza nekih zatvorenih vrata, a da građani nikad ne saznaju ko je tamo sedeo. Hvala. 
	PREDSEDNIK: Hvala. 
	Na član 5. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Na član 6. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Na član 6. amandman su zajedno podneli narodni poslanici poslaničke grupe Srbija centar - SRCE.
	Reč ima Slobodan Petrović. 
	SLOBODAN PETROVIĆ: Hvala.
	Dakle, član 6. ovog predloga zakona menja se i glasi: „U članu 46. stav 3. posle prve rečenice dodaju se nove dve rečenice koje glase: „Zahtev za davanje saglasnosti podnosi se pre početka obavljanja poslova, odnosno delatnosti. Javni funkcioner ne može otpočeti obavljanje poslova, odnosno delatnosti do donošenje odluke Agencije, osim ako Agencija ne odluči u zakonom propisanom roku“.“
	Predlog omogućava da javni funkcioner započne drugi posao, pa tek potom u toku od 15 dana zatraži saglasnost. Time se institut prethodne kontrole pretvara u naknadno odobravanje već nastale situacije, a eventualni sukob interesa traje najmanje do odluke Agencije. saglasnost mora prethoditi početku angažovanja, jer je svrha norme sprečavanje, a ne naknadno konstatovanje nespojivosti. Hvala. 
	PREDSEDNIK: Hvala. 
	Na član 6. amandman su zajedno podneli narodni poslanici poslaničke grupe Narodni pokret Srbije.
	Reč ima Ivana Rokvić. 

	IVANA ROKVIĆ: Hvala.
	Narodni pokret Srbije Miroslava Mikija Aleksića je podneo i ovaj amandman i predložili smo da se u zakon ubaci zahtev za davanje saglasnosti se podnosi pre početka obavljanja poslova, odnosno bilo kakve delatnosti. Javni funkcioner ne može da započne obavljanje tih poslova, odnosno delatnosti pre nego što za  to dobije saglasnost od agencije.
	Dakle, član 6. možda je i najlakši da se objasni građanima Srbije, a i prosto logičan je sam po sebi. Zakon kaže da je javni funkcioner čija je funkcija takva da zahteva puno radno vreme, po pravilu ne može da obavlja drugi posao. Za određene druge poslove Agencija mora da mu da saglasnost. Onda ovaj predlog zakona kaže sledeće – zahtev za saglasnost podnosi se u roku od 15 dana od početka obavljanja posla. Dakle, redosled da prvo javni funkcioner počne da radi, a onda traži od Agencije da mu da saglasnost da li uopšte sme da radi. Znači, Agencija nakon toga ima još 15 dana od prijema tog punog zahteva da odluči da li može ili ne može. Tako da, tu nema sukoba interesa, odnosno nema sprečavanja sukoba interesa i suština prevencije zapravo jeste u tome da se izvrši provera pre nego što potencijalni sukob i nastane, a ne tek onda kada nastane da pokušava da ga sanira.
	Dakle, ODIHR je ovde takođe bio veoma jasan. U tačkama između 49. i 52. analizirao  je upravo ovo rešenje i upozorio da ono omogućava javnom funkcioneru da započne dodatni posao pre nego što Agencija uopšte oceni da li to može ili ne može po zakonu. Hvala.
	PREDSEDNIK: Hvala.
	Na član 6. amandman su zajedno podneli narodni poslanici poslaničke grupe Pokret slobodni građani – SDA-PDD. 
	Na član 7. amandman je podneo Odbor za pravosuđe, državnu upravu i lokalnu samoupravu. 
	Amandman je prihvaćen.
	Na član 7. amandman su zajedno podneli narodni poslanici poslaničke grupe Srbija centar – SRCE.
	Da li želite reč? (Ne.)
	Na član 7. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Na član 7. amandman su zajedno podneli narodni poslanici poslaničke grupe Pokret slobodni građani – SDA-PDD.
	Reč ima Anna Oreg.
	Izvolite.
	ANNA OREG: Hvala. 
	Ovaj amandman se posebno odnosi na funkcionersku kampanju i smatramo da je jedan od ključnih amandmana, jer se odnosi baš na problem koji građani Srbije gledaju pred gotovo svake izbore. Dakle, korišćene državne funkcije, državnih događaja i javnih resursa za stranačku kampanju.
	Mi zadržavamo osnovnu strukturu predloženog člana, ali zabranu činimo stvarnom i promenljivom tokom cele izborne kampanje od dana raspisivanja izbora. To znači da ministar, gradonačelnik ili drugi funkcioner ne može u kampanji da obilazi radove, da otvara objekte, da deli subvencije ili organizuje druge promotivne aktivnosti tako da svoju javnu funkciju pretvara u predizborni spot. 

	Izuzeci postoje, ali su precizni: zakonska obaveza koja se ne može odložiti, vanredna situacija i zaštita života i bezbednosti ili nužne međunarodne obaveze. Uvodi se i obaveza prethodnog obaveštavanja Agencije i javnog objavljivanja takvih aktivnosti. Posebno štitimo prirodu mandata poslanika i odbornika, ali pod uslovom da ne koriste službene naloge i javne resurse za partijsku promociju. 
	Izbori nisu ravnopravni ako jedna stranka na raspolaganju ima čitavu državnu administraciju, službena vozila, objekte i događaje i važno je da ne zaboravimo da država nije izborni štab nijedne stranke, a javni funkcioner nije vlasnik institucije kojom trenutno upravlja. Hvala.
	PREDSEDNIK: Hvala vam.
	Na član 7. amandman su zajedno podneli narodni poslanici poslaničke grupe Narodni pokret Srbije.
	Reč ima Ivana Rokvić.
	IVANA ROKVIĆ: Hvala.
	Predlagač kaže da u ovom članu zakona želi da spreči zloupotrebu javne funkcije tokom izbora. Zatim napiše da zabrana promotivnih aktivnosti javnih funkcionera ne važi od početka izbornog perioda, nego tek nakon isteka roka za kandidovanje. Dakle, kada se to prevede na običan jezik izbori su raspisani, kampanja traje, funkcioneri su na televizijama, obilaze gradilišta, otvaraju objekte, predstavljaju investicije, državne programe, idu, eventualno, pod šatore, ali najvažnija je zabrana koju upravo donosite da bi ste sprečili funkcionersku kampanju  zapravo još uvek nije počela da važi. Čemu onda služi?
	Još gore, napravljena su tri široka izuzetka. Funkcioner sme da učestvuje ako je aktivnost bila planirana pre izbora, ako je to ustaljena praksa ili ako je povezana sa međunarodnim odnosima. Ništa od toga nije samo po sebi sporno, država može i mora da radi i za vreme izbora, ali država mora da radi, ne sme da vodi kampanju za vlast. Upravo je na ovo upozorio i ODIHR. 
	U tački 55 kaže da su ovi izuzeci široko postavljeni i da mogu ozbiljno da naruše i oslabe samu zabranu. 
	U tačkama 58 i 59 traže dve vrlo konkretne stvari. Da se promotivne aktivnosti ne svedu samo na direktno pozivanje da se glasa, već da se obuhvati i posredna izborna prednost kroz javne investicije, državne programe, velike najave i institucionalne aktivnosti i da izuzetak postoji samo kada je nešto objektivno neophodno i ne može da sačeka kraj izbornog perioda. Zato amandmana Narodnog pokreta Srbije ne zabranjuje državi da radi, zabranjuje nešto drugo. Da se državni posao pretvara u stranački spot. Hvala.
	PREDSEDNIK: Hvala vam.	
	Na član 7. amandman je podnela narodni poslanik Ana Eraković.
	Na član 7. amandman, sa ispravkom, su zajedno podneli narodni poslanici poslaničke grupe Stranke slobode i pravde. 	
	Reč ima Mila Popović.
	Izvolite.
	MILA POPOVIĆ: Zahvaljujem.
	Šta možemo da gledamo ovih dana? Gledamo kako Aleksandar Vučić dođe u selo, povede svoje televizije i ponaša se kao da je državni budžet njegov novčanik. Jednom obeća asfalt, drugom lekove, trećem rekonstrukciju bolnice, četvrtom vodovod, petom zaposlenje. Zatim pozove ministre i direktore javnih preduzeća i pred kamerama naredi 

– završite to, zapišite to. I sve izgleda kao da Vučić lično poklanja građanima put, lek, bolnicu i vodu. Ne poklanja Vučić ništa. Sve su to građani već platili iz svake plate, svakog računa i svakog poreza. Ali u Vučićevoj Srbiji građanin više nema pravo na put, lekara i vodu. Mora da čeka da predsednički karavan dođe u njegovo mesto, da se požali pred kamerama i da mu se Vučić smiluje. To je feudalni sistem u kome se javni novac deli kao milost gospodara. 
	I vi hoćete da kažete da to nije kampanja? Ovim zakonom kampanja ne počinje od onda kada su izbori najavljeni, nego od predaja lista. To je nedopustivo i zato smo ovim amandmanom predložili da rok počne da teče 90 dana pre izbora ako su redovni, odnosno od najave izbora kada su vanredni. Hvala vam.	
	PREDSEDNIK: Hvala.
	Na član 7. amandman je podnela dr Ana Jakovljević.	
	Na član 7. amandman su zajedno podneli narodni poslanici Željko Veselinović, Đorđo Đorđić i Irena Živković.
	Na član 8. amandman je podneo Odbor za pravosuđe, državnu upravu i lokalnu samoupravu.
	Amandman je prihvaćen.
	Na član 8. amandman su zajedno podneli narodni poslanici poslaničke grupe Srbija centar – SRCE.
	Na član 8. amandman su zajedno podneli narodni poslanici poslaničke grupe Pokret slobodnih građana – SDA-PDD.
	Na član 8. amandman su zajedno podneli narodni poslanici poslaničke grupe Stranke slobode i pravde.
	Reč ima Mila Popović.
	MILA POPOVIĆ: Zahvaljujem.	
	Evo šta je manir svakog od direktora vaših javnih preduzeća. Pogledajte, evo vam ga, Relja Ognjenović, direktor PIO fonda, deli paketiće u lokalnim samouprava gde se održavaju izbori. Najbolji primer vam je i Marko Popadić, v.d. direktora Gradske čistoće, koji vam vodi odbor na Zvezdari. On pred lokalne izbore deli vozila beogradskoj preduzeća Aranđelovcu, Kuli, Kladovu i Knjaževcu, baš u opštinama u kojima se glasa i to nije donacija. To je pretvaranje javne imovine u stranački reklamni materijal. A kada taj isti v.d. direktora nema kamione koje može da deli, ima zaposlene koje može da ucenjuje, pa zaposleni javljaju da ih otpušta, maltretira, da moraju da idu na događaje naprednjaka, da otpušta ako se neko drzne da kaže koju reč, i upravo sada zaposleni pričaju da ih pritiska da moraju na skup Napredne stranke u Novom Sadu. Dok mi pričamo ovde sada i razgovaramo ljudi se plaše za svoj posao. 
	U državnom preduzeću „Srbija kargo“ 359 ljudi ostalo je bez posla. Zaposleni tvrde da su politički nepodobni sklonjeni, a da su dobijali minuse ako ne idu na mitinge SNS ili u „ćacilend“, dok su preostali radnici vrbovani da idu u kampanju od vrata do vrata i po kol-centrima.

 	Čovek iz JKP Merošina rekao je Vučiću pravo u lice – nisam bio na mitingu i dobio sam otkaz. To je sistem koji je napravio Vučić. Šta Predlog zakona radi sa takvim direktorima? Stavlja ih na lutriju. Softver slučajnim izborom određuje koga će agencija pratiti.
	Naš amandman kaže – nema lutrije za one koji upravljaju javnom imovinom i sudbinom zaposlenih. Direktori javnih preduzeća, pošto kod njih postoji najveći rizik, moraju biti pod obaveznim nadzorom. I nema više simbolične kazne posle koje direktor plati sitniš i vrati se u istu fotelju da sutra ucenjuje iste ljude. Ko vrši politički pritisak na zaposlene mora da se suoči sa pokretanjem postupaka za razrešenje ili otkaz. Hvala vam.
	PREDSEDNIK: Hvala.
	Na član 8. amandman su zajedno podneli narodni poslanici poslaničke grupe Narodni pokret Srbije.
	Aleksandar Ivanović ima reč. 
	ALEKSANDAR IVANOVIĆ: Zahvaljujem.
	Ovim amandmanom intervenišemo na stav 1. i stav 6. ovog člana gde tražimo da se ovim zakonom predvidi da agencija obavezno prati aktivnosti predsednika Republike, ali i svih članova Vlade od momenta raspisivanja izbora.
	Međutim, ovaj ceo tekst ovog predloga zakona je možda najflagrantniji primer fingiranja procesa sa vaše strane, jer ovo je nešto što je, kako sam u uvodnom izlaganju na početku sednice rekao, ušlo u petak popodne za ponedeljak ujutru. Nakon 14 godina dovođenja do savršenstva funkcionerske kampanje, vi hoćete da kažete da ako je verovati da ćete u narednim danima raspisati izbore, da će ovaj zakon koji stupa na snagu kada izbori već budu raspisani ograničiti vas i predsednika Republike u svom delovanju i zloupotrebi koju svakog dana građani Srbije imaju priliku da vide.
	Sve i da usvojite ovaj amandman, sve je ovo mrtvo slovo na papiru. Znate šta je preduslov za primenu ovog ili bilo kog drugo zakona ko ograničava i kontroliše izvršnu vlast? To je nezavisna institucija i ljudi od integriteta na čelu tih institucija. 
	Da li mislite da bilo ko sa vaše strane može da iskoristi bilo koju meru prema predsedniku Republike Srbije i da mu kaže da je ne samo neprimereno, nego i ne zakonito da kad se obraća građanima na skupu kaže – sutra će tebe ili sina pozvati Bezbednosno-informativna agencija da nekoga od vas dvojice zaposli. Time niste samo Bezbednosno-informativnu agenciju sveli na nivo kol centra, nego ste ceo ovaj proces unizili i pokazali građanima Srbije kako zapravo suštinski to funkcioniše na terenu.
	Da li mislite da ijedan funkcioner sa te vaše strane može da uputi opomenu, ako ništa drugo, predsedniku Srbije kada u trenucima dok se vatrogasci ugrožavajući svoj sopstveni život danima i nedeljama bore u Deliblatskoj peščari, u nadi da će zaustaviti onaj požar, gde organizuje sastanak, skup na kome je on u kratkim rukavima jer mu je toplo, a oni svi moraju da budu u kompletnoj opremi sa sve šlemovima, da bi ta slika gde on sedi u sredini izgledala onako upotpunjeno i da bi imala efekat? Da li mislite da bilo ko sa vaše strane to može to da uradi? Naravno da ne. 
	Mučni su snimci koje svakoga dana gledaju građani Srbije, do koje mere on sve vas ponižava. Na svakom njegovom skupu pored njega mora da stoji ili neko od ministara ili gradonačelnik ili predsednik opštine u sredini gde se nalazi ili neko od direktora javnih preduzeća koga on u svom nastupu ili delu svog nastupa mora da izvređa. Mučno je bilo gledati onog nesrećnika iz Kraljeva šta je uradio pred građanima Srbije njemu, i ne samo njemu, šta radi svakoga dana.
34/2	MV/CG

	Zato mislimo da je sve ovo nešto čime ćemo morati da se bavimo u drugom koraku. Prvi korak će biti da zgarišta nezavisnih institucija u ovoj zemlji obnovimo, da te nezavisne institucije postavimo tamo gde im je mesto, da svaka od njih ima i veće nadležnosti i veću moć od bilo kog javnog činovnika i funkcionera u ovoj državi, da na čelu tih institucija postavimo ljude od integriteta, a onda će sve ovo dobiti svoj smisao i nadam se nikada se u budućnosti više neće ponoviti takva količina koncentracije moći u rukama jednog čoveka. Zahvaljujem.
	PREDSEDNIK: Hvala.
	Na član 9. amandman su zajedno podneli narodni poslanici poslaničke grupe Srbija centar – SRCE.
	Na član 9. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Na član 9. amandman su zajedno podneli narodni poslanici poslaničke grupe Narodni pokret Srbije.
	Na član 9. amandman su zajedno podneli narodni poslanici poslaničke grupe Pokret slobodnih građana SDA – PDD.
	Doktor Anna Oreg. Izvolite.
	ANNA OREG: Ovim amandmanom brišemo izuzetak koji javne funkcionere izabrane od građana oslobađa dvogodišnjeg ograničenja nakon prestanka funkcije. To ograničenje, naime, postoji sa dobrim razlogom. Neko ko je kao funkcioner odlučivao o određenoj kompaniji, nadzirao je, zaključivao poslove sa njom ili imao pristup informacijama koje drugi nemaju, ne bi trebalo već sledećeg dana da pređe da radi za istu tu kompaniju. 
	Građani su nekog izabrali da obavlja javnu funkciju, a ne da mu time daju privilegiju da informacije, kontakte i ovlašćenja stečena na toj funkciji kasnije pretvara u privatnu korist. GREKO upravo zbog toga insistira na ozbiljnim ograničenjima nakon prestanka najviših izvršnih funkcija. Naš amandman zato uvodi isto pravilo za sve, jer javna funkcija ne sme da bude dvogodišnja praksa posle koje se odlazi kod onih sa kojima ste do juče poslovali u ime države.  
	PREDSEDNIK: Hvala.
	Na član 10. amandman su zajedno podneli narodni poslanici poslaničke grupe Srbija Centar – SRCE. 
	Na član 12. amandman su zajedno podneli narodni poslanici poslaničke grupe Srbija Centar – SRCE. 
	Reč ima Slobodan Petrović. 
	Izvolite. 
	SLOBODAN PETROVIĆ: Hvala. 
	Predlažemo da se član 12. briše iz razloga što poklon primljen na osnovu javne funkcije, čija vrednost prelazi dozvoljeni prag, nije privatna pogodnost funkcionera, već stvar koja prelazi u javnu svojinu. Mogućnost da funkcioner ili član porodice za vreme trajanja funkcije neposredno otkupi takav poklon stvara utisak privatizacije koristi do koje se došlo zahvaljujući javnom položaju. Otvara pitanje procene vrednosti i može podstaći poklonodavca da poklon oblikuje prema privatnom interesu funkcionera. Transparentno evidentiranje i prelazak u javnu svojinu jednostavniji su i sigurniji od režima otkupa. 
	PREDSEDNIK: Hvala. 
	Na član 12. amandman su zajedno podneli narodni poslanici poslaničke grupe Pokret slobodnih građana SDA – PDD.
	Da li želite reč? (Ne.)

	Na član 12. amandman su zajedno podneli narodni poslanici Željko Veselinović, Đorđe Đorđić i Irena Živković. 
	Na član 13. amandman su zajedno podneli narodni poslanici poslaničke grupe Srbija Centar – SRCE. 
	Na član 16. amandman su zajedno podneli narodni poslanici poslaničke grupe Zeleno-levi front – Ne davimo Beograd. 
	Na član 17. amandman su zajedno podneli narodni poslanici poslaničke grupe Srbija Centar – SRCE. 
	Na član 17. amandman su zajedno podneli narodni poslanici poslaničke grupe Zeleno-levi front – Ne davimo Beograd. 
	Na član 17. amandman su zajedno podneli narodni poslanici poslaničke grupe Narodni pokret Srbije.
	Izvolite. 
	BORISLAV NOVAKOVIĆ: Član 17. pokušava da precizira kada nastaje bitna promena imovine i prihoda zbog koje funkcioner mora da podnese vanredni izveštaj. Ako predloženo rešenje i dalje ostavlja nekoliko vrlo važnih pitanja otvorenim, onda predlog govori o uvećanju ili umanjenju imovine i prihoda i promeni strukture imovine, ali ne daje dovoljno jasan odgovor da li se prag posmatra po jednoj promeni ili zbirno, šta se događa sa dugovima i drugim finansijskim obavezama i šta se događa sa imovinom koju funkcioner formalno nije prepisao na svoje ime, ali je faktički kontroliše ili koristi. Upravo ovo je veoma detaljno analizirano od strane ODIHR-a. 
	U tački 73. do 75. navodi se da predložena definicija ostaje nejasna u odnosu na kredite, sefove, promenu udela, promenu vrednosti imovine, način obračunavanja praga i pitanje da li se više promena smatra pojedinačnom ili zbirnom.   
35/1	MT/VZ		16.40 – 16.50		
	
	Posebno upozorava na slučajeve kada se imovina drži posredno preko povezanih lica ili pravnih lica, odnosno kada se formalno prenese na treće lice, ali funkcioner zadrži kontrolu ili korist od nje.
	Zato ODIHR preporučuje da se ne gleda smo formalno vlasništvo, nego i ekonomski relevantne promene koje se odnose na kontrolu, korišćenje, raspolaganje, terete i finansijske obaveze. 
	Amandmanom se zato uvodi zbirno računanje promene tokom godine i obuhvataju se ne samo formalno vlasništvo, već i neposredna ili posredna kontrola i korist od imovine, jer antikorupcijckski sistem nema mnogo smisla ako je dovoljno imovine formalno staviti na drugo lice da bi ono nestalo iz antikorupcijskog radara. 
	Hvala.
	PREDSEDNIK: Hvala.
	Na član 19. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Na član 19. amandman su zajedno podneli narodni poslanici poslaničke grupe Srbija Centar – SRCE.
	Na član 19. amandman su zajedno podneli narodni poslanici poslaničke grupe Narodni pokret Srbije.
	Na član 20. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Na član 20. amandman su zajedno podneli narodni poslanici poslaničke grupe Pokret slobodnih građana – SDA, PDD.
	Reč ima dr Anna Oreg.
	ANNA OREG: Hvala.
	Ovim amandmanom sprečavamo nepotrebno smanjivanje količine podataka o imovini javnih funkcionera koja je dostupna javnosti. Predlog zakona želi da javnost podataka o pokretnim stvarima praktično svede samo na prevozna sredstva. 
	Razumemo opravdan razlog koji je da podatke o oružju i municiji ne treba javno da se objavljuju, ali zbog toga nije potrebno sakriti sve ostale pokretne stvari koje podležu registraciji. 
	Zato predlažemo preciznije rešenje, a to jest da se zadržava postojeći princip javnosti, ali se izričito izuzimaju podaci o oružju i municiji, kao i serijske, registracijski i drugi identifikacioni brojevi koji nisu potrebni javnosti. Time istovremeno štitimo bezbednost i privatnost tamo gde za to postoji opravdan razlog, ali ne koristimo jedan opravdan izuzetak kao razlog da smanjimo transparentnost čitavog imovinskog registra. 
	Smisao imovinskih karti nije samo da formalno postoje, već da novinari, građani i institucije mogu da vide da li se imovinsko stanje funkcionera menja na način koji može zahtevati dodatnu proveru. 
	Hvala.
	PREDSEDNIK: Hvala.
	Na član 21. amandman su zajedno podneli narodni poslanici poslaničke grupe Srbija Centar – SRCE.
	Na član 21. amandman su zajedno podneli narodni poslanici Željko Veselinović, Đorđo Đorđić i Irena Živković.
	Na član 21. amandman su zajedno podneli narodni poslanici poslaničke grupe Narodni pokret Srbije.
	Na član 22. amandman su zajedno podneli narodni poslanici poslaničke grupe Pokret slobodnih građana – SDA – PDD.
35/2	MT/VZ

	Na član 23. amandman su zajedno podneli narodni poslanici poslaničke grupe Stranka slobode i pravde.
	Reč ima Jelena Milošević.
	Izvolite.
	JELENA MILOŠEVIĆ: Zahvaljujem.
	Ovim amandmanom želimo da sprečimo, odnosno ublažimo toliko dugi pritisak na birače, o kojem se zaista mnogo priča. Amandmanom se predviđa da ne samo lica koja su funkcioneri, pa da budu razrešena, vrše pritisak na birače, i kada Agencija ustanovi da je došlo do toga i donese rešenje o razrešenju, pritisak na birače mogu da vrše i ljudi koji su u stalnom radnom odnosu.
	Zbog toga je neophodno da se mimo tog rešenja o razrešenju donese i rešenje o otkazu, odnosno prestanku radnog odnosa, ali na način da se okrivljenom, optuženom, kako god, pruži pravo na odbranu kako taj postupak ne bi bio poništen i kako se on zbog proceduralnih nedostataka ne bi vratio na svoje radno mesto kao da ništa nije bilo.
	Povod za ovaj amandman jesu prosvetni radnici iz Niša, koji su me kontaktirali prethodnih dana i koje popisuju ovih dana da budu na listi sigurnih, odnosno kapilarnih glasova. 
	Ovde je koordinator tima Predrag Nešović. Predrag Nešović je načelnik Školske uprave u Nišu, a ti takozvani nosioci liste, ešalon jedan i ešalon dva, su direktori škola. Od svih direktora škola najspornija je direktorka Gimnazije „Stevan Sremac“, Radmila Stojiljković, nedavno imenovana, na čijoj se listi nalaze čak i sekretari. Ta sekretarka ne bi bila problem da nije jedna od onih upravo koja popisuje ljude. 
	Ovim amandmanom mi sprečavamo razne sekretare i apartčike da bez posledica vrše pritiske na biračke. Zato je neophodno da se ovo usvoji, a ja ću se pritiskom na prosvetne radnike u Nišu i ovim spiskom koji je, hvala hrabrim ljudima, došao do mene tek baviti.
	Zahvaljujem.
	PREDSEDNIK: Hvala. 
	Na član 24. amandman su zajedno podneli narodni poslanici poslaničke grupe Srbija Centar – SRCE.
	Da li želite reč? (Ne.)
	Na član 24. amandman su zajedno podneli narodni poslanici poslaničke grupe Narodni pokret Srbije.
	Reč ima Borislav Novaković.
	BORISLAV NOVAKOVIĆ: U članu 24. Predloga zakona u stavu 2. se govori – sažeto obrazloženje obavezno sadrži odlučne činjenice, najvažnije dokaze na kojima je rešenje zasnovano, pravnu ocenu tih činjenica, utvrđenje o postojanju ili nepostojanju povrede zakona i izrečenu meru. 
	Naime, član 24. uvodi važnu obavezu. Tokom izborne kampanje Agencija mora od jednog dana da objavi izreku i sažeto obrazloženje, prvostepeno i konačno rešenje koje se odnosi na povredu člana 50. To je dobro rešenje, ali zakon nigde ne kaže šta sažeto obrazloženje mora da sadrži, a bez minimalnog sadržaja postoji mogućnost da formalno bude objavljeno obrazloženje iz kojeg javnost zapravo ne može da sazna: prvo – šta je funkcioner uradio; drugo – koji su dokazi razmatrani; treće – šta je Agencija utvrdila i četvrto – zašto nešto jasno ili nije povređeno ili je mera izrečena. 
	Dakle, ODIHR je objavljivanje odluke ocenio kao pozitivan napredak, ali je posebno naglasio da je radi smislene javne kontrole važno definisati minimalan sadržaj sažetog obrazloženja, relevantne činjenice, ključne dokaze, pravnu ocenu, nalaze i izrečenu meru. Hvala. 
35/3	MT/VZ

	PREDSEDNIK: Hvala. 
	Na član 25. amandman su zajedno podneli narodni poslanici poslaničke grupe Srbija Centar – SRCE.
	Na član 25. amandman su zajedno podneli narodni poslanici poslaničke grupe Pokret slobodnih građana – SDA – PDD.
	Na član 25. amandman su zajedno podneli narodni poslanici poslaničke grupe Stranka slobode i pravde. 
	Na član 27. amandman su zajedno podneli narodni poslanici poslaničke grupe Srbija Centar – SRCE.
	Verice, jel želite reč? (Ne.)
	Na član 29. amandman su zajedno podneli narodni poslanici poslaničke grupe Pokret slobodnih građana – SDA – PDD.
	Na član 29. amandman su zajedno podneli narodni poslanici poslaničke grupe Narodni pokret Srbije.
	Reč ima Ivana Rokvić.
	Izvolite. 
	IVANA ROKVIĆ: Hvala. 
	Narodni pokret Srbije predložio je ovaj amandman zato što se Predlogom zakona za sve navedene povrede člana 50, koji se opisuje u članu 29, propisuje se jedinstvena novčana kazna koja iznosi od 100 do 150 hiljada dinara, bez obzira na prirodu i težinu konkretne povrede. Na taj način se u potpuno identičan kazneni okvir stavljaju veoma različita ponašanja. 
	Naime, nije isto nepravilno korišćenje naloga, recimo, na društvenim mrežama i korišćenje javnih resursa, javnih skupova, institucionalnih aktivnosti ili promotivnih događaja radi sticanja izborne prednosti. 
	Takvo izjednačavanje koje se upravo dešava u ovom članu umanjuje odvraćajući efekat sankcija upravo kod najtežih oblika zloupotrebe javne funkcije. I na ovu konkretno slabost izričito je upozorio ODIHR. Navodi i da predložena kazna od 100 do 150 hiljada dinara može biti nedovoljna, naročito kada je reč o visokim funkcionerima, ozbiljnoj zloupotrebi javnih resursa ili postupanje koje proizvodi značajnu političku vrednost. 
	Posebno se upozorava da predloženo rešenje praktično stavlja manju proceduralnu povredu i ozbiljnu zloupotrebu državnih resursa u potpuno identičan sankcioni okvir. Zato ODIHR preporučuje diferencijalni pristup sankcijama, uz uzimanje u obzir težine povrede, obima zloupotrebe javnih resursa, trajanja i ponavljanja ponašanja položaja funkcionera i posledica po ravnopravnost izbornih učesnika. 
	Našim amandmanom, Narodnog pokreta Srbije, se u granicama maksimalne novčane kazne koju Zakon o prekršajima dozvoljava za fizičko lice uvodi upravo razlikovanje između tih različitih povreda zakona.
	Hvala. 


36/1	JJ/MP			16.50 – 17.00

	PREDSEDNIK: Hvala vama.
	Drago mi je, da vam kažem da je prihvaćen amandman, tako da je postao sastavni deo Predloga zakona. Hvala vam na konstruktivnosti i predlozima.
	Na član 30. amandman su zajedno podneli narodni poslanici posleničke grupe Pokret slobodnih građana SDA PDD. 
	Reč ima doktor Anna Oreg.
	Izvolite.
	ANNA OREG: Hvala. 
	Ovaj amandman je logičan nastavak našeg predloga da se uvede javni registar kontakata najviših funkcionera sa lobistima i drugim zainteresovanim licima, jer možemo mi propisati obavezu da se ti kontakti prijavljuju, ali ako ne postoji nikakva posledica kada funkcioner jednostavno odluči da kontakt prećuti, onda smo samo napravili još jedno mrtvo slovo na papiru.
	Zato predlažemo prekršajnu odgovornost, ako funkcioner ne dostavi podatke, zakasni sa njihovim dostavljanjem ili dostavi netačne ili nepotpune podatke. Istovremeno usklađujemo kaznene odredbe sa pravilima koje predlažemo za sprečavanje funkcionerske kampanje. To je veoma važan princip, jer kada država od funkcionera traži transparentnost onda funkcioner mora da zna da to nije nekakva preporuka dobre volje, već da je to zakonska obaveza. Nikoga ne kažnjavamo zato što je razgovarao sa predstavnikom nekog interesa, ali kažnjavamo skrivanje razgovora koji je po zakonu mora da bude prijavljen.
	Ne postoji transparentnost, ako funkcioner može da bira koje će kontakte prijaviti, a koje će jednostavno sakriti od javnosti. Zbog toga je ovaj naš amandman izuzeto važan. Hvala.
	PREDSEDNIK: Hvala vam. 
	Na član 30. amandman su zajedno podneli narodni poslanici dr Ana Jakovljević i dr Ana Eraković.
	Na član 30. amandman su zajedno podneli narodni poslanici poslaničke grupe Narodni pokret Srbije. 
	Reč ima Ivana Rokvić.
	Izvolite.
	IVANA ROKVIĆ: Hvala.
	Članom 30. Predloga zakona propisuju se prekršajno odgovornost organa javne vlasti koji sprovode promotivnu aktivnost, koja se ne nalazi na spisku promotivnih aktivnosti koje je objavila Agencija. 
	Međutim, odgovornost je predviđena samo ako se takva aktivnost sprovede nakon isteka roka za kandidovanje, a ne pre izborne kampanje. Takvo rešenje ostavlja početni deo izborne kampanje izvan domašaja ove prekršajne odredbe. 
	Istovremeno, našim amandmanom Narodnog pokreta Srbije na član 7. predlaže se da zabrani i obavezu u vezi sa promotivnim aktivnostima da zajedno važe tokom cele izborne kampanje. To je neophodno, u stvari uskladiti praktično u situaciji u kojoj je određeno postupanje zakonom zabranjeno od početka izborne kampanje, ali za povredu iste zabrane tokom prvog dela kampanje nije prepisana odgovarajuća prekršajna odgovornost organa javne vlasti. 
	Amandman Narodnog pokreta Srbije zato je neophodan radi pravne nedoslednosti i pune primene, zabrane produktivnih aktivnosti tokom čitave izborne kampanje. Hvala.



36/2	JJ/MP	

	PREDSEDNIK: Hvala vam.
	Na član 31. amandman su zajedno podneli narodni poslanici poslaničke grupe Stranke slobode i pravde. 
	Na član 33. amandman su zajedno podneli narodni poslanici poslaničke grupe Narodni pokret Srbije.
	Reč ima Ivana Rokvić.
	IVANA ROKVIĆ: Hvala.
	Dakle, ovde se postavlja jedno ključno pitanje - šta ako izbori budu raspisani pre nego što zakon stupi na snagu? Amandman Narodnog pokreta Srbije može da zvuči tehnički, ali zapravo njegova posledica uopšte nije tehnička. Član 33. ovog predloga ima jednu ozbiljnu odredbu, zakon stupa na snagu osmog dana od objavljivanja u „Službenom glasniku“ i to bi bilo sasvim dovoljno da ovaj zakon ne sadrži obaveze koje su vezane za dan raspisivanja izbora i sadrži ih.
	Član 50. ponovo se pozivamo na isti onaj član, kaže – da organ javne vlasti u roku od sedam dana od raspisivanja izbora mora Agenciji da prijavi planirane promotivne aktivnosti i nije u skladu sa članom 33. Šta ako izbori budu raspisani pre nego što ovaj zakon stupi na snagu? 
	I da budem, evo još jednom da se ponovim, ODIHR nije napisao ovu konkretnu prelaznu odredbu, ODIHR u tački 62. traži da praćenje počne od raspisivanja izbora, a čitavo mišljenje insistira na tome da novi mehanizam mora biti efektivan u praksi. 
	Amandman Narodnog pokreta Srbije zato kaže, da ako su izbori već raspisani kada zakon stupi na snagu, nove obaveze primenjuju se od dana stupanja zakona na snagu, a rokovi od tri i sedam dana počinju da teku od tog dana. Hvala.
	PREDSEDNIK: Na član 33. amandman je podneo Odbor za pravosuđe, državnu upravu i lokalnu samoupravu i taj amandman je prihvaćen.
	Ovim zaključujem pretres Predloga zakona u pojedinostima i o Predlogu zakona i amandmanima ćemo odučiti u danu za glasanje. 
	Prelazimo na 28. tačku dnevnog reda – PREDLOG ZAKONA O DOPUNI ZAKONA O VRAĆANjU ODUZETE INOVINE I OBEŠTEĆENjU
	Primili ste amandmane, kao i izveštaje relevantnih odbora i mišljenje Vlade.
	Otvaram pretres Predloga zakona u pojedinostima.
	Na član 1. amandman su zajedno podneli narodni poslanici poslaničke grupe Pokret slobodnih građana SDA PDD.
	AHMEDIN ŠKRIJELj: Zahvaljujem.
	Dakle, javna evidencija koja se uspostavlja radi pravne sigurnosti mora obuhvatiti sve postupke vraćanja nepokretne imovine koju vodi Agencija za restituciju. Nema pravnog ni stvarnog opravdanja da evidencija obuhvati postupke po opštem Zakonu o restituciji, zakonu kojim se uređuje imovina žrtava Holokausta bez živih zakonskih naslednika a izostavi postupke vraćanja imovine crkvama i verskim zajednicama. Agencija inače vodi sve te postupke. 
	Zato mi amandmanom tražimo, dakle ne uvodimo novo pravo da se menjaju uslovi restitucije već se uspostavlja samo jednak nivo javnosti za sve nepokretnosti o kojima odlučuje isti državni organ. Ovo pitanje ima poseban značaj i za restituciju Vakuvske imovine u Sandžaku, ali se predloženo rešenje podjednako odnosi na sve verske zajednice. 

36/3	JJ/MP	

	Drugi nedostatak predloga zakona odnosi se na pretragu prema broju katastarske parcele. Tokom višedecenijskog perioda ista nepokretnost mogla je biti deljena, spajana sa drugim parcelama ili obuhvaćena obnovom premera. Ako je evidencija omogućava pretragu samo prema jednom broju parcele, građanin može dobiti formalno tačan ali suštinski nepotpun podatak. 
	Potrebu za ovakvim rešenjem kako smo predložili u amandmanu našli smo i u odgovoru Republičkog geodetskog zavoda koji je odgovorio 13. avgusta na jedan dopis koji sam im poslao pre. Dakle, Republički geodetski zavod je naveo da se jedna od isprava koja je bila osnov promene za određenu parcelu ne nalazi u arhivi nadležne službe. Državni organ ne treba da podatak koji nije potpuno proveren predstavi kao potpun i pouzda. Zato se propisuje obaveza objavljivanja napomene kada povezivanje ranijih važećih oznaka parcela nije moguće pouzdano izvršiti. Ovom obavezom se ne zahteva rekonstrukcija kompletnog istorijata vlasništva već jasno označavanje granica pouzdanosti objavljenih podataka. Hvala vam.
	PREDSEDNIK: Hvala.
	Na član 3. amandman su zajedno podneli narodni poslanici poslaničke grupe Pokret slobodnih građana SDA PDD.
	Na član 4. amandman su zajedno podneli narodni poslanici poslaničke grupe Pokret slobodnih građana SDA PDD.
	Ovim smo završili pretres o amandmanima na ovaj predlog zakona i odlučujemo o svemu u danu za glasanje.
	Prelazimo na 29. tačka dnevnog reda – PREDLOG ZAKONA O IZMENI I DOPUNI ZAKONA O JAVNIM MEDIJSKIM SERVISIMA
	Primili ste amandmane i izveštaje odbora, mišljenje Vlade.
	Otvaram pretres Predloga zakona u pojedinostima.
	Na član 1. amandmane u istovetnom tekstu podneli su zajedno narodni poslanici poslaničke grupe Zeleno-levi front – Ne davimo Beograd, zajedno narodni poslanici poslaničke grupe Srbija centar – SRCE i narodna poslanica Jelena Spirić. 
	Reč ima Slobodan Cvejić. 
	SLOBODAN CVEJIĆ: Zahvaljujem.
	Argument koji ću izneti se odnosi na oba člana, na 1. i 2. član, da ne moram dva puta da obrazlažem isto i on traži da se odbaci predlog da se plaća pretplata za RTV. Pazite, ovde imamo nešto drugačiju situaciju nego ranije kada je ovo uvođeno u budžet jer se ovde kaže sada da će 349 dinara biti najmanji iznos koji se plaća, nema gornjeg ograničenja. Pošto to ovde nije regulisano, znači da u narednom periodu može bilo kada da se promeni taj iznos. 

	
37/1	VS/LjL		17.00 – 17.10

	Nismo osporavali to da se iz budžeta pomogne Radio-televiziji Vojvodine, ali smatramo, kao što smo smatrali i kada je određivana pretplata za RTS, da građani Republike Srbije ne treba da plaćaju ova dva javna servisa čiji informativni programi nisu objektivni, jer rade u interesu samo jedne političke stranke, pomažu da se prikrivaju koruptivna i kriminalna dela koja se odvijaju pod političkom patronažom i polovina građana uopšte ne gleda tu televiziju.
	Prema tome, treba brisati ovaj član i ne bi trebalo da se plaća pretplata ni za RTS ni za RTV. Zahvaljujem.
	PREDSEDNIK: Hvala vam.
	Reč ima Jelena Spirić. Izvolite.
	JELENA SPIRIĆ: Stranka slobode i pravde je predložila da se taksa i za RTS i za RTV potpuno ukine. Znači, dala je predlog izmene zakona, dok vi ovde radite upravo suprotno. Naime, 349 dinara više vam nije dovoljno i hoćete u zakon, kao što kaže kolega, da upišete najmanje 349 dinara. 
	Ja ne znam da li stvarno imate obraza da od građana tražite još para za ovakav javni servis? Jel građani treba još više da plaćaju televizije koje finansiraju, da bi od njih, zauzvrat, dobili prećutkivanje, spinovanje i servisiranje vlasti? I za šta da vam plaćaju? 
	Za javni servis koji vlast kontroliše a predsednik dobija prostor da saopštava svoju verziju stvarnosti, za to što su "Jovanjica", "Krušik", "Savamala", helikopter, naplatna rampa Doljevac, Oliver Ivanović, "Beograd na vodi", Šreder podrška, Toni Bler savetnik, respiratori na crno, Đukini huligani, najveće akcize na gorivo, nezakonito uzete penzije i još svašta nešto i brojne druge afere, umesto ozbiljnog, upornog i uopšte spomena ostale bez odgovora koje javni servis duguje ovim građanima. I zato što je Srbija morala da izađe na ulice da bi se čuo glas ljudi koji traže odgovornost.
	Došli ste dotle da su čak i radnici RTS-a se pobunili i tražili mogućnost da profesionalno rade svoj posao. 
	I posle svega toga, vi dolazite pred građane i kažete – dajte još para. Građani plaćaju struju, a vi im uz račun naplatite televiziju. Građani plaćaju porez, vi iz budžeta opet finansirate javni servis, a sada hoćete i zakonsku mogućnost da taksa raste. 
	Javni je tek onda kada služi javnosti, a ne vlasti. Zato sam i predložila potpuno ukidanje ove takse, a ovaj amandman podnosimo da vam makar malo izbrišemo reč "najmanje". Ako hoćete više novca od građana, prvo im vratite njihov javni servis, jer država nije servis organizovane kriminalne grupe jedne političke mafije koja novac građana koristi da i RTS i RTV pretvori u svoju medijsku trovačnicu. Hvala.
	PREDSEDNIK: Na član 1. amandman su zajedno podneli narodni poslanici poslaničke grupe Narodni pokret Srbije.
	Reč ima Ivana Rokvić. 
	IVANA ROKVIĆ: Hvala.
	U okviru ovog člana sada više ne piše, znači, u Zakonu je do sada pisalo da RTS taksa iznosi 349 dinara, sada se ubacuje jedna reč i pisaće "najmanje" 349 dinara. Ovde nije problem jedna reč, problem je što, evo, nekako sa tim javnim medijskim servisom već 14 godina ne postoji sistem. Hajde da se podsetimo.
	Predsednik Republike 2013. godine je građanima obećao ukidanje televizijske pretplate. Rekao je da RTS takse neće biti uopšte i da od te obaveze neće odustati. Citirala sam.

	E, sad da vidimo kako je izgledalo to oslobađanje građana od nameta. Taksu niste ukinuli, sem one prevare od 2015. godine i tada ste u istom predlogu zakona napisali da ukidate taksu a dvadesetak strana kasnije da će taksa ponovo početi da se naplaćuje u avgustu mesecu naredne godine. Godine 2019. podigli ste je za 46,7%, 2020. godine taksa je podignuta za još 15,9%, 2021. godine podignuta je za još 17,3% a 2024. godine za još 16,7%. Dakle, od 2016. godine do 2024. godine RTS taksa je povećana za 133%.
	Danas više nećemo ni imati u zakonu da je taksa 349 dinara, da je ograničena, nego postavljamo donji limit – biće najmanje 349, a gornji još uvek ne znamo. Znači, već za dva-tri meseca, taksa može da bude i tri i pet i deset hiljada dinara i to će biti u skladu sa zakonom.
	Znači, od onog obećanja "ukidamo pretplatu", stigli smo do uvećanja od 133% i najmanje 349 dinara. Koliko će da bude, nemamo pojma, videćemo u nekom sledećem računu za struju, kad prvo odbijemo harače koji idu Nikoli Petroviću i Bosketu iz Novog Sada.
	Najgore od svega je što ste ovde zapravo imali rešenje. Znači, radna grupa vašeg ministarstva sa RTS-om, RTV-om, novinarskim udruženjima, sindikatima i stručnjacima dva meseca je radila upravo na modelu finansiranja. Kada su došli do sistema da taksa bude vezana za prosečnu zaradu, godišnje usklađivanje po automatizmu, odluka javnih servisa, dakle, unapred poznat kriterijum, bez ministra koji svake godine odlučuje da li će javnom servisu dozvoliti ili neće dovoljno novca. 
	Kada je došao taj poslednji sastanak radne grupe, taj model je odbačen od strane, čini mi se, ministra Ristića. Zašto? Zato što smo bili nadomak toga da se stvori sistem koji funkcioniše automatski, i tu, naravno, postoji jedna ogromna mana za ovu vlast, a to je – u tom trenutku RTS taksa i funkcionisanje javnog medijskog servisa ne bi zavisili od Srpske napredne stranke.
	Član 5. akta o slobodi medija kaže – unapred određeni objektivni i transparetni kriterijumi adekvatno, održivo i predvidivo finasiranje koje štiti uređivačku nezavisnost i to je ono što je Evropa kaže o slobodi medija. Ovo što sam sada izgovorila, Radna grupa je već napravila, ali ovde Evropa odgovara samo da bude jedna fusnota u obrazloženju,  ne kao mehanizam u zakonu, tako da bilo bi lepo da posle 14 godina kažete koji je to sistem koji ste zamislili tada kada ste rekli da RTS taksa neće biti naplćena iz pretplate, a da će u isto vreme RTS biti jedan nezavisni servis, neće biti ni na sisi ministarstva, ni na Vladi. Hvala.
	PREDSEDNIK: Hvala.
	Na član 2. amandman su zajedno podneli narodni poslanici poslaničke grupe SRCE, ali to je profesor Cvejić već predložio.
	Na član 2. amandman su zajedno podneli narodni poslanici poslaničke grupe Narodni pokret Srbije.
	Na član 2. amandman su zajedno podneli narodni poslanici poslaničke grupe Pokret slobodnih građana, SDA PDD.
	Reč ima Ahmedin Škrijelj.
	AHMEDIN ŠKRIJELj: Ovim amandmanom tražimo da se uz delimično budžetsko finansiranje osnovne delatnosti RTV do 31. decembra 2027. godine, omogući i ciljano, delimično finasiranje RTS. Sredstva namenjena za RTS, koristila bi se za obavljanje osnovne delatnosti koju RTS ne izvršava na žalost, a to je inače ustavna i zakonska obaveza, odnosi se na proizvodnju sadržaja, na jezicima nacionalnih manjina. Predlog RTV i RTS nisu isto, a zakon se odnosi i na jedne i na druge. Ako mogu da završim da me ne prekidate.

	Dakle, prijedlog zakona uređuje finasiranje RTV, međutim obaveze Javnog medijskog servisa prema nacionalnim manjinama ne prestaju na granicama Vojvodine i RTS pruža medijske usluge na cijeloj teritoriji Repbulike Srbije, i ima obavezu da ispuni nešto što je definisan kao javni interes u oblasti informisanja a to je informisanje nacionalnih manjina, odnosno proizvodnja sadržaja na jezicima nacionalnih manjina. Ovo rješenje je posebno važno za Bošnjake u Sandžaku, a siguran sam i za druge nacionalne manjine izvan Vojvodine, čije potrebe RTS mora ravnopravno da uvaži a to trenutno ne radi.
	PREDSEDNIK: Hvala.
	Na član 3. amandman su zajedno podneli narodni poslanici poslaničke grupe Srbija centar SRCE.
	Gospodin Cvejić, izvolite.
	SLOBODAN CVEJIĆ: Samo logičke konzistentnosti radi, ako tražimo da se brišu prva dva člana, a treći je član objavljivanje u Službenom glasniku je besmislen.
	PREDSEDNIK: Hvala vam.
	Na član 3. amandman su zajedno podneli narodni poslanici poslaničke grupe Narodni pokret Srbije.
	Reč ima Borislav Novaković.
38/1	JD/JG			17.10 – 17.20

	BORISLAV NOVAKOVIĆ: Narodni pokret Srbije - Miroslava Aleksića uložio je amandman na ovaj član kako bi nam predlagač objasnio zašto ovaj novi pravni osnov mora da stupi na snagu odmah ako postojeći važi još četiri meseca. 
	Dakle, važeći Zakon već omogućava da se RTV finansira iz budžeta do 31. decembra 2026. godine. Vi sada novim članom 62e pravite osnov za finansiranje do 31. decembra 2027. godine. 
	Još bolje pitanje – zašto se ovaj zakon donosi po hitnom postupku? U obrazloženju kažete da bi nedonošenje po hitnom postupku moglo da ugrozi rad RTV-a. Kako? Koja tačno štetna posledica nastaje u avgustu 2026. godine, ako postojeći Zakon već pokriva finansiranje do 31. decembra? 
	Znate šta jedino ugrožava rad RTV-a i zaposlene u RTV-u? To što 14 godina niste napravili održiv sistem finansiranja javnog servisa, došli ste na vlast sa pričom da ćete ukinuti pretplatu i osloboditi građane nameta, onda ste uveli taksu, pa ste je povećali, pa ste javni servis nastavili da držite na kombinaciji takse i budžeta, pa je vaša radna grupa 2024. godine napravila model koji je trebao da uvede objektivan kriterijum, automatizam i manji politički uticaj i taj model ste odbacili, a sada nam nudite još jedno privremeno rešenje na godinu dana i objašnjavate da je hitno. 
	Znate šta je hitno? Da još 2012. i 2014. godine napravite sistem. Znate šta je hitno? Da 2024. ne bacite rešenje koje je napravila Stručna radna grupa, ali to vama nije bitno. Hitno je sada da još jednom zakrpite sledeću godinu. 
	I za kraj, sledeće pitanje. Ako ste protiv pretplate, ako ona nije dovoljna ako budžetska zavisnost nije evropski standard, ako ste model radne grupe odbacili, koji ste sistem finansiranja javnog servisa uopšte zamislili od te 2012. godine? 
	Hvala.
	PREDSEDNIK: Hvala. 
	Ovim završavamo pretres o svim amandmanima na ovaj predlog zakona i odlučivaćemo u danu za glasanje.
	Prelazimo na 30. tačku dnevnog reda –  PREDLOG ZAKONA O IZMENAMA I DOPUNAMA ZAKONA O CRKVAMA I VERSKIM ZAJEDNICAMA.
	Primili ste amandmane, izveštaje odbora, mišljenje Vlade.
	Otvaram pretres Predloga zakona u pojedinostima.
	Na član 1. amandman su zajedno podneli narodni poslanici poslaničke grupe Pokret slobodnih građana SDA-PDD.
	Reč ima narodni poslanik dr Anna Oreg.
	Izvolite.
	ANNA OREG: Hvala.
	Ovaj amandman podneli smo zato što smatramo da pravo crkava i verskih zajednica da osnivaju obrazovne ustanove mora da bude praćeno jasnim pravilom, da svi to pravo ostvaruju podjednakim uslovima. 
	Dakle, mi ne sporimo pravo SPC, niti bilo koje druge crkve ili verske zajednice da osniva škole, fakultete ili univerzitete. Naprotiv, to pravo već postoji. Problem nastaje kada se zakonom otvori mogućnost da neke verske zajednice važe drugačija pravila. 
	Zato predlažemo da se u zakonu izričito propiše da sve crkve i verske zajednice prava u oblasti obrazovanja ostvaruju podjednakim uslovima i u skladu sa zakonima koji uređuju obrazovanje i visoko obrazovanje. 
	Naše rešenje, dakle, ne ograničava ničija prava, već štiti ravnopravnost jer država ne treba da odlučuje koja crkva je važnija, niti da zakon koji prema jednom konkretnom osnivaču, važi za nekog, ne važi za drugog.

	Ako postoje pravila za osnivanje i rad obrazovanih ustanova, onda ta pravila moraju da važe jednako i za pravoslavne, katoličke, islamske, jevrejske i za sve druge verske zajednice. 
	Ovo nije pitanje odnosa prema veri već pitanje odnosa prema Ustavu i jednakosti pred zakonom. Dakle, naša poruka je da sloboda vere podrazumeva slobodne crkve, ali pravna država podrazumeva ista pravila za sve. 
	Dakle, SPC ima pravo na svoj univerzitet ali nijedna crkva nema pravo na svoj poseban zakon. Hvala.
	PREDSEDNIK: Hvala.
	Na član 2. amandmane u istovetnom tekstu podneli su zajedno narodni poslanici poslaničke grupe Pokret slobodnih građana SDA-PDD i narodni poslanik dr Slobodan Cvejić.
	Da li neko želi reč? (Da.)
	Reč ima narodni poslanik Slobodan Cvejić.
	Izvolite.
	SLOBODAN CVEJIĆ: Zahvaljujem, već sam govorio o problemima sa ovim zakonom i o tome da se kriše tri člana Ustava – 11, 22. i 44., ako se dobro sećam. Argumentaciju ste već čuli i od moje prethodnice, još jednom. 
	Ja ne bih ponavljao to, osvrnuo bih se malo na neke argumente koje smo čuli od predsednika Odbora za manjinska prava i argumente koje smo čuli od pomoćnika ministara pravde na sednici Odbora da bismo ovu stvar razjasnili. 
	Znači, naš zahtev ne dovodi u pitanje to da li u svetu postoje univerziteti koje su osnovale crkve ili verske zajednice, niti pravo crkava i verskih zajednica da organizuju obrazovane ustanove. 
	Što se naše stranke tiče, Srbije centra, pod uslovom da te ustanove posluju po zakonima koje donose relevantna ministarstva za obrazovanje u datoj zemlji, odnosno u slučaju Srbije da ispune uslove za akreditaciju.
	Nije to sporno. Ono na šta mi imamo primedbu je da se ovim zakonom predviđa da država i crkva budu zajedno osnivač tog univerziteta. Negde u drugom stavu se kaže – može biti fizičko, pravno lice ili država Republika Srbija, a već dva stava ispod toga se kaže – kada država Srbija i Crkva osnivaju to je već gotova stvar, rešeno.
	Neću da ulazim u motive zašto se traži takvo rešenje, koje sve dažbine se ne plaćaju u tom slučaju, ko ima pravo na koje zgrade da koristi koje pripadaju državi i tako dalje. O tome možemo da pričamo kasnije ako insistirate da ovu stvar realizujete.
	Samo ću vas zamoliti jednu stvar. Gospodin Marković se pozivao na to da u svetu postoje neki univerziteti. Recimo, katolički Univerzitet u Luvenu (Levenu) koje je iz 15. veka, Univerzitet u Milanu i tako dalje. Kaže pogledao je veštačku inteligenciju da bi video šta se tu dešava. 
	Moja je preporuka kada se koristi ta veštačka inteligencija malo koristite i prirodnu da biste odabrali ono što je pravi uporedni okvir. Nemojte pričati o nečemu što se planira u Srbiji u 21. veku i porediti to sa nekim 15. vekom. Ako hoćete da poredite nešto iz Srbije, imate u Manasiji Resavsku školu do tog nivoa. Zbog već poznatih istorijskih okolnosti je stigla naša zemlja u razvoju nekog obrazovanja, poredite sa relevantnim okvirom.
	PREDSEDNIK: Hvala.
	SLOBODAN CVEJIĆ: Minut od grupe, ako može. 
	PREDSEDNIK: Nemate više vremena od grupe ali završite.
	SLOBODAN CVEJIĆ: Završavam u jednoj rečenici.

	Ja sam isto pogledao tu veštačku inteligenciju, dao referentni okvir od 60 godine na ovamo. Kada je gotov Drugi svetski rat sve su zemlje mogle da se modernizuju, našao sam četiri univerziteta koji su osnovale crkva i država zajedno. Imate u Indoneziji i u Džakarti jedan, katolička crkva i država, imate u Palestini, zajedno palestinska država i katolička crkva, imate u Kamerunu centralnoafričke biskupe i državu Kamerun i imate jedan u Australiji. 
	Prema tome, sa ovim što vi radite ovde gurate nas u taj uporedni okvir. Hoćete argumentima iz 15. veka da nas vratite u to vreme, a u 21. veku nas primičete centralnoafričkim zemljama.
	PREDSEDNIK: Reč ima narodni poslanik Aleksandar Marković.
	Izvolite.
	ALEKSANDAR MARKOVIĆ: Zahvaljujem, predsedavajuća.
	Zaprepašćen sam količinom bezobrazluka, malicioznosti ali i pokvarenština od strane prethodnog govornika. Mislio sam da se ne javim kada me prvi put spomenuo ali onda je postao toliko bezobrazan i toliko maliciozan da stvarno nemam reči.
	Nisam to očekivao od njega. On je moje reči sa sednice Odbora za ljudska i manjinska prava koja postoji na sajtu Narodne skupštine, dakle, građani mogu preko sajta da odgledaju snimak te sednice, dakle potpuno izvrnuo i na najgori mogući način obmanjuje javnost onim što sam rekao.
	Dakle, istina je samo jedna, a to je. Pozvao sam građane da običnom letimičnom pretragom na Google-u, nikakva veštačka inteligencija niti prirodna koju ne pokazujete ni vi mogu videti da svuda u demokratskom svetu, svuda u civilizovanom svetu, u svim demokratskim zemljama, u svim zemljama Evropske unije postoje crkveni univerziteti, a onda sam i nabrojao neke od njih, a mogu i sada da ih nabrojim, imam toliko vremena, imam još minut.
	Dakle, Univerzitet Notr Dam u Sjedinjenim državama, Univerzitet Džordžtaun, Katolički univerzitet Svetog srca u Italiji, u Milanu, Katolički Univerzitet u Leuvenu, Belgija, Papinski univerzitet „Gregorijana“ i tako dalje. 
	To je dobra praksa razvijenih zemalja. Neki od tih univerziteta ne samo da su crkveni nego su i prestižni u raznim oblastima ne samo teologijom. 

39/1	GD/MJ		17.20 – 17.30

	Ali kada neko želi zlonamerno da napadne Srpsku pravoslavnu crkvu, to je ono što njima ovde smeta. Ovde se samo radi o Srpskoj pravoslavnoj crkvi i znamo mi naše motive, ali smo pokušali da budemo pristojni i da na pristojan način završimo ovu sednicu, ali vi nam ne dozvoljavate. A onda budite iskreni i kažite zbog čega je ovo - zbog Srpske pravoslavne crkve. Smeta vam crkva, smeta vam patrijarh, smeta vam sinod, smeta vam sabor. Sve vam smeta. Smeta vam srpska tradicija, kultura, identitet i uvek se javite kada su u pitanju identitetska pitanja. 
	Dozvolite da Srbi kao većinski narod u ovoj zemlji  imaju pravo da očuvaju svoju baštinu, svoj identitet, svoju kulturu, svoju tradiciju, pa i svoju crkvu. Zahvaljujem.
	PREDSEDNIK: Gospodine Cvejiću, samo ste dobili odgovor. 
	Nemate vremena po amandmanu.  
	(Slobodan Cvejić: Po Poslovniku.)
	Reč ima Slobodan Cvejić, po Poslovniku. 
	Izvolite.
	SLOBODAN CVEJIĆ: Obraćao mi se lično.
	PREDSEDNIK: Koji član Poslovnika?
	SLOBODAN CVEJIĆ: Ne znam koji, ali obraćao mi se lično. 
	PREDSEDNIK: Na član 2. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Na član 4. amandman, u istovetnom tekstu, podneli su narodni poslanici zajedno Pokreta slobodnih građana SDA – PDD i Zeleno-levi front – Ne davimo Beograd. 
	Reč ima dr Anna Oreg.
	ANNA OREG: Samo da proverim,  izvinjavam se, pošto ne čujem od galame, da li je to član 4? 
	(Predsednik: Da.)
	Jeste. Hvala.
	Dakle, ovim amandmanom predlažemo brisanje člana koji je neposredna posledica privilegovanog položaja uvedenog prethodnim članom. Suština našeg stava jeste da se prava studenata i položaj visokoškolskih ustanova moraju uređivati sistemski - Zakonom o visokom obrazovanju, a ne posebnim odredbama Zakonom o crkvama ili verskim zajednicama pisanim za jednu konkretno versku zajednicu.
	Student treba da ima određena prava zato što ispunjava zakonom propisane uslove, a ne zato što studira na Univerzitetu čiji je osnivač ova ili ona crkva. To je nekako važna razlika. 
	Ako želimo da država podrži studente, onda treba da donesemo pravila koja će važiti za sve. Ta pravila treba da budu transparentna i zasnovana na kvalitetu studija i položaju studenata, a ne na identitetu osnivača fakulteta. 
	Predlog Vlade ide potpuno obrnutim putem. Prvo se izabere jedna verska zajednica, pa se za njene ustanove napravi poseban pravni režim, a onda se iz tog režima izvode dodatna prava. Mi smatramo da država treba da podržava znanje i studente, a ne da privileguje institucije prema tome kojoj verskoj zajednici pripadaju. Hvala.
	PREDSEDNIK: Hvala.
	Ovim smo završili pretres o svim amandmanima na ovaj Predlog zakona i odlučujemo u danu za glasanje. 

	32. tačka dnevnog reda – PREDLOG ZAKONA O IZMENAMA I DOPUNAMA ZAKONA O ZAŠTITI LICA SA MENTALNIM SMETNjAMA 	
	Primili ste amandmane, izveštaje resornih odbora, kao i mišljenje Vlade o podnetim amandmanima.
	Otvaram pretres Predloga zakona, u pojedinostima.
	Na član 1. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Reč ima Marina Mijatović.
	Izvolite.
	MARINA MIJATOVIĆ: Hvala. 
	Mi smo ovim amandmanom želeli, u stvari, da bolje pojasnimo ove pojmove koji su navedeni u tačkama 14) i 15). Smatramo da nisu dobro definisani, tačnije zakonski zastupnik može imati samo lice kojem je oduzeta poslovna sposobnost, a ovako kako se čita, ova tačka 14), stiče se utisak da sva lica sa mentalnim smetnjama moraju, po ovom zakonu, da imaju ili zakonskog zastupnika ili staratelja.
	Što se tiče tačke 15), takođe nije dobro definisano lice od poverenja, odnosno u ovoj tački koja treba da ima definiciju lica od poverenja, apsolutno ne nalazimo nijednu reč o tome šta ta osoba treba da radi, koje su joj nadležnosti, kako može da pomogne licu sa smetnjama, već samo kome treba da se prijavi, dakle ko treba da bude obavešten da to lice postoji. 
	Smatramo da će ovakve odredbe naneti više štete licima sa smetnjama, posebno onim licima koja se nalaze hospitalizovana i to bez pristanka, tako da smo zbog toga podneli ovaj amandman. Hvala.
	PREDSEDNIK: Hvala vam.
	Na član 2. amandman su zajedno podneli poslanici poslaničke grupe Zeleno-levi front – Ne davimo Beograd. 
	Reč ima Marina Mijatović.
	MARINA MIJATOVIĆ: Što se tiče ovog drugog amandmana, on reguliše zabranu diskriminacije i to posebno kada lice sa mentalnim smetnjama treba da ima pristup zdravstvenim ustanovama, ne samo zdravstvenim ustanovama koje leče lica sa mentalnim smetnjama, već bilo koja druga zdravstvena ustanova u Republici Srbiji. Iz prakse, a vidimo da je to zasnovano negde i na predlogu ovih članova, dakle da zdravstvena ustanova može da pošalje lice sa mentalnim smetnjama u drugu zdravstvenu ustanovu kako bi to lice dobilo adekvatnu zdravstvenu zaštitu. Naš predlog je da ta zdravstvena ustanova to lice mora da pošalje u drugu zdravstvenu ustanovu ukoliko nije u mogućnosti da mu pruži adekvatnu zdravstvenu zaštitu. 
	Iz prakse advokatske mogu da kažem da su mnoga lica ostala uskraćena za pristup zdravstvenoj zaštiti Republike Srbije i da se na taj način njihovo zdravlje, a i život, čak imamo i  neke fatalne primere, tako da te zdravstvene ustanove moraju da budu obavezne da sva lica kojima ne mogu da pruže adekvatnu zdravstvenu zaštitu da moraju da ih pošalju u zdravstvenu ustanovu koja može da im pruži ono što je propisano zakonima koji regulišu zdravstvenu zaštitu. Hvala. 
	PREDSEDNIK: Hvala vam. 
	Na član 3. amandman je podnela poslanička grupa Zeleno-levi front. 
	Da li želite reč? (Da.)
	Reč ima narodni poslanik Marina Mijatović. 
	Izvolite. 

	MARINA MIJATOVIĆ: Samo ću kratko. 
	Ovde je u pitanju lečenje dece i posebno je definisano sada ovim predlogom da će se deca lečiti u ustanovama koje su specijalizovana za lečenje dece. Međutim, to je već negde jasno. U zdravstvenom sistemu  imamo posebno ustanove  koje su  nadležne samo za lečenje dece. 
	Ono što je sporno u ovom predlogu jeste da to sve što se predviđa, odnosno kao ustanova za lečenje dece ne predviđa se da je to u skladu sa potrebama dece i da te ustanove moraju imati sredstava, mogućnosti da budu prilagođene zaštiti dece sa mentalnim smetnjama. Hvala. 
	PREDSEDNIK: Hvala vam. 
	Na član 4. amandman je podnela poslanička grupa Zeleno-levi front. 
	Da li želite reč? (Da.)
	Reč ima narodni poslanik Marina Mijatović. 
	Izvolite. 
	MARINA MIJATOVIĆ:  Taj amandman naš je usvojen. Ovde se podrazumeva da bude prevencija predviđena na svim nivoima zdravstvene zaštite. Mi smo sa tim saglasni. Međutim, ono što je ovde problem, da sva ta prevencija i lečenje, od primarne do tercijalne zdravstvene zaštite mora biti u skladu sa potrebama pacijenata. Dakle, ne može samo paušalno da se kaže da će se omogućiti zdravstvena zaštita i na primarnom nivou, već ona mora biti u skladu sa potrebama pacijenata i da mora biti personalizovana. To je ovo što nedostaje u ovom članu. Hvala. 
	PREDSEDNIK: PREDSEDNIK: Hvala vam. 
	Kao što ste rekli, ovaj amandman je prihvaćen. 
	Postao je sastavni deo Predloga zakona. 
	Na član 5. amandman je poslanička grupa Zeleno-levi front. 
	Da li želite reč? (Da.)
	Reč ima narodni poslanik Marina Mijatović. 
	Izvolite. 
	MARINA MIJATOVIĆ: Što se tiče lica sa mentalnim smetnjama, ovaj zakon kaže da treba da postoji zaštita ovih lica. Međutim, u nekim članovima ovog Predloga zakona vidimo da ne postoji i nije u skladu sa tom rečju: zaštita lica sa mentalnim smetnjama. 
	Šta to znači za ovaj član 5? Znači da licu sa mentalnim smetnjama mora da mu se omogući da može da učestvuje u lečenju, odnosno u planu lečenja i da taj plan lečenja mora biti individualan. 
	Što se tiče informacija koje treba da dobije od zdravstvenih radnika, one moraju biti izložene na jasan način, u skladu sa Zakonom o pravima pacijenata. Iz Predloga zakona to se ovde ne može zaključiti i ono što je najbitnije, dakle ne može se više dati prava zakonskom zastupniku ili staratelju da odlučuje o planu lečenja lica sa mentalnim smetnjama. 
	Lice sa mentalnim smetnjama mora imati više prava u odnosu na ova dva lica. Zakonski zastupnik, staratelj, lice od poverenje mogu samo pomoći ovom licu da donese odluku ukoliko su tom licu data tačna i precizna obaveštenja. 
	PREDSEDNIK: Hvala vam. 
	Na član 5. amandman su zajedno podneli narodni poslanici dr Ana Jakovljević i Ana Eraković. 
	Da li želite reč? (Da.)
	Reč ima narodni poslanik Ana Eraković. 
	Izvolite. 

	ANA ERAKOVIĆ: Poštovani građani, predložene izmene Zakona o zaštiti lica sa mentalnim smetnjama predstavljaju korak ka unapređenju zaštite prava osoba sa mentalnim smetnjama, posebno kroz jačanje prava pacijenata, uvođenje lica od poverenja i preciziranje određenih procesnih garancija. 

	Međutim, pojedina pitanja ostaju nedovoljno uređena, kao što su podrška u donošenju odluka, pristupačne informacije o podrškama, onda zaštita od prekomerne upotrebe restriktivnih mera i nezavisnih mehanizama zaštite prava. I u tom smislu je Narodni pokret Srbije i predložio amandmane, tako da ovaj glasi, gde se menja stav 2, „ukoliko lice sa mentalnim smetnjama ima teškoće da razume dostupne informacije, izrazi svoju volju ili učestvuje u kreiranju individualnog prava.“ Predložena izmena predstavlja unapređenje, jer uvodi mogućnost podrške licu sa mentalnim smetnjama u učestvovanju u kreiranju individualnog prava. 
	Predložena formulacija u ovom predlogu izmena i dopuna zakona, gde psihijatar procenjuje da lice nije u stanju da rasuđuje, zadržava pristup zasnovan na proceni sposobnosti osobe umesto na proceni potrebe za podrškom, a u skladu sa članom 12. Konvencije UN o pravima osoba sa invaliditetom, osobe sa invaliditetom imaju pravo na jednako priznanje pred zakonom i na podršku koja im omogućava ostvarivanje prava. Stoga predlažemo da se ovaj amandman usvoji.
	PREDSEDNIK: Na član 7. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Reč ima Marina Mijatović.
	MARINA MIJATOVIĆ: Ovaj član sadrži dosta nedostataka, a najviše se odnosi na definiciju lica od poverenja, odnosno na njegovu ulogu, način na koji se bira i da li to lice od poverenja može licu sa mentalnim smetnjama dostaviti pisanu saglasnost ili da li može odbiti da želi da učestvuje kao lice od poverenja. Dakle, u celom ovom zakonu, odnosno Predlogu zakona nedostaju procesni momenti, nedostaju podaci, nedostaje regulacija koja se tiče načina kako može lice od poverenja da učestvuje u procesu lečenja lica sa smetnjama. 
	Zbog toga smo mi u ovom amandmanu predložili da se potpuno izmeni ovaj član i da se dodaju odredbe koje se tiču načina izbora, opoziva, dakle, da li lice sa smetnjama može da opozove lice od poverenja – naravno da može, mi to ovde ne vidimo, dakle ni u jednom članu se to ne pominje – zašto lice sa mentalnim smetnjama može da ima samo jedno lice od poverenja. Mi smatramo da treba da se dopuni; da to lice može imati više lica koja mogu biti od poverenja; i da se izjasni pisano u svakom trenutku kada se nalazi u zdravstvenoj ustanovi. Jer ukoliko je neko hospitalizovan bez pristanka ili sa pristankom, to je ipak neka vrsta lišenja slobode. To lice koje je lišeno slobode, koje je zatvoreno, ono mora imati mogućnost da ima neku određenu pomoć koja može komunicirati i sa drugim nadležnim organima kao što su centri za socijalni rad ili sudovi. Zbog toga je neophodno da ovaj zakon sadrži ove dopune, što se tiče lica od poverenja. Hvala.
	PREDSEDNIK: Hvala vam.
	Na član 7. amandman su zajedno podnele narodne poslanice dr Ana Jakovljević i Ana Eraković.
	Reč ima Ana Eraković. 
	Izvolite.
	ANA ERAKOVIĆ: Predloženim članom 7. dodaje se novi član 16a. kojim se uređuje institut lica od poverenja, ali se istovremeno propisuje da lice može samo imati jedno lice od poverenje i smatramo da takvo ograničenje nije opravdano, pa smo stoga podneli amandman da može imati jedno ili više lica od poverenja, jer jedna osoba može pružati podršku u komunikaciji sa zdravstvenim radnicima, druga da pruži emocionalnu podršku, treća pomoć u razumevanju medicinskih informacija. Omogućavanje izbora jednog ili više lica od poverenja bolje odgovara principu te individualizovane podrške i autonomije osobe.

	PREDSEDNIK: Hvala vam.
	Na član 8. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Reč ima Marina Mijatović.
	MARINA MIJATOVIĆ: Podneli smo amandman na ovaj član 8. On je veoma sporan zato što sva lica sa mentalnim smetnjama stavlja u istu kategoriju i u isti stav, iako navodi da ovaj član reguliše položaj lica koja su starija od 15 godina, koja su mlađa od 15 godina, kojima je oduzeta poslovna sposobnost i kojima nije oduzeta poslovna sposobnost.
	Mi smatramo da se njihova prava i obaveze moraju detaljnije regulisati. Dakle, nije isto da li određeno lice ima 15 i više godina, što je u skladu sa Zakonom o pravima pacijenata da može samo odlučivati o svojoj zdravstvenoj zaštiti, načinu lečenja. Lice koje mlađe od 15 godina ono mora imati zakonskog zastupnika, ali ovde je sporno šta je sa licima kojima je oduzeta poslovna sposobnost i onim licima kojima nije oduzeta poslovna sposobnost, a ne mogu da shvate značaj zašto su hospitalizovana bez pristanka. Dakle, to u ovom zakonu, odnosno predlogu ovog zakona apsolutno nije odvojeno i mi smatramo da treba odvojiti ove kategorije i usaglasiti sa Zakonom o pravima pacijenata i Porodičnim zakonom – kada odlučuje staratelj, kada odlučuje zakonski zastupnik i koja su to lica koja mogu sama odlučivati i kada o svojim pravima.
Zato je neophodno da se izmeni ovaj član.
	Ovde je takođe najspornije: to su lica koja su zadržana, odnosno hospitalizovana bez pristanka, što znači da se na njih mora primeniti sve ono što se nalazi u ovom zakonu, a vezano je za hospitalizaciju bez pristanka. Hvala. 
	PREDSEDNIK: Hvala. 
	Na član 8. amandman su zajedno podnele narodne poslanice dr Ana Jakovljević i Ana Eraković. 
	Reč ima Ana Eraković. 
	Izvolite. 
	ANA ERAKOVIĆ: Znači, predloženim amandmanom Narodni pokret Srbije dodaje stavove kojima se usklađuje u suštini… Ovaj amandman ima za cilj da se zakon uskladi sa međunarodnom praksom ljudskih prava, kao i praksom Evropskog suda za ljudska prava. Takođe, uporedna praksa pokazuje da je vrlo važno da nevladine organizacije mogu zastupati interese lica lišenih slobode u psihijatrijskim ustanovama i drugim tipovima smeštaja gde dolazi do faktičkog ograničenja slobode. 
	Takođe, u skladu sa tim neophodna je i bolja zaštita prava osoba pod starateljstvom od arbitrarnog lišenja slobode u psihijatrijskim ustanovama i stoga predlažemo da se ovaj amandman usvoji. 
	PREDSEDNIK: Hvala vam. 
	Na član 11. amandman su zajedno podneli narodni poslanici poslaničke grupe Zeleno-levi front – Ne davimo Beograd. 
	Reč ima Marina Mijatović. 
	MARINA MIJATOVIĆ: Da, ovde je najsporniji rok u kome lekar treba da pregleda pacijenta koji je hospitalizovan. Ovde piše „u najkraćem roku“. Mi mislimo da nije ta odredba dobra. Ne znamo šta to tačno znači najkraći rok i zbog toga smo u našem amandmanu predložili da pregled psihijatra mora da se izvrši najkasnije u roku od dva sata. Dakle, mora da postoji tačno preciziran rok kako bi ta lica koja su hospitalizovana mogla da dobiju punu zaštitu, jer od tog roka dalje teče njihovo, odnosno obraćanje zdravstvene ustanove sudu, centru za socijalni rad, sa zakonskim zastupnicima i teku prava ovih lica koja su hospitalizovana. Dakle, ovaj rok, da ga tako nazovem, potpuno je neprihvatljiv koji se nalazi u predlogu zakona. 

	PREDSEDNIK: Hvala vam. 
	Na član 12. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Reč ima Marina Mijatović. 
	MARINA MIJATOVIĆ: Ovo je jedan od najspornijih članova. To je član 12. ovog predloga. Odnosi se na hospitalizaciju bez pristanka i šta se dešava ukoliko je lice hospitalizovano u toku vikenda ili neradnih dana. Predlog kaže da je nadležan lekar koji je dežuran, a da kasnije preispituje odluku lekara koji je odlučio o hospitalizaciji lica sa mentalnim smetnjama lekar koji nije u tome učestvovao i da on prosto nema obavezu da obaveštava sud, centar za socijalni rad i druge nadležne organe. Mi mislimo da se tu apsolutno moraju promeniti rokovi. Taj lekar koji je primio i odlučio o hospitalizaciji, on odmah, a najkasnije u roku od 24 časa, mora obavestiti sud da je lice hospitalizovano bez pristanka kako bi sud mogao da omogući punu pravnu zaštitu licu koje je hospitalizovano. 
	Takođe, ovde zakon kaže i da može da se sačeka prvi radni dan, može da bude, na primer, i posle četiri-pet dana, pa se pitamo – na koji način će to lice koje je hospitalizovano bez pristanka dobiti pravnu zaštitu? Hvala. 
	PREDSEDNIK: Hvala. 
	Na član 13. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Reč ima Marina Mijatović. 
	MARINA MIJATOVIĆ: Ovaj član 13. je povezan sa članom 12. i u zakonu kaže da je hitna odluka konzilijuma i zbog toga smo mi predložili da se izmeni, odnosno da se doda rok da se u roku od 24 časa, bez obzira da li je reč o vikendu ili neradnim danima, mora obavestiti sud, da se sastane konzilijum i da donese odluku, a ne da pacijent čeka bez potpune zaštite u bolnici i da ne može da se obrati ni centrima za socijalni rad, ni sudu, a i da ne može da izabere ili da podnese prigovor u skladu sa Zakonom o pravim pacijenata. Hvala. 
	PREDSEDNIK: Na član 15. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Marina, da li želite reč?
	Izvolite. 

	MARINA MIJATOVIĆ: Ovde smo predložili da se briše ovaj poslednji stav predloga. Ukoliko je sud doneo odluku da nema potrebe za daljom prinudnom hospitalizacijom, da ne treba u ovom zakonu da stoji mogućnost pacijenta da ostane hospitalizovan ukoliko on to želi, dakle, u skladu sa svojim pristankom, jer to već reguliše Zakon o pravima pacijenata. Dakle, ako neko želi da se leči van ili u bolnici on već po Zakonu o pravima pacijenata može dati pristanak ili odbiti zdravstvenu zaštitu. Tako da smo predložili da se ovo obriše.
	PREDSEDNIK: Hvala vam.
	Na član 18. amandman su zajedno podnele narodne poslanice dr Ana Jakovljević, Ana Eraković.
	Na član 18. amandman sa ispravkom su zajedno podneli narodni poslanici poslaničke grupe Zeleno-levi front – Ne davimo Beograd.
	Marina Mijatović ima reč. 
	Izvolite.
	MARINA MIJATOVIĆ: I ovaj član je postao sastavni deo. 
	Što se tiče ovog člana, zahvaljujem se što ste nam usvojili ovaj amandman. Smatramo da je veoma bitan jer ovaj član u jednom delu prvo predviđa određena prava lica sa mentalnim smetnjama, a onda u drugom delu na koji način se ta prava i pod kojim okolnostima mogu oduzeti.
	Međutim, mi smo predložili da to ne može da bude samo odluka psihijatra bez tačno konkretnih dokaza i da ti dokazi moraju biti uneti u medicinsku dokumentaciju, da moraju biti individualizovani i dobro obrazloženi i da moraju imati neki rok, dakle, moraju da imaju neku svrhu da to lice ne može ostati bez tih svojih prava bez ovih kriterijuma. Tako da smo predložili da se dopuni i taj naš predlog je prihvaćen u Odboru za zdravlje.
	PREDSEDNIK: Hvala vam. Kao što ste rekli ovaj amandman je postao sastavni deo Predloga zakona. Zahvaljujem se na pomoći i konstruktivnosti.
	Na član 20. amandman su zajedno podneli narodni poslanici iste poslaničke grupe Zeleno-levi front – Ne davimo Beograd.
	Marina Mijatović ima reč. 
	Izvolite.
	MARINA MIJATOVIĆ: Ovde je napravljena razlika kada su u pitanju lica sa metalnim smetnjama sa kim mogu razgovarati, odnosno da li je neophodno da oni daju saglasnost da mogu razgovarati, da žele da razgovaraju sa predstavnicima MUP-a, kao što postoji obaveza da daju saglasnost da bi razgovarali sa predstavnicima npr. centra za socijalni rad i zbog toga smo predložili da za sve druge institucije van zdravstvene ustanove važe isti kriterijumi za razgovor sa pacijentima i da se uzme u obzir zdravstveno stanje pacijenta u trenutku kada mu se omogućava ili kada ono daje pristanak da razgovara sa drugim licima van ustanove.
	Takođe, ovde smo predložili i šira ovlašćenja Zaštitnika građana. Dakle, ne samo da može da poseti ustanovu i pacijenta tako što će koristiti nacionalni preventivni mehanizam. Mi znamo da je nadležnost Zaštitnika građana da on može posetiti i zdravstvene ustanove i u trenucima kada se podnese neki određeni prigovor na postupanje u zdravstvenoj ustanovi. Zbog toga smo samo predložili da se proširi uloga Zaštitnika građana.
	PREDSEDNIK: Hvala vam.
	Na član 20. amandman su zajedno podnele narodne poslanice dr Ana Jakovljević i Ana Eraković.

	Ana Eraković ima reč. 
	Izvolite.
	ANA ERAKOVIĆ: Predloženim planom uređuje se komunikacija lica smeštenog u psihijatrijsku ustanovu sa određenim ustanovama uključujući i Zaštitnika građana i druge subjekte.
	Zato, Narodni pokret Srbije predlaže da se doda novi stav koji kaže: „Lice sa mentalnim smetnjama koje je smešteno u psihijatrijsku ustanovu ima pravo na neposredan, slobodan i poverljiv kontakt sa nezavisnim institucijama i organizacijama koje pružaju zaštitu ljudskih prava“.
	Ovo iz razloga što osobe koje se nalaze u institucionalnom okruženju mora im biti omogućeno da bez prepreka i bez posredovanja ustanove ostvare kontakt sa nezavisnim telima i organizacijama koja štite ljudska prava.
	PREDSEDNIK: Hvala vam.
	Na član 22. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Marina Mijatović ima reč. 
	Izvolite.
	MARINA MIJATOVIĆ: Ovaj član nam pokazuje da se ovim predlogom zakona nije mislilo o deci i o njihovoj zaštiti, a posebno ne o deci sa mentalnim smetnjama, posebno zbog toga što ovaj zakon uvodi fizički sputavanje dece, a prethodni zakon, odnosno ovaj važeći to nije predviđao.
	S obzirom na to da se uvodi ovakva neka mera koja je veoma rigorozna, mi smatramo da je treba dopuniti i da je neophodno da ukoliko je odlučeno da se deca fizički sputavaju u zdravstvenoj ustanovi, da se odmah moraju obavestiti zakonski zastupnik, staratelj, centar za socijalni rad i sud kako bi se deci pružila puna pravna zaštita. Hvala.
	PREDSEDNIK: Hvala vam.
	Na član 23. amandman je podnela poslanička grupa Zeleno-levi front – Ne davimo Beograd.
	MARINA MIJATOVIĆ: Što se tiče člana 23, u Predlogu njegov naziv u važećem zakonu nosi – primena i trajanje. Međutim, mi u sadržini 1. i 2. stava ne vidimo apsolutno da postoje informacije koliko ta mera fizičkog sputavanja može da traje i Zeleno-levi front je predložio da se odvoje trajanje ove mere u odnosu na decu i u odnosu na odrasla lica, da za dete bude maksimalno 30 minuta u roku od 24 časa, a za odrasle maksimalno dva sata u kontinuitetu u istom terminu. 
	Dakle, neophodno je da se odvoji ova mera za odrasle i za decu kako bi se zaštitilo njihovo zdravstveno stanje, jer znamo da svako fizičko sputavanje može samo loše uticati na zdravstveno stanje ovih lica.
	PREDSEDNIK: Hvala.
	Na član 23. amandman su zajedno podnele narodne poslanici dr Ana Jakovljević i Ana Eraković.
	Na član 26. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	MARINA MIJATOVIĆ: Što se tiče člana 26 on nosi naziv – praćenje primene. Mi ne vidimo u ovom članu uopšte da postoji neko praćenje primene. Tu samo piše koliko nešto može da traje uopšteno. Dakle, dokle postoji potreba. Naš predlog 

jeste da mora da se uradi konkretizacija praćenje primene. Dakle, ko prati zdravstveno stanje, koliko prati, šta to sve podrazumeva, ko je odgovoran, ko je nadležan i zbog toga smo mi predložili da praćenje, bilo da je u pitanju maloletno lice ili punoletno lice, da to praćenje bude u kontinuitetu, a da se medicinski podaci o vitalnim zdravstvenim funkcijama upisuju za odrasle na 15 minuta u medicinsku dokumentaciju, a za decu na svakih pet minuta, da se nakon ukidanja ove mere izvrši detaljan medicinski pregled i punoletnih i maloletnih lica, a da lekar ukoliko utvrdi da je došlo do narušavanja zdravstvenog stanja ili dece ili punoletnih lica odmah prekine primenu ove mere i sve ovo da se evidentira u medicinsku dokumentaciju. Hvala.
	PREDSEDNIK: Hvala.
	Na član 26. amandman su zajedno podnele narodne poslanici dr Ana Jakovljević i Ana Eraković.
	Reč ima Ana Eraković.
	ANA ERAKOVIĆ: Ovim članom uređuju se uslovi trajanja fizičkog sputavanja. Narodni pokret Srbije je predložio da se doda st. 2 i 3 koji glase da zdravstvena ustanova je dužna da vodi posebnu evidenciju o ovom slučajevima što se tiče fizičkog sputavanja, koja naročito sadrži podatke o razlozima za primenu mere, vreme početka i završetka primene mere, lica koja su odobrila i sprovela meru, kao i mera koje su prethodno pokušane fizičkog sputavanja. Nadležno ministarstvo najmanje jednom godišnje objavljuje zbirne podatke o primeni fizičkog sputavanja u zdravstvenim uslovima. 
	Iako se u samom predlogu vode određena ograničenja u pogledu primene ove mere, potrebno je dodatno propisati da fizičko sputavanje predstavlja krajnju meru koja se može koristiti samo kada druge mere, manje restriktivne, nisu dale rezultata i kada postoji neposredan rizik po život ili zdravlje ljudi. 
	Snaga jednog društva ogleda se u tome kako tretira svoje najranjivije članove. Prava vrednost jedne zajednice ne meri se njenim bogatstvom, vojnom moći ili tehnološkim dostignućima, već stepenom empatije i podrške koju pruža onima koji ne mogu da se zaštite sami. 
	Kada govorimo o najranjivijim kategorijama ključni fokus svake humane zajednice obično je usmeren naročito na sledeće grupe: osobe sa invaliditetom, socijalno ugrožene i beskućnike i mentalno obolele osobe. Uređeno i snažno društvo ne posmatra brigu o ovim grupama kao milostinju već kao osnovno ljudsko pravo i investiciju u zajedničku stabilnost. 
	Kada sistem zakona, institucija i svakodnevne solidarnost funkcioniše tako da štiti najslabije celo društvo postaje otpornije, pravednije i humanije. Ovo je tema koja prevazilazi sve stranačke podele i razlike. Stoga vas pozivam da prihvatite sve predložene amandmane.

	PREDSEDNIK: Hvala vam.
	Ovim smo završili pretres o amandmanima na ovaj predlog zakona i odlučićemo u danu za glasanje.
	Prelazimo na 33. tačku dnevnog reda – PREDLOG ZAKONA O IZMENI ZAKONA O DRŽAVNIM SLUŽBENICIMA.
	Primili ste amandmane, izveštaje odbora i mišljenje Vlade.
	Otvaram pretres Predloga zakona u pojedinostima.
	Na član 1. amandmane, u istovetnom tekstu, podneli su zajedno narodni poslanici poslaničke grupe Pokret slobodnih građana SDA – PDD, poslaničke grupe Srbija Centar – SRCE i poslaničke grupe Zeleno-levi front – Ne davimo Beograd.
	Reč ima Verica Milanović.
	VERICA MILANOVIĆ: Zahvaljujem.
	Poslanička grupa Srbija centar – SRCE podnela je amandman na izmene Zakona o državnim službenicima, na član 1. Amandman glasi – briše se. Predlažemo brisanje člana kojim se nepotrebno ponovo odlaže primena odredbe o obaveznom sprovođenju javnog konkursa za prijem državnih službenika na rad na određeno vreme. 
	Zarad građana, želela bih da pojasnim da su krajem 2025. godine usvojene izmene Zakona o državnim službenicima gde se upravo predlaže obavezno sprovođenje javnog konkursa za rad na određeno vreme u državnim organima. Datum primene ovog zakona bio je 1. januar 2026. godine. Obrazloženje je bilo ispunjavanje predloga Evropske unije. 
	Da to nije bila isključivo vaša volja videlo se vrlo brzo, gde ste za nepunih mesec dana ponovo predložili izmenu Zakona o državnim službenicima sa samo jednim članom, kao ovo sada, a to je da se datum primene umesto 1. januara 2026. godine pomeri na 1. januar 2027. godine. Obrazloženje je bilo da su konkursi veoma složeni i da nema se dovoljno vremena za sprovođenje. 
	Prođe godina, opet se ništa nije uradilo i sada se ponovo predlaže odlaganje ovog roka za 1. januar 2028. godine, što smatramo da je nepotrebno. Kvalitetna državna uprava je neophodna Srbiji, direktno utiče na kvalitet građana, na ostvarivanje njihovih prava, na ostvarivanje prava i funkcionisanje privrede, a vi u nedogled odlažete primenu kvalitetnog kadra u organe državne uprave. Zahvaljujem.
	PREDSEDNIK: Hvala vam. 
	Na član 2. amandmane, u istovetnom tekstu, podnele su poslaničke grupe Srbija centar – SRCE i zajedno narodni poslanici poslaničke grupe Zeleno-levi front – Ne davimo Beograd.
	Da li neko želi reč?
	Reč ima Verica Milanović.
	VERICA MILANOVIĆ: Shodno prvom članu koji smo predložili da se briše, logično je i da se predloži brisanje 2. člana. Donošenje reformskih zakona i njihovih izmena samo da bi se njihova primena iznova i iznova suspendovala i odlagala za naredne godine narušava pravnu sigurnost i urušava poverenje građana u pravni sistem Republike Srbije.
	Zakoni se ne smeju donositi isključivo radi ispunjavanja forme, što vi konstantno radite, smirivanju javnosti i prikrivanju administrativne neaktivnosti, već sa jasnom namerom da se stvarno i efikasno primenjuju u praksi. Zadržavanjem potrebnih postojećih zakonskih rešenja štiti se i integritet pravnog poretka u Srbiji. Zahvaljujem. 

	PREDSEDNIK: Hvala vam. 
	Ovim završavamo pretres o amandmanima na ovaj predlog zakona i odlučićemo u danu za glasanje. 
	Prelazimo na 34. tačku dnevnog reda – PREDLOG ZAKONA O IZMENAMA I DOPUNAMA ZAKONA O POSEBNIM USLOVIMA ZA EVIDENTIRANjE I UPIS PRAVA NA NEPOKRETNOSTIMA
	Primili ste amandmane, izveštaje resornih odbora i mišljenje Vlade. 
	Odbor za ustavna pitanja i zakonodavstvo je odbacio kao nepotpun amandman kojim se posle člana 3. dodaje novi član 3a koji su zajedno podneli narodni poslanici poslaničke grupe Pokret slobodnih građana SDA – PDD, tako da je ovaj amandman odbačen. 
	Ovim otvaram pretres Predloga zakona u pojedinostima. 
	Na član 1. amandman su zajedno podneli narodni poslanici poslaničke grupe Pokret slobodnih građana SDA – PDD.
	Reč ima Ahmedin Škrijelj.
	AHMEDIN ŠKRIJELj: Zahvaljujem. 
	Ovim amandmanom pokušavamo da uradimo ono što bi trebalo da bude osnovna logika svakog zakona o upisu imovine, da građaninu postupak bude jednostavniji, a da odgovornost struke bude jasnija. 
	Predlog zakona širi krug dokumentacije i stručnih lica koja učestvuju u postupku, ali bez dovoljno jasnog razdvajanja ko je za šta nadležan i bez garancije da građani neće ponovo pribavljati ono što država već ima. Naš predlog je zato da se za sve objekte na istoj katastarskoj parceli podnosi jedna prijava. Nema razloga da se glavni objekat, pomoćni objekti, pristupi i druga prava koja čine jednu funkcionalnu celinu pretvaraju u više različitih postupaka. Dokumentacija se traži samo ako se potrebni podaci ne mogu utvrditi iz službenih evidencija Agencije i Zavoda.
	Istovremeno, jasno razdvajamo stručne poslove. Licencirani arhitekta vodi elaborat geodetskog obeležavanja i izrađuje skicu, dok elaborat geodetskih radova ostaje posao licencirane geodetske organizacije i geodetskog inženjera. Konačno,  
	Konačno, kada Agencija odlučuje na osnovu dostupnih podataka, mora unapred postojati propisan kriterijum, a ne slobodna administrativna procena od predmeta do predmeta. Građanin ne sme da plaća za podatke koje država već ima, a o njegovoj svojini ne sme da se odlučuje bez jasnih pravila i jasne profesionalne odgovornosti. Hvala. 
	PREDSEDNIK: Hvala. 
	Na član 1. amandman je podneo narodni poslanik Tomislav Janković. 
	Izvolite. 
	TOMISLAV JANKOVIĆ: Hvala, poštovana predsednice. 
	Govorimo o zakonu koji je već u prvim mesecima svoje primene dao određene benefite. Mi po prvi put imamo jedinstveni tačan registar nepokretnosti. Kada imamo jedinstven i tačan registar nepokretnosti imamo i veće prihode u budžetu kroz naplatu naknada, taksi i poreza koji dolaze kroz primenu zakona. Kada imamo, da kažem, puniji budžet, država može da ulaže i u ostale oblasti. 
	Ono što je takođe veliki benefit jeste nulta tolerancija prema bespravnoj gradnji. Mi smo decenijama imali veliki problem bespravne gradnje i kroz primenu ovog zakona imamo jačanje pravnog sistema koji je pre svega u cilju zaštite javnih interesa, kako građana, tako i pojedinaca, a samim tim i stvaramo šansu za nove investitore, kako domaće i strane, da ulažu u Republiku Srbiju. 

	Što se tiče samog amandmana, on se predlaže iz razloga što je potrebno ispraviti očiglednu tehničku grešku u Predlogu zakona, budući da je Zakonom u državnom premeru i katastru propisano da elaborat građanskih radova mogu izrađivati isključivo inženjeri geodetske struke. Predlog je da skicu neevidentiranih posebnih delova i specifikaciju posebnih delova objekata izgrađuju licencirani inženjeri geodetske struke, arhitektonske i građevinske struke. Znači, proširujemo spisak inženjera vezano za skicu. Tako da, primećeno je da je na tržištu nedostatak inženjera geodetske struke i kroz proširenje ovog spiska rešićemo određene probleme, recimo, zastoja prilikom predaje i evidentiranja određenih predmeta. Na taj način ubrzavamo čitavu proceduru. 
	PREDSEDNIK: Hvala vam. 
	Ovaj amandman je prihvaćen i postao je sastavni deo Predloga zakona. 
	Na član 1. amandman su zajedno podneli narodni poslanici poslaničke grupe Narodni pokret Srbije. 
	Reč ima Ivana Rokvić. 
	IVANA ROKVIĆ: Hvala. 
	Dakle, Narodni pokret Srbije je ovaj amandman podneo zato što zakon kaže da elaborat može da napravi neko ko nije geodetska organizacija. Međutim, ako se dogodi greška i ako Zavod u tom elaboratu kasnije pronađe grešku, kome se obraća da je popravi? Pa Geodetskom zavodu. Znači, zašto onda nismo Geodetski zavod zvali odmah? 
	E, sada, Narodni pokret Srbije je ovaj amandman podneo ne čisto teorijski, zato što se nešto uklapa, nego zato što imamo jedan vrlo konkretan problem koji živimo na Novom Beogradu već neko vreme. Elem, u bloku 63, tu upravo priču problema takvih sa papirima koji se ne slažu sa onim što se dešava u praksi traje godinama i živimo to svakog dana. 
	 
43/1	MT/MP		18.00 – 18.10

	Dakle, još 2017. godine objekat nekadašnjeg KSC „Rad“ prodat je Slađanu Vrejiću za oko 20.000 evra. Navodno, iza tog gospodina Slađana Vrejića, menadžera jednog restorana, stoji čuveni, sada već, Goran Samardžija. 
	Ministre Mali, tu ste? Dobro.
	Postoje navodi o kasnijem sticanju dela zemljišta neposrednom pogodbom. Kako se do te priče došlo do današnjih 5.230 kvadrata na kojima treba da nikne 164 stana i osam lokala? 
	Poslali smo zahteve Republičkom geodetskom zavodu, Ministarstvu za urbanizam, Sekretarijatu za imovinu, „Beolendu“. Narodni pokret Srbije tražio je katastar ugovore, procene, hipoteku, pravni sled zemljišta i dokaz ko danas uopšte može da radi i po čijem elaboratu. 
	Ministarstvo je vaše, ministarka, zahtev za građevinsku dozvolu ovoj firmi odbacilo sa 19 grupa nedostataka. Nema razjašnjenog prava na zemljištu. Traži se saglasnost hipotekarnog poverioca. Nema dokazanih ugovora za vodovod, struju i toplovod. 
	Dozvole nema, ali šta se dešava? Toplovod se već pomera u bloku 63. „Beogradske elektrane“ su nam pismeno potvrdile, ja sam im kao narodni poslanik poslala upit šta se dešava, potvrdili su da se toplovod izmešta upravo zbog izgradnje buduće stambeno poslovne zgrade. Dakle, papiri još nisu čisti, ali bageri već čiste put. I sada vi ovim zakonom hoćete da profesionalnim investitorima otvarate još jedan poseban režim. 
	Ne, nemamo problem, i Narodni pokret Srbije podržava da se pomogne porodici koja će da upiše kuću, koja nije imala do sada nikakvu nekretninu, ali ovo je, upravo sada se dešava ono na šta smo mi upozoravali kada je ovaj zakon stupao na snagu, a to je da investitor, kao što je, jel, ovaj Goran Samardžija, inače opštoj javnosti poznat kao vlasnik silnih restorana po Beogradu, po raznim upucavanjima, a u Srbiju je došao tako što su mu dozvolili da prebegne iz Republike Srpske gde je imao kol centre i gde ga je Interpol tražio. Mislim da je još uvek i on i njegova firma i 83 zaposlena još uvek na Interpolovoj poternici.
	Dakle, za njega bi vas molili da tražite svaki papir, svaku saglasnost, svaki ugovor i svaki dinar da se opravda po redovnoj proceduri i po onim papirima koji su potrebni po zakonu, a ne po tome što on kaže da zna čoveka koji zna čoveka. 
	Hvala.
	PREDSEDNIK: Hvala vam. 
	Na član 1. amandman su zajedno podneli narodni poslenici poslaničke grupe Zeleno-levi front – Ne davimo Beograd.
	Reč ima Robert Kozma.
	ROBERT KOZMA: Hvala vam, predsedavajuća.
	Podneli smo amandman kojim skraćujemo rok koji ima nadležno ministarstvo da propiše izgled i obrazac za specifikaciju posebnih delova unutar same zgrade. Moram da kažem da mi je nekako drago da se Ministarstvo ovim izmenama setilo struke. 
	Mi smo vam kada ste donosili ovaj zakon govorili da ne možete da izbacite struku iz primene samog zakona, kao što ne možete ni da sebe lišite sopstvene odgovornosti kada se radi o bezbednosti objekata. Prosto neko mora biti odgovoran ukoliko nešto se sruši ili ako plafon padne. Nemoguće je da niko nije odgovoran, a pogotovo da nadležno Ministarstvo nema nikakvu odgovornost.

	Slušao sam vas kada ste prilikom rasprave u načelu pokušavali da nam objasnite koliko je prijava podneto ili rešeno. Govorili ste o nekih 200, 300 hiljada i tada ste tvrdili da zgrade predstavljaju oko 1% tzv. rešenih slučajeva. Sada vas pitam – da li vi računate pojedinačnu zgradu ili računate svaku stambenu jedinicu unutar te zgrade koja se upisuje u Katastar nepokretnosti? 
	I moram da vam postavim pitanje. S obzirom da je kada se obrazlagao ovaj Predlog zakona rečeno je da se ovo radi zarad građana koji su tokom 90-tih godina i loših materijalnih uslova života morali da se snalaze pa su gradili sami na nekom placu, da donosimo ovaj Predlog zakona pre svega zbog takvih građana. A, kako onda to da mi u Beogradu imamo pregršt novoizgrađenih zgrada koja su navodno upisane u Katastar nepokretnosti na osnovu ovoga Predloga zakona? 
	Evo, zgrada, nova zgrada na Bulevaru. Takođe, već sam govorio zgrade u naselju Vojvode Vlahovića. Sve su nove zgrade. Kako to da od na kraju brige o običnim građanima mi uvek zapravo dođemo do brige o profitu investitora? 
	Hvala vam.
	PREDSEDNIK: Na član 2. amandman su zajedno podneli narodni poslanici poslaničke grupe Pokret slobodnih građana – SDA – PDD.
	Reč ima Ahmedin Škrijelj.
	AHMEDIN ŠKRIJELj: Zahvaljujem.
	Ovaj amandman rešava nekoliko praktičnih problema koje je sam Predlog zakona otvorio. 
	Prvo, pozdravljamo ideju da se kod stambenih objekata sa najviše dve jedinice koje imaju više od 400 kvadrata doprinos obračunava samo na površinu preko 400 kvadrata. To je važno za velike porodične kuće koje su godinama dograđivane i koje nisu komercijalni projekti. Ali, istovremeno ne prihvatamo da se upis prava svojine blokira zato što investitor nije izmirio svoju obavezu. 
	Naše rešenje zadržava upis u zabeležbu neplaćene naknade i mogućnost prinudne naplata. Ako vlasnik stana želi da plati svoj srazmerni deo obaveza investitora kako bi rešio svoj imovinski stas on to može da uradi, ali onda mora imati jasno pravo da taj novac ima pravo potraživati od investitora. 
	Predlažemo i mogućnost plaćanja naknade u najviše 12 jednakih mesečnih rata za stambene objekte sa najviše dve stambene jedinice. Uz to, zadržavamo mogućnost zabeležbe zabrane otuđivanja tamo gde postoje nerešena prava ili postupci, uključujući restituciju. Formalizacija jednog prava ne sme da izbriše tuđe pravo koje još nije rešeno. 
	Ne treba dozvoliti da građanin ostane bez upisa zato što investitor nije platio dug, niti da država svoju naplatu prebaci na onoga ko je već platio stan. 
	PREDSEDNIK: Hvala. 
	Na član 2. amandman je podnela narodni poslanik Mila Popović.
	Izvolite. 
	MILA POPOVIĆ: Zahvaljujem.
	Naš amandman je jednostavan i pravedan. Porodični dom u kome čovek zaista živi upisuje se bez naknade. Investitor za nelegalnu gradnju koji je zidao radi prodaje plaća uvećanu kaznenu naknadu do poslednje obaveze prema gradu i državi. Kupac stana nikada, ali nikada ne plaća ono što duguje investitor. Naknada se plaća tek kad utvrdi da su ispunjeni svi uslovi za upis, ne pre. 
	Zakon su nazvali „Svoj na svome“, ali kad pročitate šta u njemu piše poruka je druga – investitor zida, zaradi i ne plati svoje obaveze, a onda se kupcima ponudi da to plate umesto njega da bi skinuli zabeležbu sa sopstvenog stana. Građanin 

je taj stan već platio. Platio cenu, porez, notara, kredit i kamatu i sad treba ponovo da otvori novčanik zato što investitor nije platio ono što je morao. To nije „Svoj na svome“, to je investitoru profit, građanima račun.
	Stavili ste u isti koš čoveka koji je gradio krov nad glavom za sebe i za svoju porodicu, dom u kome živi i vaše investitore sa nelegalnim zgradama u kojima je na desetine stanova na kojima su se obogatili. E, to ne može tako, pošto nisu isti. 
	Biografije nesavesnih investitore neće prati o trošku građana. Nećemo ni Stajićima, kojima su pronađene poluge zlata u stanu, nemojte da mislite da smo zaboravili na njih, nećemo ni jednom naprednjačkom investitoru koji gradi bez i jedne dozvole i sada obaveze prebacuje na građane.
	Što niste sprečili nelegalnu izgradnju zgrada? Pa, na inspekciji je bilo to da uradi. 
	Gospođa Sofronijević još 2015. godine je izjavila na televiziji „Pink“ – i njih apsolutno treba rušiti, kada je bila nulta tolerancija, kada ste govorili o tome za nelegalnu gradnju. Pa, šta se to izgradilo za ovih 10 godina. Gde je inspekcija bila?
	Govorili smo i kada ste donosili ovaj zakon i sada kažemo – ovo ste uradili da ne bi odgovarali ni ljudi na vlasti, koji su okretali glavu sve vreme, ni investitori koji su se bespravno obogatili.
	Hvala vam.
	Na član 2. amandman je podneo narodni poslanik Tomislav Janković.
	Izvolite. 
	TOMISLAV JANKOVIĆ: Zahvaljujem.
	Predloženi amandman proširuje, precizira jedan širi krug objekata za koje se prilikom evidentiranja upisa prava svojine ne plaća naknada za troškove evidentiranja. Svesni smo činjenice da je u poslednje vreme veći broj javnih preduzeća promenio svoju pravnu formu, prešao da li u d.o.o ili a.d. U poslednje vreme to su učinile „Srbijašume“, „Srbijavode“ „Pošta“, „Putevi Srbije“.
	Takođe, i određeni broj privrednih subjekata čiji je osnivač Republike Srbije, pokrajina ili lokalna samouprava takođe je promenila svoju pravnu formu i predlog je da oni ne plaćaju naknadu iz razloga što bi u ovom slučaju došlo do prelivanja sredstava, javnih sredstava između tih preduzeća i države Srbije.  
	Predlaže se da se ne plaća taksa. Na taj način se i ubrzava sam upis, proces upisa imovine i jedan jedinstven način se stavlja tretman imovine javnog sektora na prostoru Republike Srbije.

	PREDSEDNIK: Hvala.
	Ovaj amandman je prihvaćen i postao je sastavni deo Predloga zakona.
	Na član 2. amandman su zajedno podnele narodne poslanice Ana Eraković i Ana Jakovljević.	
	Na član 2. amandman su zajedno podnele narodne poslanice poslaničke grupe Zeleno-levi front – Ne davimo Beograd.
	Reč ima Robert Kozma.
	ROBERT KOZMA: Hvala vam, predsedavajuća.
	Mi smo našim amandmanom jasnije precizirali određene odredbe unutar samog člana Predloga zakona. 
	Pri raspravi u načelu nadležna ministarka je rekla da, eto, nisu znali da postoje stambeni objekti površine preko 400 metara kvadratnih, da postoje veći porodični objekti, višegeneracijske seoske kuće, pa sad ipak moraju da intervenišu kako bi, tobože, zadržali socijalni karakter ovog zakona.
	Ja sada moram da postavim sledeće pitanje. Mi u Srbiji imamo 4,2 miliona objekata koji na neki način nisu legalni ili se izašlo izvan okvira samog projekta po kojem su se gradili, bilo u potpunosti, bilo se malo nadogradilo, itd. Vi ste od 2004. godine u nadležnom ministarstvu. Od 2015. godine bavite se legalizacijom objekata. Tad ste takođe bili uključeni u tadašnji zakon kada se pisao. Obećavali ste sve i svašta.
	Od 2015. do 2026. godine u međuvremenu broj nelegalnih objekata ili objekata koji su izašli izvan projekta je porastao za milion. Onda ste doneli, prošle godine, ovaj zakon i sada smo u izmenama. Kako vi možete u raspravi u načelu, posle toliko godina u ministarstvu i navodno toliko godina bavljenja ovom materijom, da kažete – nismo znali. Zar ne mislite da se za to neznanje ipak, ako se stvarno radi o neznanju, preuzima određena institucionalna odgovornost? 
	Kako možete samo da kažete – nismo znali, a onda kada pogledamo, vidimo da su se objekti i zgrade po Beogradu u proteklih pet godina koji su se gradili, neki od njih, vrlo brzo, po ovom zakonu, upisali u katastar nepokretnosti, što znači da je ipak investitor pravi onaj, koji je svoj na svome, a za građane ipak malo više treba vremena da se potrude. Hvala vam.
	PREDSEDNIK: Hvala.
	Na član 2. amandman su zajedno podneli narodni poslanici poslaničke grupe Narodni pokret Srbije.
	Na član 3. amandman su zajedno podneli narodni poslanici poslaničke grupe Pokret slobodnih građana – SDA-PDD.
	Na član 3. amandman su zajedno podneli narodni poslanici poslaničke grupe Narodni pokret Srbije.
	Na član 4. amandman su zajedno podneli narodni poslanici iste poslaničke grupe.
	Na član 4. amandman su zajedno podneli narodni poslanici poslaničke grupe Pokret slobodnih građana – SDA-PDD.
	Na član 4. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Na član 5. amandman su zajedno podneli narodni poslanici poslaničke grupe Pokret slobodnih građana – SDA-PDD.
	Na član 3. amandman je podneo narodni poslanik Tomislav Janković.
	Da li želite reč?
	Izvolite.

	TOMISLAV JANKOVIĆ: Ovaj se amandman pre svega odnosi na one objekte koji nisu u potpunosti izgrađeni. Znači, nisu završeni radovi.
	"U cilju završetka izgradnje objekta koji su završeni u konstruktivnom smislu a na kojima nisu izvedeni radovi na izgradnji unutrašnje instalacije, stolarije, kao i na objektima bez završene fasade, mogu se izvesti radovi u cilju završetka objekta i dovođenja objekta u funkcionalno stanje.
	Radovi se izvode na osnovu izveštaja o zatečenom stanju objekata izgrađenog od strane ovlašćenog lica kojim se utvrđuje vrsta i obim radova neophodnih za završetak objekta i dovođenje objekta u funkcionalno stanje.
	Nakon završetka radova, vlasnik objekta dostavlja agenciji i nadležnom građevinskom inspektoru obaveštenje koje sadrži izveštaj o zatečenom stanju objekta, sa izjavom stručnog lica da su radovi izvedeni u skladu sa tehničkim standardima za tu vrstu radova i da je objekat podoban za upotrebu."
	PREDSEDNIK: Hvala vam.
	Ovaj amandman je prihvaćen i postao je sastavni deo Predloga zakona.
	Na član 5. amandman su zajedno podnele narodne poslanice Ana Eraković i Ana Jakovljević.
	Na član 5. amandman su zajedno podneli narodni poslanici poslaničke grupe Narodni pokret Srbije.
	Na član 6. amandman su zajedno podneli narodni poslanici poslaničke grupe Pokret slobodnih građana – SDA-PDD.
	Na član 6. amandman su zajedno podneli narodni poslanici poslaničke grupe Narodni pokret Srbije.
	Na član 6. amandman su zajedno podnele narodne poslanice Ana Eraković i dr Ana Jakovljević.
	Na član 6. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Reč ima Robert Kozma.
	ROBERT KOZMA: Hvala vam, predsedavajuća.
	Da, podneli smo amandman kojim skraćujemo broj dana za reagovanje nadležnih institucija. Ako kažete da vam se žuri, ako kažete da je ovo sve zbog običnih građana, onda prosto morate da radite i u tom smislu brže.
	Ja bih takođe da se osvrnem i na prethodni član, u kome se govori o tome da za objekte i posebne delove objekata koji su evidentni i upisani u ovom zakonu i završeni u konstruktivnom smislu, ali bez unutrašnjih instalacija, određuje se put kojim mogu da nastave gradnju na tom objektu.
	Sada opet postavljam pitanje. Meni stvarno ovo liči da je ovo izlaženje u susret ne običnom građaninu koji ima neku kuću na placu koja je završena u konstruktivnom smislu, nego izlaženje u susret isključivo nekom investitoru koji je započeo gradnju, slobodno možemo da kažemo divlju gradnju, ili odavno započeo po nekom projektu, gradio mimo tog projekta i sada mu omogućavate opet put da pronađe zaobilazni put  da se vrati da može ponovo da gradi i na taj način podržavate njegov profit.
	Ja mislim da takvi investitori, koji su započinjali gradnju na divlji način ne bi nikako, ni na koji način moglo da se njima izlazi u susret ovim zakonom, pogotovo ako tvrdite da je zbog građana, običnih građana Srbije, ne biste uopšte trebali da mislite o njima. Hvala vam.



44/3	JJ/LjL

	PREDSEDNIK: Hvala.
	Sada moram da vas obavestim da je potrošeno vreme za obrazlaganje amandmana po Poslovniku Narodne skupštine, tako da sada mogu da se javljaju samo one poslaničke grupe kojima je preostalo vreme.
	Na član 6. amandman je podneo narodni poslanik Tomislav Janković.
	Taj amandman je postao sastavni deo Predloga zakona.
	Na član 7. amandmane, u istovetnom tekstu, podneli su poslanici poslaničke grupe Narodni pokret Srbije i poslaničke grupe Pokret slobodnih građana – SDA-PDD.
	Na član 7. amandmane su zajedno podnele narodne poslanice Ana Eraković i dr Ana Jakovljević.
	Na član 7. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Sada dajem reč ministarki Aleksandri Sofronijević. Izvolite.
	ALEKSANDRA SOFRONIJEVIĆ: Poštovana predsedavajuća, poštovani narodni poslanici, izmene koje danas predlažemo i koje će nadam se biti usvojene, jer jesu na dobro svih naših građana, ne menjaju suštinu zakona, menjaju samo put kojim ćemo ići. 
	U skupštinskoj raspravi koja je prethodila usvajanju ovog zakona, ja sam rekla, pratićemo primenu zakona i ako primetimo da imamo nekih tehničkih, bilo kakvih grešaka,  da ćemo reagovati, ali pre svega da ćemo reagovati na to šta se u praksi dešava. Upravo to radimo. 
	Dakle, osnovni motiv donošenja ovog zakona nije bio, kako neki tvrde, da se pomogne tajkunima, da se promoviše investitorski urbanizam i legalizuje bespravna gradnja. Osnovni cilj ovog zakona, pored nulte tolerancije na novu bespravnu gradnju, moram reći da se po donošenju ovog zakona ona značajno smanjila, imaćemo izveštaj, u izveštaju Ministarstva o radu dobićete precizne podatke o tome, cilj je bio da se zaista reši i kolokvijalni naziv "Svoj na svome", da se stvarno, posle decenija u nekim slučajevima nerešenog stambenog pitanja, nerešenog svojinskog i imovinskog pitanja, naši građani konačno osete da su svoji na svome.
	Ono što proveravam dnevno, da ne kažem na nekoliko sati i volim da podelim te tačne i precizne brojeve sa vama, narodnim poslanicima, ali i sa svim našim građanima, jeste da je danas u 15 časova i 25 minuta ukupno bilo izdato potvrda 368.578, dok se u obradi nalazilo 97.865 prijava. Dakle, to je rezultat za pet meseci. Za 28 godina, i niko ne beži od bilo koje odgovornosti, svi mi koji smo na funkcijama apsolutno stojimo, vrlo stojimo i možemo da odgovaramo za sve svoje postupke, to niko ne spori, ja najmanje. 

	Dakle, za 28 godina, odnosno od 1997. godine, pa do 2025. godine ukupno je rešeno oko 320.000 predmeta. Rekla sam i u prethodnom obraćanju, nemoj da me zbunjuješ. Predmeta, izvinjavam se.
	 I u prethodnom obraćanju sam rekla – usko grlo koje se pojavilo kada imate milione, ali ima preko 2.500.000 prijava fizičkih i pravnih lica i oko 1.000.000, 1.200.000 javnih objekata u javnoj svojini. Znači, kada su nataložene da kažem imovinsko-pravne-svojinske nedoslednosti, promena granica parcela. Dakle, ne može se jednim zakonom predvideti svaka životna situacija. I mi nismo sujetni i mislim da ćemo uvek kada vidimo da postoji usko grlo, nedoslednost, tehnička greška doći u ovaj visoki dom i sa vam podeliti i svoje greške, jer mislim da je potrebno da nam cilj svima koji smo u ovoj sali bude isti, a to je onaj cilj koji sam spomenula na počeku obraćanja – da naši građani konačno i zaista budu svoji na svome. Mislim da broj podnetih prijava, broj rešenih predmeta, broj upisanih objekata u katastar nepokretnosti pokazuju da je ovaj zakon bio neophodno potreban i na kraju da zamolim naše građane, pri ovolikom broju podnetih prijava, različitih pravnih situacija da samo naše građane zamolim za strpljenje. Nijedan predmet neće biti zaboravljen, svi će biti rešeni, ali za ovako veliki poduhvat koji Srbija nije imala u dosadašnjoj istoriji potrebno je vreme. Cilj nam nije brzina radi brzine, već da kada upišete svoje pravo njime u punom obimu i raspolažete, svi u ministarstvu, u agenciji i u katastru vrlo posvećeno i predano rade na tome. Zahvaljujem se na podnetim amandmanima svim poslanicima, neki amandmani opozicije nisu mogli biti prihvaćeni iz razloga pravne nepreciznosti, inače je dobra ideja, ali su sve one prepreke na koje smo naišli u primeni zakona ovim izmenama rešene. Ako sutra ili prekosutra ponovo naiđemo na neko pitanje za koje mislimo da može biti bolje pravno uređeno izmenom zakona opet ćemo se sresti u Skupštini. Zahvaljujem svima.
	PREDSEDNIK: Hvala vam, ovim zaključujem pretres Predloga zakona o pojedinostima odlučujemo o danu za glasanje.
	Prelazimo na 35. tačku dnevnog reda – PREDLOG ZAKONA O IZMENAMA I DOPUNAMA ZAKONA O PLANIRANjU I IZGRADNjI
	Primili ste amandmane koji su podneti na predlog zakona i izveštaje odbora i mišljenje Vlade.
	Sada ću smo isčitati amandmane koji su podneti.
	Na član 1. amandmane u istovetnom tekstu podneli su narodni poslanici zajedno poslaničke grupe Pokret slobodnih građana SDA, PDD i poslaničke grupe Srbija centar SRCE.
	Na član 2. amandmane su zajedno podneli narodni poslanici poslaničke grupe Pokret slobodnih građana, SDA, PDD i ovaj amandman je prihvaćen i postao je sastavni deo predloga zakona.
	Na član 2. amandman su zajedno podneli narodni poslanici poslaničke grupe Zeleno levi front, Ne davimo Beograd.
	Na član 4. amandman su zajedno podneli narodni poslanici poslaničke grupe Pokret slobodnih građana, SDA, PDD.
	Na član 4. amandman su zajedno podneli narodni poslanici poslaničke grupe Srbija centar SRCE.
	Na član 4. amandman su zajedno podneli narodni poslanici poslaničke grupe Stranke slobode i pravde.
	Na član 4. amandman je podneo Odbor za prostorno planiranje, saobraćaja i infrastrukture i telekomunikacije i ovaj amandman je prihvaćen.

	Na član 4. amandman su zajedno podnele narodne poslanice dr. Ana Jakovljević i Ana Eraković.
	Na član 5. amandman su zajedno podneli narodni poslanici poslaničke grupe Pokret slobodnih građana, SDA, PDD.
	Na član 5. amandman su zajedno podneli narodni poslanici poslaničke grupe Zeleno levi front – Ne davimo Beograd.
	Na član 5. amandman su zajedno podnele narodne poslanice dr Ana Jakovljević i Ana Eraković.
	Na član 6. amandman su zajedno podneli narodni poslanici poslaničke grupe Zeleno levi front – Ne davimo Beograd.
	Na član 7. amandman su zajedno podneli narodni poslanici poslaničke grupe Pokret slobodnih građana, SDA, PDD.
	Na član 7. amandman su zajedno podneli narodni poslanici poslaničke grupe Zeleno levi front – Ne davimo Beograd.
	I ovo bi bili svi amandmani. Zaključujem pretres predloga zakona u pojedinostima.
	Prelazimo na 36. tačku dnevnog reda – PREDLOG ZAKONA O ZADUŽIVANjU REPUBLIKE SRBIJE KOD AIKBANKE, OTP BANKE, BANKE INTEZE I UNIKREDIT BANKE, ZA POTREBE FINANSIRANjA PROJEKTA IZGRADNjE BRZE SAOBRAĆAJNICE DEONICA BAČKI BREG -  SOMBOR - KIKINDA

	Primili ste amandmane, izveštaje odbora, mišljenje Vlade i ovo su amandmani koji su podneti.
	Na član 1. amandmane u istovetnom tekstu podneli su zajedno narodni poslanici poslaničke grupe Srbija centar SRCE i narodni poslanik Dušan Nikezić.
	Na član 2. amandmane u istovetnom tekstu podneli su zajedno narodni poslanici poslaničke grupe Srbija centar – SRCE i narodni poslanik Dušan Nikezić.
	Na član 3. amandman su zajedno podneli narodni poslanici poslaničke grupe Zeleno levi front – Ne davimo Beograd.
	Ovo bi bili svi amandmani koji su podneti na ovaj predlog zakona.
	Tačka 37. – PREDLOG ZAKONA O ZADUŽIVANjU REPUBLIKE SRBIJE KOD UNIKREDIT BANKE ZA POTREBE FINANSIRANjA PROJEKTA IZGRADNjE AUTO PUTA, DEONICE BEOGRAD – ZRENjANIN – NOVI SAD
	Primili ste amandmane, izveštaje resornih odbora i mišljenje Vlade.
	Predloženi amandmani su od strane sledećih poslaničkih grupa.
	Na član 1. amandmane u istovetnom tekstu podneli su zajedno narodni poslanici poslaničke grupe Srbija centar – SRCE i narodni poslanik Dušan Nikezić.
	Na član 2. amandmane u istovetnom tekstu podneli su zajedno narodni poslanici poslaničke grupe Srbija centar – SRCE i narodni poslanik Dušan Nikezić.
	Na član 3. amandman su zajedno podneli narodni poslanici poslaničke grupe Zeleno levi front – Ne davimo Beograd.
	To su bili amandmani  svi koji su podneti.
	Tačka 38. dnevnog reda – PREDLOG ZAKONA O ZADUŽIVANjU REPUBLIKE SRBIJE KOD BANKA INTEZA ZA POTREBE FINANSIRANjA PROJEKTA IZGRADNjE AUTO PUTA, DEONICE BEOGRAD – ZRENjANIN – NOVI SAD
	Primili ste amandmane, izveštaje resornih odbora, mišljenje Vlade.
	Ovo su podneti amandmani.

	Na član 1. amandmane u istovetnom tekstu podneli su zajedno narodni poslanici poslaničkih grupa Srbija centar – SRCE i narodni poslanik Dušan Nikezić.
	Na član 2. amandmane u istovetnom tekstu podneli su zajedno narodni poslanici poslaničke grupe Srbija centar – SRCE i narodni poslanik Dušan Nikezić.
	Na član 3. amandman su zajedno podneli narodni poslanici poslaničke grupe Zeleno levi front – Ne davimo Beograd.
	To bi bili svi amandmani na ovaj predlog zakona.
	Tačka 39. dnevnog reda – PREDLOG ZAKONA O ZADUŽIVANjU REPUBLIKE SRBIJE KOD BANKE INTEZA ZA POTREBE FINANSIRANjA PROJEKTA IZGRADNjE BRZE SAOBRAĆAJNICE DEONICA POŽAREVAC – GOLUBAC, DUNAVSKA MAGISTRALA
	Primili ste amandmane, izveštaje resornih odbora i mišljenje Vlade.
	Na član 1. amandman je podneo narodni poslanik Dušan Nikezić.
	Na član 2. amandman je podneo narodni poslanik Dušan Nikezić.
	Na član 3. amandmane su zajedno podneli narodni poslanici poslaničke grupe Zeleno levi front – Ne davimo Beograd.
	I ovo bi bili svi amandmani podneti na ovaj predlog zakona.

	Prelazimo na 40. dnevnog reda – PREDLOG ZAKONA O DAVANjU GARANCIJE REPUBLIKE SRBIJE U KORIST BANKE POŠTANKSA ŠTEDIONICA ZA  IZMIRIVANjE OBAVEZA AKCIONARSKOG DRUŠTVA ZA TRANSPORT NAFTE NAFTOVODIMA I TRANSPORT DERIVATA NAFTE PRODUKTOVODIMA TRANSNAFTA PANČEVO, PO OSNOVU UGOVORA O DUGOROČNOM KREDITU RADI IZGRADNjE NAFOTOVODA SRBIJA-MAĐARSKA
Primili ste amandmane, izveštaje resornih odbora, kao i mišljenje Vlade.
Ovo su amandmani koji su podneti.
	Na član 1. amandman su zajedno podneli narodni poslanici poslaničke grupe Srbija centar – SRCE.
	 Na član 2. amandman su zajedno podneli narodni poslanici poslaničke grupe Srbija centar – SRCE.
	Na član 3. amandman su zajedno podneli narodni poslanici poslaničke grupe Srbija centar – SRCE.
	Na član 4. amandman su zajedno podneli narodni poslanici poslaničke grupe Srbija centar – SRCE.
	Na član 5. amandman su zajedno podneli narodni poslanici poslaničke grupe Srbija centar – SRCE.
	Na član 6. amandman su zajedno podneli narodni poslanici poslaničke grupe Srbija centar – SRCE.
	Na član 7. amandman su zajedno podneli narodni poslanici poslaničke grupe Srbija centar – SRCE. 
	Ovo su svi amandmani koje smo primili na Predlog zakona. 
	Prelazimo na 41. tačku dnevnog reda – PREDLOG ZAKONA O ZADUŽIVANjU REPUBLIKE SRBIJE KOD NLB KOMERCIJALNA BANKA AD BEOGRAD ZA POTREBE FINANSIRANjA PROJEKTA IZGRADNjE AUTO-PUTA, DEONICA BEOGRAD – ZRENjANIN – NOVI SAD.
	Primili ste amandmane koji su podneti na Predlog zakona. 
	Primili ste izveštaje Odbora za ustavna pitanja, Odbora za finansije, kao i mišljenje Vlade o podnetim amandmanima. 
	Ovo su amandmani koji su podneti. 
	Na član 1. amandmane, u istovetnom tekstu, podneli su zajedno narodni poslanici poslaničke grupe Srbija centar – SRCE i narodni poslanik Dušan Nikezić.
	Na član 2. amandmane, u istovetnom tekstu, podneli su zajedno narodni poslanici poslaničke grupe Srbija centar – SRCE i narodni poslanik Dušan Nikezić. 
	Na član 3. amandmane, u istovetnom tekstu, podneli su zajedno narodni poslanici poslaničke grupe Zeleno-levi front – Ne davimo Beograd. 
	Ovo su svi amandmani. 
	Reč za kraj dajem prvom potpredsedniku Vlade i ministru finansija Siniši Malom.
	Izvolite. 
	SINIŠA  MALI: Hvala puno. 
	Poštovani  narodni poslanici, poštovani građani Srbije, želim na kraju ovog dugog vanrednog zasedanja da vam se obratim još jednom i vama, poštovani građani Srbije, da zahvalim prevashodno na poverenju koje dajete predsedniku Republike Aleksandru Vučiću. 
	S obzirom na to da evo proteklih godinu i po dana Srbija je pod nezapamćenim napadima i spolja i iznutra. Mislim da smo svi bili svedoci neviđene mržnje i nasilja od strane blokadera tokom prošle godine. nastavilo se to i tokom ove 

godine, ali reću ću vam jednu stvar. Umesto njihove mržnje, mi smo im ponudili i ljubav i toleranciju. Umesto njihovog  nasilja, mi smo im ponudili mir, stabilnost i ruku pomirenja. Umesto njihovog rušenja i ne rada, mi smo njima ponudili rad, nove investicije, napredak i razvoj Srbije. većinska Srbija je to prihvatila. Kao što vidite, rezultati su nam takvi da je Srbija i danas, uprkos svim tim blokadama i pokušaju rušenja naše Srbije jedna od najbrže rastućih ekonomija u Evropi. 
	Nama su plate nikada veće, penzije  nikada veće. Raste nam i minimalna zarada, stopa nezaposlenosti nikada manja. Prvi put smo zemlja u istoriji sa investicionim kreditnim rejtingom i to je, poštovani građani Srbije, uspeh svih vas i zato želim da još jedanput napomenem, s obzirom na zakone koji su danas pred vama, ako ih usvojite, a nadam se da hoćete, 14. septembra, dakle, za nekih dve nedelje svi građani, onima kojima je potrebna naša podrška i  naša pomoć, dakle, naši penzioneri, oni koji primaju novčanu socijalnu pomoć, oni koji primaju dečiji dodatak, kao i naši borci dobiće jednokratnu pomoć od strane svoje države, a od 22. do 25. septembra isplatićemo svim punoletnim građanima Srbije jednokratnu naknadu  od 6.000 dinara. Na takav način pokazujemo i snagu naših javnih finansija. Takođe pokazujemo i ono za šta smo se borili, a to je da napredak, rast i razvoj Srbije se ne zaustavlja. 
	Vama, narodni poslanici, želim takođe da se zahvalim. Mnogo toga smo prošli zajedno. Sećam se i 4. marta prošle godine i svega onoga što smo morali da prođemo i sa čime smo morali da se izborimo da bismo danas bili ovde, ali za kraj, reći ću vam iz srca – složnu, jedinstvenu, ujedinjenu Srbiju niko ne može da pobedi. Hvala vam puno. 
	PREDSEDNIK: Hvala vam. 
	Ovim zaključujem pretres Predloga zakona u pojedinostima. 
	Saglasno članu 87. stav 5. Poslovnika Narodne skupštine, određujem ponedeljak, 31. avgust 2026. godine, sa početkom u 10.00 časova kao Dan za glasanje o tačkama dnevnog reda ove sednice. 
	Hvala vam mnogo. 
	
	(Sednica je prekinuta u 18.35 časova.)
	





